
UVOD 


Učenja triju velikih mislilaca 17. stoljeća, Descartesa, Spi- 
noze i Leibniza, koja ćemo ovdje izložiti. svrstali smo u ovoj 
Knjizi pod zajedničkim nazivom i određenjem — racionali- 
stičke filozofije. Međutim, kao što će se iz daljnjeg izlaganja 
vidjeti, to spoznajnoteoretsko određenje njihovih filozofskih 
koncepcija i sistema ne iscrpljuje potpuno čitav kompleks 
problematike, što je predmet proučavanja i naučavanja tih 
triju filozofa i učenjaka, već to određenje obuhvaća i postavlja 
samo jedan od osnovnih momenata njihova učenja, u kojem 
se osnovne postavke filozofije Descartesa, Spinoze i Leibniza 
toliko dodiruju i podudaraju, da ih s te strane možemo obu- 
hvatiti pojmom racionalizma. 

U općem smislu racionalizmom nazivamo onaj pravac u 
teoriji spoznaje, koji, bez obzira na to, da li osjetno iskustvo 
kao jedan od izvora i oblika naše spoznaje stvarnosti odbacuje 
ili ne, smatra, da je objektivnu stvarnost moguće spoznati 
samo mišljenjem, 1o jest, da je spoznaja dana jedino u našem 
umu, razumu, intelektu. Postoje, dakle, istine, koje su neza- 
visne o osjetilnom opažanju i iskustvu, ne potječu iz njega, 
već su produkt takozvanog »čistog mišljenja«, pa su prema 
tome te istine i spoznaje apriorni ili urođeni oblici uma. 

Kažemo, da se sa stanovišta racionalizma osjetno iskustvo 
kao jedan od izvora i oblika spoznaje ne mora nužno odbaci- 
vati, jer na primjer sam Descartes, premda u osnovi raciona- 
listički mislilac, daje pravo logičko određenje pojma iskustva, 
bavi se cksperimentiranjem (kao empirijskom metodom), ci- 
jeni empirijsku spoznaju i često se poziva na iskustvo, a isto 
se tako kao i Leibniz bavi prirodonaučnim istraživanjem i kod 
toga na svoj način stoji na pozicijama empirizma. Stoga se ta 

dva spoznajnoteoretska pravca, racionalizam i empirizam, i 
ne mogu apsolutno odjeljivati, jer zapravo jedan pretpostavlja 
drugi i uzajamno se nadopunjuju ne samo povijesno, nego i 
metodološki. 

S te strane tu se, dakle, ne radi o genetičkoj, vremenskoj, 
nego o logičkoj, spoznajnoj primarnosti i vrijednosti našeg 
uma u spoznajnom aktu. Svojom osnovnom postavkom o po- 
dudarnosti stvari i intelekta, racionalistička pozicija nosi u 
sebi implicite i nužno pretpostavku kako o zakonitoj konsti- 
tuiranosti stvarnosti, tako i o mogućnosti njene spoznaje, a 
u posljednjoj svojoj konzekvenciji, kao kod Hegela, a što se 
javlja već s Descartesom i Spinozom, sama je stvarnost po- 
stavljena kao racionaina i umna, i kao takva je izvedena i 
shvaćena. 

Međutim, filozofska se učenja Descartesa, Spinoze i Leib- 
niza u mnogočemu međusobno i razlikuju. S jedne strane, 
što je od odlučujuće važnosti, oni žive, djeluju i filozofiraju 
u različitim društvenim sredinama, i to u rasponu od preko 
jednog stoljeća (Descartes se rodio 1596. god., a Leibniz je 
umro 1716. godine), pa su njihova učenja filozofski odrazi 
različitih društvenih, političkih, ekonomskih i ideoloških pri- 
lika, situacija i atmosfera u zemljama, gdje se većinom i 
uglavnom odvija njihovo djelovanje (Descartes u Francuskoj 
i Nizozemskoj, Spinoza u Nizozemskoj i Leibniz u Njemačkoj). 

S druge strane, ta različitost filozofskih koncepcija, pred- 
metnih usmjerenja, rješavanja problema i postignutih rezul- 
tata proizlazi isto tako i odatle, što u razvitku i kontinuitetu 
spoznajne misli učenje jednog filozofa predstavlja povijesni 
i logički nastavak na pozitivna dostignuća drugoga i stvara- 
lačku kritiku, razvijanje i produbljivanje osnovne filozofske 
problematike. Metodološki to treba naročito naglasiti, kako 
se povijest filozofije, što se tako često čini, ne bi shvatila kao 
prosta kronologija različitih filozofskih sistema, učenja, pro- 
blema, teorija, disciplina i t. d., što kao gotove ili dovršene, 
zaokružene nezavisne cjeline nemaju međusobno nikakve veze, 
ili je ta veza možda samo slučajna. 

Postoji međutim unutrašnja veza među filozofskim uče- 
njima, ne samo u smislu teorijskog kontinuiteta, nego i 
povijesno-društvene određenosti, gdje je u totalitetu povije- 

snoga i teoretskog predmetnog razvitka svaki pozitivni stu- 
panj eo ipso nužna osnova progresa filozofske i naučne spo- 
znajne misli i ljudskog društvenog samoosvješćivanja uopće. 
Prema tome se, proučavajući povijest filozofije, radi upravo 
o tome, da se sagleda i spozna ta unutrašnja veza i kontinuitet 
spoznaje, izgrađeni na osnovi relativne samostalnosti procesa 
teoretskog razvitka uopće, a filozofije posebno, prilazeći poje- 
dinim misaonim epohama ne kao konglomeralu slučajnih i 
proizvoljnih aspekata na određenu problematiku, već kao 
jednom momentu cjeline, u kojoj se predmet spoznaje nušno 
postavlja, izgrađuje i dokučuje, da bi na idućem stupnju dobio 
svoje drugo teorijsko i povijesno praktičko osvjetljenje i odre- 
đenje. Jer, predmet je filozofije određena povijesno-praktička 
pozicija, koja se kao posebna specifična, svojevrsna kreacija 
javlja u obliku društveno-povijesno uvjetovanih mogućnosti 
misaonih manifestacija. A te su misaone, teorijske manifesta- 
cije upravo izraz određenog društvenog zbivanja, koje nije 
samo popratna pojava ili spoznaji spoljašni momenat, već 
upravo njezin konstituens i bitno određenje. Ili s druge strane, 
filozofija, teorija, nauka, ili spoznaja uopće, jedan je od kon- 
stitutivnih momenata povijesnog razvitka. 

U tom se smislu, u proučavanju pojedinih filozofskih si- 
stema ili misaonih epoha upravo postavlja zadatak kritičkog 
razlučivanja ideološkog od naučnog na spoznaji, što znači uočiti 
i spoznati društvenu i povijesnu uvjetovanost ljudske misli, 
gdje se ideološko javlja kao historijski nužna forma spoznaje 
s jedne strane, i kao svijesna ili nesvijesna koncesija jednoj 
sredini i vremenu ili jednoj posebnoj društvenoj poziciji s 
druge strane, u obliku društvene, povijesne, praktične, inte- 
resne, pa prema tome i teorijske spoznajne ograničenosti i 
zabluda. 

Kao misaoni izraz jednog određenog društvenog stanja i 
povijesnoga bivanja u najširem smislu, gdje društvo i povijest, 
dakle, postaju i jesu konstituens jedne moguće egzistencije 
uopće, a određenog misaonog i spoznajnog napora posebno, 
svaka se filozofija formira prema danim mogućnostima, per- 
spektivama i zadacima, što sa svoje strane predstavljaju ne- 
ophodnu polaznu točku prema rješenju najhitnijih i nepo- 
sredno aktualnih problema čovjeka u svijetu i u društvu na 

određenom stupnju njegova ljudskog razvitka. Čovjek je tu 
dan čitav i angažiran uvijek u određenom pravcu kao dru- 
šiveno biće, u kojem i preko koga se ukrštavaju svi osnovni 
problemi određenog vremena, on je centar tog zbivanja, i 
upravo zato svaki je početak istinskog filozofiranja uvijek 
bio i jest u prvom redu društvena, pa tek onda i individualna 
potreba i manifestacija. Mjerilo domašaja spoznajne misli iz- 
lazi dakle izvan sfere pojedinačnog, slučajnog i vanjskog, i 
postavlja se na planu općeg objektivnog i nužnog, i tek kao 
takvo omogućuje i zahtijeva sagledavanje kontinuiteta općeg 
ljudskog i spoznajnog razvitka u povijesti i kroz povijest. 

U tom smislu svaki je veliki mislilac u sebi sažeo sve 
osnovne elemente jednog vremena, predstavljao i izrazio 
osnovna dostignuća na širokom i mukotrpnom putu ka huma- 
nizaciji čovjeka, ukazao na svijetle prespektive daljnjeg raz- 
vitka čovječanstva i njegove moći nad svijetom, ali je isto 
tako svagda imao i slabosti određenog društva i vremena i 
platio danak specifičnoj povijesno-praktičkoj ograničenosti 
čovjeka na danom stupnju njegova razvitka. Jasno je, da sc 
to odnosi isto tako i na učenja i filozofiju i Descartesa i Spi- 
noze i Leibniza, ili općenitije na 17. stoljeće, u kojemu se tako 
bogato i plodno razvijala filozofska i naučna misao i koje je 
udarilo temelje modernoj filozofiji i nauci. 

Međutim, pod pojmom ograničenosti, koja je isto toliko 
objektivne, koliko i subjektivne prirode, ne treba i ne smije 
se razumjeti vrijednosno negativna ocjena bilo pojedine po- 
stavke i problematike i njenog razvijanja, bilo čitavog filo- 
zo[skog sistema, već se taj pojam, kao naučni sociološko-me- 
todološki postupak, upotrebljava i primjenjuje u smislu opće 
društvene, povijesne, pa prema tome i unutrašnje logičke, ili 
u općem smislu teorijske uvjetovanosti spoznaje i ljudske 
svijesti uopće. Zadatak se sastoji upravo u tome, da se uoči i 
spozna, kritički i naučno, dakle povijesno objektivno, nužnost 
izrastanja, pojavljivanja, fundiranja, i formalnog i sadržajnog 
razvijanja spoznajne misli uopće, odnosno predmetno obliko- 
vanje čovjeka, kao konkretno povijesnog bića sa svim njego- 
vim individualnim i općim praktičkim, ontičkim mogućnosti- 
ma i nemogućnostima. To nije lak zadatak, i ovdje u ovom 
kratkom izlaganju učenja triju velikih mislilaca 17. stoljeća 

bit će tek djelomično izvršen, jer su za to potrebne ogromne 
studije i opsežan pripremni rad, koji tek treba da se obavi za 
potpunu povijest filozofije. 

Činjenica je, da postoji zaista veoma malen broj marksi- 
stičkih povijesno-filozofskih monografija, predradnji i analiza, 
koje bi kao osnova i polazna točka omogućivale da se pojedi- 
nim filozofskim razdobljima, učenjima i sistemima priđe si- 
gurnije i naučno dublje i studioznije, pa svaki takav rad, bar 
u našim razmjerima i okolnostima, poprima neophodno ka- 
rakter pionirstva. 

Za ovo naše razdoblje razvitka filozofske misli, to jest za 
17. stoljeće, ili točnije samo za proučavanje filozofije Descar- 
tesa, Spinoze i Leibniza, može se, dakako, pored mnogih osta- 
lih povijesti filozofije i monografija, u tom smislu služiti ovim 
djelima: 

Henri Lefebvre: »Descartes« (Ed. Hier et Aujourd'hui, 
Paris, 1947.); — Thalheimer-Deborin: »Spinozas Stellung in 
der Vorgeschichte des Dialektischen Materialismus« (Verlag 
fur Literatur und Politik, Wien—Berlin, 1928.); — Zatim mo- 
nografija njemačkog socijaldemokrate J. Sterna: »Die Philo- 
sophie Spinozas« (Dietz Verlag, Stuttgart, 1921.). — Za pro- 
učavanje Spinozine filozofije: Spinoza: »Theologisch-politi- 
scher Traktal« — Ubertragen und mit Einleitung, Anmer- 
kungen und Registern versehen von Carl Gebhardt (Verlag 
von Felix Meiner, Leipzig, 1922.), koji ozbiljno i studiozno 
daje sažetu analizu društveno-političke situacije u Nizozemskoj 
Spinozina vremena. — Dalje: Ludwig Feuerbach: »Geschichte 
der neuern Philosophie — von Bacon von Verulam bis Bene- 
dict Spinoza« (Leipzig, 1847.) i »Darstellung, Entwicklung und 
Kritik der Leibniz'schen Philosophie« (Leipzig, 1848.) u »Samt- 
liche Werke« Bd. IV. i V — Od marksističkih klasika pojedina 


mjesta iz; Karl Marr: »Die_ Heilige Familie — Kritische 
Schlacht gegen den franzčsischen Materialismus« (Friihschrif- 
ten — Krčner Verl., Leipzig, 1932.); — Friedrich Engels: 


»Ludwig Feuerbach, i kraj njemačke klasične filozofije«; »Raz- 
vitak socijalizma od utopije do nauke«; »Dijalektika prirode«; 
— V. 1. Lenjin: »Filozofske sveske« (izd. Kultura, Beograd, 
1955.); — G. Plehanov: »Osnovni filozofski problemi mark- 
sizma«. 

RENE DESCARTES 
(1596—1650) 


I 


Rene Descartes (Renatus Des-Cartes, ili Cartesius) rođen 
je 31. III. 1596. godine u gradiću La Haye, u sjevernoj Fran- 
cuskoj u imućnoj građanskoj porodici. Otac mu je bio savjet- 
nik i član parlamenta u Bretagni. 

U svojoj osmoj godini Descartes je ušao u jezuitski kolegij 
La Fleche, što ga je osnovao Henrik IV. s namjenom, da odgaja 
djecu plemića. Tu se učila aristotelovska filozofija prirode, 
logika, fizika, metafizika i matematika. Zapravo, čitava se 
nastava svodila prosto na komentiranje Aristotelovih djela. 

Kolegij je završio 1612. godine u svojoj sedamnaestoj go- 
dini i nakon toga je otišao u Pariz, gdje je kratko vrijeme 
proveo u zabavi i slobodnom provođenju. Tu se ponovno sreo 
sa svojim nekadašnjim drugom iz kolegija, M. Mersenneom, 
koji će mu postati najvjerniji prijatelj u životu, i s kojim se 
Descartes kasnije dugi niz godina vrlo mnogo dopisivao, po- 
vjeravao mu sve svoje poteškoće i uspjehe i često ga pitao 
za savjet. 

U svojoj dvadesetoj godini Descartes se javlja u vojsku 
princa Moritza od Nassaua i bori se 1618. u Španjolskoj. Ka- 
snije je proputovao mnoge evropske zemlje. Pošto je bio u 
Nizozemskoj, gdje se sprijateljio s mladim liječnikom Isaacom 
Beeckmanom, koji je po njegovim vlastitim riječima značio 
prekretnicu u njegovu životu i koji ga je potaknuo na studije 
(tada je napisao svoje prvo djelo »Raspravu o muzici«), Des- 
cartes putuje u Dansku, Njemačku i Poljsku. Zatim se u Mo- 
ravskoj nalazi u vojničkoj službi Maksimiljana Bavarskog, pa 

onda putuje u Švicarsku, Italiju i vraća se ponovno u Pariz, 
gdje ostaje sve do 1628. godine. Tu se posvetio prvim ozbilj- 
nijim studijama matematike i filozofije i završio svoje prvo 
filozofsko djelo »Praktična i jasna pravila« (1628), a nakon 
toga je napustio Francusku i otišao u Nizozemsku, gdje je 
u gotovo potpunoj povučenosti, mijenjajući često boravišta, 
živio punih dvadeset godina sve do 1649. Samo tri puta za 
to vrijeme navraćao se u Francusku, a u Parizu bio je po- 
sljednji puta 1648. godine. Na poziv švedske kraljice Kristine, 
Descartes je na kraju 1649. pošao u Stockholm, gdje je, do- 
bivši naglu upalu pluća, nakon nekoliko mjeseci boravka u 
Švedskoj umro 11. II. 1650. godine. Sedamnaest godina kasnije 
(1667) njegovi su posmrtni ostaci prevezeni u Pariz. 

Glavna Descartesova djela jesu: »Compendium Musicae« 
(Rasprava o muzici) 1618., — »De regulis utilibus et claris ad 
ingenii directionen in veritatis inquisitione« (Praktična i ja- 
sna pravila upravljanja duhom u istraživanju istine), 1628. 
— »Traite du Monde« (Rasprava o svijetu), 1629. — »Discours 
de la Methode — pour bien conduire sa raison et chercher la 
verite dans les sciences« (Rasprava o metodi — pravilnog 
upravljanja umom i traženja istine u naukama), 1637., — 
»Medilationes de prima philosophia« (Razmišljanja o prvoj 
filozofiji), 1641., — »Principia Philosophiae« (Principi filozo- 
fije) 1644., — »Des Passions de I'Ame« (O strastima duše), 
1649. . 


I 


Zajedno s filozofijom engleskog filozofa Francisa Bacona, 
Descartesova se filozofija smatra početkom i osnovom novo- 
vjekovne moderne filozofije. To se može kazati s pravom i ne 
bez razloga. Stojeći na raskršću dvaju drušivenih sistema, 
feudalizma i kapitalizma, a kao misaoni predstavnik još mlade 
duržoaske klase u prvim počecima njena formiranja i uspona, 
Descarles je u sebi i u svom učenju ujedinio i izrazio sva ona 
nastojanja, težnje, pozitivne momente, kao i slabosti, koleba- 
nja, proturječnosti i bespomoćnosti, koje su toliko karakteri- 
stične za ovo početno razdoblje buržoaske povijesti ne samo 
u Francuskoj, nego i u ostalim razvijenijim zemljama Evrope. 

U starom društvenom uređenju, pod čvrstom feudalnom 
hijerarhijom, utemeljenom na zemljišnom veleposjedu kao 
osnovnom društveno-ekonomskom elementu i osnovi feudalnog 
sistema, a s religijom, učenjem i teologijom katoličke crkve 
kao svojim ideološkim izrazom, formira se polagano, poste- 
peno i mučno, ali snagom povijesne nužnosti uspješno, nova 
društvena klasa — buržoazija. Revoiucionarna po svom po- 
vijesnom položaju i po zadacima, koje još treba da izvrši, ta 
je klasa u tom razdoblju prvobitne akumulacije kapitala, a po 
svojim stvarnim ekonomskim i društvenim mogućnostima, još 
gotovo potpuno lišena svijesti o sebi kao klasi i novoj dru- 
štvenoj sili. To se najočitije odražava kako u njenim ideolo- 
škim manifestacijama uopće, tako i posebno u njenim eko- 
nomskim nastojanjima i potezima, koji su ne samo daleko od 
toga, da se postave na opći društveni plan u određenom po 
tičkom obliku, već sc čak pojavljuju s tendencijom jačanja i 
učvršćivanja samog feudalnog poretka. U početku svoga raz- 
voja buržoazija, ekonomski još slaba, baca se, bilo prikriveno, 
bilo otvoreno, ali uvijek beskrupulozno, surovo i bezobzirno, 
na skupljanje i povećavanje blaga, što će joj u nedalekoj 
budućnosti, u obliku prvobitnog kapitala, služiti kao onaj si- 
trurni i čvrsti temelj i oslonac, s kojega će poći u borbu za 
čvoja i politička i društvena, pa onda u svojoj ideologiji i za 
»općeljudska« prava. Zasada se ona, ostajući u društvenim 
okvirima i vlasti feudalnog sistema, zadovoljava nužno čak i 
time, da ulaže svoj novac u kupovinu vlastelinskih dobara i 
zemlje, ne težeći na taj način, da ruši feudalizam, nego da se 
izjednači u moći i ugledu s nosiocima i predstavnicima starog 
sistema, sa svjetovnim i crkvenim plemstvom. Ta ispreplete- 
nost, složenost i neizraženost interesa, što se tako sukobljavaju 
na planu još nediferenciranog i konfuznog, što je osnovna ka- 
rekteristika prijelaza u nove društvene oblike, izražena je i 
u ideološkoj rasplinutosti, maglovitosti i nesigurnosti kao nu- 
žnom cbliku traženja novog s jedne strane, i lutanja, vraćanja, 
straha od nepoznatog i još čvrste privezanosti za staro kao po- 
znato i sigurno s druge strane. 

Tako proces raspadanja stare feudalne socijalne strukture 
teče spora i polagano s porastom građanstva, koje se regrutira 
iz seljaštva, malograđanstva, malog i propalog plemstva, nižeg 


svećenstva, pa i vrlo malog broja srednjeg i višeg plemstva, 
koje u zamršenosti ekonomskog zbivanja i na drugoj strani 
nalazi svoje interese i koristi. Sva ta preslojavanja i unutra- 
šnja previranja, koja se vrše u najraznovrsnijim formama, 
uvjetovana su ekonomskim zahtjevima za oslobođenje novih 
proizvodnih snaga, koje u svom sve jačem i širem razvitku 
kidaju spone starih društvenih odnosa, tradicionalnih privi- 
legija i sistema privređivanja uopće, utemeljenih na vlasni- 
štvu zemlje, naturalnoj privredi i lokalističkim, partikulari- 
stičkim plemićkim ograničenjima i interesima. 

U svojim ekonomskim interesima i nastojanjima, što će 
se uskoro postaviti i formirati u obliku određenih političkih 
zahtjeva i manifestacija i borbi za nove društveno-ekonomske 
odnose uopće, mlada je buržoazija tog vremena (16. i 17. sto- 
ljeća) iz osnova zainteresirana za što veći i brži razvitak pro- 
izvodnih snaga i trgovine. A kako su tehnički napredak i 
usavršavanje sredstava za proizvodnju uvjetovani i u najužoj 
vezi s napretkom i razvitkom nauke ( i to u prvom redu 
prirodnih nauka), to će nauka biti glavni oslonac unapređi- 
vanja proizvodnje i usavršavanja zanatstva. Ali nauka tog 
razdoblja, u kojem se buržoazija formira kao klasa sve više 
svijesna svoje ekonomske moći, a prema tome i svoje dru- 
štvene pozicije, odigrava i svoju važnu i odlučnu ideološku 
kao i borbenu ulogu. 

Pored svjetovnog plemstva glavni je predstavnik srednjo- 
vjekovnog feudalizma crkva, moćna politička organizacija. 
koja u svojim rukama ima trećinu evropskog veleposjeda, pa 
je prema tome jedan od glavnih i najmoćnijih feudalnih vele- 
posjednika. Svojim bogatstvom, društvenim i ekonomskim 
pozicijama i privilegijima, inkvizicijama i lomačama duž či- 
tave Evrope, podvrgavanjem filozofije i nauke religiji i teolo- 
giji katolička je crkva s papom na čelu udarila pečat tisuću- 
godišnjem duhovnom ropstvu i ekonomskom izrabljivanju na- 
roda, a svojom se crkvenom hijerarhijom uvukla u pore kako 
političkog i naučnog, tako i društvenog života uopće. Stoga je 
borba, koju je povela buržoazija protiv društvenih okvira 
feudalizma, počela na ideološkom području borbom protiv 
osnove i glavnog predstavnika tog sistema, to jest protiv 
crkve, teologije, religije i njezinih vjekovnih autoriteta i 

crkvenih dogmi. Upravo iz tog razloga sve bune, protesti, 
oslobodilački ratovi, raskoli, naučne rasprave i sukobi, kao 
izrazi borbe određenih materijalnih interesa pojedinih gra- 
dova (protiv plemstva), društvenih grupa, slojeva, sekti, po- 
jedinaca i t. d., oblače na sebe ideološko ruho i vode se na 
području religije i teologije. Ali je isto tako i svijest srednjo- 
vjekovnog feudalnog čovjeka religijski konstituirana, i taj re- 
ligiozni njegov odnos prema stvarnosti toliko prevladava, de 
ne samo što je postao i bio jedini način njegova postojanja i 
specifičan pogled na svijet, već i najveći umovi, koji su u sebi 
prevladali mnoge ograničenosti i skučenosti određenog na- 
čina života i riješili se mnogih zabluda i ideoloških ograda, 
nisu se intimno, u svojoj unutrašnjosti oslobodili tog vjekov- 
nog religijskog pritiska i more, što je tisuću godina stihijski, 
tradicijama, odgojem, običajima, navikama, a vrlo često bru- 
talnom silom podržavana u glavama ljudi. Bog je bio i po- 
sljednja i vrhovna vanjska instancija i jamstvo čitavog dru- 
štvenog sistema, i intimni doživljaj čovjeka. I Descartes je 
pored sve svoje duhovne i misaone veličine bio žrtva te iđe- 
ološke stihije, religioznog odgoja, feudalnih okvira i srednjo- 
vjekovnih oblika života, premda je sam toliko i uz najveće 
napore pridonio rušenju jedne stoljećima ukorijenjene zablude 
i u sebe zatvorenog i bezizlaznog religijskog, teološkog i sko- 
lastičkog obzora, kao ljudski neodržive pozicije, 

No, ne radi se tu samo o problemu postojanja boga, za 
dokazivanje čega je uzalud utrošeno toliko dragocjenih ener- 
gija. Pitanje, koje se postavlja, mnogo je složenije, »zemalj- 
skije« i suviše ovostrano. Kroz stoljeća crkva je izborila ne 
samo svoje materijalne, političke i društvene pozicije, odno- 
sno pozicije vlasti, već je ona u Srednjem vijeku postala jedini 
materijalni i duhovni posrednik između čovjeka i čovjeka, 
između pojedinca i apsoluta, kao i između čovjeka i istine. 
Ona se silom nametnula za posrednika čak i između čovjekove 
ljubavi i težnje prema bogu i boga samoga. Ona je postala 
i bila vrhovni arbiter svakog mogućeg ljudskog društvenog 
odnosa, pa i najdubljih čovjekovih intimnosti. Ta je posred- 
nička, tipično ideološka uloga postizavana i podržavana svim 
sredstvima, što su joj stajala na raspolaganju. Ljudski je duh 
doveden na tako niski stupanj i bio je toliko pritiješnjen, da 

je trebalo zaista mnogo napora, vremena, unutrašnjih borbi, 
samoprijegora i žrtava, kao i nesebičnog naprednog i re- 
volucionarnog savlađivanja, da se izvuče iz te bijede bar u 
glavama pojedinaca. Ali i sam je društveni razvitak polako, 
ali sigurno podrezavao korijenje toj feudalno-crkvenoj srednjo- 
vjekovnoj apsolutnoj svemoći, da bi joj u Francuskoj buržo- 
askoj revoluciji (1789. god.) zadao odlučan udarac. 

Tako su pojavom buržoaske klase na povijesnoj pozornici, 
kojoj je po samom njenom društvenom položaju bilo dano u 
zadatak rušenje i ukidanje feudalnog uređenja, sukobi, spo- 
rovi i pobune protiv feudalnog crkvenog reda i hijerarhije 
imali stalno dvostruki smisao i karakter, i socijalni i duhovni, 
i ekonomsko-politički i ideološki, kao i spoznajni, u oblicima 
različitih vrsta hereza, protestantizma, misaonih, naučnih, 
filozofskih i etičkih »zastranjivanja«, kao i učenja, koja pri- 
kriveno ili otvoreno, svijesno ili nesvijesno napadaju posto- 
jeći zemaljski i nebeski poredak. Međutim, upravo zato, što su 
taj zemaljski i taj nebeski poredak bili tako usko povezani 
i isprepleteni, što je nebeski red opravdavao i podržavao ze- 
maljski ili obratno, što su, dalje, društveni odnosi feudalizma, 
pored sve svoje jasnoće i određenosti, pored sve svoje oče- 
vidnosti i »normalnosti«, bili ipak toliko u cjelini zamršeni 
zbog one duhovno-religiozne komponente, svaki je ljudski i 
misaoni napor da se iziđe iz tog začaranog kruga i da se riješi 
tog posredničkog odnosa hijerarhijskog stupnjevanja, završa- 
vao u nedosljednosti, jer je po prirodi bio proturječan. 

Bog je bio apsolutna istina i najveće dobro. Postaviti tu 
istinu, tog boga, taj apsolut kao predmet svog naučnog i kri- 
tičkog razmatranja, značilo je pridržavati se u svemu učenja, 
dogmi i autoriteta crkve, kao » božjeg predstavnika« na zemlji. 
Ići mimo taj određeni i posvećeni put, značilo je rušenje tih 
dogmi i autoriteta. Rušiti te dogme i vjerska učenja, da bi se 
bez posredništva došlo do istine, značilo je negirati i obarati 
se na crkvu, to jest na crkvenu hijerarhiju, dakle na feudalnu 
hijerarhiju, jednom riječju rušiti postojeći red, sam društveni 
sistem. To je bila jedina moguća konzekvencija iz svakog 
pojedinog pokušaja, da se, bilo teorijski, bilo praktički, postavi 
osnovno pitanje istine, svakog pokušaja i nastojanja, da se 
izbjegne tradicionalni tutor i posrednik, da se oslobodi ljudska 

misao i djelovanje, ili da se slobodno i direktno filozofira i 
izađe iz tog zatvorenog kruga. Ali unutrašnja, istinska i iskre- 
na kolebanja nastaju onog časa, kad se u konzekvenciji takvog 
misaonog i ljudskog stava i postupka postavi pitanje zamjene 
starog feudalnog poretka nečim novim. Što je to novo i gdje 
je? Čime treba zamijeniti staro i nakon negacije, šlo pozitivno 
da se postavi, kad su obrisi novoga još toliko neodređeni, ne- 
jasni, neoblikovani, kada je to novo još neosvojeno! To je ra- 
skršće i bespuće, skok u nepoznato, na čemu su se lomili i 
gdje su lutali toliki veliki i napredni duhovi, koji su krčili i 
ulirali nove putove ljudskog oslobađanja i razvitka spoznaje. 


HI 


Predmet se filozofije kao i pitanje čovjekove slobode uvi- 
jek tako iznova postavlja kao konkretni, i teorijski i praktički 
zadatak, proizišao iz stvarnih mogućnosti i nemogućnosti jed- 
nog vremena, u kojem se čovjek i teorijska svijest određuju 
prema onome što jest, odnosno prema onome, što može i treba. 
A osnovna problematika i osnovna preokupacija, pa prema 
tome i osnovni zadatak, koji se pred filozofiju tog vremena 
nužno postavljao, a što je jedino i moglo dovesti do nekih 
pozitivnih teorijskih rezultata, proizlazio je iz zahtjeva da se 
sve stavi u pitanje, i bog i čovjek, njegovi odnosi i moguć- 
nosti spoznaje, što jest, a što nije, što je istinito, a što lažno, 
zakoni svemira i čovjekovo mjesto u njemu, crkva i njezine 
dogme, pa tako i sam društveni poredak. Jedino rješenje na- 
ziralo se na putu: početi sve iznova. 


Tim je putem pošao Descartes. Njegov je posao bio olakšan 
utoliko, što je već iza sebe imao čitavu plejadu naprednih i 
revolucionarnih mislilaca Renesanse, od kojih su neki (kao na 
primjer Giordano Bruno) i životom platili svoja naučna, filo- 
zofska i slobodarska uvjerenja, i tako je već imao dobru 
osnovu i dosta razloga da postavi pitanje vjerodostojnosti sko- 
lastičkih autoriteta s jedne strane, i da s druge strane postavi 
zahtjev za odvajanjem filozofije od skolastike i teologije, pa 
da time udari temelje novoj, novovjekovnoj filozofiji i nauci. 

Upravo zato nije nimalo čudan početak njegova filozofi- 
ranja. Odvajanje i osamostaljenje filozofije od skolastike i 
teologije uopće moralo je početi obaranjem svih dotadašnjih, 
od pokoljenja na pokoljenje prenošenih zabluda (kojih je 
žrtva bio u svojoj mladosti i sam Descartes kao đak u jezu- 
itskom kolegiju La Fleche) i skeptičkim stavom prema svim 
skolastičkim dogmama i nazoviistinama. Stoga se takozvana 
metodska skepsa (»u početku valja u sve sumnjati«) Descar- 
tesova u osnovi podudara s polaznom točkom engleskog filo- 
zofa F. Bacona (1561—1626), koji s iste pozicije u borbi protiv 
skolastike i njena krivo shvaćenog i tumačenog autoriteta — 
Aristotela, obračunava sa srednjovjekovnim predrasudama i 
zabludama u svojoj analizi četiriju vrsta »idola« (»varki«), 
što su, nagomilane tradicijama, zamračivale istinu i spoznaju 
i onemogućavale stvaranje prave naučne metode za direktno 
proučavanje prirode. Tako Descartes počinje s metodskom 
sumnjom kao osnovnom polaznom točkom. 

Sumnja, kao kritički pratilac svakog spoznajnog akta, po- 
staje ovdje konstitutivni moment descartesovske metode uopće, 
faktor odstranjivanja i čišćenja svih nejasnih, mutnih, kaotič- 
nih datosti u našoj svijesti. Od svog postavljanja i po svojoj 
osnovnoj kritičkoj namjeni, okrenuta svojom oštricom svemu, 
što je problematično u negativnom smislu te riječi, descar- 
tesovska se sumnja izgrađuje u moćno rušilačko oruđe i je- 
dini modus određene napredne društvene pozicije. Ali ona je 
isto tako osnovni metodski instrument spoznaje, odnosno spo- 
znaja sama, i upravo kao takva, kao proces, koji se kreće od 
apsolutne negacije do postavljanja osnovnih pozitivnih istina, 
na kojima će Descartes sagraditi čitav svoj sistem, ta je sum- 
nja *neodvojivi dio i sastavni elemenat svakog dijalektičkog 
kretanja spoznajne kritičke misli uopće. Već tom svojom 
osnovnom pozicijom Descartes se svrstava u red modernih 
mislilaca novog vremena, jer je postavio temelje svakog dalj- 
njeg mogućeg filozofiranja i naučnog istraživanja, koje želi da 
donese ploda i da postigne pozitivna rješenja i rezultate. 

Treba dakle sve srušiti, kako bi se počelo potpuno iznova 
i stvorila takva naučna metoda, pomoću koje će se pronaći i 
spoznati istine tako evidentne, da u njih više ne čemo moći 
sumnjati. Descartes smatra, da je takvu metodu pronašao. 

U >Raspravi o metodi« (1637), jednom od svojih glavnih 
djela, Descartes je izložio i objasnio tu svoju metodu. Ona 
se sastoji od četiri pravila: 

»Prvo je pravilo bilo, da nikad ništa ne prihvaćam kao 
istinito, a da jasno ne spoznam, da je takvo, to znači, da naj- 
brižljivije izbjegavam svako prenagljivanje i neprovjereno do- 
nošenje suda, i da u svojim sudovima obuhvaćam jedino ono, 
što je za moj duh jasno i razgovijetno, da nema nikakva po- 
voda o tome sumnjati.« 

U prvom je dakle planu kritičko-skeptičko prilaženje sve- 
mu, što se proučava i razmatra, utemeljeno na sumnji kao 
osnovnom elementu metode i spoznavanja uopće. To je pola- 
zna točka, forma spoznajnog procesa, preduvjet svake sigur- 
nosti i jasnoće, kriterij i konstituens svake istinitosti, 

»Drugo, da svaku od teškoća, koju bih proučavao, podije- 
lim na onoliko dijelova, na koliko je to moguće i koliko je 
potrebno radi njihova najboljeg rješenja.« 

To je analitički momenat metode. Descartesovska analiza 
predstavlja ne samo revolucionarni preokret u spoznaji, nego 
i usvajanje i postavljanje bitnog elementa nove nauke i filo- 
zofije. Taj novum, koji je Descartes originalno postavio i for- 
mulirao, pripravljen je čitavim povijesnim i društvenim raz- 
vitkom i u sebi sadržava jedan iz osnova novi pogled na svijet, 
s jedne strane, specifičan praktički zahvat u stvarnost, s druge 
strane, i konačno, sasvim novo tretiranje objekta kao ljudske 
društvene kreacije, koja, usavršavanjem sredstava za proiz- 
vodnju, naučnim dostignućima, povećavanjem čovjekove moći 
nad prirodom, otkida dio po dio stvarnosti za sebe, osvaja je, 
modificira prema svojim ljudskim potrebama i humanizira je. 
Novi čovjek otkida se od pupčane vrpce Starog i Srednjeg 
vijeka, gdje se on još shvaća i spoznaje po oblicima prirodnog 
reda. On sve više postaje stvaralac svog objekta, svog svijeta 
i samoga sebe na bazi svoje sve šire praktičke proizvođne 
društvene moći. On se oslobađa prirode spoznavajući je 
pokoravajući se njenim zakonima, da bi je nadvladao (»Na- 
tura parendo vincitur« — kako kaže Bacon). Objekt za čo- 
vjeka nije više nešto posve izvanjsko, njemu strano, tuđe, on 
se sve manje domišlja, spekulira. Istina prestaje biti čista 
»aristokratska«, platonovska kontemplacija, kojoj je rad niža 

i čovjeka nedostojna vrsta ljudske djelatnosti. Rad postaje 
određenje čovjekova bića i njegova direktna veza sa svijetom 
On gubi i skida sa sebe mističnu ljusku nedostojnosti i manje 
vrijednosti. Objekt spoznaje postaje predmet čovjekova rada, 
preobražavanja i osmišljavanja, njegova aktivnog stvaralač- 
kog zahvata u prirodu. Stoga se on više ne respektira, nema 
karakter otuđenosti, već se lomi, kida, drobi, razara, rekon- 
struira, stvara, dakle upravo — analizira. 

Zasluga je i veličina Descartesa upravo u tome, što je prvi 
i jasno formulirao i spoznajno produbio taj novi odnos čovjeka 
prema svijetu i sebi samome, i što je eksplicite namijenio tu 
svoju metodu neposrednoj ljudskoj praksi, s jasnom sviješću 
o nužnosti povećavanja čovjekove moći i vlasti nad prirodom.! 

Treće pravilo Descartesove metode glasi: »Treće, da svoje 
misli upravljam izvjesnim redom, polazeći od najjednostav- 
nijih i najrazumljivijih predmeta, da bih se postepeno uzdizao 
do spoznaje najsloženijih, pretpostavljajući red čak između 
onih, koji po prirodi ne prethode jedni drugima.« 

Time je postavljen i sintetički metodski momenat. Analiza 
i sinteza tu se metodski nadopunjuju, provođene na osnov: 
i po uzoru matematskog, geometrijskog reda, koji će udariti 
pečat čitavom Descartesovu filozofiranju. 

Descartes se još kao đak, a naročito po svršetku svog ško- 
lovanja, a uvidjevši besplodnost skolastičkog natezanja oko 
verbalističkih i formalističkih konstrukcija, oduševljavao ma- 
tematikom i smatrao, da je to jedina nauka, koja svojim unu- 
trašnjim redom, sistemom razloga, dokaza i argumenata, kao 
i svojim jasnim, povezanim i razložitim izvođenjem zaklju- 
čaka, od najjednostavnijih do najsloženijih istina, može zado- 
voljiti ljudski duh, i da samo takav ili sličan metodski po- 
stupak može dovesti do prave i istinite spoznaje stvari. Na 
temelju tog svog unutrašnjeg uvjerenja on je i poduzeo da 
stvori takvu filozofsku metodu po uzoru na matemafiku i 
geometriju, ali će ga to, konstruiravši na njoj kasnije čitavu 
koncepciju svijeta, predaleko odvesti onoga časa, kad je bude 
jednostrano apsolutizirao, a matematski i geometrijski red 
shvatio isključivom osnovom i konstitutivnim momentom sve- 


\ Vidi za ovo u tekstovima još | fragmente iz Descartesovih -Pravila«!' 

kolikog zbivanja. Ali svojom osnovnom postavkom, svojim 
dosljednim teorijskim izvođenjem i praktičkim provjerava- 
njem i obogaćivanjem, kao i svojom neposrednom primjenom, 
ta je matematska metoda revolucionirala nauku, unaprijedila 
i pospješila naučna istraživanja i pridonijela produbljivanju 
spoznaje kvantitativnih odnosa stvarnosti, i tako udarila na- 
učne temelje modernoj mehanici. A upravo to bio je »zahtjev 
dana«, jer su nova tehnička otkrića, u najužoj vezi s naukom, 
bila sastavni dio usavršavanja proizvodnog procesa, bogaćenja 
buržoazije i jačanja njene ekonomske, pa prema tome i poli- 
tičke moći, a onda i pokretač progresivnog društvenog razvit- 
ka uopće. 

Četvrto pravilo metode jeste dopuna prvim trima i njihov 
sastavni dio, koji je neophođan u svakom naučnom istraživa- 
nju kao momenat provjeravanja postignutog i kao jamstvo 
sigurnosti, sređenosti i potpunosti razmatranog materijala, i 
ono glasi: 

»I posljednje, da posvuda sve tako potpuno pobrojim i na- 
činim opće preglede, da mogu biti siguran, kako nisam ništa 
izostavio.«* 

Nakon mnogih lutanja i nesigurnosti, na putu svog misa- 
onog razvitka punom sumnje, unutrašnjih borbi, neizvjesnosti, 
proturječnosti i kolebanja, u procesu, koji je ovdje na planu 
naučne i filozofske svijesti i spoznaje sažet i vjeran izraz 
formiranja buržoaskog individuuma i njegove samosvijesti, 
kao nove kategorije, koja na širokom povijesnom području 
udara temelj epohi modernog novovjekovnog buržoaskog indi- 
vidualizma, Descartes se mogao upustiti u svoja filozofska i 
naučna istraživanja u pravcu, što ga je zacrtao svojom me- 
todom. 

Metodskim skeptičkim raščišćavanjem svega nejasnog i ne- 
sigurnog i izlučivanjem i odbacivanjem nepouzdanog Descar- 
tes dolazi do svoje osnovne istine, koja je po njegovu mišlje- 
nju potpuno pouzdana, i iz koje će, u skladu sa svojom meto- 
dom, nastojati izvesti čitav svoj filozofski sistem. Ta je istina 
poznata njegova postavka: Mislim, dakle jesam (Cogito, ergo 


? Navedeno po »Rssprava o metodi« (Matica Hrvatska, 1951. Preveo dr. 
N. Berus). 

sum). Mi možemo sumnjati u podatke naših osjetila, u posto- 
janje vanjskog svijeta, pa i nas samih kao tjelesnih bića, ali 
istovremeno dok sumnjamo, dok to razmatramo, dok odba- 
cujemo sve, što smatramo samo vjerojatnim, mi mislimo, pa 
je to naše mišljenje apsolutno evidentna činjenica, a ako mi- 
slimo, onda nužno i postojimo. Ta je dakle osnovna postavka 
po Descartesu potpuno evidentna, jer je jasna i razgovijetna, 
i prema tome pouzdana i istinita, te od nje možemo početi 
metodski postupno traženje ostalih istina. 

Time je implicite postavljen i kriterij istine, koji Descar- 
tes nalazi u evidentnosti, to jest u jasnoći i razgovijetnosti 
(clare et distincte) postavki, pa ništa ne možemo uzeti za isti- 
nito, što ne bi bilo evidenino, a sve što je takvo, istinito je. 
Tako duh samim svojim postavljanjem potvrđuje i garantira 
svoj bitak i istovremeno kao formalni akt predstavlja kriterij 
svoje istinitosti. Razum je sposoban da sam odredi, što je 
istinito, a što lažno, i može da odvoji istinu od zablude. Koliko 
god će ta postavka uroditi za Descartesa, a još više kasnije. 
dalekosežnim posljedicama, jer će time, što duh na sebe pre- 
uzima izgradnju svijeta i što sam jamči za istinitost i valja- 
nost te konstrukcije, nužno dovesti do takvih metafizičkih 
spekulacija, protiv kakvih se Descartes zapravo borio i što je 
pomoću svoje metode htio spriječiti i izbjeći, ipak je ta osnov- 
na pozicija Descartesova bila i povijesno i teorijski epohalna. 
U povijesnom značenju upravo time, što se vjerodostojnost | 
kriterij naših spoznaja prenosi s teoloških autoriteta na sam 
individualni razum čovjekov i utvrđuje njegova samostalnost 
i sposobnost u iznalaženju istina, javlja se oštar raskid s te- 
ologijom i Srednjim vijekom. Filozofija se osamostaljuje i 
traži svoje nezavisno područje istraživanja, ona više ne će da 
bude »sluškinja teologije«, kakvom je smatrana dotada. 

U teorijskom značenju proces nastajanja osnovne postavke 
Descartesove, Cogito ergo sum, vrlo je kompleksan. Rođena 
stvarno u iskustvu, uvsnovana na mnogim već stečenim isti- 
nama i spoznajnim tekovinama prethodnika, bogata društve- 
nim i teorijskim sadržajem, s nesigurnim, a ipak oštrim usmje- 
renjem protiv vladajućih i postojećih posvećenih nazoviistina 
skolastike i teologije, ta se jasna svijest postavlja kao temeljna 
racionalna istina, očevidnost koje nema karakter silogizma. 

to jest nije formalnologički izvedena, već ima značenje ne- 
posredne intuitivne pouzdanosti. Kao završni momenat čita- 
vog jednog mukolrpna misaona rada, koji analitičkom me- 
todom, a po uzoru na matematiku i geometriju, traži naj- 
jednostavnije elemente svijesti, ta postavka postaje osnovna 
istina, ishodište i apsolutni početak, iz koga treba izvesti i 
objasniti sve ostalo. A upravo kao takav, to jest zabacujući 
sve, što je toj postavci prethodilo, taj je postupak već u svom 
stvarnom plodnom početku nosio u sebi mogućnost misaona 
zastranjivanja. Od slobodne svijesti o sebi konkretnog misa- 
onog individuuma kao subjekta spoznaje, s punoćom povije- 
snog sadržaja i otvarajući široke perspektive spoznajnog raz- 
vitka, razvit će se svijest oslobođena, ili bolje lišena misaona 
sadržaja, čak štoviše apsolut i beživotna misaona supstacija. 


»Budući da je, naime, svijesna djelatnost, kojom nešto mi- 
slimo, različna od djelatnosti, kojom spoznajemo, da nešto 
mislimo, to se često jedna nalazi bez druge« (»Rasprava o me- 
todi«, III.), a kad god ide jedna bez druge, onda smo uvijek 
u jednostranosti. I Descartes je pao u tu jednostranost, samo 
u suprotnu od ove, koju je imao ovdje na umu. 


IV 


Protivno od aristotelovsko-skolastičkeg dijeljenja duše na 
vegetativnu, osjetilnu i razumnu Descartes, naime, utvrđuje 
jedinstvo subjektivne svijesti. Sva svojstva i moći duše on 
smatra neodvojivim i cjelovitim, pa ih uvrštava u pojam mi- 
šljenja u najširem smislu te riječi. Tako tu ulazi i sumnjanje, 
nijekanje, potvrđivanje, osjećanje, pamćenje, shvaćanje, lju- 
bav, mržnja, maštanje, htijenje, osjetilni utisci i t. d. Njegov 
»cogito«, međutim, ne predstavlja svijest kao takvu, kao pro- 
sto mišljenje, odnosno misaoni sadržaj, već refleksiju o tom 
mišljenju, znanje da mislim, spoznajnu djelatnost, to jest 
upravo — samosvijest. Ukoliko se svaka psihička radnja ili 
kompleks sadržaja svijesti naziva općenito sviješću ili mišlje- 
njem, utoliko je samosvijest (kod Descartesa »cogito«) reflek- 

sija o tom mišljenju. Mišljenje uopće postaje njezinim pred- 
metom u spoznajnoteoretskom aspektu, i tu se razlikuje 
svijest od samosvijesti. 

Upravo zato otpadaju neki prigovori Descartesovu osnov- 
nom stavu Cogito ergo sum, što ih je postavio, na primjer, 
Gassendi, koji nije uvidio tu razliku između svijesti i samo- 
svijesti, čemu je dosta pridonio i sam Descartes, često mije- 
šajući ta dva određenja.4 Jer ja mogu zamisliti, na primjer, 
da hodam, a da ipak ne hodam, to može biti i samo san ili 
produkt moje mašte. Mogu isto tako misliti, da jedem, a da 
stvarno ne jedem, pa hodanje, hranjenje i sve takve djelat- 
nosti, samo popraćene sviješću, nemaju kao takve karakter 
jasnoće i razgovijetnosti, a prema tome ni pouzdanosti i isti- 
nitosti. Međutim, ja ne mogu misliti, da mislim, a da kod toga 
ne mislim, pa je to moje mišljenje, ili bolje neposredno zna- 
nje, da mislim, očevidna istina, jer čak i onda, kad se čovjek 
vara u svojim mislima, u donošenju suda, kad stvara krive 
zaključke i kad je u zabludi, on misli, pa se to intuitivno sa- 
gledava kao akt moje svijesti, dakle mene, koji prema tome 
postojim. Ali se spoznaja odvija uvijek u dijalektičkom jedin- 
stvu i prožimanju jednog i drugog, i u njihovu međusobnom 
uraštanju. Proces tog dijalektičkog spoznajnog kretanja kod 
Descartesa se međutim prekida, zaustavlja, jednostrano uopća- 
va na liniji samosvijesti, t. j. formalnog spoznajnog akta, 
upravo za volju tog akta, koji postaje dovoljan samome sebi, 
sve više se odvajajući od onog misaonog sadržaja, koji i jest, 
u svim mogućim oblicima, konkretna veza sa svijetom i stvar- 
na predmetna pozicija A tu onda nužno nastaje apstraktna 
spekulacija i metafizika. 


3 Tu je implicite postavljen problem, što će kasnije dokraja bit: razvi- 
jen u Kantovoj »Transcendenta.noj apercepciji« (eJa«) kao subjektivnom 
jedinstvu svijesti. 

“ Prije nego je objavio svoje djelo »Međitationes de prima Philosophia« 
u kojem je u šest dijelova opširnije razradio osnovne postavke svoje filo. 
zofije iz »Discours de la Mećthodc«, Descartes je rukopis poslao svom prli- 
jatelju, liječniku M. Mersenneu, s koj:!m je bio u stalnom i živom dopisi- 
vanju | preko koga je saobraćao sa svijetom | svim poznatijim ljudima 
onoga vremena. Njega je zamol'o, da to djelo dade na čitanje već slavnim 
filozofima i učenjacima P. Garsendiju (1592—1685), Th. Hobbesu (1588—1679) 
i A. Arnauldu (1612—1894), kako bi on: dali na nj svoje primjedbe, Tako su 
kritike i objekcije Gassendija, Arnaulda i Hobbesa | Descartesovi odgo- 
vori na njih bil: na kraju knjige objavljeni godine 1641. 

Zasnivanje svog bitka isključivo i jedino na duhu ili inte- 
lektu jest, dakako, ograničeno i vodi u idealizam, pa u tom 
aspektu i stoji Gessendijeva osnovna objekcija Descartesovu 
stavu: »Ma da vi zaista (sigurno) spoznajete, da mislite, vi 
ipak ne znate, kakva ste stvar vi, koji mislite, tako da, premda 
vam je sama ta operacija jasno poznata, glavno vam je sa- 
krito, a to je, da biste znali, kakva je ta supstancija, koje 
jedna operacija jest, da misli«. 


Međutim, radi se o tome, da je po Descartesu upravo duh ta 
supstancija, koju on do izvjesne granice, a i sa svoje pozicije, 
i može postaviti, ukoliko je misaoni subjekt i duhovno i ma- 
terijalno biće. Pozitivan -korak naprijed uočit će se u toj 
osnovnoj Descartesovoj postavci onda, kad se ima na umu, da 
je i taj Gassendijev i svaki drugi materijalizam do Marxa 
bio isto tako ograničen kao i apstraktni idealizam. »Glavni 
nedostatak sveg dosadašnjeg materijalizma — uključujući i 
Feuerbachov — jest to, kaže Marx u I. tezi o Feuerbachu, što 
se predmet, stvarnost, osjetilnost uzima samo u obliku objekta 
ili u obliku kontemplacije, a ne kao ljudska osjetilna djelat- 
nost, praksa, ne subjektivno. Stoga se desilo, da je djelatnu 
stranu, nasuprot materijalizmu, razvio idealizam — ali samo 
apstraktno, jer idealizam, naravno, ne poznaje stvarnu, osje- 
tilnu djelatnost kao takvu. Feuerbach hoće osjetilne objekte, 
koji se stvarno razlikuju od mislenih, ali samu ljudsku dje- 
latnost on ne shvaća kao predmetnu djelatnost...« 


A tu »djelatnu stranu« prvi eksplicite postavlja upravo 
Descartes, a ona je preko Leibniza kasnije dokraja dovedena 
i razvijena u klasičnom njemačkom idealizmu. Prema tome je 
i ta Gassendijeva objekcija, u tom povijesnom gledištu samo 
djelomično točna, i to ukoliko naglašava drugu stranu pro- 
blema. Stoga je potpuno netočno, kad se te i takve jednostrane 
objekcije smatraju stvarnim rješenjem Descartesove jedno- 
stranosti, koja je bila pozitivniji korak naprijed nego recimo 
Gassendijev epikurejski materijalizam za svoje vrijeme, pa 
i nego što je bila njegova društveno-povijesna pozicija uopće. 

V 


Premda su, dakle, sumnja, dovedena do svojih posljednjih 
konzekvencija, i »Cogito«, kao pozitivno zasnivanje filozofije, 
u svom dijalektičkom kretanju sjedinjeni i tvore zajedno odre- 
denu filozofsku pouzdanost, koja treba da bude osnova descar- 
tesovske nauke, ipak se taj spoznajno-stvaralački proces uni- 
štavanja i odstranjivanja zabluda i predrasuda postepeno, 
spontano i neosjetno pretvara u uništavanje svakog sadržaja 
svoje svijesti i svoje veze s objektom. Samosvijest ili kritički 
um, kao rezultat i jedan od momenata tog spoznajnog kreta- 
nja i kao negacija djelomičnih istina razuma, dakle stečenih 
istina svijesti međusobno sistematski nepovezanih, postaje samo 
čista forma, odvojena od kretanja svoga misaona sadržaja, u 
kojem se ona upravo konstituira kao spoznajni akt i s kojim 
je funkcionalno povezana, Konkretno »ja«, koje misli određeno 
nešto kao svoj predmet i koje taj predmet kreira u realnom 
procesu ljudske misli i prakse, u dinamici i bogatstvu ljudskog 
odnosa sa svijetom i poviješću, podrezuje svoje živo korijenje, 
postaje »univerzalno ja« i pojavljuje se kao čista apstrakcija, 
kao »ja mislim uopće«, formalni akt svijesti, i napokon »stvar 
koja misli« (res cogitans). Tako jedan od momenata odnosa sa 
svijetom konkretnog individuuma, njegova svijesna i spozna- 
valačka manifestacija kao instrument savladavanja prirode. 
postaje hipostazirana svijest uopće, apsolut i metafizička 
supstancija. 

S druge strane i sam predmet spoznaje postaje apsolut 
Iz osnovnog stava metode, a koji je istovremeno i kriterij) 
spoznaje, da je istinito sve ono, što je upravo tako jasno i 
razgovijetno kao samosvijest, proizlazi, da se i tijela i općenito 
sve konačne stvari utoliko mogu spoznati, ukoliko se jasno 
i razgovijetno predočuju. Međutim, kvalitativne osobine vanj- 
skih objekata po Descartesu su samo nešto subjektivno, što 
realno ne pripada objektima, pa je sve osjetilno kvalitativno 
za njega samo nešto kaotično, mutno i nejasno, dakle samo 
privid i zabluda, kao proizvod naše mašte, čega razum treba 
da se oslobodi upravo svojom metodom. Stoga ono, što se 
jasno i razgovijetno može spoznati na vanjskim stvarima (tije- 
lima), jesu samo njihova kvantitativna određenja i njihovi 

matematski, geometrijski odnosi. Ti su odnosi tako jasni i 
razgovijetni, kao i matematska određenja, i razum ih može 
konstruirati i rekonstruirati, ta su tijela upravo proizvod ra- 
zuma, i zato samo na njemu osniva se prava naučna spoznaja. 
Očišćeni od svih osjetilnih kvaliteta, predmeti postaju geome- 
trijske točke u prostoru, a materija nije prema tome ništa 
drugo, nego taj i takav geometrijski prostor. Taj materijalni 
prostor ili prostorna materija ima jednu jedinu osobinu, a to 
je — protežnost. Materija je poistovjećena s protežnošću, a 
to je kvantitativno određenje jedino njezino razumsko, pa 
dakle i naučno određenje. 

Bogatstvo svijeta sa svom svojom osjetilnom i pojavnom 
raznolikošću reducirano je jednim apstraktnim misaonim, 
upravo matematskim zahvatom, i svedeno na jednu njegovu 
odredbu, koja je samo jedan od njegovih konstitutivnih mo- 
menata — na prostor, koji kao takav, kao razumska apstrak- 
cija i nije drugo nego produkt razuma, čista misao, kon- 
strukcija.5 

No budući da postojanje prostora ne može biti samo real- 
nost misli, jer bi misao onda mislila samo sebe, a spoznaja bi 
ostala bez svog objekta spoznavanja, prostor postaje nešto po 
sebi postojeće, izvan mišljenja, on postaje »protežna stvar« 
(res extensa), supstancija, apsolut, nešto potpuno odvojeno od 
subjekta spoznaje. Na taj način, nužnošću samog kretanja 
descartesovske misli, prostor kao produkt mišljenja postaje 
nešto posve različito i apsolutno odijeljeno od tog istog mi- 
šljenja. 


5 U svojoj »Dljalekuici prirode« Engels kaže: »Materija kao lakva je 
Čista tvorevina misli | apstrakcija. Kad mi stvari kao tjelesno postojeće 
svrstavamo pod pojam materije, mi se time udaljujemo ud kvalitativnih 
razlika među njima. Materija Kao takva za razliku od određenih materija, 
materija koje postoje, nije dakle nešto, što osjetilno postoji« (str. 203). 
Nužnošću samog tog procesa apstrahiranja Descartes je, dakle, logično do- 
šao do takvog određenja materije, koja kao razumska apstrakcija, lišena 
i logički odvojena od osjetilnih kvalitativnih određenja i razlika, i realno 
jest produkt razuma, pa je potrebno, kao što to čin; Descartes 
samo još shvatiti je i postaviti kao supstanciju. Ono, međutim, što je ra- 
zumsko u tom određenju, najbliže je pojmu protežnosti, dakle ostaje sarno 
kvantitet | mehaničko kretanje i, kako kaže Hegel, »jednostrano matemat- 
sko stanovište«. A tu se postavlja pitanje dijalektičkog odnosa materije 
uopće i posebnih oblika pojedinačnih stvari, što ga apstraktni razum, 
s osnovom na formalnoj logici, ne može još postaviti i dokučiti. 

VI 


Tako red, i to matematski misaoni: red,“ kao racionalna 
nužnost postupnosti izvođenja jedne istine iz druge i njihova 
unutrašnja logička veza, kao jamstvo istinitosti te unutrašnje 
misaone povezanosti, skladnosti i sislematičnosti, prenesen na 
područje objektivnog, postavlja se kao zakonitost mehanički 
koncipirane stvarnosti. 

Red spoznavanja istovremeno je red te stvarnosti. Ali tako 
postavljen, on preostaje biti metodski spoznajni momenat, 
spoznaja se tu zaustavlja, i ono što se s mukom, neprestano 
se probijajući kroz kaos osjetilnosti, spoljašnosti i pojavnosti 
postiže kao unutrašnji bitni momenat i zakonitost, pretposta- 
vlja se kao unaprijed dano, gotovo, završeno. Od spoznajnog 
konstituensa red postaje metafizička kategorija, koja je uni- 
verzalna zakonitost razumski konstruiranog svijeta. 


Spoznaja se tako odvaja od svijeta, subjekt od objekta, i 
svaki od tih momenata postavlja se kao nezavisan: prostor 
kao protežna stvar razlikuje se potpuno od stvari, koja misli. 
Postoje dakle dvije supstancije: materijalna supstancija, kojoj 
je glavni atribut — protežnost (res extensa), i duhovna sup- 
stancija s glavnim atributom — mišljenjem (res cogitans). 
Pod supstancijom Descartes razumijeva ono što postoji tako, 
da za njegovo postojanje nije potrebno ništa drugo, a pod 
atributima, bitna i opća svojstva supstancije ili ono, što na 
njoj shvaćamo kao stalno i nepromjenljivo, dakle ono, što je 
uopće čini supstancijom. No među osobinama, koje neku stvar 
sačinjavaju, postoji jedna osnovna, i samo ona naziva se atri- 
butom, dok su sve ostale osobine samo modusi tog atributa, 
t. j. njegova stanja, pa dakle i stanja supstancije. 

No, kako je materija identificirana s protežnošću i prosto- 
rom, to se ona, kao što smo vidjeli, apsolutno razlikuje od 
mišljenja, i s tom dualističkom postavkom, s kojom je u odno- 


* Kritički se odnoseći prema toj matematski fundiranoj filozofskoj me- 
todđdi | njenom rcdu, Hegcl je u svojoj »Wissenschaft der Logik. pisao: »Fi. 
lozofija ne može uzimati svoju metodu od jedne podređene nauke — ma- 
iematike.., Ta metoda može b'ti samo priroda sadržaja, kola se kreće u 
naučnom spoznavanju, kod čega isiovremeno ova vlastita refleksija sadre- 
žaja tek postavlja i stvara njegovu odredbu«. 

su bitka i mišljenja naglašena samo jedna strana problema, 
to jest njihova razlika (dok će njihovo jedinstvo kasnije utvr- 
diti Spinoza), Descartes je u svom sistemu naišao na velike 
teškoće. Budući da su tijelo i duh apsolutno nezavisni jedan 
o drugom, to jest ne mogu djelovati jedno na drugo, aktivna 
je samo duša, a tijelo (i životinja) je samo automat. Tako su 
preskočeni svi prirodni međustupnjevi, prijelazi iz anorgan- 
skog u organsko i duhovno, i ispuštena i odbačena veza čo- 
vjeka s prirodom i svim oblicima predlogičkog i nagonskog, 
tako da se sve, što nije ljudska svijest i mišljenje, tumači 
isključivo mehanički. 


U osnovi takve postavke leži mehanističko-materijalistička 
slika svijeta, kao dominantna koncepcija 17. i 18. stoljeća. 
Osnovna karakteristika te koncepcije jest materija shvaćena 
kao inertna masa, mehanički pojam kauzaliteta i linearnost 
kretanja. Postoje samo kvantitativne promjene, kretanje je 
samo premještanje u prostoru, a cijela zgrada te mehaničke 
konstrukcije svijeta ostaje u svojoj osnovi uvijek jedna i ista. 
A ako se, dakle, tijela ne kreću po principu neke sile u njima 
samima, već poticana izvana (u krajnjoj liniji od boga) time 
se taj mehanički, dualistički princip dovodi dosljedno do 
kraja. 

Međutim, budući da Descartes postavlja i jedinstvo mate- 
rije i kretanja, kao i materije i protežnosti, dakle jedinstvo 
same materije, njemu u njegovoj fizici nije potrebna nikakva 
intervencija izvana, nikakva vanjska moć ili bog, i jedino na 
tom području Descartes se potpuno oslobodio božje interven- 
cije. Svijet se kreće po svojim vlastitim unutrašnjim, i to me- 
haničkim zakonima. Rezultat kretanja nisu kvalitativne pro- 
mjene, već je pretvaranje jednog oblika u drugi samo kvanti- 
tativno, brojčano, geometrijsko, promjena mjesta i vanjskih 
formi ili figura.Sudaranje tjelesa i princip inercije jesu osnov- 
ni zakoni toga kretanja. Mehanički odnosi uzroka i posljedice 
odvijaju se, dakle, samo na području fizičkog kauzaliteta. U 
tom je smislu Marx s pravom pisao: »U svojoj fizici Descartes 
je materiji dao samostvaralačku snagu i mehaničko kretanje 
shvatio kao njezin životni akt. On je svoju fiziku sasvim 
odvojio od svoje metafizike. U njegovoj fizici materija je 

jedina supstancija, jedina osnova bića i spoznavanja.«! Ali 
samo u fizici. Jer čitava je ta koncepcija ipak proturječna, 
materija je po sebi nepokretna, ona nema u sebi princip 
svog kretanja, ona je inertna masa. Mehaničko kretanje ipak 
na koncu traži svog »prvog pokretača«, i potreban je još samo 
jedan korak, da se to postavi i izvede. 

No ono, što je, s obzirom na nauku, najpozitivnije u Des- 
cartesovu učenju, upravo je primjena matematike na fizička 
zbivanja u stvarnosti, uočavanje i spoznavanje njenih kvan- 
titativnih promjena, jedinstvo matematike i fizike u novoj na- 
učnoj disciplini — matematskoj fizici. Time je udaren temelj 
modernoj fizici novog vremena, utemeljenoj na analitičkoj ge- 
ometriji (primjena i uvođenje algebre u geometriju).a 

Od stare spekulativne i kontemplativne matematike i geo- 
metrije, koje su se bavile čistim brojevima i formama, što je 
bilo samo sebi svrhom ili u najboljem slučaju kao »sredstvo 
za oštrenje uma«, Descartes je učinio novu, upravo naučnu 
disciplinu, koja svoju svrhu i smisao vidi u praktičnoj pri- 
mjeni na predmete vanjskog svijeta, čime nauka dobiva svoj 
praktičan, tehnički, revolucionaran karakter, kao oruđe za 
aktivno djelovanje na prirodu i njezino podčinjavanje čovjeku 

Međutim, ono što je Descartesu uspjelo izbjeći u fizici, to 
jest božju intervenciju, nije mu uspjelo u spoznajnoj teoriji, 
na osnovi koje je izveo svoju metafiziku, i tu je on još na tlu 
skolastičke filozofije, kojoj je koncesije kasnije činio čak i 
materijalist Spinoza. Ali problem boga kod Descartesa ipak 
je vrlo složen i zamršen. 


? Karl Marx: »Die Heilige Fami'lle« — Kritische Schlacht gegen den 
franzdsischen Materialismus. 

"O značenju tog otkrića Engels kaže slijedeće: »Descartesova_ pro- 
mjenlijiva veličina bila je prekretnica u matematici. Zahvaljujuć: 
tome ušli su u matematiku kretanje | dijalektika, a isto se 
tako odmah nužno došio do diferencijalnog | inte- 
grailnog računa, koji se odmah i javlja, te su ga Newton i Leibniz 
uglavnom dovršili, a nisu ga otkrili« (»rDijalektika prirođe«, izd. isto, str. 
£08). A do toga je Descartes došao upravo svojom spekulacijom, to jest 
geometrijskim cdređenjem prostora i materije, Kao rezultata razumske 
apstrakcije pojma materije uopće. 

U svom glavnom, takozvanom ontološkom dokazu za po- 
stojanje boga, spozajnoteoretski zasnovanom, Descartes je 
na sličan način kao kasnije i Leibniz, po unutrašnjoj logici 
osnivanja, postavljanja i razvijanja svoga sistema, imanentno 
negirao boga upravo tamo, gdje ga je htio najjače utvrditi i 
dokazati. Taj se glavni dokaz izvodi iz naše ideje o bogu. 
Uzrok te ideje može biti ili u nama ili izvan nas. No kako je 
po Descartesu — a upravo bi to trebalo najprije dokazati! — 
bog vječna, svemoguća, sveznajuća, beskrajna, nepokretna, 
nezavisna supstancija, a mi smo samo ograničena bića, koja 
nijedno od tako velikih svojstava ne posjedujemo, jasno je, 
da mi ne možemo biti tvorci i uzrok te naše ideje o bogu. 
Prema tome je njen uzrok izvan nas, to jest u samom bogu, 
koji nam je tu ideju usadio. A to znači, da bog postoji. Time 
je iz naše ideje o bogu po Descartesu utvrđena i dokazana nje- 
gova — egzistencija (Deus cogitatur, ergo est). 

Premda taj dokaz nije ni formalno, ni po svom zaključku 
nimalo originalan, jer se njegovi, da tako kažemo, ideološki 
korijeni nalaze već u dokazivanju božje egzistencije Anzelma 
od Canterburyja (1033—1109 g.), logičku neodrživost kojeg je 
u 11. stoljeću izvanredno pokazao i taj »dokaz« pobio već 
njegov suvremenik opat Gaunilo, ipak su i društvene i teorij- 
ske osnove tog Descartesova dokaza za postojanje boga dru- 
gačije i po svojim konzekvencijama u teorijskom pogledu 
sasvim različite. Istina je, Descartes je bio i dobar kršćanin 
i dobar vjernik, i on se i intimno nije mogao osloboditi boga, 
ali su i unutrašnja njegova kolebanja isto toliko očevidna, kao 
što je očevidno s jedne strane njegovo vjerovanje, a s druge 
strane jasno uviđanje svih onih konzekvencija, koje proizlaze 
iz čitava njegova filozofiranja, njegove naučne pozicije, nje- 
govih teorijskih preokupacija i postavki uopće, kao i nužnosti 
praktičnog usmjerenja njegove nauke. To je unutrašnja tra- 
gika jednog misaonog razvitka, koja je utoliko veća, što raz- 
dire čovjeka, koji je bio i veliki mislilac, čiji je osnovni, ne 
samo teorijski, nego i životni zadatak uopće, bio borba protiv 
svih oblika predrasuda i zabluda, uključivši tu i skolastičke 
i teološke i religijske. Stoga upravo na Descartesu, u njegovu 
životu i njegovoj filozofiji i nauci, dolazi do klasičnog izraza 
uska isprepletenost, prožimanje, miješanje, zamršenost i ne- 

razdvojna nužna povezanost ideolcškog i naučnog, kao speci- 
fične forme kretanja spoznajne misli prema naprijed. U tome 
i leže unutrašnje proturječnosti spoznaje i svakog filozofskog 
sistema, i tu treba tražiti uzroke, razloge i osnovu za rješenje 
problema odnosa istine i zablude, dakle upravo onog razvitka 
i napredovanja istine, koje je, kako je govorio Engels, kreta- 
nje iz veće zablude u manju. 

Tako na primjer, koliko god u Descartesovu sistemu bog 
igra ulogu osnovne i jedine garancije i tvorca svega, što po- 
stoji, pa i nas samih, kao i naše spoznaje, ipak iz samog tog 
glavnog Descartesova dokaza, iz njegova postavljanja i izvo- 
đenja, logički proizlazi sasvim suprotno. Dok skolastika i te- 
ologija, i svaka religija uopće, počinju od boga, da zaključe 
i potvrde postojanje stvorenog čovjeka, Descartes na početku, 
u skladu sa svojom metodom, i samog boga stavlja u pitanje, 
da bi ga tek kasnije »izveo«, i počinje od pojedinca, od samo- 
svijesnog buržoaskog individuuma, pa iz sebe, iz svog mi- 
šljenja i postojanja zaključuje o egzistentnosti boga. Prema 
tome, zapravo, nije više čovjekova egzistencija opravdana 
egzistencijom boga, već se egzistencija boga opravdava, izvodi 
i garantira idejom, mojim mišljenjem o njemu. Zato, koliko 
god se Descartes trudi, da taj red okrene, bog logički ipak 
dolazi — naknadno. Bog tu tek, a upravo mimoilazeći posto- 
jeće autoritete i tradicionalni put »istraživanja«, postaje 
»pravi« predmet mog mišljenja i spoznaje i na toj će liniji, 
koju je zacrtao Descartes, kasnije kod Feuerbacha i završiti 
sa svojom takozvanom objektivnom egzistencijom izvan čo- 
vjeka i svijeta i s onu stranu svijeta, i bit će materijalistički 
i naučno interpretiran kao jedino i samo naša ideja, misao, 
slika, utvara, imaginarno, nepostojeće, upravo naše subjek- 
tivno stanje — antropomorfizam. Stoga je Feuerbach, tumačeći 
svoju poziciju »humanizma«, koji znači jedino to, da bog nije 
ništa drugo do vlastiti čovjekov duh, točno primijetio, kako to 
antropološko stanovište po njegovu mišljenju nije bilo strano 
već ni Descartesu. Ali tek Marx će ukazati na društvenu 
osnovu i bit toga problema. 


* Vidi: Ludwig Feuerbach: »Geschichte der neuern Philosophic:, — 
Leipzig, 1847. Bd. IV. 

Bog je dakle po Descartesu apsolutna supstancija, premda 
je tu nedosljedan, jer supstancijama smatra, kao što smo vi- 
djeli, materijalnu supstanciju i duhovnu supstanciju, pa one 
tako postaju supstancije »drugog reda«, to jest zavisne su o 
bogu i on ih je stvorio, što proturiječi i samom Descartesovu 
određenju pojma supstancije, kojoj za njenu egzistenciju nije 
potrebna nikakva druga stvar. Bog svuda »smeta« pa i ovdje, 
gdje je po Descartesu »najjači«, jer teško je logiku uskladiti 
s nelogičnim, i to se neprekidno u čitavom sistemu Descartesu 
osvećuje. Ali bog je isto tako jamstvo istinitosti naše spoznaje 
i postojanja vanjskog svijeta. 


Sama egzistencija boga dovoljan je razlog, da ne možemo 
sumnjati u ono, što jasno i razgovijetno spoznajemo. Jer bog 
nam je usadio »prirodno svijetlo uma« (lumen naturale). kojim 
se neposredno, intuitivno osvjedočujemo u istinitost i pouzda- 
nost naših osnovnih spoznaja, a sve to proizlazi iz savršen- 
stva i dobrote boga, koji nas kao takav ne može varati. »Jer 
je, prvo, čak i ono, što sam gore utvrdio kao pravilo, naime 
da su stvari koje shvaćamo jasno i razgovijetno, potpuno 
istinite, sigurno samo zato, jer bog jest ili postoji, jer je on 
savršeno biće i jer sve ono, što je u nama, dolazi od njega. 
Otuda onda proizlazi, da moraju naše ideje ili pojmovi, koji 
su nešto stvarno, i dolaze od boga u svemu onome, u čemu 
su jasni i razgovijetni, biti istiniti. Ako dakle u sebi vrlo često 
nalazimo ideje, koje su lažne, to mogu biti jedino one, koje 
sadrže nešto nejasno i zamršeno, jer dolaze od ničega, t. j. 
one su u nama tako nejasne samo zato, šio nismo potpuno 
savršeni«.19 

Prema tome, zablude proizlaze iz naše nesavršenosti, a 
istinite spoznaje iz božjeg savršenstva! 


* »Rasprava o metodi« (Matica Hrvatska, 1950). 

Međutim, problem zablude kod Descartesa ipak se i dru- 
gačije postavlja, i to u vezi s karakterom naše volje. Za su- 
đenje, naime, nije dovoljan samo razum, nego i volja, pa je 
tako sud shvaćen kao voljni akt afirmacije i negacije. Prosto 
percipiranje, odnosno suma osjetilnih podataka, nije po Des- 
cartesu još niti nešto istinito, niti lažno tako dugo, dok o tome 
ništa ne tvrdimo ili niječemo, to jest, dok o tim podacima 
naših osjetila ne sudimo, niti bilo šta iz njih zaključujemo. 
Zablude, pogreške i neistine nastaju onda, ako povodeći se 
za našom voljom, koja je nasuprot ograničenom razumu ne- 
ograničena, donosimo sudove, dakle, dajemo odobrenje neče- 
mu ili negiramo nešto, što prelazi granice razumske moći ja- 
snog i razgovijetnog percipiranja, pa donosimo zaključke, koji 
su rezultat naše volje, a ne razuma. U toj neograničenosti 
volje, po kojoj čovjek radi apsolutno slobodno, pored moguć- 
nosti zablude i zavaravanja, vidi Descartes isto tako najveće 
savršenstvo čovjeka, i tek po toj slobodi volje mogu se po- 
postupci i djelovanja čovjeka hvaliti i kuditi. 

Pa ipak i pored toga, kao što je prije navedeno, kriterij 
se istinitosti prenosi s individualnog uma i na boga, i ruši se 
sva vrijednost i vjerodostojnost Descartesove metode. Uopće 
su i bog i prirodno svijetlo uma i Descartesova intuicija, opće- 
nito uzevši, nespojivi s njegovom metodom, oni joj štaviše 
proturiječe. Jer do evidentnosti svojih osnovnih postavki i 
istina Descartes, zabacujući formalistička i besplodna logička 
natezanja skolastike, što je s te strane pozitivan korak na- 
prijed, ne dolazi silogističkim postupkom, već su prve spoznaje 
intuitivne, i one postaju aksiomima i prvim principima nauke 
i filozofije. Intuicija je za Descartesa maksimum jasnoće i 
razgovijetnosti, to jest krajna granica racionalnosti. Iz njih 
proizlaze sve ostale istine, i to sintetičkim postupkom. Ali, da 
te intuitivne istine, ti apriorni oblici uma po sebi ipak nisu 
dovoljno opravdani i, što je on za sve istine upravo zahtijevao, 
nisu metodski zasnovani, osjetio je Descartes već time, što im 
je potražio jaču i sigurniju garanciju, koju će onda naći u — 
bogu! Zato on kaže: »A kad ne bismo znali, da sve, što je u 
nama stvarno i istinito, dolazi od nekog savršenog bića, mi ne 

bismo imali nikakav razlog, koji bi nas uvjerio, da naše ideje. 
ma kolike one bile jasne i razgovijetne (kurziv M. K.) posje- 
duju to savršenstvo da su istinite«.!! 

To je proturječno, jer se time negira samodovoljnost i po- 
uzdanost osnovnog stava Cogito ergo sum, ali ta je protu- 
rječnost isto toliko i nužna, i to savršeno i beskonačno biće ili 
bog nije tu religijski motivirano, već je ono nužnost sistema,!? 
nužnost descartesovske pozicije. Subjekt ili samosvijest ne 
može ostati na samome sebi onoga časa, kad se želi postaviti 
na filozofski plan. A čitava Descartesova filozofija, ili ono 
bitno i u biti novo u njoj, po čemu i predstavlja temelj nove 
filozofije, i jeste upravo u tome, da se subjekt postavi na 
objektivnom planu, da se na njemu razvije i odredi, a to 
znači, da se istovremeno postavi kao objektivan. A kao nešto 
objektivno, kao pouzdanost, dakle clare et distincte, subjekt 
ne može ostati samo momenat spoznajnoteoretskog odnosa 
subjekt — objekt, već samim sobom zasniva svoj bitak, on po- 
staje, jer to je već svojim postavljanjem, supstancija. Subjekt 
i nije drugo nego supstancija, a kod Descartesa je ta ontolo- 
ška pozicija spoznajnoteoretski sagledana i razvijena, jer se 
nužno počinje od subjekta, od individualne svijesti, od samo- 
svijesnog individuuma, i na njemu se želi sve osnovati. Sve 
karakteristike objekta, i antikne i skolastičke filozofije, pre- 
uzima na sebe individualna svijest kao bitak, a time je po- 
stignut, kako kaže Hegel (Fenomenologija duha), »novi lik 
znanja, znanje o samome sebi, u odnosu prema pređašnjem, 
znanju o drugome«. U tom su smislu i svijet i bog nešto iz- 
vedeno, a oni postaju supstancijama iz spoznajnoteoretske nu- 
žnosti subjekta da ima i postavi svoj objekt spoznaje, koji, 
budući da je istinit, jer se duhu pokazuje tako jasno i razgo- 
vijetno kao samosvijest, to jest kao njegova vlastita egzisten- 


" Rasprava o metodia, izd. isto. 

\2 Harald Hotfding u svojoj »Geschichte der neuern Philosophie«s I. 
(LeIpzig 1921) ima, nasuprot nekim filozofima, koji također pojam boga ne 
smatraju vanjskim momentom Descartesove spoznajne teorije | sistema 
uopće, o tom pitanju drugačije mišljenje, kad kaže: »... Naime ta spo- 
znajnoteoretska primjena pojma boga ne bijaše nipošto nužna, kad vec 
Descertes, da bi dokazao realnost pojma boga, upotrebljava stav kauzali- 
teta; ako se stav kauzaliteta pretpostavi kao važeći, za istinitost spo- 
znaje nije potrebna nikakva teološka garancija«. 

cija, mora da i jest nešto. Jer koliko god osnovni stav Cogito 
i bio istinit i premda je već postavljen kao nešto objektivno, 
pored svog ontološkog značenja on je shvaćen i kao spoznajno- 
teoretska svijest, kao svijest koja misli, misleći subjekt, pa 
ono, što će ta svijest misliti kao svoj objekt, nije još samim 
time zajamčeno kao istinito. Zato je tom spoznajnom subjektu 
potrebno da izvede boga, i to najprije kao svoj prvi istiniti 
objekt, a onda i kao prvo jamstvo, da sve što ćemo odsad 
jasno i razgovijetno spoznavati, bude istinito, jer — bog nije 
varalica, on nas ne može varati, što proizlazi iz njegove 
apsolutne dobrote i savršenstva. Dakle, u tom se vidu poka- 
zuje nužnost izvođenja boga, kao jednog od momenata descar- 
tesovskog filozofskog sistema. Mi dakle imamo povjerenja u 
boga, pa onda dosljedno tome i u naš razum. Ali baš kao 
takav, bog je objekt, stvoreno, naknadno. On postaje stvorite- 
Bem i osnovnim jamcem spoznajnog i svjetskog reda samo 
okretanjem tog reda, kada dobije vrijednosna određenja do- 
brote i savršenstva i svoju teološku argumentaciju! 


Duh se dakle postavlja kao bitak, spoznajnoteoretski se 
sagledava, potvrđuje i garantira, sam je sobom kriterij svoje 
istinitosti, i zakonitost njegova kretanja bit će odsad una- 
prijed zakonitost kretanja stvari, red ideja istovremeno i red 
stvarnosti. To je osnovna pretpostavka i nužnost racionalno 
postavljena duha, i tu Descartes ( a s njime kasnije i Spinoza 
i Leibniz) anticipira Hegelovu ontološku, racionalističku po- 
ziciju identiteta bitka i mišljenja. U tom je smislu povijest 
nove filozofije povijest subjektivne svijesti, subjekta kao sa- 
mosvijesti i supstancije, kao onog, što je stalno, pouzdano, 
sigurno, racionalno, od čega treba početi i na čemu treba sve 
sagraditi. Na općem planu, to je povijest modernog individu- 
alizma, samosvijesti buržoaskog individuuma, gdje se taj sa- 
mosvijesni individuum s jedne strane postavlja kao čovjek 
uopće, ideja i apsolut, a s druge istovremeno iz sebe samoga 
gradi čitavu konstrukciju svijeta, u kojoj je on, odnosno nje- 
gova misao, i osnova i centar svekolike problematike. A tek 
time se onda u svom najdubljem značenju postavlja problem 
odnosa biti i postojanja (esencije i egzistencije), kao osnovna 
problematika čitave građanske filozofije sve do naših dana. 

Građanski čovjek, kao individuum i privatno, pojedinačno 
biće, izdvajajući se iz totaliteta feudalne hijerarhijske lje- 
stvice, koja je tu sama njegova bit, a da bi se afirmirao, 
postaje sam ono opće, bit i totalitet, na sebe prenosi izgradnju 
svijeta i svoju prevlast nad njim, i kao takav nužno se po- 
javljuje kao univerzalno biće, kao čovjek uopće, a budući da 
je svoj bitak osnovao na duhu, on postaje i sagledava se kao 
apstraktna misao, kao sama svoja zakonitost. No kako je nje- 
gova svakidašnja praktička egzistencija, kao nešto pojedinač- 
no, odvojeno, kao posebna društvena interesna pozicija, u 
najoštrijoj suprotnosti s njim kao čovjekom uopće, to jest 
s njim kao društvenim bićem, s njegovim pravim ljudskim 
određenjem i zakonitošću, to građanski čovjek od svog stu- 
panja na povijesnu pozornicu neprekidno oscilira između te 
dvije krajnosti, nalazeći se stalno u proturječnosti između 
sebe kao svoje biti i sebe kao posebne egzistencije, a ta protu- 
rječnost, protupoloženost i kretanje u krajnostima i jest bit 
njega kao građanskog čovjeka. 

Kod Descartesa su te proturječnosti tek postavljene, jer 
te društvene suprotnosti nisu još dovoljno izražene, i tako on 
još može imati iluziju o svom jedinstvu i o sebi kao univer- 
zalnom biću i apsolutu. Jer on, samosvijestan građanski indi- 
viduum, kao takav i ulazi u svoju povijest i povijesno stvarno 
predstavlja opću poziciju, on je tu i realno univerzalan čovjek, 
i po svojoj duhovnoj konstituciji i po svojim težnjama, nasto- 
janjima i zadacima, po perspektivi svog društvenog kretanja 
i svom praktičkom položaju, jer samim sobom predstavlja 
budućnost. 

Svoje buržoasko, demokratsko uvjerenje ističe i potvrđuje 
Descartes već uvodnim mislima svoje »Rasprave o metodi«, 
koju počinje ovim riječima: »Nijedna stvar na svijetu nije 
bolje raspodijeljena nego zdrav razum, jer svatko smatra, da 
ga ima u tolikoj mjeri, te čak i oni, koje je teže zadovoljiti u 
svemu drugom, nemaju običaj da ga žele više negoli ga imaju. 
I u tome se vjerojatno svi ne varaju; štaviše, to prije svjedoči, 
da je sposobnost pravilnog suđenja i razlikovanja istine od 
zablude —- a to se zapravo i zove zdrav ljudski razum ili um 

—od prirode kod svih jednaka i da stoga raznovrsnost naših 
nazora ne dolazi od toga, što su jedni pametniji od drugih, 
već jedino od toga, što mislimo na različite načine, i nemamo 
u vidu iste predmete. Nije naime dosta imati zdrav duh, nego 
je glavno pravilno ga primjenjivati.« 

I nešto dalje: »U pogledu uma ili zdravog razuma mogu 
pretpostaviti, da ga ima u potpunosti i cjelovito svaki čovjek, 
jer je to jedino, što nas čini ljudima i što nas razlikuje od 
životinja, te se slažem u tome s općim mišljenjem filozofa, 
koji kažu, da oznake ,više' ili ,manje' postoje samo među akci- 
dencijama, ali nikako među formama ili prirodama ,pojedinaca' 
iste ,vrste'.« (»Rasprava o metodi«, izd. isto.) 

Misao i spoznaja nisu dakle proizvod neke mistične »inspi- 
racije«, već stvar i pitanje metode. Um nije neki nadnaravni 
dar, niti je istina privilegija i posao »odabranih«, već je svaki 
pojedinac i mimo crkvene autoritete sposoban razlučiti istinu 
od zablude. Time se utvrđuje široko područje istraživanja, 
sposobnosti ljudskog uma u pronalaženju istina i njegova 
praktična primjena, a u vezi s time i opća povezanost i jedin- 
stvo svih nauka. »Jer, kako sve nauke nisu ništa drugo do 
mudrost ljudska, koja ostaje uvijek jedna i ista, ma koliko 
različiti bili predmeti, na koje se ona primjenjuje i koja se 
zbog njihove različitosti ne mijenja, baš kao ni svjetlost Sunca 
zbog raznolikosti stvari, koje osvjetljava, ne može se raditi 
o tome, da se duhovima propisuju ma kakve granice; i daleko 
od toga, da nas spoznaja jedne istine, kao u prakticiranju 
jedne vještine, od pronalaženja druge istine odvraća, naprotiv, 
ona nas u pronalaženju ove druge pomaže.«!3 

Koliko je, međutim, Descartesu prvobitno bila na umu 
praktična primjena nauke, kao polazna točka, s koje polazi i 
kao zaključak i rezultat čitava njegova misaona naučna rada, 
vidi se najbolje po njegovu prvom filozofskom djelu »Praktična 
i jasna pravila upravljanja duhom u istraživanju istine« 
(napisana 1628. god., a izdana tek poslije njegove smrti 1667. 
godine), koja su za proučavanje Descartesove filozofije i nauke 


"2 R. Descartes: »Praktična i jasna pravila rukovođenja duhom u istra- 
živanju istine«, Beograd 1952. 

uopće, a spoznajne teorije posebno, od odlučne važnosti!“ ne 
samo zato, što se u tom djelu bog uopće ne pojavljuje, već 
što je upravo tu Descartes naučno i slobodno prišao razmatra- 
nju svoje osnovne spoznajnoteoretske problematike i izvan- 
redno jasnom izlaganju svoje metode, koja je ovdje postavlje- 
na kao konstitutivni elemenat same ljudske prakse. Tako on 
u prvom pravilu, nastavljajući gore navedenu misao, piše: 

»Svakako treba misliti, da su nauke tako međusobno po- 
vezane, da ih je mnogo lakše sve zajedno proučavati, nego i 
jednu jedinu od ostalih izdvojiti. Ako, dakle, netko ozbiljno 
hoće da istinu stvari istražuje, ne treba da bira nikakvu po- 
sebnu nauku: sve su one međusobno povezane i uzajamno za- 
visne; nego neka misli na to, da jača prirodnu svjetlost uma, 
ne radi toga, da bi riješio ovu ili onu školsku teškoću, već da 
bi u pojedinačnim slučajevima života razum volji ukazao na 
ono, što treba odabrati...« (podcrtao M. K,) 

Ta su »Pravila«, kao prvo Descartesovo filozofsko djelo, 
isto tako karakteristična za odvajanje i oslobađanje njegove 
misli od teoloških i skolastičkih, po njegovim vlastitim rije- 
čima, okova, i obračunavanje s aristotelovskom logikom, kao 
teorijskom osnovom skolastičke filozofije, s jedne strane, i 
opravdanjem feudalnog društvenog sistema sa svojom »logič- 
ko-supstancijalnom« hijerarhijom, s druge strane, i Descartes. 
dosljedan svojoj osnovnoj filozofskoj poziciji, daje oštru i po- 
raznu kritiku te formalističke logike, koja nam u spoznajnom 
pogledu ne donosi ništa nova, već besplodno i prazno kretanje 
u krugu starog i poznatog. (Vidi u tekstu Pravilo X.) 

Suprotno će tome Descartesova metoda biti osnovana na 
svojim trima glavnim spoznajnim momentima, na intuiciji, 
dedukciji i indukciji, i po njegovu shvaćanju svaki od tih mo- 
menata podjednako pridonosi savršenosti te metode. Stoga su 
sva tri isto tako podjednako važna kao neophodni momenti u 
samom procesu spoznavanja, i sam Descartes uviđa njihovu 
usku međusobnu povezanost. Intuicija kao neposredno i jed- 

4 U tom smislu točno primjećuje Hoffding, da je taj prvobitni nacrt 
Descartesove nauke o metodi djelo, »koje, kod brižljivog studiranja, od- 
stranjuje mnoge obične zablude o Descartesu« (Gesch. der n. Phil.«a str. 522). 

Vidi za to pitanje također: Dr. D. Nedeijković: »O genezi i osnovi De- 


kartove metođe« (Predgovor prijevodu »Praktičnim | jasnim pravilima« i 
*Reči o metodis, Beograd, 1952). 

nostavno sagledavanje stvari po duhu tako, da o njima imamo 
apsolutno jasnu i razgovijetnu spoznaju, daje nam potpuno 
očevidne i sigurne osnovne istine, koje postaju principima, iz 
kojih dedđukcija, kao razumska operacija, izvodi a priori po- 
stupno, jedno iz drugog sve ostale moguće zaključke, držeći 
se matematskog demonstrativnog reda. Kada je, međutim, 
dedukcija izvršena, onda ona, kaže Descartes, nije više proces, 
kretanje, već kraj kretanja, upravo zaključak, pa ako je to 
izvođenje bilo očigledno, tada su stvari, deducirane jedna iz 
druge, dovedene do istinskog neposrednog intuitivnog sagle- 
davanja. Rezultat je dedukcije, dakle, opet intuicija, ali samo 
onda, ako se radi o prostim i jednostavnim zaključcima, jer 
kad se radi o složenim i zamršenim stvarima i kombinacijama, 
nameće se nužno potreba nabrajanja ili indukcije, a ona nije 
ništa drugo nego iskustvo i eksperiment. Tako je indukcija 
postupak, koje se upotrebljava onda, kad spoznaju, da bude 
sigurna i pouzdana, ne možemo svesti“na intuiciju, i kada je 
to dovoljno i potpuno nabrajanje sigurniji način dokazivanja 
od svakog ostalog, tako da »pošto smo, kako kaže Descartes, 
sve veze silogizama odbacili, ostaje nam jedino još ovaj put, 
kome moramo pokloniti sve svoje povjerenje.« (Pravila) 


Tako Descartes u svom istraživanju cijeni iskustvo i ekspe- 
riment isto toliko, kao Bacon, i na mnogo mjesta naglašava 
njihovu važnost i veliko značenje, a štoviše, i sama njegova 
intuicija tu gubi svaki mistični karakter, jer je ona kao pola- 
zna točka njegove nauke o metodi ovdje zapravo osnovana na 
pojedinačnom osjetilnom opažanju (na pr. kad govori o »razli- 
kovanju pomoću intuicije vida«), a s druge je strane rezultat 
deduktivnog postupka, dakle izvedena. Intuicija i nije drugo 
do princip jednostavnosti, matematske preglednosti i geome- 
trijske očevidnosti, a u tom vidu ona ima svoje apsolutno 
opravdanje kao jedan od momenata spoznajnog procesa tako 
dugo, dok je smještena na svoje vlastito područje, i dok bog 
ne stupi kao jamac njezine pouzdanosti i istinitosti ili kreator 
onih osnovnih istina, koje se njome utvrđuju. Te osnovne 
istine ili opći principi poprimaju, međutim, karakter dogma- 
tičnosti i onda, kad prerastu okvir svoga spoznajnog značenja, 
i kada se njihova deduktivna primjena apsolutizira. 

Te se tri spoznajne radnje, intuicija, dedukcija i indukcija, 
vrše naime po Descartesu pomoću četiriju moći duha, čistim 
razumom, maštom, pamćenjem i osjetilima, koje sve zajedno, 
premda po svojim funkcijama različite s obzirom na karakter 
i različnost svoje usmjerenosti prema predmetima, čine jednu 
i istu spoznajnu moć. Međutim, ipak je samo čisti razum, 
koji izvodi dedukciju, sposoban da odredi, što je istinito, a 
što lažno, štoviše, postoje u ljudskom duhu takozvane »uro- 
đene ideje« (ideae innatae), koje predstavljaju osnovu Des- 
cartesova racionalizma. Pod »urođenim idejama« razumije 
Descartes one predodžbe (ili ideje), koje nisu, da se tako kaže, 
produkt ni vanjskog ni unutrašnjeg iskustva, one ne potječu 
iz iskustva, jer nisu sam sadržaj svijesti, već određena, našem 
umu pripadajuća i svojstvena sposobnost, koja je opći for- 
malni akt svijesti. Tako se te ideje razlikuju i od onih, koje 
nam dolaze od vanjskih predmeta, kao i od onih, koje pro- 
izlaze iz određenja naše volje, to jest, koje smo mi proizveli, 
jer su urođene ideje po Descartesu upravo forme i jednih 
i drugih. Time se ne postavlja zapravo ništa drugo, nego 
razlika između svijesti i samosvijesti, između mišljenja i re- 
fleksije o tom mišljenju, ili isto tako između iskustva u naj- 
širem smislu riječi i »sistematizatora« tog iskustva, između 
sadržaja svijesti i konstituirajuće forme tog svijesnog sadr- 
žaja. 

Tu Descartesovu postavku o urođenim idejama oštro je 
kritizirao već Hobbes, a kasnije još detaljnije i opširnije John 
Locke (1632—1704) sa svoje empirističke spoznajnoteoretske 
pozicije. Ali te su kritike samo djelomično točne! One su 
točne: 1) utoliko, što je kod Descartesa naglašena eksplicite 
samo razlika, a nedovoljno i jedinstvo svijesti i samosvijesti, 
2) što su te ideje, kako ih shvaća Descartes, apriorni obli- 
ci uma kao takvog, a ne jedan stupanj u razvitku spoznaj- 
ne svijesti, 3) što je time postavljen i utvrđen samo (for- 
malni akt uma, 4) što postoji nesporazum u povodu samog, 
ne baš sretnog, terminološkog određenja i pojma »urođenosti«, 
koji Hobbes i Locke shvaćaju psihološko-genetski, a Des- 
cartes spoznajno-logički, dakle utvrđen je prioritet uma (in- 
telekta) u samom aktu spoznavanja i 5) ukoliko bi se time 
htjela dati kritika »urođenosti« predrasuda, navika, zabluda, 

ideje boga i t. d., kao specifične ograničenosti uma u širem 
povijesnom pogledu, što međutim kod Lockea otpada, budući 
da je po njemu duša, kako on kaže, u početku »tabula rasa« 
(t. j. »prazna pleča«), koja se tek ispunjava svijesnim sadrža- 
jem, a io je opet upadanje u drugu krajnost. No samim time. 
što tu mišljenje, sadržaj svijesti, iskustvo postaje predmet 
svijesti kao konstituensa spoznaje, i što sć samo iskustvo kao 
takvo, kao već svijesno, aktivno oblikovan misaoni sadržaj, 
ne da uopće spoznajno ni postaviti bez tog općeg akta svijesti, 
jer je već po njemu nužno oblikovano, učinio je Descartes 
krupan korak naprijed u razvitku spoznaje. Svijest samu sebe 
postavlja kao svoj predmet i takvom se spoznaje. Psihološka 
se svijest, kao psihičko uopće, razlikuje ovdje od spoznajne, lo- 
gičke svijesti, a u tom smislu otpadaju Hobbesovi, Lockeovi i 
slični prigovori. Stoga je, kao što ćemo vidjeti, kasnije Leibniz 
na Lockeovu senzualističku postavku: »Nihil est in intellectu, 
quod prius non fuerit in sensu« — (Ničega nema u umu, što 


prije ne bi bilo u osjetu, t. j. u iskustvu), — točno odgovorio, 
slažući se s time i dodajući: »Nisi intellectus ipse!« (Osim sa- 
moga uma). 


Dakako, kad kod Descartesa ta urođenost postane akt 
božje moći i dobrote, i te urođene ideje čovjeku od boga »uti- 
snute«, ili kada je i sam bog prva takva urođena ideja, onda 
je jasno, da je takva postavka neodrživa i podložna kritici, ali 
u čitavom tom problemu to ideološko, skolastičko-teološko 
ruho, u koje je naknadno uvijen, nije tu od primarne važnosti. 

Osnovnu proturječnost i poteškoću svoga sistema, duali- 
zam psihičkog i fizičkog, dakle mišljenja i protežnosti kao 
atributa duhovne i materijalne supstancije, Descartes je na- 
kon mnogih objekcija Hobbesa!5, Gassendija i mnogih drugih 
na tu postavku, a i sam dobro uviđajući tu teškoću, pokušao 
prebroditi i bar donekle riješiti u svom posljednjem djelu 
»Strasti duše« (1649). 

'S Na jednu Hobbesovu objekciju Descartes odgovara čak | ovo: >»Si- 


gurno je, da misao ne može biti bez stvari, koja misli«, što dovoljno poka- 
zuje, koliko se on koljebao u tom osnovnom pitanju. 

Iz prirode samih supstancija, duhovne i materijalne, pro- 
izlazi po Descartesu, da se one međusobno apsolutno isklju- 
čuju, to jest mišljenje, misao, svijest, duh ne da se objasniti 
iz materije, čija su jedina obilježja i osobine protezanje u 
dužinu, širinu i dubinu, prostornost, djeljivost u beskonačnost 
i njezino mehaničko kretanje. Takva se mehanička koncep- 
cija još donekle dade opravdati, kad se svako od tih tako sup- 
stancijalno različitih i nezavisnih područja proučava posebno 
i odijeljeno, i kad se to proučavanje odnosi na »mrtvu«, an- 
organsku materiju (bar u to vrijeme). 


No, čak ako se prijeđe i preko određenja životinje kao auto- 
mata (jer ako se životinji pripiše duša, tako misli Descartes, 
a duša je po njemu besmrtna, onda bi i duša životinje bila 
besmrtna, što je svakako besmislica!), kako da se objasni od- 
nos psihičkog i fizičkog, duše i tijela u samom čovjeku! Po 
Descartesovu shvaćanju izlazi zapravo, da se čovjek sastoji 
iz dva međusobno apsolutno disparatna bića, koja se uzajam- 
no isključuju, jer tijelo ne može djelovati na dušu, niti duša 
na tijelo, pa ne samo da je totalitet ljudskog bića u sebi pro- 
turječan, nego se on uopće ne da shvatiti. Descartes je tvu 
točno uvidio i on ide čak tako daleko, da dopušta uzajamno 
djelovanje duše i tijela, ali samo kao svakodnevnu empirij- 
sku činjenicu, dok mu njegova opća filozofska pozicija ni- 
kako ne dopušta da to i teorijski konzekventno zaključi, jer 
je duša po svom osnovnom određenju bestjelesna supstancija. 
Kao što je Hegel kasnije utvrdio i pokazao, to je ta opća 
pozicija razuma, a to je na koncu početna i završna točka i 
stanovište Descartesovo, kojoj je krajnji domet postavljanje 
apsolutnih, apstraktnih razlika, i koja ne može da pojmi to 
dijalektičko jedinstvo različitog i suprotnog, već se zadovo- 
ljava s onim »ili — ili«, ili jedno ili drugo. Tako i Descartes 
ne može da shvati, kako bi se u filozofskom pogledu mogla 
misliti istovremeno i razlika i povezanost, odnosno jedinstvo 
duše i tijela, premda mu se to neophodno i stalno nameće 
kao činjenica proste svijesti. Zato se stalno koleba između 
jednog i drugog, što najočitije dolazi do izražaja upravo u 
njegovoj fiziologiji i na njoj zasnovanoj psihologiji, dakle u 
onim područjima, gdje se psihičko i fizičko, dobrom proma- 

traču kao što je to bio Descartes, najočevidnije i najtjesnije 
dodiruju, to jest upravo na planu afektivnog, osjećajnog, 
čuvstvenog i osjetilnog, jednom riječju emocionalnog u najši- 
rem smislu, što sve Descartes tretira pod zajedničkim odre- 
denjem — strasti.16 

Descartes je proučavanju strasti prišao samo kao učenjak, 
s čvrstom i odlučnom namjerom, da ih promatra kao i svaki 
drugi predmet, činjenično, da otkrije njihovu bit i zakonitost, 
forme njihova pojavljivanja i njihovu unutrašnju uvjetova- 
nost i povezanost, nastojeći pritom osloboditi se, s jedne stra- 
ne, svih predrasuda povezanih s tim za onda »delikatnim« 
predmetom, a s druge strane, sa željom da izbjegne moralni 
aspekt toga problema, 

U srednjovjekovnom načinu života, kao i u njegovoj »du- 
hovnoj aromi« — kršćanskoj crkveno-religijskoj ideologiji, 
mračnoj po svom ljudskom smislu i po svojim »nebeskim 
usmjerenjima«, strasti su smatrane, (a ta se shvaćanja, u 
različitim lažnoasketskim, »snebivajućim se« oblicima, vuku, 
nažalost, čak i do naših dana!), kao nešto nedostojno čovjeka, 
kao tabu, grijeh i đavolska stvar izbačena iz svijeta, koja se 
razmatra samo kao negativnost, kao ono, što treba izbjeći, 
dakle već unaprijed s jednom negativnom vrijednosnom ocje- 
nom. Kao takve, strasti se pojavljuju isto tako, a što je jedno 
s drugim najuže povezano, s određenim moralnim prizvukom, 
pa ih je nemoguće proučavati, a da se one istovremeno mo- 
ralno ne kvalificiraju, i to u smislu obezvređenja i oduzima- 
nja svakog ljudskog dostojanstva. 

Descartes se toga pokušao osloboditi, to mu je dobrim di- 
jelom i uspjelo, ali mora se priznati, ne potpuno, jer koliko se 
oslobodio onog osnovnog srednjovjekovnog shvaćanja o stra- 
stima, kao predmetu nedostojnom proučavanja, toliko je ipak 
u svoja čisto fiziološko-psihološka činjenična razmatranja 


* Treba napomenuti, da francuska riječ »passion«, koju ovdje upotre- 
bljava Descartes, a koju kasnije Spinoza na latinskom jeziku istoznačno 
prevod! s saffectus«, označuje svako trpno (pasivno) stanje čovjeka uopće, 
dakle kao »trpljenje«, što ne bi (kao što pokazuje J. Kirchmann i za nje- 
mačku riječ »Leidenschaft« vidi njegove napomene uz njemački prijevod 
»Strasti duše«) potpuno odgovarajo našoj riječi »strast« u njenom običnom 
značenju. pod kojom se razumijeva emocionalna obojenost određene aktiv. 
nosti, odnosno svojevrsna duševna, psihička uzbuđenja, dakle i djelovanje 
i trpljenje zajedno. 


46 


uvodio moralna određenja i pojmove, što su pored toga bili 
još i etički nezasnovani i nerazrađeni (jer se on i nije upuštao 
u postavljanje i izgrađivanje svoje etike), pa su to bila samo 
obična moralna shvaćanja njegova vremena, često površna i 
bez nekog dubljeg značenja i bez neke naučne vrijednosti. 

No, premda Descartes pored prostog činjeničnog objašnje- 
nja strasti, kojima u istraživanju stalno nastoji pokazati i 
pronaći njihovu fiziološku osnovu, uvjetovanost i povezanost, 
želi utvrditi i način, kako da se one nadvladaju, a to se može 
postići njihovom spoznajom i aktivnim, voljnim upravljanjem 
njima i njihovim svijesnim usmjeravanjima, ipak strasti za 
Descartesa nisu same po sebi ni dobre ni zle, i time se on 
otrgnuo od općeg tradicionalnog shvaćanja. Štaviše, on u nji- 
ma pronalazi mogućnost korisne primjene i upotrebe, koju 
vidi na primjer u tome, »da one pripravljaju dušu na htijenje 
stvari, koje nam priroda nameće kao korisne, i da ona ustraje 
u toj volji« (vidi u tekstu čl. 52), a osim toga strasti potiču 
životne duhove na kretanja tijela u pravcu izvršenja tih 
stvari, pa one, dakle, preuzimaju na sebe odlučni životni za- 
datak snalaženja i prilagođavanja čovjeka u određenim pri- 
likama i situacijama. 

Upravo tu dolazi do izražaja veza i djelovanje psihičkog 
na fizičko, duše na tijelo i obratno. To mjesto, taj centar tog 
posrednika, u kome i preko koga dolazi do uzajamnog djelo- 
vanja čovječje duše i tijela, postavlja Descartes u malu žli- 
jezdu u sredini mozga, (»glandula pinealis« — epifiza), koju 
je pronašao u svojim anatomskim istraživanjima i seciranjem, 
čime se on mnogo i često bavio. Pod neposrednim utjecajem 
Harveyeva (Wiliam, 1578—1657) otkrića krvotoka, Descartes 
smatra vene i živce malim kapilarnim cjevčicama, kroz koje 
se, tjerani krvlju iz srca u mozak, a iz mozga u sve organe 
tijela, kreću takozvani »životni duhovi« (»spiritus animales«), 
koji, dodirujući i pokrećući tu žlijezdu, preko nje pokreću 
tijelo, izazivajući istovremeno u duši odgovarajuća kretanja 
u oblicima različitih strasti i uzbuđenja. 

Do tog važnog značenja i uloge žlijezde epifize, koja slo- 
bodno lebdi ispod mozga i prima djelovanja životnih duho- 
va, rezultat čega su, već prema svom usmjerenju, s jedne 
strane kretanja tijela, a s druge strane različiti utisci i du- 

ševna kretanja, došao je Descartes zapravo ipak deduktivnim 
zaključivanjem, jer je to po njemu jedino mjesto u čovječjem 
tijelu, koje nije udvostručeno, dok su svi ostali organi dvo- 
struki, kao na primjer ruke, noge, oči, uši, i t. d., pa i sam 
mozak podijeljen je na dvoje. Na taj način i dva oka, koja 
promatraju jedan predmet, ne daju nam njegovu sliku udvo- 
stručenu, već samo jednu, zahvaljujući sjedinjavanju vanj- 
skog vidnog podražaja i opažaja u toj glanduli pinealis. Tako 
je i taj pokušaj, da se postavi odnos, veza i jedinstvo duše i 
tijela, ostao kod Descartesa ipak samo proizvoljna konstruk- 
cija, i pored njegova nastojanja da taj problem bar donekle 
riješi na naučnoj fiziološkoj i psihološkoj osnovi. 

Descartes razlikuje šest osnovnih ili jednostavnih strasti, 
a to su čuđenje, želja, ljubav, mržnja, radost i žalost, iz kojih 
se u različitim nijansama i prijelazima oblikuju sve ostale 
više ili manje sastavljene i složene, i o svakoj osim defini- 
cije daje on i njihovu fiziološku osnovu i uvjetovanost, kao 
i detaljan i fin opis njihova ispoljavanja, koji pokazuje dubok 
i profinjen dar Descartesova zapažanja i njegova velikog isku- 
stva, tako da su sva ta objašnjenja najvećim dijelom empi- 
rijski zasnovana i izvedena. 


XI 


Treba naglasiti, da je Descartes u ovim posebnim naučnim 
istraživanjima, u svojoj mehanističkoj biologiji, zatim u fizio- 
logiji i psihologiji!?, došao do vrijednih rezultata, koji, premda 
u mnogočemu pogrešni i s gledišta današnjih naučnih dostig- 
nuća bezvrijedni, svojim pozitivnim elementima predstavljaju 
temelj kasnijim proučavanjima u tim područjima. Zajedno s 
njegovom fizikom ta su istraživanja vodila direktno u fran- 
cuski materijalizam 18. stoljeća i završavala u nauci o prirodi, 
dok je metafizičku liniju Descartesova učenja nastavilo tako- 
zvano »ortodoksno kartezijanstvo« i okazionalizam, a osnovna 
filozofska linija plodno ulazi u njemački klasični idealizam 
pri kraju 18. i na početku 19. stoljeća. 


"U djelima: »eRasprava o čovjeku« (što je II. dio :Rasprave o svijetu«), 
zatim »Rasprava o oblikovanju zametka« | u >-Strastima duše«, 

Međutim, bili bismo u zabludi, kad bismo pravo značenje 
i mjesto Descartesovo u razvitku spoznaje uopće, a posebno 
njegovu ulogu, veličinu i doprinos unapređenju i daljnjem 
razvitku filozofske problematike tražili samo u tim posebnim 
naučnim područjima. Jer koliko god je, s jedne strane, Des- 
cartes tu učinio neka vrijedna otkrića i produbio neke posebne 
spoznaje, koje su bile od važnosti za unapređenje prirodnih 
nauka, i koliko se god s druge strane to činilo možda paradok- 
salnim, toliko je ipak točno, da je ono filozofski pozitivno i 
vrijedno, što ulazi u povijest filozofije ne samo kao temelj 
novovjekovne filozofije, nego i kao plodonosan i odlučno va- 
žan stupanj u razvitku spoznaje uopće, učinjeno Descarteso- 
vom filozofskom spekulacijom i metafizikom. 

»Metafizika, kaže Marx, bijaše u 18. stoljeću (misli se na 
Descartesa, Leibniza i t. d.) još spojena s pozitivnim, profa- 
nim sadržajem. Ona je činila otkrića u matematici, fizici i 
drugim određenim naukama, koje su, kako se činilo, njoj 
pripadale.«!I8 No ne radi se tu samo o toj povezanosti s tim 
prirodonaučnim sadržajem, nego isto tako o specifičnom, re- 
lativno samostalnom razvitku i kontinuitetu filozofske spo- 
znajne misli, koja nužno nastavlja na filozofski pozitivni sa- 
držaj i dostignuća, dakle, radi se upravo o specifičnom pred- 
metu i metodi filozofije kao nauke, o konstituiranju tog pred- 
meta i metode, u kojem se konstituira i sama filozofija. U 
tom smislu nije zapravo od odlučne važnosti raznoliko Des- 
cartesovo produbljivanje, općenito uzevši, postojeće meha- 
nističke koncepcije svijeta u posebnim prirodonaučnim pod- 
ručjima, jer su to i prije njega i uz njega i poslije njega isto 
toliko, pa i naučno dublje, učinili i mnogi drugi učenjaci kao 
i filozofi manjeg ranga, nego što je to bio Descartes (Giordano 
Bruno. Hobbes, Gassendi, Kopernik, Galilei, Kepler, Newton, 
i t. di), već on u povijest filozofije ulazi prije svega po svom 
Cogito ergo sum, po metodskoj skepsi i stvaranju filozofske 
metode. Preokret u filozofiji čini Descartes postavljanjem filo- 
zofskog, ontološko-spoznajnog subjekta ne samo kao središta 
čitave filozofske problematike u antropološkom pogledu, nego 
kao jedine moguće pozicije novog, modernog filozofiranja 


* Karl Marx: »Die Heilige Familie«, isto. 

uopće, gdje se subjekt kao supstancija zasniva na duhu i duh 
kao supstancija na subjektu ili samosvijesnom individuumu. 
Descartes eksplicite uvodi u povijest filozofije novu filozofsku 
kategoriju, na kojoj će se temeljiti i dalje izgrađivati i pro- 
dubljivati čitava kasnija građanska filozofija sve do našeg 
vremena. Kategoriju buržoaskog individuuma kao jednu novu 
ontičko-praktičku poziciju, odnosno kao specifičan povijesni, 
teorijsko-praktički modus postojanja, kreiranja i osvajanja 
svijeta i sebe u njemu. Jer filozofiji je, odnosno metafizici, 
kroz povijest bio samo posredan zadatak povezivanje i siste- 
matizacija posebnih naučnih podataka, istina i područja u 
jednu cjelinu, a neposredan zadatak konstituiranje svog vla- 
stitog predmeta i sebe same kao nauke. Utoliko su i kod Des- 
cartesa (a ne samo kod njega) ipak manje značajni oni mo- 
menti, koji se odnose na ono izgrađivanje jednog sistema 
nauka, koliko samo ovo produbljivanje pozitivnog filozofskog 
sadržaja, što je bitni momenat njegove filozofije i osnovi 
njegove filozofske, pa dakle i spoznajne pozicije uopće, a utc 
liko je on, može se s pravom reći, i značajniji kao filozof ne- 
go kao učenjak. 

Tako se i racionalizam i empirizam, koji u biti predstav- 
ljaju jednu i istu poziciju razmotrenu s različnih filozofskih 
aspekata, to jest poziciju subjekta kao supstancije i nečeg 
objektivnog, i susreću kasnije u svojim dokraja doveđenim 
logičkim i spoznajnim konzekvencijama i ujedinjuju kritički 
prevladani u njemačkom klasičnom idealizmu pri koncu 18. 
i na početku 19. stoljeća (Kant, Fichte, Schelling, Hegel). A 
to je ta upravo filozofska, a ne prirodonaučna linija, i svi 
oni dijalektički momenti u Descartesovoj filozofiji, na koje 
su s velikim priznanjem ukazivali i koje su cijenili Marx i 
Engels, proglašavajući Descartesa jednim od »sjajnih pred- 
stavnika dijalektike« toga vremena, odnose se na tu filozof- 
sku problematiku. 


BARUCH DE SPINOZA 
(1632— 1677) 


I 


Baruch (lat. Benedictus) de Spinoza rodio se 24. XI. 1632. u 
Amsterdamu, a potječe od stare imućne židovske porodice 
doseljene iz Portugala. Istovremeno s protjerivanjem Maura 
iz Španjolske bilo je po ediktu španjolskog kralja Ferdinanda 
istjerano i oko tri stotine tisuća Židova, koji su potražili 
utočište u Italiji, Engleskoj, Portugalu, Turskoj i u drugim 
zemljama. Međutim, kada je inkvizicija uzela maha i u Por- 
tugalu, Spinozina se obitelj preselila u Nizozemsku, koja je 
židovskim izbjeglicama ne samo otvorila svoja vrata, već im 
je dopustila, da osnuju svoje židovske zajednice, otvore škole i 
hramove i nesmetano vrše svoje obrede, pa im je uz to omo- 
gućeno i brzo ekonomsko uzdizanje. To ih je u kratko vrijeme 
toliko osililo, da su i sami, po uzoru na onu istu inkviziciju, 
koja im je nanijela toliko zla i nedaća, ekskomunicirali iz 
svoje židovske zajednice one pojedince, koji se na bilo koji 
način, a u prvom redu u vjerskim pitanjima i točnom vršenju 
obreda, ne bi pokoravali njihovim pisanim i nepisanim pro- 
pisima, ili koji bi se iole slobodnije ili možda kritički odno- 
sili prema židovskim svetim knjigama, Talmudu i Kabbali. U 
tim uvjetima, međutim, ekskomunikacija je značila potpuno 
uništenje čovjeka, i materijalno i moralno i ljudski uopće, a 
sadržavala je ujedno i političke denuncijacije, pa je bilo malo 
onih, koji bi je mogli izdržati, stoga su se radije pokoravali 
zapovijedima sinagoge i točno vršili vjerske obrede i podvrga- 
vali se slovu svetih knjiga. 

Prvi od značajnih Židova, koji je početkom 17. st. bio ovdje 
žrtva ekskomunikacije, bijaše Uriel da Costa, čija je tragična 
sudbina upravo potresna. Zbog svog kritičkog stava prema 

židovskoj ortodoksiji i svetim knjigama i svojom naprednom, 
racionalističkom orijentacijom (u svojoj knjizi »Rasprava o 
smrinosti duše«, 1623. g., čime je kasnije utjecao i na Spinozu), 
da Costa je bio ekskomuniciran i proklet, pa ne izdržavši sve 
moguće šikanacije, progone, onemogućavanja i uvrede, što ih 
izgon iz zajednice neophodno sa sobom donosi, formalno se 
pokajao i vratio, ali ga je sama procedura vraćanja, skopčana 
s najvećim moralnim i ljudskim poniženjem, toliko deprimi- 
rala i djelovala na njega, da se nedugo iza toga ubio (1640). 
Druga žrtva bio je Spinoza s tom razlikom, što je ekskomuni- 
kaciju izdržao, zahvaljujući prijateljima, koji su mu u odsud- 
nom času pomogli i kod kojih se u prvo vrijeme sklonio. 

Od rane mladosti vrlo nadaren, Spinoza je već sa svojih 
peinaestak godina, učeći u židovskoj školi pod vodstvom 
tada poznatog rabina Samuela Morteire, uačavao proturječ- 
nosti u svetim knjigama. To ga je potaklo na dalje studiranje, 
pa se dao na učenje latinskog, kako bi mogao proučavati ostala 
značajna djela, koja su tada gotovo sva pisana na tom jeziku. 
Pouku mu je u latinskom, ali isto tako i u matematici i fizici, 
pa neka osnovna znanja i o medicini, davao Nizozemac Van 
den Enden. Što je još značajnije, on ga je uputio u skolastiku 
i upoznao s Descartesovom filozofijom. Poznanstvo s Van den 
Endenom značilo je prekretnicu u Spinozinu životu. Tu se 
sreo sa sasvim drugim, slobodnijim i naprednijim duhom i 
našao se u potpuno različitoj atmosferi od one, koja je vladala 
u židovskoj školi i sinagogi. Otada se sve više udaljuje od te 
sredine, napušta točno vršenje obreda i kritički se odnosi 
prema vjerskim knjigama, što ga konačno, nakon pokušaja 
rabina, da ga ponovno predobiju za sebe, pa čak i nekim po- 
sebnim povlasticama, dovodi do ekskomunikacije iz židovske 
zajednice 1656. god. 

Spinoza napušta Amsterdam i nastani je u mjestu Ouwer- 
kerk, nedaleko od grada, zatim se seli u Rhynsburg kraj 
Leydena, da se konačno na dulje vrijeme smiri u Voorburgu 
(1633—1669), a onda se na želju svojih prijatelja konačno pre- 
selio u Haag, gdje u stalnom dodiru sa svojim prijateljima i 
učenicima ostaje do konca svoga života, baveći se pored svog 
filozofskog rada glačanjem optičkih stakala. Umro je od tu- 
berkuloze 21. II. 1677. u svojoj četrdeset petoj godini života. 

Osim Jana i Corneliusa de Witta, tadašnjih upravljača i 
državnika Nizozemske, Spinozini najbliži i najvjerniji prija- 
telji, s kojima je bio u neposrednom dodiru ili u češćem dopi- 
sivanju, bili su liječnik Ludwig Meyer, koji je prisustvovao 
Spinozinim posljednim časovima i koji se zajedno s knjižarom 
Janom Rieuwertzom, prijateljem Spinozinim i anonimnim 
izdavačem njegove »Teološko-političke rasprave« pobrinuo za 
izdavanje njegovih djela, zatim Pierre Balling, Simon de Vries, 
pa ugledni fizičar i anatom Oldenburg, s kojim se  Spinoza 
vrlo mnogo dopisivao, matematičar i filozof Tschirnhaus i 
drugi. God. 1676. posjetio je Spinozu i Leibniz, a bio je u 
vezi s Newtonom i mnogim drugim slavnim i uglednim lju- 
dima toga stoljeća. Biografi su njegovi M. Lucas i Colerus. 

Glavna Spinozina djela jesu: »Principi Descartesove filo- 
zofije« (izdano 1663. g.); »Tractatus brevis« (Kratka rasprava 
— pronađeno tek pri kraju 19. st.); »Tractatus theologico - 
politicus« (»Teološko-politička rasprava« — izdano za njegova 
života, 1670.); posthumno su izdana sva ostala Spinozina djela 
neposredno iza njegove smrti, 1677. g.:»Tractatus de intellec- 
tus emendatione« (»Rasprava o poboljšanju razuma«); »Tracta- 
tus politicus« (»Politička rasprava«), i glavno njegovo djelo 
»Ethica, ordine geometrico demonstrata et in quinque partes 
distincta« (»Etika, geometrijskim redom izložena i u pet di- 
jelova podijeljena«), a isto tako njegova pisma i odgovori 
na njih. 


II 


Drugi veliki predstavnik filozofije 17. stoljeća, koji nepo- 
sredno nastavlja na Descartesovu filozofiju i koji u svom uče- 
nju obuhvaća i sjedinjuje sva osnovna pozitivna filozofska i 
naučna kretanja svoga vremena, i tako predstavlja ne samo 
neophodan i nuždan stupanj u progresivnom razvitku spoznaje, 
nego istovremeno i jedan od najviših dometa filozofske misli 
uopće, jest Baruch de Spinoza. 

Spinozina je filozofija, i to treba naglasiti, kamen kušnje 
u proučavanju povijesti filozofije, i to iz više razloga. Kao 
momenti, koji u proučavanju, spoznavanju i interpretaciji nje- 
gova učenja najviše, najlakše i najčešće zavode, mogli bi se 

navesti s jedne strane njegov način života i uopće čitav nje- 
gov životni stav, a s druge strane klasična zaokruženost, »do- 
vršenost« i potpuna »samodovoljnost« i cjelovitost njegova 
filozofskog sistema, i naposljetku, što je u tom pogledu od 
odlučne važnosti i povodom čega je bilo i ima toliko nespora- 
zuma i razmimoilaženja u tumačenju, to je pitanje njegove 
terminologije. Međutim, sve te poteškoće, nesporazumi, i hoti- 
mična ili nehotična kriva tumačenja ili čak i svijesni falsifi- 
kati, otpadaju bar donekle onda, ako se za osnovu i polaznu 
točku u proučavanju Spinozina učenja (a, dakako, i ne samo 
njegova!) postavi shvaćanje, da ako netko, tko ozbiljno filo- 
zofira i tko je istovremeno i veliki mislilac, kao što se to za 
Spinozu gotovo svi jednodušno slažu, onda on u 17. stoljeću 
može filozofirati, bez obzira na sve moguće utjecaje ili upravo 
zbog njih, zaista samo s pozicija tog istog stoljeća, što znači 
u problemima i s problemima svoje društvene situacije, svoje 
povijesne pozicije, svoga vremena i onih zadataka, koji stoje 
pred njim, kao i misaonih i praktičkih mogućnosti i dosega, 
koji i konstituiraju ne samo konkretnoga čovjeka, nego u ovom 
slučaju još i više — konkretnoga mislioca i filozofa. Nitko još 
do dana današnjega nije filozofirao, a da to ne bude »filozo- 
firanje«, kako »to čine i oni filozofi koji, omalovažavajući 
eksperimente, misle da istina treba da se rodi iz njihova mozga 
kao Minerva iz Jupiterova«, kao što je to izvanredno rekao 
već Descartes (vidi u tekstovima Pravilo V). Ali ne radi se 
tu samo o eksperimentima u uskom smislu te riječi. »Ekspe- 
riment« je čitav život čovjek, a budući da »čovjek« nije neka 
izvanvremenska i izvanprostorna kategorija ili neka »čista 
misao po sebi«, nego konkretno, živo, društveno, povijesno 
biće, onda je i taj Descartesov »eksperiment« u tom smislu 
zapravo totalitet čovjekova postojanja i njegove veze sa svi- 
jetom, odnosno cjelokupnost svih njegovih ljudskih društvenih 
i misaonih manifestacija na određenom stupnju njegova povi- 
jesnoga razvitka i postajanja. Sagledati Spinozu i njegovo 
filozofsko učenje u tom aspektu, znači postaviti ga na pravo 
mjesto i pokazati sve konkreine uvjete kako njegova života 
u cjelini, tako i nužnost izrastanja njegove filozofske i spo- 
znajne pozicije uopće, jednom riječju dati njegovo pravo po- 
vijesno i filozofsko određenje. 

Prelazeći tako na izlaganje učenja drugog velikog raciona- 
lističkog filozofa 17. stoljeća, pred sobom imamo ličnost, čija 
je filozofija s jedne strane i njegov povučeni osebujni način 
života s druge strane predstavljala kasnije mnogima ideal i 
uzor pravog filozofa, mislioca i mudraca, a ta se u osnovi 
kriva predodžba o Spinozi kao »pravom« filozofu nije zapravo 
osnivala na onom pozitivnom u njegovoj filozofiji, već se nje- 
gova veličina sagledavala i potvrđivala u njegovoj povučenosti 
od svijeta i života, kao da se na tom (iako čak u slučaju Spi- 
noze povijesno i činjenično netočnom i krivo prikazanom!) 
ličnom momentu nekog filozofa može osnovati i postaviti, pa 
onda i iscrpsti sva vrijednost, značenje i spoznajna dalekose- 
žnost određene filozofske misli. Ta se prividna Spinozina po- 
vučenost od društvenih, političkih i svakodnevnih praktičnih 
i teorijskih zbivanja oko njega u idealističkim interpretacijama 
prikazivala onda u sasvim pogrešnom i nepovijesnom smislu, 
to jest, u tom su se aspektu naglašavali upravo oni momenti 
u Spinozinoj filozofiji, koji ne samo da nisu bitni, već su se 
iskrivljavali i krivo tumačili i osnovni stavovi njegova učenja. 
Tako se njegova filozofija prikazivala ili kao filozofija izvan 
vremena i prostora, gdje je nastala, ili kao nova teologija, ili 
kao nastavak na skolastiku i židovski Srednji vijek s Talmu- 
dom i Kabbalom, ili kao klasičan primjer dosljednog ideali- 
zma i tome slično. 

Premda, međutim, Spinozin način života u prvi mah zaista 
zavodi, činjenica je, da će se kod potanje analize i njegova 
učenja u cjelini i osnovnih postavki njegove filozofije, a isto 
tako kod uočavanja i analize stvarne njegove povezanosti s 
društvenim i političkim zbivanjima u Nizozemskoj njegova 
vremena i njegovih jasno manifestiranih političkih simpatija, 
odmah vidjeti, da je Spinoza u svojoj filozofskoj misli pravi 
predstavnik i izraz naprednih društvenih težnji i nastojanja 
u Nizozemskoj 17. stoljeća. 

Šta zapravo uopće znači i jest određena filozofska povu- 
čenost i izolacija od svijeta, i da li ona uopće postoji onako, 
kako to obično zamišlja i predočava si prosječno ili neupućeno 
mišljenje, na kojem onda nekritična misao različitih inter- 
pretatora gradi čitavu tipično ideološku »koncepciju« o filo- 
zofiji i povijesti filozofije, kao samostalnom, u sebe zatvore- 

nom, ničim neuvjetovanjem i po sebi samom određenom raz- 
vitku misli i spoznaje!! Descartes je, na primjer, napustivši 
Francusku, punih dvadeset godina živio u Nizozemskoj, u 
potpunoj povučenosti od svijeta, kao i Spinoza, dobar dio svoga 
života. Međutim, budući da neke apsolutne izolacije od svijeta 
uopće nema, jer je na koncu nemoguće izolirati se od samoga 
sebe kao konkretnog društvenog bića, čak ako se uzme samo 
formalna strana te izolacije, ona uvijek nužno predstavlja po- 
vlačenje od nečega, od određenog načina života, pa je ono 
svojevrsna antiteza i protustav njemu i na taj način s njime 
u vezi i njime određena, pa je ta izolacija u tom slučaju uvijek 
znak, koji ukazuje na nenormalne, čovjeku otuđene društvene 
odnose, prilike i situacije, koje prisiljavaju čovjeka da se 
odvoji, izolira, povuče, otuđi od svoje društvene, dakle upravo 
bitne veze sa svijetom. Na taj način pak ne samo da sc on 
ne obogaćuje, kako bi to hiljeli prikazati zastupnici i slavitelji 
takvog »pravog« filozofskog života, nego upravo osiromašuje 
i osakaćuje ljudsku ličnost, njezin razvitak i usavršavanje, jer 
joj takva izolacija podrezuje osnovu i nužnu pretpostavku ne 
samo jednog mogućeg naučnog spoznavanja i filozofiranja, 
nego i ljudske egzistencije uopće. Jer, kako kaže Marx, čovjek 
samo u društvu može postati i biti individuum, to jest cjelo- 
kupnost društvenih, pa dakle i ljudskih odnosa sa svijetom, 
a on to, makar i samo kao simptom, jest čak i onda, kada se 
svojevoljno ili prisilno, ali uvijek samo umjetno, bilo kakvim 
subjektivnim ili objektivnim ogradama, ogradi od svijeta, u 
kojemu živi. 

To je međutim samo djelomično slučaj s Descartesom i 
Spinozom. Prvi bježi u samoću (i to iz Francuske u Nizozem- 
sku!), ne zato, »da bi se bolje mogao posvetiti studijima i filo- 
zofiranju«, kako to hoće prikazati različiti komentatori i inter- 


! Rit tog ideološkog načina mišljenja pokazuje Engels ovim riječima: 
»No svaka se ideologija, čim je jednom nastala, razvija dalje u vez! s da- 
nim materijalom predočaba, izgrađujući dalje ovaj materijal, Inače ona ne 
bi bila tdeologija, t. j. bavljenje mislima kao samostalnim bitima, koje se 
nezavisno razvijaju i pocdređuju samo svojim vlastitim zakonima. Cinje- 
nica da materijalni uvjeti života ljudi, u čijim se glavama odigrava taj 
misaon: proces, na kraju krajeva određuju tok toga procesa — ta činjenica 
neizbježno ostaje izvan svijesti ovih ljudi, jer bi inače bilo svršeno s Čči- 
tavom iđeolog!jom«e. (Ludwig Feuerbsch : kraj klasične njemačke (filo- 
zofije«, Marks-Enge!s, izabrana djela 1I., izd. Kultura, 1950) 

pretatori, a kojem je shvaćanju pridonio i sam Descartes, 
očevidno svijesno prikrivši pravi razlog svog bijega? (premda 
se i iz njega naslućuje nešto sasvim drugo!), već je to povla- 
čenje osiguranje od svih mogućih neprilika, osuda, progona, 
inkvizicija, pa nakon sudbine Giordana Bruna (koji je 1600. g. 
spaljen na lomači) i težnja za očuvanje gologa života, u onda- 
šnjoj Francuskoj, preplavljenoj svemoćnim, sumnjičavim, pod- 
muklim, pokvarenim i opasnim katoličkim popovima i jezuiti- 
ma, koji su bili i cstali prvoklasni denuncijanti i neprijatelji 
svega progresivnog. Da su taj bijeg i to povlačenje bili 
umjesni, uvjerio se Descartes uskoro po svom dolasku u pro- 
testantsku i za onda napredniju i slobodniju Nizozemsku, kad 
je (god. 1633.) Galilei osuđen zbog svojih naučnih uvjerenja i 
onih postavki, koje su se podudarale s Descartesovim istraži- 
vanjima u njegovu djelu »Rasprava o svijetu« (1633), a koje 
zbog te osude nije izdao, pišući u jednom pismu o tome slije- 
deće: »Ja vjerujem, da ako je on (t. j. Galilei) kriv, onda su svi 
osnovi moje filozofije to također ...« 

Spinozin je pak život čitav popraćen prcgonima, sumnjiče- 
njima, napadima na njega i denuncijacijama svih vrsta i po 
teolozima svih boja, i židovskim i protestantskim i katoličkim. 
koji su točno u njegovim djelima i njegovu životnom stavu 
i djelovanju uočili opasnost za sebe i svoju religiju, a poslije 
prokletsva i izgona iz židovske zajednice on se u opasnosti 
za vlastiti život morao doslovno sakrivati i seliti iz jednog 
mjesta i grada u drugi. U takvom osvjetljenju te izolacije 
i ta povlačenja dobivaju, dakako, nešto drugačiji smisao i 
karakter, nego što se to često prikazuje i objašnjava, pa veliči- 
na i pozitivnost takvog odvajanja od neposrednog društvenog 
života , a upravo zbog te prisilnosti, ima svoje tamno i nehu- 
mano naličje, koje je stalni pratilac i jedan od osnovnih mo- 
menata svih oblika despotizama, ugnjetavanja i gučenja pro- 
gresivnih društvenih težnji i manifestacija, kao i klasnog na- 
čina života uopće. Stoga sva veličanja takvih životnih formi 
predstavljaju kako izbjegavanje ili prešućivanje očitih povi- 
jesnih činjenica i istina, tako i svojevrsni cinizam, koji ne 


? Vidi o tome: »Rasprava o metodi«, kraj) III dijela, izd. isto. 

spoznavši svoju vlastitu poziciju, kao izraz povijesno izgu- 
bljene i promašene egzistencije, glorificira, idealizira, dakle 
upravo ideologizira samu negativnost određenog načina života 
u sebe zatvorene egzistencije. 

Istina je, međutim, da je kako Descartesu, lako još više 
Spinozi, koji se povučen u prisilnu samoću uz najveće napore 
i samopregaranja i uz zavidnu moralnu čvrstinu, morao izdr- 
žavali glačanjem optičkih stakala, da si privredi za živo!, 
takav oblik života više štetio nego koristio, što se kod Descar- 
tesa odrazilo na gubljenju veze s konkretnim društvenim zbi- 
vanjima i upadanju u apstrakcije, a Spinozi narušilo zdravlje 
i skratilo život, a isto tako imalo velikog utjecaja na njegovu 
stvaralačku plodnost, koja bi se pod drugim uvjetima zacijelo 
razvila u mnogo širem opsegu i dala još mnoga vrijedna djela 
i rezultate. 


No, dok je Descartes bio u vezi s ostalim svijetom i ne- 
prekidno kako tako u toku društvenog, naučnog, filozofskog 
i kulturnog zbivanja svoga vremena preko svoje bogate kore- 
spondencije sa svim poznatijim učenjacima i filozofima, kao i 
s nekim ljudima na položaju, a naročito posredstvom svoga 
dopisivanja sa svojim najboljim i najintimnijim prijateljem, 
poznatim pariskim liječnikom M. Mersenneom, od koga je do- 
bivao vijesti i obavijesti o svemu, što ga je moglo zanimali. 
Spinoza ne samo da je bio i u neposrednoj vezi s dosta širokim 
krugom svojih prijatelja, poštovalaca i učenika, nego i s on- 
dašnjim dugogodišnjim republikanskim upravljačima Nizo- 
zemske i naprednim, liberalnim državnicima, braćom Janom 
i Cornelijem de Witt, na čijoj su strani bile i njegove izrazile 
političke simpatije i kojima je na svoj način davao podršku i 
savjete, pa čak koliko je poznato, i propagirao njihova dr- 
žavnička i religiozna shvaćanja, što je na koncu dobilo svog 
izraza u Spinozinim teorijskim stavovima, konkretno u njego- 
voj »Teološko-političkoj raspravi«, o čemu će još biti govora. 


Nizozemska Spinozina vremena, a posebno i naročito u 
prvoj polovici 17. stoljeća, jedna je od najnaprednijih, a mo- 
žda i najnaprednija evropska zemlja. Ona već ima iza sebe 
svoju buržoasku revoluciju, a poslije oslobođenja od španjol- 

skog tutorstva, naročito nakon odlučne pomorske ratne po- 
bjede Engleza nad španjolskom »Nepobjedivom armadom« 
1588. godine i privremenom unutrašnjom stabilizacijom, ta 
je zemlja poduzeinih i radinih ljudi kročila velikim i brzim 
koracima k svom sve većem blagostanju, prosperitetu i me- 
đunarodnim trgovačkim i političkim uspjesima. Sa svojom za 
ono vrijeme ogromnom i u čitavoj Evropi najvećom trgovač- 
kom mornaricom, Nizozemci su trgovali i plovili po svim svjet- 
skim morima i u svoju zemlju dovlačili ogromna bogatstva, 
što su ih izvlačili iz svojih kolonija, razasutih gotovo po svim 
kontinentima, kao i svojom posredničkom trgovačkom ulo- 
gom pomoću svojih brodova. 


Stvarno vladajuća klasa u to vrijeme bila je u Nizozem- 
skoj krupna trgovačka buržoazija, koja je za razvitak proiz- 
vodnih snaga, za vodstvo i prevlast u trgovačkim poslovima 
pred drugim zemljama, kao i za što veći procvat svoje zemlje 
bila toliko zainteresirana, da je otvorila vrata svim progonje- 
nim pristašama protestanata (kao na primjer hugenotima, koji 
su u Francuskoj biti tada na sve moguće načine zlostavljani i 
rastjerivani na sve strane) i vjerskih sekti iz drugih zemalja 
i ozakonila opću vjersku toleranciju u Nizozemskoj, kako bi 
u svoju zemlju privukla što više potrebne radne snage, vr- 
snih majstora, sposobnih i radinih ljudi, kao i učenjaka, filo- 
zofa i t. d., u čemu je dakako i uspjela. Nizozemska je tako 
postala u to vrijeme stjecište i posljednje utočište svih na- 
prednih elemenata i jedina zemlja relativne sigurnosti, nor- 
malnijeg života i mogućnosti zaposlenja i zarade, a sve se to 
odrazilo kako na ekonomskom i društvenom, tako i na kul- 
turnom polju, gdje su zakonom zajamčene osnovne slobode 
građana najpovoljnije utjecale na širok, plodan i slobodan 
razvitak i razmjenu napredne naučne i filozofske misli. Nije 
stoga čudno, da se u ovakvim uvjetima upravo u to vrijeme 
u Nizozemskoj pojavio i razvio čitav niz naprednih i značaj- 
nih mislilaca i velikih predstavnika nauke, filozofije i umjel- 
nosti, po kojima je to razdoblje s pravom prozvano »zlatni 
vijek« nizozemske kulture, kao što su to bili Grotius, Le Roy, 
Geulincx, Huygens, Leeuwcnhoek, Swammerdam, Recker, 

Rembrandt i toliko drugih, a prije svega i najznačajniji me- 
du tim dostojnim reprezentantima nizozemskog 17. stoljeća 
— Descartes i Spinoza. 


HI 


Spinozina je filozofija odraz tih prilika, a koliko je on 
čvrsto vezan s osnovnim društvenim i političkim zbivanjima 
oko sebe, i u općem smislu za osnovne probleme i zadatke 
svoga stoljeća, s kojima najneposrednije živi, u kojima dje- 
luje i iz kojih se formira čitav njegov filozofski lik, jedan je 
od najizrazitijih argumenata i dokaza to, što čitavo njegovo 
učenje, pored toga što je u osnovi svojoj praktički usmjere- 
no, s općim zahtjevom i težnjama toga društva, a suprotno 
Descartesovim odjeljivanjima tih područja, zahtijeva obuhva- 
ćanje i filozofskih i teoloških i političkih problema, kao ne- 
odvojivih jednih od drugih, i to u smislu kritičkog bavljenja 
njima i njihova svestranog proučavanja. Dok je Descartes, u 
u težnji za korjenitim prekidom sa skolastikom i teologijom, 
i u nastojanju da naučno i filozofsko istraživanje oslobodi 
teološkog tutorstva — crkvenih dogmi i autoriteta, išao za 
tim da potpuno odvoji i odijeli filozofiju od teologije i reli- 
gije, kako bi joj osigurao samostalno područje istraživanja i 
proučavanja, Spinoza već ima mogućnosti da taj problem po- 
stavi i rješava na jednom višem stupnju. Premda je naime 
Descartesov zahtjev bio itekako korjenit i revolucionaran, 
stavljajući skolastiku, teologiju, religiju i boga na jednu, a 


"Hugo Grotius (1:82—1645), historičar i pravnik, jedan od osni- 
vača nauke o međunarodnom pravu; — Henri! de Roy (lat. Regius. 
1598—1679), filozof, osnivač o materijalističkog pravca  kartezijanstva; — 
Arnold Geulincx (1624—1669), filozof, Kkartezijanac, osnivač i pred- 
stavn'k t. zv. okazlonalizma, koji se razvio iz Descartesove filozofije, jeđan 
od posijednjih velikih predstavnika metafizike 17. st; — Christian 
Huygens (1628—1695), poznati fizičar i matematičar; — Antony 
Leeuwenhoek (16372—1723), konstruirao prvi mikroskop, kojim Je otkrio 
spermatozoe, krvna tjelešca, infuzorije i t. d., | time udario temelje mo- 
dernoj biologiji | bakteriologiji; — Jan Swammerdam (1637—1£80), pri- 
rodoslovac i anatom, studije o preobražavanju insekata; — Baltazar 
Becker (1634—1698), kartezijanac, oštar kritičar svih vrsta religijskih 
predrasuda, praznovjerja i mračnjaštva; — Rembrandt van Rhyn 
(1606—1669), Jedan od najvećih i najznačajnijih slikara svih vremena, pred. 
stavnik t. zv, »fiamanske škole«. 

filozofiju, nauku, svijet i čovjeka na dr4gu stranu, on je upra- 
vo na taj način, odvajajući boga od čovjeka i svijeta, upao 
opet u teologiju, a ta mu je pozicija bila istovremeno jedan 
od osnovnih momenata njegova dualizma. Za Spinozu se pro- 
blem u osnovi drugačije postavlja i on će ga i revolucionar- 
nije riješiti. Za njega sva ta područja stoje u nerazdvojnoj 
cjelini, pa su i priroda i bog, svijet i čovjek, čovjekovo odre- 
đenje, njegov život i smisao tog života, kao i čovjekova spo- 
znaja i mogućnost jedne ljudski dostojne egzistencije, neraz- 
lučivo međusobno tako bitno povezani, da u jednom višem, 
upravo naučnom smislu moraju postati predmet njegova is- 
traživanja. Stoga, kako problemi filozofije, tako i društvena 
problematika, politika, pravo, moral i religija postaju nužno 
predmet nauke i filozofije, a kako im je Spinoza zaista 
naučno, kritički, oštro, radikalno i upravo revolucionarno pri- 
šao i rješavao ih, on se uzdigao u red najznačajnijih ličnosti 
17. stoljeća uopće, a filozofije posebno. 

Međutim, jasno je, da se kao i svaka pozitivna filozofija 
prije njega, i Spinozina filozofija, u kontinuitetu spoznajne 
misli, nadovezuje na najvišu točku, koju je njegovo vrijeme 
dostiglo. A to je, bez obzira na sve ostale utjecaje, bila filo- 
zofija Descartesa. U to se vrijeme, kad Spinoza udara temelje 
svojoj filozofiji, Descartesova filozofija već razvila u dva 
pravca, u jedan izrazito idealistički, takozvano ortodoksno 
kartezijanstvo i okazionalizam, i drugi materijalistički, pored 
kojeg postoje razna materijalistička strujanja kao ideološki 
izrazi različitih društveno-političkih grupacija u oblicima 
protestantizma i hereze, njihovih međusobnih borbi i šaroli- 
kog raslojavanja. Glavni predstavnik tog materijalističkog 
kartezijanskog krila u Nizozemskoj u 17. stoljeću, i od koga, 
kako kaže Marx, ta materijalistička linija i orijentacija po- 
činje, jest tada Henri de Roy, koji u tom smislu i nastoji pre- 
vladati Descartesov dualizam, i čije učenje, pored Gassen- 
dijeva i Hobbesova materijalizma, kao i kozmičkog pante- 
izma Giordana Bruna, vrši neposredan utjecaj na Spinozinu 
filozofiju. 

Spinoza, istina, nikad nije bio kartezijanac, jer mu već 
prvo štampano djelo, »Principi Descartesove filozofije« (1663), 
koje je nastalo iz poučavanja i predavanja jednom njegovu 

učeniku, a izdano na insistiranje njegovih prijatelja, pored 
dubokog poznavanja i shvaćanja Descartesove filozofije, jest 
istovremeno i kritičko prilaženje osnovnim Descartesovim po- 
stavkama, a te su prve primjedbe kasnije izrasle u kritiku 
čitavog Descartesova sistema implicite. Ali on ipak počinje 
od Descartesa, koji mu je, upavši u nerješive teškoće svoga 
sistema, pokazao, kojim putem ne treba i ne smije ići. 


Polazeći tako od Descartesove filozofije, prvi zadatak Spi- 
noze bio je — prevladavanje njegova dualizma. Stoga već 
osnovne postavke njegova glavnog djela »Etika« (djelo iz- 
dano neposredno poslije Spinozine smrti, 1677) počinju moni- 
stičkim određenjem pojma supstancije, a nasuprot Descarte- 
sovoj nedosljednosti u tom pitanju. Postoji samo jedna sup- 
stancija, koju Spinoza naziva »bog ili priroda« (Deus sive na- 
tura), čiji su atributi protežnost i mišljenje. Dok je Descartes 
postavio apsolutnu razliku između protežnosti i mišljenja, 
koju onda nikako nije mogao prevladati u svom sistemu, Spi- 
noza osnovnom svojom postavkom naglašava njihovo jedin- 
stvo, koje je dano u jednoj supstanciji, to jest u materiji. Pre- 
ma tome su protežnost i mišljenje svojstva (atributi) mate- 
rije, koja je causa sui, odnosno sama svoj uzrok, koji za svoje 
postojanje ne treba nikakvog vanjskog uzroka. Ali to jedin- 
stvo protežnosti i mišljenja ne znači apsolutno isključivanje 
njihove razlike, pa ono nije i njihova identičnost, kao što 
s druge strane Spinoza ne poistovjećuje materiju s protežno- 
šću. Kad bi priroda materije bila iscrpena protežnošću, to 
jest samo jednim svojim svojstvom, i bila identična s njomi, 
kao što je to slučaj kod Descartesa, onda bi mišljenje kao 
svojstvo materije bilo nemoguće, jer su mišljenje i protežnost 
potpuno različita svojstva, a tu postavku i to shvaćanje Spi- 
noza i izričito naglašava. 

Prirodu (boga) i njezine atribute Spinoza naziva natura 
naturans (priroda stvoriteljica), a moduse ili stanja supstan- 
cije naziva natura naturata (priroda stvorena), jer je uzrok 


* O tom problemu Plehanov, u svom djelu: »Osnovni filozofski pro- 
blemi marksizma«, kaže na jednom mjestu: »Jedinstvo bića i mišljenja ni 
u kom slučaju ne znači, niti može značiti njihovu identičnost. Tu se javlja 
jedno od najvažnijih obilježja, po kome se materijalizam razlikuje od iđe. 
alizma.« 

modusa u supstanciji i atributima. Supstancija ima beskonač- 
no mnogo atributa, ah. mi poznajemo samo dva: protežnost i 
mišljenje, a atributi sadržavaju u sebi opet beskonačno mno- 
šivo modusa. Dok atributi predstavljaju neposrednu bit sup- 
slancije, a da ipak nisu identični s njom, modusi su stanja 
supstancije i nju izražavaju samo posredno, preko atributa. 
Atributi se od modusa razlikuju po svojoj beskonačnosti, dok 
su modusi konačne, ograničene, pojedinačne stvari odnosno 
pojave. U supstanciji i njezinim atributima bit i egzistencija 
se podudaraju, dok bit modusa nije u njima samima, već je 
njihova egzistencija određena drugim modusom, njegova opet 
drugim i tako u beskraj.“ 

Time je postavljena osnova Spinozine filozofske koncep- 
cije. Iz nje je on deducirao svoj sistem i na njoj je sagradio 
čitavu svoju filozofsku zgradu. 

Causa sui (uzrok samoga sebe) jest središnji pojam Spi- 
nozine filozofije, i u njemu je sadržana sva bogata i duboka 
problematika, u kojoj se Spinoza dovinuo do sinteze svih fi- 
lozofskih i naučnih dostignuća svoga vremena i najpotpunije 
izrazio određen pogled na svijet u najčišćem filozofskom 
obliku. 

Određenje supstancije, materije ili prirode kao causa sui 
utvrđuje prije svega jedinstvo svijeta i njegovu cjelovitost, 
zatim odbacivanje svakog vanjskog uzroka (boga), odnosno 
samodovoljnost i autonomnost prirode, i napokon na tom se 
određenju osniva Spinozin monistički determinizam, a u vezi 
s tim i njegov pojam slobodne nužnosti. 

Po svojoj definiciji supstancija sadržava u sebi postojanje, 
odnosno ona je apsolutni i beskrajni bitak s beskonačno mno- 
go atributa ili svojstava, od kojih svaki izražava njegovu 
vječnu i beskrajnu bit, i priroda se bitka ne može shvatiti 
drugačije nego kao postojeća. Uzrok svog postojanja supstan- 
cija, odnosno bog ili priroda ima u sebi samoj, to jest ona je 
sama svoj uzrok i time je priroda kao cjelina sama svoj kre- 


* Naglašavajući važnost, vrijednost i značenje tog razlikovanja esen- 
cije | egzistencije, koje tu Spinoza tako jasno postavlja, a čime se javlja 
jedan od osnovnih problema moderne filozofije, Marx je pisao: »Svaka bi 
nauka bila suvišna, kad bi se pojavni oblik i bit stvari neposredno podu- 
darali.« (Kapital III.) 

ator. Po Spinozinu je dakle određenju upravo pojmom natura 
naturans postavljen onaj samostvaralački momenat prirode, 
koji vječnim svojim aklom proizvodi i stvara konačne stvari. 
Iz toga upravo proizlazi razlika i suprotnost između sivorenih, 
dakle ograničenih pojedinačnih stvari, koje uzrok svog postoja- 
nja, odnosno svoju bit, nemaju u sebi samima; nego, određene 
cjelinom svijeta, u nečem drugom, u drugim konačnim stvari- 
ma, odnosno posredstvom svojih atributa u samoj supstanciji, 
i totalitetu bitka kao supstancije. Bit i pojavnost tu se izri- 
čito razlikuju, sjedinjeni u supstanciji, a pojam kauzaliteta 
odnosi se samo na konačno i stvoreno, odnosno na natura na- 
turata, dok je svijet u svojoj cjelokupnosti bez ikakvih vanj- 
skih uzroka, on je autonoman i bezuzročan. Kao takva, pri- 
roda je bez početka i bez kraja, odnosno vječna, pa prema 
tome nestvorena, pa su tako autonomnost, bezuzročnost, vječ- 
nost i nestvorenost prirode identična određenja, koja su im- 
plicite sadržana u osnovnom određenju causa sui. No, iz tog 
osnovnog stava proizlaze i mnoge druge značajne i daleko- 
sežne konzekvencije, koje ukazuju na dubok dijalektički smi- 
sao i karakter Spinozine filozofske misli. 


IV 


Budući da je svaka konačna stvar, pojava, ili po Spinozi 
modus, određena drugom, njome ograničena i u njoj ima 
svoj vanjski uzrok, sve pojave prirode stoje međusobno u 
kauzalnom odnosu, jedna je o drugoj ovisna, uzajamno se 
uvjetuju i jedna na drugu djeluje. Ne postoji ništa, iz čega 
ne bi proizlazila neka posljedica, kao što ne postoji poslje- 
dica, koja ne bi s jedne strane imala svoj određeni uzrok, 
i koja s druge strane ne bi bila istovremeno uzrok nečemu 
drugom. Kao konačne stvari, modusi su dakle promjenljiva i 
prolazna stanja supstancije ili pojavni oblici njezine vječne 
i po sebi nepromjenljive biti. Tako je svaka konačna stvar 
ograničena i drugom stvarju determinirana, dok je bog ili 
priroda kao cjelina apsolutno neograničen, nedeterminiran, 
samim sobom stvoren, vječni bitak (ens absolute indetermina- 
tum). Prema tome uzročni odnos postoji samo u prirodi stvo- 

renih stvari, koje ne postoje nužnošću svoje vlastite prirode. 
jer su po drugom determinirane i kao takve ograničene, pa 
sve konačno, ograničeno i promjenljivo po svom osnovnom 
određenju sadrži u sebi svoju vlastitu negaciju, koja je sama 
konačnost. Na to se odnosi poznata Spinozina postavka: 
»Omnis determinatio negatio est«5. 


Ono što se odnosi na svaku pojedinačnu, konačnu i ogra- 
ničenu stvar, ne odnosi se medutim na prirodu kao cjelinu 
ili totalitet bitka, koji kao causa sui postoji snagom nužnosti 
svoje vlastite prirode, odnosno čije je postojanje samo po 
Sebi nužno i kao takvo slobodno. No, premda po sebi i za 
sebe, kao totalitet, cjelina, cjelokupnost svega postojećeg, 
priroda (ili bog) jest slobodna, ipak se tu ne radi o nekoj 
proizvoljnosti, samovolji i hiru, što bi bila samo apstraktna 
sloboda, već upravo stoga, što je priroda s druge strane, u 
kauzalitetu konačnih stvari ili pojava, apsolutno determini- 
rana, Spinoza izvanredno i dijalektički dolazi do pojma i od- 
ređenja slobodne nužnosti, koja je sama bit, zakonitost i osno- 
va pojavljivanja i ispoljavanja prirodnog reda. Priroda il 
bog kao cjelina djeluje slobodno, ali samo zato, što djeluje po 
nužnosti, to jest, što postoji, djeluje i stvara snagom svojih 
imanentnih zakonitosti i određenja, ili kako kaže Spinoza što 
»sama sobom biva određena za djelovanje«". Zato Spinoza 
eksplicite čini razliku između nužnog i prinuđenog, kad kaže, 
da se »nužnom, ili bolje prinuđenom« naziva ona stvar »koja 
od drugoga biva određena da postoji i da djeluje na stanovit 
i određen način« (VITI. definicija I. dijela »Etike«). 


* Cesto se ta značajna i dijalektička Spinozina postavka sasvim krivo 
tumači u smislu obične formalnologičke definicije, što ni- 
kako ne odgovara karakteru i smislu, što ga taj stav 'ma u Spinozinu 
sistemu i što proizlazi iz čitavog njegova učenja. Pravi smisao tog stava 
shvatio je Hegel, koji ga je dalje razvio, pa se ta postavka u osnovi po- 
dudara s Hegelov'm odrcđenjem: Priroda je ograničenog da se prevladava 
! beskonačnim da postaje. 

! O tom problemu odnosa nužnosti : slobode Spinoza u jednom svom 
pismu Hugu Boxelu piše između ostalog: »Da su nužno | slobodno dvije 
suprotnosti, Izgleda mi ništa manje besmisleno | protivno (zdravom) ra- 
zumu...« Koliko je to Spinozino shvaćanje duboko. | u povijesnom i te- 
orijskom sm'slu značajno, vidi se 1 po tome, što s tim važn!m filozofskim 
problemom nije mogao pravo izići nakraj | teorijsk' ga riješiti ni Kant u 
svojim antinomijama prenoseći ga na etičko, vrijednosno područje, gdje 
se sloboda postavija kao jedan od postulata praktičkog uma. 

Spinoza prema tome utvrđuje opću povezanost svih poja- 
va prirode, njihovo uzajamno djelovanje i na osnovu toga 
upsolutni determinizam konačnih stvari, u kojem priroda ili 
bog djeluje nužno po svojim vlastitim zakonima. Medutim, 
koliko god je ta međusobna povezanost i uzajamno djelovanjet 
već po svojem osnovnom postavljanju shvaćeno u najopćeni- 
tijem smislu, ipak ono kod Spinoze predstavlja samo djelo- 
mični uzročni odnos, i to a) u redu i vezi stvari i b) u redu 
i veži ideja, između kojih nema međusobnog uzajamnog dje- 
lovanja niti uzročnog odnosa. Tako on kaže: »Konačnom u 
svojoj vrsti naziva se ona stvar, koja može biti ograničena 
drugom stvari iste prirode. Na primjer, jedno tijelo naziva se 
konačnim zato, što uvijek zamišljamo drugo veće tijelo. Tako 
je jedna misao ograničena drugom mišlju. A tijelo nije ogra- 
ničeno mišlju, niti misao tijelom« (II. definicija I. dijela 
»Etike«). Duša nije po Spinozi ništa drugo nego ideja tijela 
i to je njezino jedino određenje, pa tijelo ne djeluje na dušu, 
niti duša na tijelo. Ali budući da su tijelo i duša jedna te ista 
stvar promatrana s dva različita aspekta, pod atributom pro- 
težnosti ili mišljenja, to onda ono, što se dešava u jednom, 
istovremeno odgovara drugom. To se može nazvati i psiho- 
fizičkim paralelizmom"*, ali se u tom shvaćanju krije jedna 
unutrašnja proturječnost i poteškoća. Da duša, naime, ne 
može djelovati na tijelo i obratno, to je ostatak kartezijan- 
stva, ali ne samo to, jer je to konzekvencija, koja i kod Spi- 


#š.Uzajamno djelovanje prvo je 8.39 zapažsamo, Kid sa stan»- 
višia suvremenih prirodnih nauka promatramo u cjelini materiju u kre- 
tanju. Mi nalazimo niz oblika kretanja mehaničko kretanje, toplinu, 
svijetlo, elektricitet, magnetizam, kemijsko spajanje i razgrađivanje, pro- 
mjene agregatni:h stanja, organski život. Svi oni — ako zasada izuzme- 
mo organski život — prelaze jedni u druge, međusobno se uvjetuju, oni 
su ovdje uzrok, a tamo posljedica, a da pritom ukupna suma kretanja, uza 
sve promjene oblika, ostaje ista (Spinoza: supstancija je causa 
sui (Uzrok sam>2 sebe] -- sjajno izražava uzajamno djelovanje)«. (F. 
Engels: »Dijalektika pr.rode«, izd. Kultura, Zagreb, 1950., str. 182.) 

?* U vezi s tim problemom točno primjećuje Hoffding u svojoj »Gesch. 
der n. Phil.4e, da je Spinoža na više mjesta pomiješao problem odnosa 
duha i materije, dakle psihičkog i fizičkog uopće, s problemom odnosa 
spoznaje i njezina predmeta, što dakako nije jedno te isto. Tako se učenje 
0 spoznajnoteoretskom identitetu miješa kod Spinoze s uče- 
njem o psihof zičkom :'dentite u. To pro:zlazi, međutim, upravo iz odre- 
đenja duše (dakle psihičkog) kao ideje tijela (fizičkog), kao 1 iz njegova 
učenja o atributima 

noze proizlazi iz mehanističke koncepcije svijeta uopće, i me- 
haničkog pojma materije kao protežnosti posebno. Za rješe- 
nje tog problema odnosa psihičkog i fizičkog tu Spinozi ne 
može pomoći njegovo učenje o atributima, kao svojstvima 
jedne jedine supstancije, jer premda supstancija odnosno ma- 
terija nije identificirana s protežnošću, što je uz mišljenje 
samo jedan od njenih atributa, ipak je materijalnost svijeta 
,scrpena svojim mehaničkim određenjem, pa je i pojam uzroka 
i posljedice u osnovi svojoj mehanistički postavljen. To je u 
općem vidu nuždan rezultat ograničenosti mehanističke kon- 
cepcije svijeta (i tu Descartes nije i ne može još biti prevladan!), 
gdje je pored mišljenja samo protežnost, dakle mehaničko, 
svojsivo materije, a kako su mišljenje i protežnost dva apsc- 
lutno suprotna i različita područja, koja se ne mogu nikako 
dovesti u »razuman« kauzalni odnos, pa tijelo ne može djelo- 
vati na mišljenje i obratno, Spinoza je sa svoje monističke 
pozicije mogao riješiti problem samo pomoću psihofizičkog 
paralelizma. Sloga, kad Spinoza kuže, da je duša ideja tijela, 
onda to tijelo nije ništa drugo nego vanjski predmet kontem 
placije, ali se taj problem odnosa psihičkog i fizičkog u čo- 
vjeku time ne rješava. Osim toga, pod ograničenim se razu- 
inijeva nešto određeno i konačno, dakle zavisno o nečem dru- 
gom, pa je i sam taj kauzalni odnos i uzajamno djelovanje 
u tjelesnom redu karakterističan za osnovnu Spinozinu me- 
hanističku poziciju, kad kaže, da se »jedno tijelo naziva ko- 
načnim zato, što uvijek zamišljamo drugo veće tijelo« (pod- 
crtao M. K.) Jer zašto »veće«, kad svako tijelo, bilo ono 
veće ili manje od drugog, može na različite načine djelovati 
na drugo veće ili manje tijelo i na svoj način ga ograniča- 
vati i određivati! 

U svom osnovnom nastojanju: shvatiti prirodu iz nje sa- 
me, Spinoza ide za monističkim shvaćanjem svijeta i postav- 
ljanjem, utvrđivanjem i dokazivanjem njegova jedinstva. 
Ali to bi jedinstvo svijeta bilo po Spinozinu mišljenju naru- 
šeno, uko bi se u njega uveo pojam trajanja ili vremena, pa 
čak i onda, kad bi se to trajanje shvatilo »i kao da nema ni 
početka ni kraja« (objašnjenje VIII. definicije I. dijela »Eti- 
ke«). Jer pored svih svojih promjena u konačnim stvarima, 
bit svijeta u svojoj totalnosti uvijek je jedna i ista, a ono 

što se zbiva u vremenu ili što traje, uvijek je nužno podvrg- 
nuto stalnom mijenjanju, odnosno mijenja se ono, šio je od 
nečeg drugog na to prisiljeno, pa se vremenska odredba ne 
može primijeniti na supstanciju, koja je sama svoj uzrok, ne- 
promjenljiva i nestvorena. Zato, kao što za Spinozu ne postoji 
razlika između boga i prirode (što je jedno i isto), tako isto 
ne postoji razlika između uzroka i posljedice, pa je uzročno- 
posljednični odnos samo prostorno, ali ne i vremenski odre- 
đen, jer je promatran i postavljen pod vidom vječnosti. Pri- 
roda tako nema svoje povijesti u vremenu. Sve su promjene 
samo vanjski pojavni momenti, a u osnovi svojoj sve ostaje 
uvijek jedno te isto i bit se svijeta nikako ne mijenja, dok je 
vječnost prirode samo to i takvo u osnovi nepromjenljivo 
i beskonačno postojanje, što po Spinozi proizlazi iz same defi- 
nicije vječne stvari. Stoga uzrok ne prethodi svojoj posljedici, 
niti posljedica vremenski ne slijedi iza uzroka, već su i uzrok 
i posljedica od iskona identični, jedno su i isto, promatrano 
samo s različitih gledišta. Ili bolje, stav kauzaliteta postav- 
ljen je po Spinozi kao nužna logička postavka i zahtjev uma, 
budući da je posljedica logička konzekvencija samog uzroka, 
to jest taj je odnos u osnovi svojoj racionalan, matematski, 
geometrijski. Razlog (kao osnova cjelokupnosti veza i odno- 
sa), zašto se nešto događa, sveden je na mehanički pojam uz- 
roka, kako se nešto događa, pa se uzročni odnos postavlja u 
smislu: kako i koliko jedna stvar djeluje na drugu, tako i 
toliko će ova upravo i reagirati na to djelovanje, i time je 
već implicite u uzroku sadržana mogućnost spoznaje poslje- 
dice. Ili kako kaže Spinoza: »Adekvatnim uzrokom zovem 
onaj, čija se posljedica može shvatiti jasno i razgovijetno po- 
moću njega samoga. A neadekvatnim ili djelomičnim uzro- 
kom zovem onaj, čija se posljedica ne može razumjeti pomo- 
ću njega samoga« (I. definicija III. dijela »Etike«). Adekvatan 
je uzrok dakle onaj, koji sam djeluje i sam je sadržan u po- 
sljedici, koja se prema tome može iz njega shvatiti, a djelo- 
mično djeluje uzrok, čija je posljedica sastavljena i od njega 
i od ostalih uzroka, odnosno sume uzroka, koji se u njoj sa- 
drže, i iz svih njih mora se shvatiti. 

Po tome posljedica ne sadržava nikad nešto više ili drugo 
od onoga, što je već sadržano u jednom ili više njenih uzroka 

zajedno. To je kvantitativno određenje pojma uzroka, i tu ne- 
ma i ne može biti kvalitativnih promjena, što su po sebi već 
nešto novo i u kojima je sadržano nešto drugo, nego što je 
dano u jednom ili više uzroka!?. 


Odnosno, ukoliko se uopće ostaje na pojmu uzročnosti, 
koji ne iscrpljuje totalitet bivanja, to jest svestrane i sve- 
ovbuhvatne veze i prijelaze stvarnosti, već ih pojednostavnju- 
je, uprošćava, mehanički izdvaja. Jer, »kauzalitet, kako ga 
obično shvaćamo, samo je mali djelić svjetske veze...« (Le- 
njin). Ili kako kaže Hegel: »Ovdje se može primijetiti još i 
to, da ukoliko se dopušta odnos uzroka i posljedice, iako u 
nepravom smislu, posljedica ne može biti veća od uzroka: jer 
posljedica nije ništa drugo, do manifestacija uzroka« (cit. po 
Fil. sveskama, str. 131). 

Tu je onda moguća racionalna dedukcija jednog iz drugog 
i apsolutna spoznaja dovršenog, zaokruženog, i u osnovi ne- 
promjenljivog svijeta, jer sve što postoji, logičkim načinom 
nužno proizlazi iz drugog ,ovo opet iz drugog i tako u besko- 
načnost, a da pri tome cjelina ostaje uvijek ista. 


V 


U toj cjelini svijeta ili prirode čovjek je isto tako modus, 
konačno biće, koje je sačinjeno od tijela i duše. Njegova je 
egzistencija određena vanjskim uzrocima, i individuum je 
oblikovan po drugom individuumu. Kako je međutim osnov- 
na zadaća, pred kojom Spinoza sloji i koja se kao crvena nit 
provlači kroz čitavu njegovu (filozofiju, upravo osnivanje no- 


W To je zapravo mehanička fizika, Već u kemiji postoji razlika između 
smjese | spoja. Spoj je nešto kvalitativno novo, nastalo na osnovi kvanti- 
tativnih odnosa i spajanja. Ali kemija je dijete tek 19. stoljeća! 

O mehaničkom kretanju Engels piše slijedeće: »Mehanika — u širem 
iu u užem smislu — poznaje samo kvantitete, računa s brzinama i ma- 
sama, cventualno s voiumen:ma. 

Svako krctanje uk:jučuje mehaničko kretanje, promjenu mjesta naj- 
većih (1 najmanjih dijelova materije, 1 prva zadaća, no doista samo 
prva zadaća znanosti, sastoji se da spozna ovo mehaničko kretanje, Ali 
to mehaničko kretanje ne iscrpljuje kretanje uopće. Kretanje nije samo 
promjena mjesta, ono je u izvanmehaničkim područjima također pro- 
mjena kvaliteta«. (»+Dijal_ prir«, Kultura, 1950., str. 201.) 

vog. racionalnog, ljudskog načina života, a čovjek je. kao što 
vidimo, samo ograničeno biće i jedan dio prirode. on je pot- 
puno podvrgnut njezinim zakonima. Stoga proučavanje čo- 
vjeka mora nužno početi proučavanjem prirode kao cjeline, 
kako bi se tek onda moglo odrediti pravo čovjekovo mjesto 
u prirodi i na taj način shvatile i spoznale sve njegove ljud- 
ske mogućnosti. Čovjek mora živjeti u skladu s prirodnim za- 
konima na taj način, da prirodu savlada. A prirodu će moci 
savladati, ako se svijesno podvrgne njenim spoznatim zakon:- 
ma (misao, koju je izrekao već Bacon, a na svoj način i stoič- 
ka filozofija). 


Iz toga proizlazi, da je čovjekov zadatak proučavanje pri: 
rode, kako bi se postigla adekvatna spoznaja njene zakoni- 
tosti. Da bi to bilo moguće, treba naći takvu metodu, koja joj 
odgovara, kako bi taj spoznajni napor bio uspješno realiziran, 
a upravo ta spoznaja bila bi onda osnova za čovjekovo odre- 
denje i njegov praktički, ljudski stav, djelovanje i racionalno 
odnošenje prema svijetu. Pitanje metode opet usko je pove- 
zano s našim spoznajnim mogućnoslima i sposobnostima na- 
šeg intelekta. U tom je smislu već jedno od prvih Spinozini:h 
djela »Rasprava o poboljšanju razuma« (De intellectus emen- 
datione, 1677., djelo ostalo nedovršeno), imalo zadatak, da ga 
izvede iz kaosa predrasuda i zabluda, kako bi ga dovelo do 
takve metode, koja će mu pružiti sigurnu i istinitu spoznaju 
svijeta. Otkad je prvi put posumnjao u učenja svetih knjiga, 
naučavanja židovskih mističara i svojih učitelja rabina u 
školi i sinagogi, Spinozin je život bio ispunjen velikim spo- 
znajnim naporom, da se dovine do adekvatne, jasne i razgo 
vijelne spoznaje stvarnosti i do pravog određenja smisla čo- 
vjekove egzistencije u njoj. 


I Spinoza je, kao i Descartes, prvu i osnovnu sigurnost i 
istinitost spoznaje našao u matematici i geometriji, ali kod 
njega je, na jednom višem stupnju, čitava ta problematika u 
osnovi svojoj postavljena sasvim drugačije i obuhvatnije. 
Kod Descartesa je _ matematski, geometrijski red primarno 
metodski, spoznajnoteoretski ideal, a kod Spinoze naprotiv 
ontološka pretpostavka, koja je sama osnova i bit mehaničke 
racionalističke koncepcije svijeta. 

Sama je struktura svijeta geometrijska, red i veza ideja 
jednak je redu i vezi stvari, pa se izlaganje tog reda ne samo 
može, nego i mora odvijati geometrijskim redom. Matema- 
tika i geometrija tu nisu samo uzor za jednu moguću filozof- 
sku metodu, kao za Descaricesa, nego sama zakonitost racio- 
nalistički konstituirane stvarnosti. Put je Descartesa od spo- 
znajne teorije do ontologije, put Spinoze, naprotiv, od onto- 
logije do teorije spoznaje. Prema tome je geometrijska meto- 
da ontološki, pa tek onda i spoznajnoteoretski nužna, kao 
bitna forma dedukcije iz osnovnih postavki i principa, koji su 
u općem smislu osnova Spinozine koncepcije svijeta. Tu prvi 
puta u povijesti filozofije dolazi do najočitijeg izražaja nu- 
žnost jedinstva metode, teorije ri pogleda na svijet, i u tome je 
pogledu Spinoza neposredni prethodnik Hegela i Marxa. 

Buržoaski je um tu već mnogo sigurniji i samosvjesniji. 
On više ne sumnja, kao u Descartesa, u mogućnost apsolutne 
racionalne konstrukcije svijeta, i to je direktan put prema 
Hegelu. 

Tamo gdje nema kvalitativnih promjena, a što izlazi, kao 
što smo vidjeli, i iz samog pojma uzroka kod Spinoze, taj je 
matematski, geometrijski, kvantitativni red, kao zakonitost 
stvarnosti, toliko po sebi — očevidan, da taj racionalni meha- 
nizam, kao bit svijeta, tu uopće ne dolazi u pitanje, jer iz 
tako koncipirane apsolutne nepromjenljivosti cjeline bitka 
proizlazi i mogućnost i nužnost geometrijske dedukcije svijetat!, 
koja je logički i spoznajni slijed i apstraktna kontemplacija 
ontološkog reda iz postavki i definicija, koje leže u osnovi, 
ili jednom riječju, svijet je jednom zauvijek gotov, dovršen, 
zaokružen i geometrijski konstituiran. 

Tako je Spinozina metoda, kojom se služi u svom glavnom 
djelu »Etici«, geometrijska (»Etika« nosi podnaslov: ordine 
geometrico demonstrata, to jest geometrijskim redom izlože- 
na) i ona proizlazi iz Spinozine koncepcije svijeta, koja je u 

"U >Dijalektici prirode« Engels kaže: »Primjena matematike u me- 


hanici krutih tijela je apsoluina«. Iz toga proizlazi mogućnost apsolutnog 
dedđuktivnog Spinozina izvođenja 

osnovi mehanističko-materijalistička. Međutim, budući da je 
sam pojam uzroka racionalistička mehanička konstrukcija 
uma, ta je metoda nužna isto tako iz Spinozine postavke o 
potpunoj paralelnosti reda i veze ideja i reda i veze stvari, 
ili spoznajni red mora odgovarati ontološkom redu.!ž 
Ovakvo rješenje odnosa bitka i mišljenja proizlazi s jedne 
strane iz uprošćenog, i u tom smislu idealnog uzročno-po- 
sljedičnog odnosa i veze, a s druge strane, tu se objekt 
shvaća u smislu čiste kontemplacije, kao nešto po sebi go- 
tovo, završeno i dano, što treba samo racionalno »odčitati«, 
a to je moguće, jer je totalitet stvarnosti racionalno kon- 
stituiran, pa toj nepromjenljivosti, stalnosti i završenosti 
svijeta onda i odgovara zaokruženost geometrijske metode. 
Stoga, kao što sve stvari jedna iz druge apsolutno nužno kau- 
zalno proizlaze i jedna drugu određuje u beskonačnost, tako 
toj određenosti odgovaraju, to jest adekvatne su, , postavke 
»geometrijskim redom izložene«, koje, deducirane iz najvi- 
ših principa, jedna drugu opravdavaju, potvrđuju i dokazuju. 
Tako je tom Spinozinom koncepcijom svijeta i njoj odgova- 


"1 U isti'nskoj f!lozofiji treba red ideja biti isti, kao i realni red stvari.« 
U vezi s tm W. Windelbanu u svojoj »Lehrbuch der Gesch'chte der Phi- 
losophie« (1935) primjećuje: »Shvaćanje, da istinita spoznaja kao genetička 
definicija mora ponoviti postajanje svog predmeta, izveo je naročito 
Tschirnhaus: i on nije ustuknuo pred paradoksom, da potpuna de- 
finicija smijeha mora biti u mogućnosti izazvati sam emijeh.« 


Mcdutim, čini se, da Windelband, pored sve duhovitosti te opaske, 
ipak ne razumije jedan od osnovnih dijalektičkih momenata procesa spo- 
znavanja: jedinstvo logičkog | povijesnog u spoznaji. 
O tom problemu Engels je pisao: »Cime počinje povijest, time mora poči- 
njati i tok misli, tako da njegovo dalje kretanje ne će predstavljati ništa 
drugo, do odraz povijesnog procesa u ogledalu, odraz koji dobiva apstrak- 
tan i teorijski dosljedan oblik« (u Predgovoru za Marxovu »Kritiku pol. 
ekonomije»). Jasno je, dakako, da logički tok ili »red ideja«s ne može 
biti prosta kopija i ponavljanje realnog genetskog razvitka predmeta, jer 
je istinita teorija nekog predmeta (to jest njegova »đefinicija«!) uopćena 
povijestili geneza toga predmeta, pa se onda | teorija il: defi- 
nicija Windelbandova smijeha | ne sastoji ni u čemu drugome, nego da 
se smijeh kao predmet proučavanja shvati u cjelokupnosti svog pojavlji- 
vanja, u svom razlogu, uzroku, povodu, uvjetima, karakteru, smislu, 
značenju, jednom riječju upravo u čitavom svom toku ili genezi manife- 
stiranja, a da se kod toga Ipak ne trebamo istovremeno smijati! 

(Na toj poziciji stoji čitava Hegelova (filozofija, to je bit Marxove me- 
tođe u »Kapitalu« i marksizma uopće, o tom jedinstvu povijesnog i ie- 
orijskog govore i _ Marx | Engels i Lenjin na mnogo mjesta u svojim 
djelima.) 

rajućom metodom, koje su međusobno na najunutrašnjiji na- 
čin dane i povezane u nerazlučivu jedinstvu, utvrđen kako 
apsolutni determinizam stvari, tako i njegov racionalizam 
najviše vrste, koji se, poput Descartesova, oslanja na mate- 
matiku, geometriju i prirodne nauke, a posebno na mehaniku, 
kao vladajuću naučnu disciplinu 17. stoljeća, dakle one nau- 
ke, na koje se oslanja mlada buržoazija u svojoj borbi za raz- 
vitak proizvodnih snaga s jedne strane, i u borbi protiv sred- 
njovjekovne skolastike i religije kao predstavnika feudalizma 
s druge strane. 

U tom je smislu geometrijska metoda i matematika uopće 
za Spinozu, a to je od odlučne važnosti, isto tako veoma zna- 
čajan instrument, kojim se dokraja radikalno i konzekventno 
bori protiv svih vrsta religijskih predrasuda, zabluda, a po- 
sebno protiv teleološkog shvaćanja i tumačenja svijeta. 

Taj antiteleologizam, kao osnovna komponenta Spinozina 
filozofiranja, jedno je od najznačajnijih dostignuća filozofske 
misli uopće, a u povijesnom pogledu s obzirom na 17. stolje- 
će, upravo epohalno. S druge pak strane, dosljednost, kojom 
je Spinoza tu antiteleološku poziciju postavio i razvio, kroz 
svoje djelo proveo i zastupao, upravo zadivljava, i ukazuje 
na visoko razvijen filozofski duh čovjeka, kojemu je živolni 
zadatak bio beskompromisna borba protiv svih oblika ne- 
naučnog, antropomorfnog, teološkog, religijskog i svrhovitog 
objašnjavanja i tumačenja svijeta, dakle protiv uvođenja u 
stvarnost i spoznaju te stvarnosti njima tuđe i strane, izvana 
proizvoljno nametnute elemente, koji ne samo da onemogu- 
ćavaju adekvatnu ili istinitu spoznaju svijeta, već služe isto 
tako raznim sebičnim, mračnim i nehumanim interesima svih 
onih, koji žive i vladaju na račun ljudske zaslijepljenosti, ne - 
znanja, predrasuda i zabluda.!? 

" Veliko značenje te antiteleološke Spinozine filozofske pozicije za 
njegovo vrijeme Engels naglašava ovim riječima: 

»Najviša općenita misao, do koje se ova prirodna znanost dovinula, 
bila je misao o svrhovitosti početka u prirodi, plitka Wo:ffova teleologija 
po kojoj su mačke stvorene da bi proždirale miševe, miševi da bi ih pro- 
ždirale mačke, a čitava priroda da bi prikazala mudrost stvoritelja, Na 
najveću čast služi tadašnjoj filozofiji, da se nije dala zbuniti ograniče- 
nošću suvremenog poznavanja prirođe i da je — od Spinoze pa do veli- 
kih francuskih materijalista — ustrajno nastojala da svijet objasni iz sa- 


mog svijeta, a budućim prirodnim znanostima prepustila da je opravdaju 
u pojedinostima.« (»Dijalektika prjirode«. izd. isto. str. 7.) 

Prirodu treba objašnjavati iz nje same, a_ zakoni prirode 
ne podliježu nikakvim svrhovitim tumačenjima. Ljudi su me- 
đutim skloni ne tražiti | spoznavati stvarne uzroke prirod- 
nog zbivanja, već linijom manjeg otpora, jer je to mnogo lak- 
še, jednostavnije i »uočljivije«, objašnjavati stvari po tome, 
koliko su za njih korisne, pa njihova praktična, korisna upo- 
treba postaje tako jedini kriterij mogućeg tumačenja stvar- 
nosti. 

Stvari tako postaju korisna ljudska sredstva i isključivo 
se u tom aspektu sagledavaju, zanemarujući i ispuštajući iz 
vida njihov prirodni tok i činjenično stanje, pa su stoga po 
Spinozi sve predrasude ove vrste rezultat proizvoljne i ničim 
nedokazane pretpostavke, da sve stvari u prirodi, odnosno 
sve što postoji, djeluje radi nekoga cilja ili određene svrhe, 
kao što je to slučaj s ljudskim djelovanjima u životu. Buduci 
da ljudi, dakle, najčešće procjenjuju stvari po onome, kako 
one na njih djeluju i koliko služe njihovoj svrsi, a ne po ono- 
me, što stvarno jesu, oni su te svoje svrhovite odnose sa svije- 
tom nazvali određenim pojmovima, prema tome, koliko su im 
ugodni ili neugodni, korisni, nekorisni ili štetni, što se smije, 
a što se ne smije, kao: dobro ili zlo, red ili zbrka, toplo, hladno, 
lijepo, ružno, grijeh i tome slično, pa su iz tih i takvih, prema 
sebi i svojim zahtjevima i ciljevima određenih, odnosa stvorili 
bića, koja stvarno egzistiraju i poprimaju prirodna obličja, a 
kao takvi postaju i uzroci naših djelovanja. Ali dobro i zlo, 
na primjer, nisu po Spinozi prirodne stvari, nego relacije, to 
jest određeni odnosi prema stvarima. Jer sve što postoji u 
prirodi, ili su stvari ili radnje, a budući da dobro i zlo nisu 
ni stvari ni radnje, koje bi se u prirodi nalazile ili se zbivale, 
one dakle ne postoje u prirodi. »Dakle, kad se nešto naziva 
dobrim, to ne znači ništa drugo, nego da se dobro slaže s 
općom idejom, koju već imamo o takvim stvarima.« No, ula- 
zeći u bit te problematike, Spinoza ide još i dalje, pa upravo 
klasično, unazad i unaprijed, obračunava sa svim pokušaji- 
ma tipično ideološkog hipostaziranja i apsolutiziranja odre- 
denih društvenih odnosa, koji u etičkom ili religijskom as- 
pektu, u svim mogućim oblicima, poprimaju karakter općih 
vrednota ili kategorija, i koje su onda kao takve ne samo dovo- 
ljan razlog svakog mogućeg ljudskog postupanja i djelovanja. 

već postaju prirodna bića, bog, božja volja ili bilo kakva iz- 
vanjska viša sila, koja kao nejasni, nedokučivi, nespoznatljivi 
uzroci vladaju i upravljaju ljudskim sudbinama i životima, a 
da si čovjek nikad o njima ne položi računa. Stoga s pravim 
naučnim duhom i oštroumnošću izvanredno zaključuje, a što 
građanska filozofija 19. pa i 20. stoljeća nije, nažalost, uspjela 
postaviti kao osnovno svoje pitanje, kad kaže: »Jen, kad bi 
dobro i zlo bili stvari ili radnje, oni bi morali imati svoje 
definicije. Ali dobro i zlo (kao na pr. dobrota Petrova i zloća 
Judina) nemaju nikakve definicije izvan biti Petrove i Judine, 
jer je ova [bit] jedina u prirodi, a one [dobrota i zloćaj ne dadu 
se definirati nezavisno od biti Petrove i Judine.«!t 


A ta bit Petrova i Judina, koja je jedina »u prirodi«, nije 
ništa drugo, nego upravo konkretni društveni odnosi, koji je 
konstituiraju, pa se ovakva konzekvencija upravo sama od 
sebe nameće iz ovih Spinozinih misli, premda je on još povi- 
jesno daleko od toga, da bi je tako izveo i došao do tog za- 
ključka. 


Tu je, međutim, anticipirana i ižvrsno postavljena, sagle- 
dana i spoznata unaprijed bit kretanja svih kasnijih građan- 
skih etičkih koncepcija, koje se, imaju za osnovu građanskog 
čovjeka, u sebi podvojenog, proturječnog i razdrtog indivi- 
duuma, koji kao posebno, privatno klasno biće samo idealno 
postulira svoju općedruštvenu prirodu, budući da ju primarno 
ne posjeduje, temelje upravo na toj zapravo teleološkoj po- 
ziciji, karakterističnoj po suprotnosti i jazu između onoga, što 
jest, dakle činjeničnog stanja, i onoga, što bi trebalo biti, od- 
nosno ljudskih, više ili manje opravdanih, težnji, nastojanja, 
zahtjeva i ciljeva. Za Spinozu ta suprotnost još ne postoji, 
jer on pred sobom ima još kako tako cjelovitog građanskog 
čovjeka, to »racionalno, univerzalno biće«, koje ulazi u po- 
vijest pod parolom »zdravog ljudskog razuma«, s kojim će 
nastojati riješiti sve te društvene i ljudske »nerazumnosti«, 
što su samo produkt neznanja i zablude, i kao takve raciona- 
lističko-prosvjetiteljski apsolutno rješive. Ako se spozna »pra- 


4 Iz «Kratke rasprave« (Opera, vol. I., str 49—50). Naveđeno prema K 
Atanasijević: Komentari teksta uz prijevod Spinozine -Etike. (1934) — 
Kurzv: M. K. 

vo stanje stvari«, opći prirodni tok i zakonitost svijeta, onda 
ono »treba da«, koje će se u kasnijoj građanskoj povijesti 
tako drastično nametnuti u prvi plan i postati gotovo isklju- 
čiva osnova svekolikog filozofiranja, iščezava i postaje sastav- 
ni dio toga »prirodnog reda«, u kojem je čovjek pojedinac 
samo momenat opće prirodne, pa unda jasno i društvene cje- 
line. Istinito je samo ono, što jest, pa izvan faktičnosti zbiva- 
nja ne postoje i ne mogu postojati nikakvi transcendentni 
zahtjevi, svrhe i ciljevi, koji ne bi bili u suprotnosti s pra- 
vim naučnim stanovištem, pa su po Spinozi sve te teleološke 
tlapnje i predrasude, svi ti finalni uzroci, stvoritelji, bogovi 
i božje volje samo antropomorfizam najgore vrste i posljed- 
nja utočišta neznanja.!5 

Sve te i takve pojmove, koji dakle ne pokazuju prirodu 
nijedne stvari, već se samo čine kao da označavaju bića, što 
postoje izvan moći predočivanja, a zapravo su samo određena 
stanja i načini tog predočivanja pa imaju prema tome osje- 
tilni, a ne razumski karakter, naziva Spinoza bićima imagi- 
nacije. Kako, međutim, finalni (svrhoviti, ciljni) uzroci nisu 
po Spinozi ništa drugo nego naprosto ljudske izmišljotine, ali 
ipak duboko ukorijenjene, zavodljive, a podržavaju ih i pro- 
turaju oni, kojima je neznanje ljudi jedino sredstvo, pomoću 
kojega mogu održavati svoj ugled, to je onda jedini pravi 
istinit i spasonosan izlaz iz labirinta tih predrasuda i zabluda 
za Spinozu — matematika. Jer, ljudski duh bi zaista dugo lu- 
tao, »da matematika, koja se ne bavi ciljevima, nego samo 
biti i osobinama figura, nije pokazala ljudima drugu normu 
istine.« (»Etika« I., str. 111.) 

A ta »druga norma istine« nije ništa drugo, nego ukazi- 
vanje nužnosti ostajanja na čvrstom tlu postojećega, dakle 
osnovni naučni zahtjev, da se iznalaze i spoznaju pravi uz- 
roci stvari i zakoni prirodnog zbivanja, ostavljajući po strani 
sva teleološka, vrijednosna, antropomorfistička i ideološka 
izopačavanja i izvrtanja spoznaje stvarnosti. Stoga je mate- 
matika ovdje za Spinozu ne samo uzor jedne naučne i ade- 


15 »Bog = nescio (ne znam), ali ignorantia non est argumentum. (Spi- 
noza)« (Engels: »Dijalektika prirođe« str. 157). To jest: neznanje nije argu- 
ment. Bog je po Spinozi posljednje utočište neznanja. Vidi opširnije u 
tekstu: Dodatak I. dijelu »Etike«! 

kvatne metode, već isto tako siguran i pouzdan instrument 
za dokučivanje istine i izbjegavanje svih, i prirodi i spoznaji, 
neadđekvatnih elemenata. 


VII 


Imajući sve to na umu, može se ustvrditi, da je Spinoza, 
premda mu i glavno djelo nosi naslov »Etika«, bio daleko od 
stvaranja bilo kakve etike kao filozofske discipline u užem 
smislu, odnosno kao normativne nauke, jer Spinoza ne pozna- 
je nikakvih etičkih normi, ideala, postulata i moralnih vred- 
nota, a još manje nekih etičkih kategorija, u smislu kojih 
treba da se odvija čovjekov život i ljudsko djelovanje i po- 
stupanje. Njegov strogo naučni, apsolutni determinizam i do- 
sljedna racionalistička pozicija njemu to nikako ne dopuštaju. 
Spinozin zadatak, kao kasnije i Hegelov, a ta dva filozofa se 
u tome kao i u mnogočemu drugome gotovo potpuno podu- 
daraju, jest: spoznati stvarne uzroke određenog zbivanja, to 
jest, zašto se nešto zbiva ili događa, a ne »kako bi bilo, kad 
bi...« ili »trebalo bi tako i tako...«,!5 jer svi postulati takve 
vrste izlaze izvan područja naučnog istraživanja, odnosno po- 
stavljaju se sami kao predmet tog proučavanja, kako bi se 
našle osnove tih postulata, 

Stoga se bez pretjerivanja može reći, da se ovdje na Spi- 
nozi mogu učiti gotovo svi kasniji građanski filozofi i eti- 
čari sve do današnjeg dana, i Spinoza je u tome isto toliko, 
ako ne još i više, aktualan danas, kao i pred trista godina. 

S te svoje antiteleološke, determinističke i racionalističke 
naučne pozicije Spinoza je prišao i proučavanju ljudskih afe- 
kata (odnosno strasti), pa je upravo zato u tom području mno- 
go dosljedniji od Descartesa, koji se u deskripciji i prouča- 
vanju strasti (u svom djelu »Strasti duše«) nije mogao oslo- 
boditi njihova istovremenog moralnog vrednovanja. Zato već 


* Govoreći o apstraktnom razumu, koji se kreće u za njega nerje- 
živim suprotnostima između onoga, što jest i onoga, što bi trebalo biti, 
i koji postavlja kategoriju »moranfa« ili »trebanja« (Sollen), Hegel se, 
stojeći u ovom pitanju na istoj poziciji kao i Spinoza, unaprijed Lno na- 
rugao svim takvim vrijednosnim postavkama, koje se osnivaju na odre- 
đenim razumskim postulatima, »kao da je svijet jedva ij čekao taj razum, 
da bi doznao, kakav bi (taj svijet) trebao biti«! (Hegel). 

Spinoza s pravom kaže (u Predgovoru III. dijelu »Etike«), da 
taj Descartesov pokušaj objašnjavanja strasti iz njihovih 
prvih uzroka ipak na koncu nije bio uspio. 

Promatrajući i shvaćajući sve u aspektu nužnosti i zako- 
nomjerne određenosti, Spinoza je i području ljudskih afekata 
prišao, kako on kaže, »na geometrijski način«, jer mu je 
osnovni zadatak razumjeti ih, a ne vrednovati ili odbacivati 
kao nedostojne ozbiljnog proučavanja, proklinjati ih ili ismje- 
hivati, jer se tako ama baš ništa ne rješava, nego se upravo 
ostaje pod vlašću afekata, Spinoza je svijestan toga, da će se 
mnogima činiti čudnim i besmislenim ,što on geometrijskom 
metodom poduzima raspravljati o tim »ljudskim nedostacima 
i budalaštinama«, ali su njegovi argumenti tome u prilog, ako 
se dobro shvate, u osnovi naučno neoborivi: »A moj razlog je 
ovaj. U prirodi se ne događa ništa, što bi moglo da joj se 
uračuna u nedostatak. Jer priroda je uvijek ista i njena snaga 
i njena moć djelovanja svuda je jedna ista; to će reći, zakoni 
i pravila prirode, prema kojima se sve događa, i sve se iz 
jednih oblika mijenja u druge, jesu svuda i uvijek isti. Otu- 
da mora postojati samo jedan i isti put za spoznaju prirode 
stvari — ma kakve one bile — naime onaj pomoću općih za- 
kona i pravila prirode. Otuda afekti mržnje, gnjeva, zavisti. 
i t. d., promatrani po sebi, proizlaze iz iste nužnosti i snage 
prirode, kao i ostale pojedinačne stvari. Po tome oni pret- 
postavljaju izvjesne uzroke, kojima se spoznaju, i imaju iz- 
vjesne osobine, koje su isto toliko dostojne naše spoznaje, kao 
osobine svake druge stvari, u čijem samom promatranju uži- 
vamo.« (»Etika« III., Predgovor.) 

Shvatiti, dakle, neku pojavu, znači shvatiti uzroke njena 
pojavljivanja i postojanja. A kako su po Spinozi uzrok i za- 
konitost, da bi uopće mogli biti shvaćeni i spoznati, nužno 
racionalne kategorije, kategorije uma, to onda sve što postoji 
ima uvijek određene uzroke svoga postojanja s jedne strane, 
a s druge strane, ti se uzroci dadu racionalno objasniti. Prema 
tome i afekti, kao određena prirodna pojava, premda se na 
prvi pogled čini, da izmiču racionalnom zahvatu, podliježu 
prirodnim zakonima i dadu se naučno objasniti, pa se mogu 
promatrati i pristupiti im »na isti način, kao da je pitanje vo 
linijama, površinama, ili tijelima.« Kao metodski elemenat, 

geometrijski način ovdje za Spinozu ima dva značenja: prvo, 
jer je priroda, kao što smo već vidjeli, geometrijski konsti- 
tuirana, Spinoza će u svojoj »Etici« izlagati i objašnjavati 
afekte stvarno na geometrijski način, donoseći njihove defi- 
nicije i pobliža određenja i opise, a drugo, geometrijski mu 
ovdje način kao i u proučavanju svake druge stvari služi kao 
najsigurnija garancija, da će proučavati i izlagati, pa dakle 
i spoznati pojave onako, kakve one jesu, jasno i razgovijetno. 
odnosno po njihovim pravim uzrocima, a da kod toga ne pad- 
ne na pozicije vrednovanja. S tog stanovišta, za njega su 
svi afekti »jednako vrijedni«, ne podliježu moralnom pro- 
cjenjivanju, opravdavanju ili odbacivanju, već Spinoza pred 
sobom ima samo jednu prirodnu pojavu, kojoj kao takvoj 
treba i pristupiti. Zato jedini kriterij kvalificiranja afekata 
za Spinozu jest onaj. po kojemu se određuje, koliko svaki po- 
jedini afekt ljudsku moć može uvećati ili umanjiti. A ljudska 
moć jest moč i snaga duha. 

Međutim, Spinoza odnosu duha i spoznaje prema afektima 
pristupa drugačije nego Descartes, koji u tom pitanju po- 
lazi od pretpostavke apsolutno slobodne volje, koja kao takva, 
a vođena spoznajom, može strastima upravljati, odrvati im 
se i potpuno ih nadvladati, dok se po Spinozi jedan afekt mo- 
že suzbiti samo drugim afektom, jačim od njega. Spinoza je 
područje afekata šire i dublje zahvatio, tu je on mnogo reali- 
stičniji, a njihovo djelovanje, snagu i značenje za čovjekov 
život on je povezao kako sa pitanjima spoznaje uopće, tako 
i sa čitavim svojim sistemom, u kojemu afektivnost čovjekova 
kao jedan od oblika postojanja i spoznavanja, i kao jedna od 
prepreka na putu k oslobođenju duha i njegovoj potpunoj 
afirmaciji, odigrava presudnu ulogu. Zato se on potrudio da 
ih svestrano prouči, a zato je i dao tako prvoklasnu i sup- 
lilnu analizu afektivnog područja, u kojem dolazi do izražaja 
jedan od bitnih odnosa čovjeka sa svijetom, to jest jedan od 
upravo dominantnih modusa čovjekova postojanja i djelo- 
vanja. 

Opće određenje ili definicija afekata po Spinozi jest ovo: 

Afekt, koji se zove trpljenje (stanje trpljenja) duše, jest 
nejasna ideja, kojom duh potvrđuje veću ili manju snagu po- 
stojanja Svoga tijela ili jednoga njegova dijela nego prije. 

i čijom je datošću sam duh opredijeljen da misli prije na ovo, 
nego na ono« (»Etika« III). Postoje tri osnovna afekta: težnja 
(ili požuda), radost i žalost, i na njima se u svim mogućim ni- 
jansama, sastavljanjima i međusobnim miješanjima temelje 
sva ostala afektivna stanja, koja su toliko složena, da je nji- 
hovo verbalno određenje u krajnjoj liniji samo uvjetno i re- 
lativno, jer riječi, kojima ih označujemo ili imenujemo, samo 
su grubi izrazi, što proizlaze iz naše obične upotrebe, iz čega 
Spinoza zaključuje, da su ta i takva njihova određenja više 
proizvod svakodnevnog praktičnog života, nego rezultat nji- 
hova točnog i naučnog poznavanja. 


Težnja ili požuda jest svakako najvažniji, najodlučniji 
afekt, jer je on osnova egzistencije i izražava nagon za sa- 
moodržanjem. Svako biće prije svega teži da usiraje u svom 
stanju, da se održi u onom, što ono jest, i to je osnovna po- 
zitivna karakteristika života i svega postojećeg, odnosno svih 
konačnih bića ili modusa. Radost je prijelaz iz manjeg savršen- 
stva u veće. Dakako, samo prijelaz, a ne i savršenstvo samo, 
ali i kao takva, radost ljudski duh potpomaže i usavršava, 
unapređuje i podržava u njegovoj djelatnosti, pa sama so- 
bom predstavlja učvršćenje njegove moći, dok je naprotiv 
žalost kao prijelaz iz većeg u manje savršenstvo stanje, u 
kojem se moć ljudskog duha smanjuje, i kao takvo je po sebi 
nešto negativno i suprotno radosti i duhu. 


Ova kao i sva druga Spinozina određenja afekata nisu 
samo rezultat fine i točne psihološke analize osnovnih emotiv- 
nih stanja čovjeka, već su isto tako izraz revolta novog gra- 
đanskog čovjeka protiv srednjovjekovnog mraka i potište- 
nosti, i proklamiranje njegova živoinog optimizma, koji sam 
po sebi, a u Spinoze još i metafizički zasnovan i teorijski ob- 
razložen i argumentiran, jest u osnovi okrenutost u buducć- 
nost i kidanje s općim, životnim i s teorijskim pretpostavka- 
ma Srednjega vijeka, u smislu zasnivanja i formiranja no- 
vog građanskog humanizma. Duh je po svom osnovnom od- 
ređenju radost i vedrina. On predstavlja svoje vlastito oslo- 
bađanje i aktivno prevladavanje svega mutnog, nejasnog, 
kaotičnog, mračnog i želosnog. On znači ukidanje svega onog 

neljudskog u čovjeku i oko njega, što se nagomilalo stolje- 
ćima i što ga koči u njegovu mučnom napredovanju k svijet- 
lom i plemenitom. 

Već je ta Spinozina pozicija dovoljna, da se s rezervom 
pristupi svim onim tumačenjima njegova učenja, koja ga pod 
svaku cijenu trpaju u mistiku i mračnjaštvo, njega, kojemu 
je osnovni životni, ljudski i duhovni napor bio upravo maksi- 
malno, snagom svoga duha i apsolutne racionalnosti, izići iz 
tog mraka i svega onoga, što se pod misticizmom ima razu- 
mijevati. Spinoza i istražuje područje afekata, da bi sebi i 
drugima izborio najracionalniju moguću poziciju, na kojoj će 
se moći sagraditi ljudski dostojan život, a to po njemu i nije 
drugo, nego maksimalna jasnoća i razgovijetnost, duhovnost 
ili život pod vodstvom razuma, odnosno, što je isto: živjeti 
po spoznatim zakonima prirode i čovjeka, dakle po onom, što 
je po sebi racionalno. 

Afektivna su stanja ne samo neposredno postojanje, već 
isto tako prvi oblik spoznaje ili svijesne djelatnosti. Jer svaki 
je modus ili konačna stvar sagledan istovremeno s dva aspek- 
ta: pod atributom mišljenja i atributom protežnosti, pa je 
osnovni nagon za samoodržanjem usmjeren s jedne strane 
na njegovo znanje, a s druge strane na njegovu moć, a to je 
na koncu po Spinozi jedno te isto, jer upravo znanje = moć, 
što je osnovna lozinka prirodonaučnog razuma od Bacona pa 
nadalje sve do u 18. stoljeće. Spinoza, međutim, ide tu još i 
dalje, pa kao što je konzekventno svojoj monističkoj pozi- 
ciji postavio jedinstvo boga i svijeta, svijeta i čovjeka, duše 
i tijela, čovjeka kao cjeline, pa napokon jedinstvo teorije i 
metode, što sve logički rezultira kako u njegovu apsolutnom 
determinizmu, tako i racionalizmu, — on je isto tako utvrdio 
jedinstvo razuma i volje, što i proizlazi iz onog identiteta zna- 
nja i moći. 

Nema slobodne volje, koja bi bila nešto različito od ra- 
zuma. Jer kakva bi to bila volja, koja bi djelovala mimo ono, 
što razum utvrđuje, odnosno, kakvo je to djelovanje, koje 
nije svijesno predmeta svoga djelovanja. Volja i razum samo 
su dva imena jedne te iste moći, pa čovjek ne može misliti, 
a da istovremeno ne bi htio, i obratno, pa volja potvrđuje ili 
odriče ono, što razum spoznaje kao istinito ili neistinito, a 

time je sud shvaćen kao voljni akt potvrđivanja ili negira- 
nja, za što je Spinoza već imao osnovu u Descartesovu shva- 
ćanju zablude kao djelovanja naše volje, a ne razuma. No, 
iz toga po Spinozi isto tako prvizlazi, da istina »norma sui et 
falsi est« (to jest kriterij sebe i lažnoga, zablude), odnosno 
istinito je samo po sebi kriterij svoje istinitosti, jer ne može 
biti nešto istina, što ne bi istovremeno impliciralo spoznaju 
i potvrđenje sebe kao istinitog. 

Razum, dakle, sam potvrđuje svoje istine, i u sebi samom, 
svojim postavljanjem, sadrži kriterij istinitosti svojih spo- 
znaja, a to su po Spinozi upravo adekvatne spoznaje ili drugi 
stupanj spoznavanja, za razliku od prvog, nižeg, iskustvenog, 
afektivnog oblika spoznavanja, koji nam daje neadekvatne 
spoznaje. Adekvatna spoznaja odnosi se, na primjer, na sve 
principe i istine matematike i geometrije, odnosno na samu 
racionalnu, deduktivnu izvedenost njihovih stavova. To je 
dakle prirodonaučna spoznaja, koja nam na temelju iskustva 
i eksperimenata razumski otkriva zakonitost prirodnog zbi- 
vanja. 

Spinoza, međutim, postavlja i treći stupanj spoznaje, koji 
je najviša ili metafizička manifestacija ljudskog duha, pomoću 
koje on dopire do same biti stvari, do spoznaje boga ili pri- 
rode, supstancije, univerzalne nužnosti, totaliteta i sveobuh- 
vatnosti, a to je akt intuicije ili intuitivne, metafizičke spo- 
znaje, odnosno promatranje stvari sub specie aeternitatis (pod 
vidom vječnosti). Na tom stupnju mi se uzdižemo do tako- 
zvane intelektualne ljubavi prema bogu ili prirodi (amor Det 
intellectualis), u kojoj se, ukoliko je postignuta, nalazi apso- 
lutni mir i nepomućenost ljudske duše, što je bitno svojstvo 
pravog mudraca. 

Prošavši tako, uz najveći napor svoga duha, sve putove i 
stupnjeve spoznavanja, pred čovjekom se otvaraju vidici u 
samu zakonitost svijeta, i njega, mudraca, obuhvaća nepo- 
mućena radost nad spoznajom svoje moći, koja mu dopušta 
promatrati sve sub specie aeternitatis. To je najviši stupanj 
ljudskog dosega, na kojem čovjeka obuzima istinsko zadovolj- 
stvo nad postignutim, stanje potpuno svijesnog i racionalnog 
prepuštanja samoga sebe svijetu, čiji smo dio, dakle upravo 
oni za mudraca najsretniji časovi u punom i najboljem zna- 

čenju te riječi, kada u scbi osjeća cjelinu svijeta i sebe spo- 
znaje kao tolalitet, što Spinoza naziva — amor Dvi intellec- 
tualis. Kako je izborena i postignuta s maksimalnim inte- 
lektualnim naporom i na osnovi racionalne konstrukcije svi- 
jeta, ta pozicija nije mislična, već naprotiv najviši slupanj 
racionalnosti, Jer to nije ni ljubav, ni intelektualni spoznajni 
imomenat ili metoda, već kraj jednog životnog i misaonog 
puta, dakle i intelektualna i nepomucćena radost ili ljubav 
prema totalitetu spoznatog bitka, to jest prema moći samoga 
svoga duha, 

No, ne samo to. Duh tu ne odnosi apsolutnu prevagu, koju 
konzekvenciju ne dopušta Spinozi njegova osnovna ontološka 
pozicija, po kojoj duh spoznaje stvari ne samo u aspektu duha 
samoga ili atributa mišljenja, već isto tako i u aspektu atri- 
buta protežnosti. Stoga upravo zalo, što jedinstvo bitka i 
mišljenja nije po Spinozi shvaćeno i kao njihov identitet, 
Spinoza na koncu svog misaona, spoznajna i duhovna puta 
mora nužno i teorijski konzekventno potvrđiti postojanje 
bitka i odnos duha prema njemu, a ne toltalitet svesti na sam 
duh. 

Tako se zapravo vraća na jedno poluafektivno određenje, 
kojim bi izrazio neposrednost i puninu tog odnosa, pa svoju 
privezanost uz bitak (prema bogu ili prirodi) izražava poj- 
mom ljubavi (amor), koja kao duhovni momenat »jest dio 
beskrajne ljubavi, kojom bog samoga sebe voli«. (»Etika« V., 
postavka XXXVI.) 


VIII 


Kao što smo već na početku napomenuli, jedan od spor- 
nih momenata u proučavanju Spinozine filozofije, koji je do- 
vodio i još uvijek dovodi do nesporazuma u tumačenju nje- 
gova filozofskog učenja, jest bez sumnje — pitanje terminolo- 
gije. Kako je, međutim, to pitanje ne samo u odnosu na Spi- 
nozu, nego i općenito važno, potrebno je ipak nešto više ka- 
zati o tom problemu. 

U svojoj »Lehrbuch der Geschichte der Philosophie« (Tu- 
bingen, 1935) W. Windelband o tom pitanju kaže slijedeće: 
»Dostaje jedan pogled na početak ,Etike' (i ne samo prve. 

nego i slijedećih knjiga), da bismo se uvjerili o naivnosti, s 
kojom Spinoza izlaže zbijene tvorevine skolastičkog mišlje- 
nja kao same po sebi razumljive pojmove i principe, i time 
tada dakako već unaprijed pretpostavlja čitav jedan metafi- 
zički sistem implicite«. 

Budući da se tu radi o osnovnim postavkama čitave Spi- 
nozine filozofije, izlazilo bi po Windelbandovu mišljenju, 
prvo, da je učenje Spinoze skolastički zasnovano, i drugo, da 
Spinoza i ne čini ništa drugo, do eventualnog nastavljanja i 
produbljivanja srednjovjekovne skolastičke problematike. Kad 
bi ta ocjena i to tumačenje bili točni, onda bi se prije svega 
to moralo odnositi isto tako i na Descartesa i na Leibniza, što 
Windelband na primjer ne čini. Pitanje terminologije, među- 
tim, ovdje kao i svagdje, mnogo je složenije i nikako se ne 
može interpretirati i rješavati, kao što to čini Windelband, 
jer se na taj način izbjegava, prvo, povijesno uočavanje i ana- 
liziranje činjenica, drugo, njihova uzajamna povezanost s od- 
ređenim filozofskim i naučnim postavkama, i treće, ne uviđa 
se jezična, terminološka i ideološka uvjetovanost prosječne 
ljudske svijesti uopće i sadržaja filozofske i naučne misli 
posebno. 

Kao sredstvo jednog mogućeg načina izražavanja, kao for- 
ma misli ili čak i sama misao, jezik je isto tako rezervoa! 
stečenih spoznaja i istina (i zabluda, dakako, a u tome i jest 
čitava stvar!) nagomilanih stoljećima, pa dakle oblik, u ko- 
jem i s kojim se jedino i može, bez obzira na moguće nove 
sadržaje, imanentnu kritiku i prevladavanja, nastaviti, iz- 
građivati i produbljivati spoznaja i naučna misao uopće. Dalje, 
jezik uopće, a filozofska i naučna terminologija posebno, kao 
prirodni, društveno-povijesni i duhovni okviri jednog odre- 
đenog pogleda na Svijet, uvijek u sebi nose izvjesne ostatke 
tradicije, ograničene i dane u postojećim duhovnim i misao- 
nim, dakle upravo jezičnim, terminološkim pretpostavkama, 
koje čine neophodnu i nužnu osnovu i polaznu točku svake 
moguće ljudske manifestacije. 

U svom konkretnom praktičkom, aktivnom odnosu prema 
prirodi, koju prevladava i _ sebi podčinjava, kao i u svoj ša- 
rolikosti, bogatstvu i borbama društvenog života, u izgrađi- 
vanju i neprekidnom osvajanju i usavršavanju svoje tehničke 

i industrijske civilizacije, i napokon u najraznovrsnijim svo- 
jim duhovnim ljudskim manifestacijama, čovjek stvara go- 
vor i jezik kao jedno od sredstava svoje dominacije nad svi- 
jetom, u kojoj prirodne stvari objektivnog svijeta postaju 
predmetima njegova rada, njegovih potreba, zahtjeva i želje, 
pa kao takvi, po njemu osvojeni, stvoreni, modificirani, ljud- 
ski osmišljeni, humanizirani i jezično utvrđeni — i objekti 
čovjekove spoznaje. Kako je dakle čovjekova moć, njegova 
bit, uvijek njegova konkretna društvena i praktička moć na 
danom stupnju povijesnog razvitka, predmetna su usmjerenja, 
pa dakle i njihova jezična određenja konkretni oblici njegova 
društvenog i ljudskog postojanja, i sva su čovjekova dostig- 
nuća, njegova stanja i odnosi sa svijetom, njegove mogućno- 
sti i nemogućnosti, istine i zablude i t. d. jezično ili termino- 
loški fJiksirani. Jezik je dakle ovdje društveni i spoznajni me- 
dium, u kojem se i preko koga se formira određeni pogled 
na svijet, odnosno on je samim sobom utvrđenje jednog pogle- 
da na svijet i konkretna povijesna i društvena ideološka 
struktura. 


Misli se, dakle, uvijek u danim ideološkim, misaonim, pa 
prema tome i jezičnim strukturama, u određenom, postignu- 
tom i osvojenom inventaru pojmova i kategorija,!!" koji su i 
rezultat jednog dugog misaonog procesa kroz stoljeća, i isto- 
vremeno eo ipso osnova i konstituens jednog pogleda na svi- 
jet kao nužnog. povijesnog, praktičkog i teorijskog okvira, u 
kojem se jedna misao rađa, formira i razvija. 


Terminologija se tako s promjenama koncepcije svijeta 
mijenja, produbljuje, modificira, nijansira i kristalizira u vezi 
s novim praktičkim mogućnostima, naučnim otkrićima i teh- 
ničkim razvitkom i dostignućima, s društveno-povijesnim, 


" »Kome je imalo poznata povijest ljudske psihe, s inenađenjem će 
ustanoviti, da se čovjek tek odskora zanima za objektivne zablude u otkri- 
venju činjenica. Nekoć se brinuo oko toga, kako se uostalom brine i da- 
nas, da vidi, je 1! ono, što misli, sigurno ili opasno, obično ili neobično, 
ugodno |I neugodno, dobro ;li loše. Danas znamo, đa se spoznaje, koje 
stječemo u djetinjstvu, uzdižu u nama do neke apriorističke si- 
gurnosti, koja čini, da su one neoborive tokom cijelog života. Nerijetko 
nailazimo na primjere ove vrste medu profesionalnim misliocima, čije su 
zrele spekulacije očigledno pod utjecajem predrasuda iz njihova djetinj- 
stva.« (J. H. Robinson: »Putanja civilizaclje« — u knjizi: Joseph Jastrow: 
»Povijest ljudskih zabluda«s, Zagreb, 1944.) 

ekonomsko-političkim promjenama i kretanjem, što sa so- 
bom uvijek iznova donose nove aspekte sagledavanja stvar- 
nosti i novu produbljeniju sliku svijeta. Taj se proces odvija 
i kreće, međutim, nužno najprije sadržajno, u starim obli- 
cima, pojmovima i kategorijama, pa tek onda postepeno novi 
sadržaji, predmeti, teme, spoznaje, unutrašnje potrebe pro- 
mjene, ljudski odnosi i duhovna i materijalna obogaćivanja 
s novim potrebama ili mogućnostima zadovoljavanja tih po- 
treba — rezultiraju u novim aspektima i perspektivama, što 
stvaraju sebi adekvatan misaoni, dakle i jezični izraz, odnosno 
novu terminologiju.!'š Ali taj je proces po samoj prirodi stvari 
mučan, dugotrajan i postepen. On se odvija od pojedinačnih 
spoznaja, istina i naučnih činjenica k općenitim, k općoj slici 
svijeta, koja je nagomilavanjem tog činjeničnog materijala po- 
stala novi kvalitet, kao što pojedinačni i posebni naučni zakoni 
u posebnim naučnim oblastima izrastaju u opću zakonitost svi- 
jeta. No, stara terminologija ostaje ovdje, općenito uzevši, 
uvijek nužno osnova i polazna točka, neophodna forma za 
nove sadržaje. Ali baš kao takva, kao forma spoznaje, kao 
sam momenat spoznaje, ona je isto tako uvijek problem i 
otvoreno pitanje, jer inače ne bi bila živ proces i spoznajno 
kretanje, ne bi bila spoznaja i nužnost nego tlapnja i pro- 
izvoljnost. 


Iz toga izlazi, da jedan jezični oblik ili terminološka, u 
općem smislu ideološka struktura, uzeta sama po sebi, odvo- 
jena od konkretna misaona naučna sadržaja, koji se u njoj 
izgrađuje i u njoj izrasta, zbog svog ideološkog karaktera, 
što tek treba da se naučno proanalizira, ne može još biti do- 
voljan kriterij za procjenjivanje pozitivne spoznaje, daleko- 
sežnosti i značenja određenje filozofske ili naučne misli, jer 
se u protivnom slučaju krećemo samo po vanjskom, prividnom, 


'8 Naš je govor pun anakronizama, koji potječu od starih nesporazuma 
svih vrsta. Tako je Jedna od zadaća, koju nam nameće naučni napredak, 
i) neprcstana revizija svih starih sistema mišljenja, studij | analiza ne samo 
ovih jezičnih pogrešaka, ncgo | utjecaja, što su ga izvršili i vrše | danas 
na modernu naučnu misao. Moramo izmisliti sve bolje načine, da izrazimo 
stvari onako, kakve nam one izgledaju danas; jer jezik i misao nerazdvo- 
jeno su povezani, međusobno su zavisni i moramo neprestano voditi ra- 
čuna čas o jednome, čas o drugome svak! put, kad god počnemo pisati 
povijest zabluda« (J. Jastrow: isto). 

pojavnom i nebitnom. U Descartesa je, na primjer, kao što 
smo već pokazali, i pojam boga i njegov ontološki dokaz, 
premda formalno i terminološki, dakle u tom smislu ideolo- 
ški vuče korijen iz Srednjeg vijeka i skolastike, sadržajno 
i po svojoj unutrašnjoj logici, a prije svega i po svojoj dru- 
štvenoj poziciji — nešto sasvim drugo i različito od teologije 
i skolastike. Misaona, naučna, spoznajna, logička nužnost tu 
iznutra kida spone sa svojim vanjskim ideološkim okvirom, 
reprezentiranim i sankcioniranim skolastičkom, ili bolje sred- 
njovjekovnom terminologijom, a to je samo pojedinačan mo- 
menat općeg procesa neprekidnog izrastanja istine iz za- 
blude. A taj ideološki okvir, koji se nameće snagom svog 
autoriteta i posvećenosti ne samo za jedan mogući oblik ži- 
vota uopće, nego isto tako kao nužna misaona i teorijska pret- 
postavka, jest čitav splet društvenih i individualnih povije- 
snih komponenata, koje u svojoj cjelokupnosti i konstituiraju 
određen način života, pa prema tome kao osnova i jedno mi- 
saono djelovanje. To su odgoj, navike, običaji, predrasude, 
prisile svih vrsta, društveni obziri, političke simpatije, antipa- 
tije ili angažiranja, posebni interesi, tradicije, moralna opre- 
djeljenja, religiozni motivi, ustaljeni misaoni oblici, strah, 
strepnja, borbe za goli opstanak i t. d., i t. d., jednom riječju 
čitava društvena konstelacija i slika svijeta, u koju kao ne- 
što gotovo i dano ulazimo svojim rođenjem, i u čemu se for- 
miramo i razvijamo kao konkretni individuumi. Zatečeni 
oblici života i mišljenja, ili još bolje: već izgrađene misaone 
navike, čvrsto utrti putovi i kretanja po starim kolosijecima, 
uzimaju se kao nešto samo po sebi jasno, razumno, i na taj 
način — apriorno, a ono to u svojim pozitivnim elementima 
i jest i mora biti, kao neophodna osnova, od koje treba po- 
četi i nastaviti, što i jest osnovni preduvjet kontinuiteta, kri- 
tičkog prevladavanja iznutra i svakog (misaonog) napretka. 
Inače bi sve novo po sadržaju bilo ne samo neshvatljivo, već 
se ono drugačije ne može ni postaviti, ni misliti, ni razvijati 
do novih adekvatnijih oblika izražavanja i terminološkog od- 
ređenja, što samim sobom znači do novih spoznaja. Te su da- 
kle nužnosti, da se ostane u starim terminološkim, tematskim 
i problematskim okvirima, ali zaista samo okvirima, isto to- 
liko društveno-ideološke, koliko i spoznajnologičke misaone 

prirode, jer se nove praktičko-predmetne pozicije sagledavaju 
i određuju u već postojećem inventaru pojmova, kategorija, 
kriterija i vrednota. 

Tako i Spinoza starim misaonim oblicima, to jest skolastič- 
koj terminologiji kao izrazu i duhovnoj osnovi srednjovje- 
kovne slike svijeta, daje novi i drušlveni i naučni sadržaj 
On to čini, dakako, prije svega po nužnosti svoje životne i 
misaone uvjetovanosti, kao konkretan čovjek i mislilac, koji 
samo s onim, što povijesno posjeduje, na čemu stoji i čime 
praktički i teorijski raspolaže, može po svojim vlastitim mo- 
gućnostima prerasti i prevladati duhovne pretpostavke svog 
vremena, da bi se s najvećim naporom dovinuo do maksimu- 
ma ljudskog u sebi i oko sebe, i upravo tako najpotpunije iz- 
razio kako mogući domet, tako i specifične ograničenosti tog 
istog vremena, u kojem živi. 

Stoga je netočno i u osnovi krivo shvaćeno, kad se na 
primjer Windelband, a s njim i mnogi drugi čude, s kakvom 
je smjelošću i naivnošću Spinoza na skolastičkoj osnovi i 
njenoj terminologiji osnovao, postavio i iz nje a priori dedu- 
cirao svoju čitavu filozofsku zgradu. Jer u samom svojem 
stvaralačkom i spoznavalačkom procesu Spinozina misav ne 
samo da kida spone sa starim, već se to staro sasvim gubi i 
iščezava u novom sadržaju, koji je ovdje primaran i odlu- 
čujući. Skolastička, terminologija i problematika, koliko god 
je tu polazna točka i okvir, gubi svoj smisao i sadržaj, i to 
više nije srednjovjekovna i skolastička, nego — moderna, 
novovjekovna, mehanističko-materijalistička koncepcija svi- 
jeta. U tom smislu osnovni pojmovi, principi i kategorije 
Spinozina filozofskog sistema, kao causa sui, bog, supstanci- 
ja, atributi, modusi, natura naturans i natura naturata i t.d. 
premda vuku korijen iz srednjovjekovne problematike i prem- 
da nužno skolastička po svom porijeklu, nisu sadržajno sko- 
lastička ili teološka nego ontološka određenja jedne iz osno- 
va nove naučne slike svijeta, koja izrasta na bazi rezultata 
prirodnih nauka i matematike i novih drušivenih odnosa, 
u kojima buržoaski um konstruira univerzalni racionalni me- 
hanizam kao polaznu točku svog ekonomskog, tehničkog, 
naučnog i društvenog napretka i razvitka, i kojim ruši stari 
feudalni poredak. 

U aspektu konkretne društvene situacije, političkih zbiva- 
nja i njegova životnog puta, Spinozine koncesije staroj ter- 
minologiji, problematskim okvirima i vladajućem mišljenju 
dobivaju i drugo osvjetljenje, u kojem dolazi do izražaja 
upravo ideološki karakter njegovih postavki kao rezultat svi- 
jesne Spinozine namjere, da svoja politička, vjerska i držav- 
no-teorijska uvjerenja prilagodi i podredi zahtjevima sredi- 
ne i neposrednim političkim zadacima, kako bi i teorijski po- 
dupro državnička nastojanja svoga prijatelja Jana de Witla, 
s kojim je bio u najprisnijim odnosima i čija je politička 
shvaćanja uglavnom zastupao. 


IX 


U polovini 17. stoljeća u Nizozemskoj se odvijaju nepre- 
kidne žestoke i nepomirljive političke borbe, u kojima glav- 
nu ulogu imaju dvije osnovne velike političke partije: 
reakcionarna oranska partija, na čelu s kalvinističkim pre- 
dikantima (propovjednicima), koja uza se ima niži puk i koja 
svoj ugled u masi održava striktnim i ortodoksnim zastup?- 
njem i tumačenjem Biblije kao osnovom, voditeljicom i us- 
mjeriteljicom čitavoga, pa prema tome i političkog života, i 
naprednija republikanska, regentska partija, kojoj pripadaju 
nizozemska buržoaska aristokracija i takozvani slobodnjaci, 
koji se u religijskim pitanjima nazivaju neutralistima. Na 
čelu te republikanske partije stoji tada Jan de Witt, a njoj po 
svom uvjerenju i po svom političkom i teorijskom djelova- 
nju pripada i Spinoza, koji se aktivno angažirao u tim po- 
litičkim zbivanjima i borbama. Vjerske borbe i sukobi tako- 
zvanih remanstranata i kontraremonstranata,'“ što su, uvje- 
tovane težnjom za vlašću i političkim motivima, na počeiku 
tog stoljeća završavale progonima i krvavim obračunima, 
nastavljaju se i dalje, pa u razdoblju Spinozina živola po- 
primaju sve oštrije oblike prevladavanjem  reakcionarnih 


" Vidi pobl:že o tomc u bilješci na str. 227. 

snaga, da bi 1772. god. kulminirali u pogibiji Jana de Witta, 
kopa je razjarena, religiozno zadojena i po propovjednicima 
nahuškana masa linčovala i izmasakrirala. 

Kako je međutim Jan de Witt, potpomognut i podržavan 
od svojih staleških pristaša, a uglavnom i u prvom redu vla- 
dajućom aristokracijom nizozemskih staleža, stvarno vladao 
na osnovu javnog mišljenja i kao takav spadao u red naj- 
uglednijih državnika tadašnjeg vremena, on je zajedno sa 
svojim suradnicima, stranačkim pripadnicima, istomišljeni- 
cima i simpatizerima jasno uočio nužnost i korist aktivnog 
utjecaja na javno mišljenje građana i formiranje tog mišlje- 
nja u pravcu održavanja svoje vlasti, podržavanja svoga dr- 
žavničko-političkog shvaćanja i izvršavanja njezinih odluka. 
Tako u to vrijeme, a inspiriran i od samog de Witta, nastaje 
i velik broj prvih programatsko-političkih i državnopravnih 
spisa, kojima je u borbi za javno mišljenje i političku podršku 
osnovna tendencija bila teorijsko osnivanje, opravdanje i 
obrana de Wittove politike i njegovih državničkih nastoja- 
nja i poteza. U tom se zadatku i važnom političkom poslu 
angažiraju ugledni prijatelji, suradnici i istomišljenici Jana 
de Witta, i najugledniji među njima — Spinoza. 

Tako u toj situaciji i s tom osnovnom praktično-političkom 
namjenom i orijentacijom nastaje Spinozin značajan spis 
»Teološko-politička rasprava«, koja je, kao što je to u 
de Wittovu krugu iz političkih razloga bilo uobičajeno, iz- 
dana anonimno god. 1670. No, budući da su, kao što vidimo, 
s jedne strane politička i vjerska, religiozna pitanja bila tada 
najuže međusobno povezana, jer su se političke borbe, hti- 
jenja i nastojanja prenosili nužno na područje religije, i s 
druge strane, kako je Spinozin dug, nakon njegova istjeriva- 
nja iz židovske zajednice bio vlastito opravdanje svoga po- 
stupka i čitave svoje životne pozicije, Spinoza je u toj svo- 
joj raspravi naučno i kritički istovremeno prišao i osnovi 
kako židovske, tako i protestantske i svake druge ortodok- 
sije i njene apsolutne, nametljive i fanatičke nepovredivosti 
— dakle Bibliji, odnosno knjigama Staroga zavjeta. 

Biblija je naime po Reformaciji postala i bila ne samo 
neophodna osnova i putokaz cjelokupnog života čovjeka i nje- 
gova dnevna voditeljica, kao i ne samo unutrašnja, intimna 

potreba ljudi odgajanih i ustrajno formiranih u tom proies- 
tantsko-biblijskom duhu, već štoviše nju su crkveni pred- 
stavnici nametali kao jedini izvor i okvir svakog filozofiranja, 
naučnog rada i spoznavanja uopće. Te pretenzije na sveobu- 
hvatnost, koja u sebi iscrpljuje sve oblike ljudske manifesta- 
cije, pa kao takva sama sobom predstavlja i jedini način 
života i apsolutnu objektivu istinu, proizlaze iz jedne jedine 
činjenice, koja je trebala biti dovoljan razlog, da se Biblija 
postavi kao početak i svršetak čovječjih postupaka, djelova- 
nja i spoznaje, naime — iz »božanskog karaktera Svetog 
pisma«. Jer, ako je bog neposredno poslao ljudima jedno 
pismo, onda je to dovoljno, da mu se oni u svemu apsolutno 
podvrgavaju i pokoravaju i da po njemu žive. Jasno je, da 
je takva jedna pozicija, koja je popovima i crkvi u njihovim 
ekonomskim, političkim i općim društvenim interesima bila 
itekako važna i korisna, jer im je u ruke davala svu vlast 
nad životima ljudi i sredstvo za nemilosrdno iskorišćivanje i 
izrabljivanje velike mase naroda, bila podržavana i branjena 
svim mogućim sredstvima i načinima, pa se nužno prebaci- 
vala ne samo na političko polje, nego još više protiv onoga, 
što ju je najjače moglo ugroziti — protiv svakog kritičkog 
duha i slobodnog naučnog istraživanja! Stoga su nauka i filo- 
zofija već po svojoj osnovnoj kritičkoj orijentaciji, to jest 
nužno usmjerene na borbu za slobodu mišljenja i nesmetan 
razvitak naučne misli, bile ne samo tada, nego svagda trn u 
oku svakoj dogmatici, ortodoksiji, crkveno-religijskoj na- 
metljivosti, mračnjaštvu i despotizmu, kao i svim oblicima 
netolerancije i fanatizma. 

Osnovni Spinozin zadatak bio je dakle u toj situaciji, kako 
u religijskom, tako i u političkom aspektu, kritičko opovr- 
gavanje neposredno božanskog porijekla Svetog pisma (Bi- 
blije), u vezi s tim borba za slobodu filozofiranja, i napokon 
teorijska obrana de Wittove politike, to jest upravo one dr- 
žavničke i političke pozicije, koja tu moć popova ograničava 
i njihovu mračnjačku djelainost onemogućuje, i koja na taj 
način istovremeno u tim uvjetima podržava borbu za slobodu 
mišljenja i filozofiranja. Postavljajući sebi, međutim, kon- 
kretne i neposredno praktičke zadatke, što proizlaze iz po- 
treba jednog društva i vremena, u kojem živi i djeluje, Spi- 

noza je snagom svog duha i veličinom svoje filozofske misli 
izvršio velik i značajan povijesni posao: dao je naučnu kritiku 
Biblije i udario čvrste teorijske temelje borbi za slobodu 
mišljenja, čime je izrazio najunutrašnije uvjerenje i zacrtao 
pravac kretanja slobodarske misli novog vremena. I jednim 
i drugim pak, Spinoza je prethodnik i vođa čitave kasnije 
epohe modernog prosvjetiteljstva. 

Prvi veći dio »Teološko-političke rasprave« sadrži teološku 
1 religijsku problematiku, odnosno kritičko proučavanje knji- 
ga takozvanog Starog zavjeta, a u drugom dijelu Spinoza 
obrazlaže svoja shvaćanja demokracije, prirodnog i građan- 
skog prava, i pitanja države, politike i slobode filozofiranja. 
Međutim, i jedna i druga problematika tu su najuže povezane 
osnovnim zadatkom, što ga je Spinoza postavio u toj knjizi, 
a to je: dati teorijske temelje za praktičko odvajanje teolo- 
gije od filozofije, i tako stvoriti filozofiji slobodan i nesmetan 
put i razvitak. Spinoza je točno uočio problem i glavne za- 
preke na tom putu: s jedne strane to je teologija, koju Spi- 
noza smatra samo praktičnom, a ne racionalnom teorijskom 
disciplinom, kakvom se ona stalno želi prikazati, i time zadire 
u područje uma, objektivne teorijske istine i filozofije, nasto- 
jeći racionalno objašnjavati i opravdavati riječ Biblije, a 
s druge strane to je pitanje državnog uređenja, koje, uko- 
liko je u rukama ili pod neposrednim utjecajem crkve, jest 
eo ipso jedan od najvećih neprijatelja slobode mišljenja gra- 
đana uopće, a filozofa posebno. 

U svom istraživanju Biblije Spinoza je već imao neko- 
liko uglednijih židovskih prethodnika, od kojih su neki po- 
ricali autentičnost biblijskih knjiga, a drugi su, prekinuvši 
s Kabbalom i mistikom, pošli putem racionalnog objašnjavanja 
Biblije. Najznačajniji predstavnik ovog drugog smjera bio je 
filozof i liječnik Moses Maimonides (1135—1204), koji je u 
svojim djelima nastojao sjediniti teologiju s filozofijom, Bi- 
bliju s Aristotelovom filozofijom i na taj način pomiriti vjeru 
s razumom. Međutim, ta je pozicija bila u sebi proturječna i 
neodrživa, bila je nesretan kompromis, udaljivala se od na- 
učnog proučavanja Biblije i zamagljavala pravu bit stvari, 
izbjegavajući kritičko prilaženje spisima Staroga zavjeta i da- 
jući tako teologiji i crkvi monopol u tumačenju Biblije, a sa- 

mim tim, kao što smo vidjeli, i pravo na vodstvo u političkim 
i svjetovnim stvarima. Stoga je Spinozina kritika u prvom 
redu upravljena protiv Maimonidesa, a osnovni njezin zada- 
tak bio je pokazati, kako je nemoguće, da se teologija održi 
kao teorijska disciplina, koja prema tome mora ostati samo 
na svom području, na području religije i religijskog objašnja- 
vanja Biblije. Tu su religija i teologija strogo ograničene na 
svoja praktična pitanja, koja se po Spinozi ne sastoje zapra- 
vo ni u čemu drugome, nego da se veliko mnoštvo ljudi drži 
u neznanju, pokornosti i poslušnosti. Taj posao međutim nema 
nikakve veze s filozofijom i pitanjima uma, dakle s pitanjima 
objektivne istine, pa se s teološke pozicije Biblija mora tu- 
mačiti samo po Bibliji, jer se ona u svom religijskom aspektu 
ne može racionalno objašnjavati, odnosno Biblija, kao i reli- 
gija uopće, mogu se itekako racionalno objasniti, i ne samo 
da mogu nego i moraju onog časa, kad iz bilo kojih, a dobro 
poznatih motiva teže za apsolutnom i objektivnom istinom i 
važenjem, ali samo onako, kao što je to učinio Spinoza uzev- 
ši ih kao predmet svog kritičkog naučnog ispitivanja i prouča- 
vanja. Spinoza dakle ne ostaje kao Descartes samo na zahtje- 
vu za odvajanjem filozofije od teologije, već taj zahtjev pre- 
rasta kod njega u naučnu kritiku Biblije, a time i religije i 
svake teologije, pa tom zahtjevu, koji ovdje ima i društveno 
napredni i politički i naučni karakter, daje izvanrednu teo- 
rijsku osnovu, koja će mu onda poslužiti kao najjači argu- 
ment protiv teologije i njenih fanatičkih predstavnika, a isto- 
vremeno u borbi za slobodu mišljenja i filozofiranja. 


X 


Spinoza je proučavanju Biblije prišao s najdubljim nauč- 
nim smislom, a metoda, kojom je pristupio tom predmetu, 
predstavlja osnovu i anticipaciju čitavog kasnijeg naučnog 
istraživanja te problematike. 


Premda u osnovi Spinozine filozofske koncepcije stoji 
čovjek tretiran isključivo kao prirodno biće, kao jedan dio 
prirodne cjeline, pa je podvrgnut i određen samo zakonima 

prirode.ž% Spinoza se u proučavanju Siarog Zavjeta dovinuo 
do misli o povijesnom proučavanju pojava! a tu metodu na- 
metala mu je sama priroda predmeta, što ga je namjeravao 
proučiti i izložiti. Jer, ako je htio utvrditi i pokazati neauten- 
tičnost tih spisa, njihovu jezičnu i vremensku nepodudarnost, 
a što je još važnije zemaljski, a ne božanski karakter Biblije, 
onda se morao pozabaviti upravo piscima tih knjiga, njiho- 
vim sastavljačima, kako bi proučio društvenu i povijesnu, 
pa onda i političku i opću ideološku situaciju i okolnosti, pod 
kojima su ti pisci, takozvani proroci, pisali i u koju svrhu su 
pisali te spise. Tako je dokraja studiozno bio obuhvaćen čitav 
kompleks ovih pitanja, a time udareni temelji, zacrtane 
smjernice i osvojena prava naučna metoda za svako daljnje 
istraživanje u tom naučnom području. 

Kako je Spinoza prišao tim pilanjima i što on zahtijeva 
od ozbiljnog i kritičkog proučivanja Biblije, izvanredno je 
precizirao ovim riječima: 


2 Ta se koncepcija provlači sve do u 18. stoljeće, a uvjetovana je 
brzim razvitkom i velikim društvenim, političkim i ideološkim značenjem 
prirodnih nauka u borbi za rušenje starog feudalnog i učvršćenje novog 
buržoaskog poretka. Covjek kao prirodno biće, čak i onda kad je sagle- 
dan u as«pcktu drušivenog zbivanja, ostaje osnova i dominantna misao i 
u 18. (frzncuski materijalisti, enciklopedisti i prosvjetitelji), pa čak | na po- 
četku 19. stoljeća (na pr. socijalisti utopisti). 

Shvaćanje društva i povijesti kao osnove i konstitutivnog _ momenia 
čovjekova postojanja i postajanja, njegova određenja i biti njegova ljud- 
skog bivanja i samopotvrđivanja rađa ge tek na početku 19. stoljeća (u 
njemačkoj klasičnoj filozofiji s Hegelom na čelu), da bi se dokraja naučno 
razvilo u m»orksizmu, Krivo je međutim tumačenje, po kome se pojam 
prirođe i prirodnog od Descartesa preko Spinoze | francuskih 
materijalista sve do utopističkih socijalista shvaća u smislu sirove ma- 
icrijalne datosti, to jest prirode kao takve, jer kod svih njih priroda 
je kategorija razuma, i to upravo buržoaskog razuma. Prirodno 
jest razumno, sociološki interpretirano: u smislu razumnosti građanskog 
društvenog uređenja. Prema tome, živjeti po prirodi znači živjeti po ra- 
zumu (Rousseauov rpovratak prirodi« ima isto značenje: živjeti nekon- 
venc'onalno, ne feudalistički izvještačeno nego buržoaski razumno 4 Jedno- 
stavno). Građanski čovjek tu je »prirodno dan« kao dio univerzalnog 
racionalnog mehanizma, u kojem je feudaln: poredak anomalija, odstu- 
panje od zdravog razuma (= prirode), dakle nerazuman | neprirodan! Uka- 
zati na tu nerazumnost bit će uneprijed zadatak svih prosvjetitelja, pa 
onda na svoj način i ateista sve do Feuerbacha. 

7. U Uvodu svom njemačkom prijevodu »Teološko-po:iličke rarprave« 
Carl Gebhardt je značenje te metode ovako ocijen'o: »U jednom još to- 
liko nepovijesnom vremenu, kao što bljaše 17. stoljeće, Spinoza je prvi 
shvatio misao, koja je u svim svojim granama postala presudna za po- 
vijesnu nauku 19. stoljeća, misao razvojno-povijesnng razmatranjs.« 

»Treće, povijest Biblije mora, koliko god je to poznato, 
sadržavati sve, što se s tim knjigama proroka dogodilo; isto 
tako tok života, karakter i zanimanje sastavljača svake poje- 
dine knjige: tko je on bio, kojom je prilikom, u koje vrijeme, 
za koga i u kojem jeziku pisao. Konačno, mora se iznijeti 
sudbina svake pojedine knjige: kako je u početku primljena, 
u čije je ruke dospjela, koji različiti tekstovi postoje, i po na- 
govoru koga je ona uvrštena u svete knjige, i napokon, kako 
su se sve ove knjige, koje sada vrijede kao svete, sjedinile u 
jednu knjigu. Sve to treba da sadrži povijest Biblije... Mora 
se također znati, kojom su prilikom, u koje vrijeme i za koji 
narod ili stoljeće sva ta učenja napisana.«žž 

Dakle, čitav jedan splet povijesnog istraživanja i povezi- 
vanja neophodnog činjeničnog materijala, što rekonstruiran 
u jedna cjelinu daje vjernu sliku povijesne osnove, drušivenc 
uvjetovanosti i postanka pojedinih biblijskih spisa. Koliko 
je pak jasno, određeno i naučno dalekovidno Spinoza shvatio 
sam metodološki momenat svog konkretnog proučavanja, naj- 
bolje se vidi iz ovih njegovih misli, kojima utvrđuje potrebu 
prenošenja metode prirodonaučnog istraživanja na područje 
istraživanja Biblije: 

»Da bi se to ukratko obuhvatilo, kažem, da se metoda 
objašnjavanja Biblije ni u čemu ne razlikuje od metode tu- 
mačenja prirode, već da se s njom potpuno podudara. Jer, 
kao što se metoda tumačenja prirode sastoji u glavnom u to- 
me, da se sastavi jedna povijest prirode iz koje se onda kao 
iz sigurnih podataka (činjenica) izvode određenja (definicije) 
prirodnih stvari, isto je tako za objašnjenje Biblije potrebno 
izraditi vjernu povijest Biblije, da bi se iz toga kao iz sigur- 
nih podataka i principa u ispravnom slijedu izveo smisao sa- 
stavljača Biblije.«?3 

U tom svijetlu Spinoza je ukazao na sve unutrašnje povi- 
jesne, vremenske, jezične i druge proturječnosti Biblije, na 
nejasnoće, tamna i nerazumljiva mjesta, metafore, koje se 
doslovno tumače, nehotična iskrivljavanja, proizašla iz nezna- 


2B. Spinoza: »Teološko-politička rasprava« (njemački prijevod J. K rch- 
manna, VITI. poglavlje, str. 111/112). 

B Iz »Teološko-političke rasprave«, — Cit. po Carl Gebhardt, isto (podcr- 
tao M.K.) 

nja i neukosti ispravljača, kao i svijesne, zlonamjerne i s od- 
ređenom tendencijom vršene falsifikate i t. d., i konačno na 
sva ona čudesa i druge besmislice, što se i kod najpovršnijeg 
razmišljanja kose sa zdravim ljudskim razumom, odnosno što 
je jedno i isto, što je protivno zakonima prirodnog zbivanja. 
A sve to, čitava ta kritička analiza ima kao osnovni zadatak, 
koji se kao crvena nit provlači kroz sva izlaganja: pokazati 
neodrživost postavke i tumačenja o božanskom porijeklu ovih 
spisa. Dalje, da su ih pisali ljudi, to jest takozvani proroci, 
nadareni jakom maštom, ali ne i inteligencijom dovoljnom za 
istinitu spoznaju stvari, da im bog nije otkrio nikakvu filo- 
zofsku tajnu, već su u njima izrečene najjednostavnije stvari, 
što ih može svatko razumjeti, i oni siromašni duhom. Pa, kako 
ti spisi ne sadrže nikakve sublimne spekulacije ili filozofske 
stavove, ne treba ih tako, to jest filozofski ni interpretirati, 
a onaj tko se bavi filozofskim istraživanjem, odnosno kome je 
predmet objektivna istina, samim tim ne dira nimalo u prak- 
tičnu ili moralnu vrijednost Biblije. Religija i teologija na 
jednoj strani, a filozofija i nauka na drugoj jesu, dakle, dva 
nezavisna i potpuno različita područja, koja se ne smiju mije- 
šati, niti jedno drugom podvrgavati, pa prema tome može i 
treba da postoji potpuna sloboda filozofiranja. Jer cilj filozo- 
fije je samo istina, a vjerovanja samo poslušnost i pobožnost. 
Za one, koji zbog svoje duhovne nerazvijenosti samo preko 
riječi proroka i Biblije mogu da se uzdignu do vrline i mo- 
ralnog života, religija neka bude osnova, vodič i putokaz, ali 
to još uvijek ne znači, da se i pod vodstvom uma, nezavisno 
o Bibliji, religiji i teologiji, ne može dovinuti isto toliko, ako 
ne i više u pravcu najboljeg i najrazumnijeg uređenja vlasti- 
tog života, spoznajom svekolike zakonitosti prirode, koje je 
čovjek jedan dio. 

To je princip vjerske snošljivosti, slobode uvjerenja i mi- 
šljenja i potpunog odvajanja religije od filozofije, što ga Spi- 
noza zastupa u svojoj »Teološko-političkoj raspravi«. Ali Spi- 
noza je ovdje samo prividno suzdržljiv i snošljiv. Čitava je 
rasprava svijesno tako napisana i misli tako formulirane, da 
s jedne strane što manje odstupaju od njegove osnovne filo- 
zofske koncepcije, koja je u to vrijeme kod Spinoze već pot- 
puno formirana, i istovremeno s druge strane da osnovna na- 

mjena tog djela bude u skladu s politikom i vjerskim uvjere- 
njima de Wittova kruga, odnosno nizozemske vladajuće ari- 
stokracije. Rasprava je pisana za slobodu filozofiranja, a 
protiv slobode propovjednika, usmjerena na rušenje njihove 
moći, ugleda i utjecaja u narodu. Štoviše, Spinoza se bori za 
potpuno podvrgavanje crkve državiži, što je sasvim u skladu 
upravo s onim političkim shvaćanjem i nastojanjima, što ih 
je u svojoj »Teološko-političkoj raspravi« htio teorijski po- 
duprijeti i obraniti. Međutim, koliko god je po svojoj stvar- 
noj sadržini radikalno oštra i dokraja kritička, rasprava 
je formalno ipak oprezna, i Spinoza nigdje direktno ne na- 
pada ni religiju ni teologiju ni crkvu. No, nije to samo izraz 
određene politike ili straha od progona, već isto tako i rezul- 
tat proturječnosti u njemu samome, gdje jedno javno mišlje- 
nje, u obliku ideološkog uvjerenja, dolazi nesvijesno u sukob 
s njegovom naučnom pozicijom i stvarnim životnim nastoja- 
njima. Kao prvi naučni kritičar Biblije, s izvanrednim uoča- 
vanjem pravog smisla i mračne uloge religije i teologije, i kao 
beskompromisni borac protiv crkve i popova, Spinoza istovre- 
meno, i to iskreno, odbija od sebe svaku optužbu zbog — ate- 
izma. Spinoza nije htio biti ateist, a po čitavom svojem shva- 
ćanju, po osnovama svoje filozofije, po svom djelovanju i ži- 
votnom stavu bio je to par excellence u punom značenju te 
riječi! Neusporedivo očitije nego u Descartesa dolazi u tom 
Spinozinom stavu do izražaja unutrašnja proturječnost izme- 
đu opće ideološke pozicije jednog vremena i stvarnog sadržaja, 
misaone nužnosti i spoznajnih, logičkih konzekvencija kon- 
kratkog naučnog djela.25 


4 O tome C. Gebhardt kaže: »U toj točki ostao je on (Spinoza ni- 
zozemski političar 17. stoljeća... objašnjenje tog odnošenja leži u uvjet'ma 
vremena: dati crkvi u Nizozemskoj u 17. stoljeću slobodu, značilo b. do- 
pustiti joj vlast u njenoj najmračnijoj, najfanatičnijoj formi«. (Uvod nje- 
mačkom prijevodu »Teološko-političke rasprave«). 

75 O tom problemu kod Spinoze Feuerbach je kasnije pisao slijedeće: 
»Kršćansk: filozofi i teolozi predbacivali su Spinozi ateizam. S pra- 
vom; ukidanje duševnosti, dobro'e, pravednosti, nadnaravnosti, neobuzda- 
nosti, čućotvornosti, ukratko čovještva, boga, uk'danje je boga samoga. 
Bog. koji ne čini čudesa, koji ne djeluje različito od djelovanja prirođe, 
koji se dakle ne pokazuje kao od prirođe različito biće, nije ustvari bog. 
AU Spinoza nije htio biti ateist. a to nije mogao biti ni po svom stano- 
vištu, ni u svom vremenu.« 

Točno je, da Sipnoza, kako bi bio praktički i politički us- 
pješan i shvaćen, po riječima Gebhardta, svijesno »toči novo 
vino svog učenja u stare mjehove skolastike«, i time gradi 
novu zgradu svoje filozofije na starim prepostavkama i nu- 
žnostima Srednjeg vijeka, koji stvarno ostaje daleko iza nje- 
ga. Ali je Spinoza sebi sagradio isto tako kulu svoje vlastite 
»religije«, koja mu nije dopustila da se shvati i prizna ate- 
istom. On vrši ovdje samo naučni posao, misao se bori za 
svoju najveću moguću jasnoću, kako bi izašla iz kaosa pred- 
rasuda i zabluda, a to je dovoljno, da pojedinac u sebi iz- 
gradi ličnost slobodna duha, koja i pored svijesti o nužnosti 
praktičnog djelovanja i borbe za svoja naučna i politička 
uvjerenja, ostaje upućena na samu sebe, na individuuma, koji 
je mali svijet u velikom svijetu, i koji spoznajom prirodnih 
nužnosti samo jačinom svog duha iznutra može postati slobo- 
dan. Premda, dakle, svijestan konzekvencija, koje proizlaze 
iz njegova djela, Spinoza u njima nije sagledavao i nužnost 
ateističkog stava, budući da po njemu pojam ateizma ozna- 
čuje određenu vrstu buntovništva. A Spinoza, kojemu je ideal 
državnog uređenja i ljudski mogućeg života bila razumno i 
dobro uređena demokratska republika, kao dobar građanin 
svoje zemlje bio je daleko od svakog buntovništva. A on je 
građanin u zemlji, koja je već izvršila svoju buržoasku revo- 
luciju, gdje je osnovni zadatak tek učvršćenje, a ne rušenje 
državnog sistema i vlasti, koja je uostalom tada u rukama 
predstavnika one klase, kojoj Spinoza po svojoj ideološkoj 
poziciji i pripada i za koju se bori. Pored sve svoje povijesne 
ograničenosti, ta je pozicija bila tada ne samo u Nizozemskoj, 


I dalje, upućujući Spinozi ove riječi: 

»... Nemaš li ti Ti isto toliko istine, bitnosti, savršenosti bez boga, 
kao | s bogom Da li je on nešto drugo, nego ime, i to ime, kojim € 
izražavaš samo svoju neodređenost, ncjasnoću i neslobodu? Zašto kao na- 
turalist noćeš biti još i tcist, a kao telst istovremeno naturalist? Na stranu 
s tom proturječnošću! Ne Deus sive natura, nego aut Deus. 
aut natura lozinka je istine. Gdje sc bog s prirodom, ill obrnuto 
priroda s bogom identificira ili zamjenjuje, tu nije ni bog, ni prirođa, 
već jedna mistična, amfibolična dvospolna stvar. To je osnovni nedo- 
statak Spinoze.« (L. Fcuerbach: Geschichte der neuern Philosophie, Simmt- 
liche_ Werke, IV Bd., str. 391—2). 

nego i u čitavoj ondašnjoj Evropi najnaprednija, pa je Spi- 
noza, koji ju je u svim oblicima najjasnije izrazio, a u mno- 
gočemu i uvelike prevladao i nadvisio, upravo klasičan pri- 
mjer građanskog revolucionara i prosvjetitejla, koji je u svo- 
joj naprednosti i slobodarstvu išao dalje od mnogih kasnijih 
»naprednjaka« i sitnoburžoaskih »revolucionara«. 


XI 


U drugom dijelu »Teološko-političke rasprave«, a isto tako 
na nekoliko mjesta u svojoj »Etici« i prije toga u »Kratkoj 
raspravi«, Spinoza se temeljito pozabavio problemom države, 
prirodnog i građanskog stanja i prava i politike, kako bi na 
tom području, koje toliko zadire u čitav čovječji život, po- 
kazao nužnost i potrebu slobode mišljenja i filozofiranja, koja 
ne samo da nije u suprotnosti s demokratskim uređenjem i 
državnom vlašću, nego zapravo iz takvog uređenja nužno 
proizlazi, i tu vlast na svoj način potpomaže i učvršćuje. Spi- 
noza, koji je ovdje u osnovi prosvjetiteljski mislilac, hoće po- 
kazati, kako je zapravo apsurdno shvaćanje, po kojem bi slo- 
boda mišljenja i filozofiranja bila na štetu za mir u državi i 
za pravo najviših vlasti, već je ona, dobro shvaćena, na korist 
zajednici i pravoj demokratskoj vlasti, jer je po njegovu mi- 
šljenju upravo sloboda svrha države. To Spinozino shvaćanje, 
pod utjecajem Hobbesa, proizlazi iz njegove koncepcije dr- 
žave kao društvenog ugovora, koja je i kasnije u različitim 
oblicima bila dominantna državno-teorijska misao sve do 
početka 19. stoljeća (francuski materijalizam i prosvjetitelj- 
stvo 18. stoljeća, Rousseau, Fichte, pa i utopijski socijalizam 
19. st. na svoj način). 

Kao što je priroda kategorija uma, tako je po tom shvaća- 
nju i država razumska konstrukcija, koja, poistovjećena s poj- 
mom društva, nastaje na osnovi društvenog ugovora, kojim 
čovjek iz takozvanog prirodnog stanja prelazi u građansko sta- 
nje. Da bi se održao, čovjek u prirodnom stanju, podvrgnut 
samo zakonima prirode, živi jedino po prirodnom pravu na 
sve što mu u borbi za samoodržanjem nalažu njegovi nagoni, 
neposredne potrebe i vlastita korist, pa tako tu ne postoje 

takvi odnosi, koji bi se mogli svrstati pod kategorije praved- 
nosti i nepravednosti, dobra i zla, zapovijedanja i poslušnosti 
i t. d., jer se prirodno pravo svakoga pojedinca određuje samo 
po njegovoj moći, koju nitko ne može sputavati. Međutim, 
uvidjevši za sebe, za svoj mir, sigurnost, sreću, blagostanje i 
slobodu veću korist u udruživanju, ljudi se dobrovoljno odriču 
svog apsolutnog prirodnog prava i vežu ugovorom međusob- 
nog poštivanja i zajedničkog živola, prenoseći jedan dio svog 
prircdnog prava na demokratski izabranu najvišu državnu 
vlast, koja im svojim državnim organima, autoritetom, zako- 
nima i prisilom jamči za mir i sigurnost, i tako svojim gra- 
đanima upravlja i vlada po građanskim zakonima i pravu, a 
na dobrobit čitavoga naroda. No, odričući se dijela svog pri- 
rodnog prava, ljudi ne postaju robovima vlasti, nego podani- 
cima, koji su tu državnu vlast izabrali demokratskim putem 
i dobrovoljno, pa, »u demokraciji nitko svoje prirodno pravo 
ne prenosi na drugoga tako, da ga kasnije uopće više ne pi- 
taju za savjet, već to pravo prenosi na većinu čitavog dru- 
štva, kojega je i on jedan dio. Na taj način svi ostaju medu- 
sobno jednaki, kao što su bili i prije u prirodnom stanju.« 
(»Teološko-politička rasprava«, XVI. poglavlje.) Prema tome 
onoga časa, kad državna vlast radi nešto protiv opće volje 
građana ili na štetu čitave zajednice, može biti skinuta i zami- 
jenjena novom, izabranom od naroda. Takva je demokratska 
vlast, dakle, najprirodnija, što znači najrazumnija, i po Spi- 
nozi najviše odgovara slobodi, koju priroda (to jest život pod 
vodstvom razuma!) svakome daje. A upravo kao takva, kao 
najrazumnija što se može zamisliti, državna vlast ne može 
ograničavati pojedince da misle, što hoće i da govore, što 
misle, jer je to u slobodnoj državi svakome dopušteno. Ona to 
i stvarno ne može, jer je ljudskim duhom i umom nemoguće 
vladati zapovijedima, i ta se sloboda ne da ugušiti nikakvim 
sredstvima. Ali ljude u tome i ne treba sputavati i ograniča- 
vati, jer zakoni, što se izdaju o mišljenjima, o teorijskim pita- 
njima, o slobodi naučnog i umjetničkog rada i filozofiranja, ne 
pogađaju zločince, nego plemenite ljude. Jer, ako državna 
vlast to čini i donosi takve zakone i zabrane, onda bi nužna 
posljedica toga bila, kako kaže Spinoza, »da bi ljudi iz dana u 
dan jedno mislili, a drugo govorili, te bi prema tome poštenje, 

prijeko potrebno državi, bilo uništeno, a gajilo bi se gnusno 
licemjerstvo i nepoštenje, izvor prijevare i zator svih pleme- 
nitih nastojanja«. A to bi pogodovalo samo »škrticama, las- 
kavcima i ostalim slabićima duhom, kojima se najveća sreća 
sastoji u tome, da gledaju novce u kovčegu i da imaju pune 
želuce, a ne onima, koje je dobar odgoj, nepokvarenost i vr- 
lina učinila slobodoumnijima.« (»Teološko-politička rasprava,« 
XVI. poglavlje. — Vidi opširnije o tome u tekstu!) 

Iz ljudske naravi proizlazi, da ljudima ništa nije tako ne- 
podnošljivo, nego kad se mišljenja, koja oni drže istinitima, 
smatraju zločinstvom. Stoga po Spinozi sve takve odredbe, 
zabrane, sputavanja, ograničenja i zakoni, što se odnose na 
slobodu mišljenja | filozofiranja, u jednoj su razumno uređe- 
noj državi sami po sebi neodrživi i proturječni, jer šireći na 
taj način licemjerstvo, pretvaranje, laskanje, laž, prijevare, 
nepoštenje, a s druge strane gušeći najelementarnija prava 
čovjeka da živi po svom uvjerenju i pod vodstvom razuma, 
upravo potkopavaju i ruše svoje vlastite temelje, stvaraju 
kaos u državi, siju mržnju i nezadovoljstvo, pogoduju razdo- 
rima, buntovništvu, fanatizmu i nemirima, i tako postižu su- 
protno od onoga, što se njima htjelo postići. Zato je po Spino- 
zinu shvaćanju sloboda mišljenja i filozofiranja, nauke i 
umjetnosti, kao i svih plemenitih nastojanja, koja po samom 
svom karakteru ne mogu ići za rušenjem, već idu za učvršće- 
njem demokratske vlasti, neophodna pretpostavka i najosnov- 
niji preduvjet razumno uređene države, koja, ukoliko je ta- 
kva, brzo i nezaustavljivo kroči k svom sve većem blagosta- 
nju, općoj sigurnosti i miru, kao i k oslobađanju svih stvara- 
lačkih snaga i mogućnosti naroda. A to po Spinozi upravo i 
treba da bude svrha i smisao svake države i jedini pravi re- 
zultat društvenog ugovora svih pojedinaca, 

Tako je Spinoza, za više od stotinu godina unaprijed, anti- 
cipirao čitav kasniji razvitak borbe za građanske slobode, koja 
će u Francuskoj, a onda i u drugim buržoaskim revolucijama, 
ispisati na svojoj zastavi načela slobode, jednakosti i bratstva. 
A da je Spinoza, u povijesnom pogledu na razvitak i uspon 
građanske klase, ipak još prerano zastupao i izlagao ta osnov- 
na načela buržoaske revolucije, najbolji je dokaz to, što je 
punih stotinu godina bio zaboravljen i bačen ustranu, da bi 

se preko Lessinga, njemačkih romantičara, Herdera i Goethea 
i njemačke klasične filozofije ponovno vratio u evropski du- 
hovni krug i kulturnu baštinu, i da bi njegova djela postala 
jedan od osnovnih momenata u razvitku i kontinuitetu filozo- 
fije, nauke i spoznajne misli uopće, a u borbi za demokratske 
slobode posebno. 


XLI 


Spinozino mjesto u povijesti filozofije svakako je jedno 
od najvidnijih i najznačajnih. I pored mnogih ograničenosti, 
pa u nekim pitanjima i izvjesne dogmatičnosti, malo se koja 
misao toliko visoko dignula. A što je još važnije, za sve pro- 
bleme čovjeka, Spinoza je tražio rješenje samo na ovome svi- 
jetu, ne odstupajući pred poteškoćama. Time, što je svom 
glavnom djelu dao naslov »Etika«, Spinoza je htio naglasiti 
neodvojivost i usku povezanost teorijske spoznaje s prak- 
tičkom njenom realizacijom. Stoga je po njemu čovjek centar 
i posljednja svrha filozofiranja, ali na taj način, da se čovje- 
kova određnost i bit njegova postojanja ne traži u njemu sa- 
mome, već čovjekovo određenje proizlazi iz određenja totali- 
teta bitka, kojega je on samo ograničeni modus. Zato je »Eti- 
ka« Spinozina istovremeno nužno i učenje o bitku, o spoznaji 
biika, o svladavanju čovjekovih afekata pomoću jasne i raz- 
govijeine spoznaje i snage ljudskoga duha, pa prema tome na 
koncu i nauka o ljudskoj slobodi kao cilju, kojemu Spinoza 
teži u svojoj filozofiji. Stavljajući problem čovjekove slobode 
to jest problem odnosa slobode i nužnosti u centar svoje filo- 
zofije, Spinoza je na svoj način postavio jedan od osnovnih 
problema filozofije uopće, što će ga kasnije marksistička filo- 
zofija dokraja teorijski riješiti. Mnoštvo dijalektičkih mome- 
nata u Spinozinoj filozofiji i njegova sveobuhvatna polazna 
točka ulaze preko Hegela i Feuerbacha u temelje Marxove fi- 
lozofije. Stoga se nije bez razloga Marx oduševljavao Spino- 
zom, a Engels ga u svom djelu »Ludwig Feuerbach« uz Des- 
cartesa nazvao sjajnim predstavnikom dijalektike. 

Spinoza se međutim, a to proizlazi iz njegove povijesne 
uvjetovanosti i stupnja razvitka naučne misli njegova vre- 
mena, ipak nije dovinuo, niti je to i pored svoje genijalnosti 

mogao, do shvaćanja i određenja društvene čovječje biti, i 
on u skladu s tadašnjim naučnim dostignućima i općim shva- 
ćanjem svijeta promatra čovjeka samo kao dio prirode, prem- 
da je u svojim proučavanjima vrlo često ušao u samu bit dru- 
štvenih i političkih zbivanja, pa se čak dovinuo i do povije- 
snoga razmatranja društvenih i ideoloških pojava. Premda 
isto tako na mnogo mjesta u svojim djelima govori o potrebi 
i nužnosti što humanijeg zajedničkog života ljudi, jer na svi- 
jetu čovjek ništa vrednijeg ne može naći od — čovjeka, pa je 
po njegovim vlastitim riječima čovjek čovjeku bog (vidi kas- 
nije Feuerbacha), ipak su ti i takvi stavovi kod Spinoze samo 
prosvjetiteljski zasnovani. 

Pored svega toga, Spinoza je jedna od najznačajnijih lič- 
nosti čitave povijesti filozofije. 


GOTTFRIED WILHELM LEIBNIZ 
(1646 —1716) 


1 


Gottfried Wilhelm Leibniz rodio se 3. VII. 1646. u Leip- 
zigu, gdje mu je olac bio profesor pravne i moralne filozo- 
fije na sveučilištu. Njegov otac umro je vrlo rano, kad je 
Leibnizu bilo tek šest godina, i ostavio je za sobom vrlo bo- 
gatu knjižnicu, kojom se Leibniz služio već od rane mladosti, 
i tako postepeno stjecao znanja iz svih područja, što mu je 
kasnije bila solidna osnova u njegovu naučnom i filozofskom 
radu, a istovremeno prvi izvor njegove kasnije naučne sve- 
stranosti. Sa svojih dvadeset godina (1666), pošto je završio 
fakultet, postaje doktorom prava i kao takav je pozvan u 
Altdorf kraj Nurnberga za profesora, što on nije prihvatio, 
jer se nije htio posvetiti tom zvanju. U Nurnbergu, gdje je 
boravio neko vrijeme, upoznao se s barunom Boinebourgom, 
koji mu omogući da dođe na dvor kneza izbornika od Mainza, 
gdje je vršio službu pravnog i političkog savjetnika. Tako u 
tom svojstvu pođe godine 1672. u Pariz, a slijedeće godine 
posjeti i London, gdje ga, jer je već izdao neke svoje zapa- 
žene pravne i filozofske spise, »Kraljevsko društvo« imenuje 
svojim vanjskim članom, a Akademija nauka ponudi mu 
članstvo, pod uvjetom da napusti katoličanstvo, što on odbije. 
Nakon toga Leibniz boravi u Parizu sve do 1677., a u među- 
vremenu je, posjetivši još jednom London, na povratku pro- 
putovao i Nizozemsku, gdje se posredovanjem Tschirnhausa 
nakon svog duljeg nastojanja upoznao sa Spinozom (1676), 

koji mu je dao na čitanje svoju »Etikut« u rukopisu, i s njime 
diskutirao o filozofskim problemima, a kasnije se s njime i 
dopisivao. 


Međutim, Leibniz se po Spinozinoj smrti vrlo nečasno po- 
nio prema njemu. Premda mu je Spinozino učenje, a naročito 
njegova monistička pozicija, jedna od polaznih točaka njegove 
kasnije izgrađene filozofske koncepcije, pa je, i to samo na 
jednom mjestu, mnogo kasnije (u svojim Novim esejima, 
1704) priznao, da je svojevremeno pripadao »sekti spinozista«, 
Leibniz je ipak svakom prilikom naglašavao ne samo filozof- 
sku razliku njihovih stavova, nego općenito svoju suprotnost 
prema Spinozi, bojeći se, da ga teolozi ne bi proglasili atei- 
stom, kakvim su smatrali Spinozu. Štoyiše, Leibniz je bio 
veoma ljut i uplašen, kad je godine 1677. s cjelokupnim Spi- 
nozinim djelima bilo izdano i njegovo dopisivanje, u kome 
je samo jedno od više Leibnizovih pisama Spinozi bilo objav- 
ljeno pod njegovim punim imenom. Tako je onda kasnije 
svoj lični dodir i posjet Spinozi prikazao, kao da se rasprav- 
ljalo samo o svakodnevnim tekućim stvarima i beznačajno- 
stima. 


Nakon svog duljeg boravka u Parizu Leibniz je otišao u 
Hannover, gdje je imenovan čuvarom knjižnice i dvorskim 
savjetnikom kneza od Hannovera, a osim toga dobio je zada- 
tak da napiše povijest te kneževske kuće. Radi toga Leibniz 
proputuje jedan dio Njemačke, zatim ode u Beč, pa u Italiju. 
U to vrijeme, a po uzoru na francuski naučni časopis »Jour- 
nal des Savants«, u kojem je i sam surađivao s mnogim svojim 
naučnim prilozima, Leibniz osniva časopis »Acta eruditorum«, 
kojega prvi svezak izađe u Leipzigu 1682. g. Tada je mnogo 
godina radio na tome, da osnuje njemačku akademiju nauka, 
što mu je uz pomoć i potporu Sophie Charlotte, kćeri hanno- 
verskog kneza, koja je postala kraljicom Pruske, konačno us- 
pjelo 1700. g., i Leibniz je postao prvim predsjednikom Aka- 
demije nauka u Berlinu. 


Osim svog naučnog i filozofskog rada, Leibniz se bavio i 
političkim pitanjima, pa je isto tako radio na ujedinjenju 
katoličke i protestantske crkve, kao i na povezivanju i zbliža- 

vanju malih njemačkih državica, pa je čak s ruskim carem 
Petrom Velikim raspravljao i pregovarao o ujedinjenju čitave 
Evrope za borbu protiv Turaka. 

God. 1684. Leibniz je u časopisu »Acta eruditorum« izložio 
svoje učenje o diferencijalnom računu, a kako je do tog ot- 
krića gotovo istovremeno došao i Newton, zametnula se duga 
prepirka o prvenstvu tog pronalaska, koja je na koncu, prem- 
da su i Leibniz i Newton nezavisno jedan o drugome i svaki 
sa svoje pozicije došli do istih rješenja, završila na Leibni- 
zovu štetu, što mu je uz spletke na dvoru protiv njega zagor- 
čilo posljednje godine života. 

Umro je u Hannoveru 1716. 


Leibniz se dopisivao i polemizirao s gotovo svim značajni- 
jim ljudima svoga vremena, tako da je u hannoverskoj knji- 
žnici sačuvana njegova korespondencija s više od tisuću osoba 
i s oko 15.000 pisama; a to su većinom pisma naučnog, filozof- 
skog, pravnog i političkog karaktera, pa je u njima sadržana 
gotovo čitava njegova filozofska koncepcija i mnoge njegove 
značajne naučne postavke. 


Glavna i značajnija Leibnizova djela jesu: »Discours de 
Metaphisique (1686) (Rasprava o metafizici), gdje Leibniz 
potpuno konstituira i prvi put izlaže svoju filozofsku, mona- 


dološku koncepciju individualne supstancije; — »Systeme 
nouveau de la nature et de la communication des substances« 
(1695) (Novi sistem prirode i veze supstancija); — »Nouveaux 


essais sur l'entendement humain« (1704) (Novi eseji o ljud- 
skom razumu), što ih Leibniz nije htio izdati zbog smrti Lo- 
ckea, kome su bili upravljeni i s kojima raspravlja i polemi- 
zira o problemu urođenih ideja, pa je to djelo izdano prvi 
puta tek 1765. g.; — »Essais de Theodicee« (1710) Pokušaji 
opravdanja boga — puni naslov: »Essais de Thćodicće sur.la 
bonte de Dieu, la liberte de "homme et l'origine du mal«); — 
»Monadologie« (1714) (Monadologija), posvećena princu Euge- 
nu Savojskom, u kojoj je sažeto iznio svoj sistem; — »Princi- 
pes de la nature et de la grace« (1714) (Principi prirode i mi- 
losti). 

Osim toga postoji čitav niz manjih, ali značajnih Leibni- 
zovih spisa i rasprava, a među ostalim važno je njegovo do- 
Pisivanje i diskusija s Arnauldom, Baylcom, Clarkeom, de 
Volderom, J. Bernoullijem, Varignonom, Huygenson, 1'Hos- 
pitalom i ostalima. 

Lcibnizovu je filozofiju sistematizirao kasnije Christian 
Wolf (1679—1754), i ona u tom obliku u 18. stoljeću ima pre- 
vlast u Njemačkoj sve do Kantovih zrelih djela. Wolf je osim 
toga značajan za stvaranje njemačke filozofske terminologije, 
i Kant ga je veoma cijenio, a njegovo glavno djelo jest: 
»Vernunftige Gedanken von Gott, der Welt und der Seele 
des Menschen, auch allen Dingen uiberhaupt« (1719). 

Na osnovama Leibnizove filozofije napisao je Alerandet 
Baumgarten (1714—1762) svoje djelo »Aesthetica« (1750), čime 
je prvi put taj termin upotrebljen za nauku o lijepom i 
umjetnosti. 


lI 


U proučavanju određenih filozofskih shvaćanja, što su na- 
stajala u povijesti filozofije, često ćemo naići na učenja i si- 
steme, koji nam po svom karakteru na upravo klasičan način 
pokazuju, kako se u jednoj ideološkoj formi, kao izrazu dru- 
štveno-ekonomskih i političkih uvjetovanosti spoznajne misli 
& jedne strane, i specifične lične, individualne angažiranosti 
pojedinog filozofa s druge strane, a po logici samog unutraš- 
njeg razvitka spoznaje, dadu dokučiti, izvesti i spoznati istine, 
koje i pored svog ideološkog okvira, u kojem se javljaju, i 
idealističkog sistema, u koji su uklopljene, ipak su pozitivan 
doprinos razvitku naučne i filozofske misli i čine korak na- 
prijed u kontinuitetu spoznaje. Takav je slučaj s filozofijom 
njemačkog filozofa G. W. Leibniza. 

Njemačka je iz svoje druge novovjekovne povijesne kata- 
strofe (stotinu godina nakon takozvanog »Seljačkog rata«), 
to jest iz Trideselogodišnjeg rata (1618—1648), koji ju je bacio 
u gotovo dvjestogodišnju ekonomsku, političku i državotvor- 
nu učmalost i šepesanje za objektivnim razvitkom evropske 
povijesti, izišla kao evropska zemlja drugog reda. Dok su 
druge zemlje, kao na primjer Nizozemska, Engleska, pa Fran- 

cuska, čvrsto utirale put razvitku kapitalizma i formiranju 
buržoaskih društvenih odnosa, što je postepeno, ali sigurno 
sve više dovelo do ideološko-političkog sazrijevanja i sve di- 
rektnijem i određenijem nastupanju i postavljanju zahtjeva 
buržoaske klase, koja na općem planu preuzima svoju povi- 
jesnu ulogu, Njemačka je oko polovine 17. stoljeća ekonomski 
uništena, polufeudalno zaostala, podijeljena na stotine malih 
»patuljastih despocija« u obliku apsolutističkih, međusobno 
nesnošljivih državica, kneževina, vojvodstava i grofovija, 
politički rascjepkana, podijeljena i razjedinjena, a društveni 
odnosi poprimaju karakter polupatrijarhalnosti, u kojima pre- 
vladava plemstvo, a tu i tamo malo građanstvo. Čitav kom- 
pleks sitnih ekonomskih interesa bez većih pretenzija, a ve- 
likih apetita malih despotića bez mogućnosti da ih zadovolje. 
igranje uloge »velikog dvora« po uzoru na Francusku, proda- 
vanje svojih vojnika u tuđe vojske, kako bi se namakla sred- 
stva za »život na velikoj nozi«, nemilosrdna eksploatacija 
s bijednim taktiziranjem, kad se naiđe na otpor i negodova- 
nje, brutalna sila i svi oblici porobljavanja, zlostavljanja i 
ugnjetavanja, sve se to sručilo na seljaštvo i sitno građanstvo 
u malim njemačkim gradićima. 

Ekonomski i politički separatizam, s tipičnim feudalnim 
partikularizmom i isključivošću malih interesa, kao i sa speci- 
fičnom društvenom začahurenošću i političkom nezrelošću, a 
na osnovi ekonomske nerazvijenosti i iscrpenosti zemlje, kao 
posljedica dugogodišnjeg ratnog haračenja i pustošenja, u 
najvećoj je mjeri kočio brži razvitak ionako slabih buržoaskih 
snaga u Njemačkoj u 17. stoljeću. 

Stoga je osnovni zadatak, što se postavljao kako pred bur- 
žoaziju, tako i pred sve naprednije duhove tog vremena, u 
toj i takvoj društvenoj i povijesnoj situaciji, bilo političko 
ujedinjenje zemlje i prevladavanje, odnosno pomirenje i us- 
klađivanje sitnih političkih interesa pojedinih malih državica, 
kako bi se stvorila neophodna osnova za nesmetan razvitak 
proizvodnih snaga i buržoaskih društvenih odnosa. Ali objek- 
tivne prilike bile su još daleko od toga, da bi omogućile reali- 
ziranje tog »zahtjeva dana«, što će se kao takav i kasnije pred 
građansku klasu još veoma dugo postavljati u povijesti raz- 
vitka njemačkog kapilalizma. Zato se može kazati, da i za 

ovo 17. stoljeće u tom smislu vrijedi za Njemačku Marxova 
postavka (o njemačkom klasičnom idealizmu 18. i 19. st), da 
su veliki duhovi misaono anticipirali svoju povijest i objek- 
tivni društveni i politički razvitak, što ga povijesno-realno 
nisu iživjeli. Jedan od tih i takvih velikih ljudi u Njemačkoj 
na prijelazu 17. u 18. stoljeće i glavni predstavnik njemačke 
filozofske i naučne misli bio je svakako i prije svega — 
Leibniz. 

I sam porijeklom iz građanske klase, Leibniz je, bez obzira 
na moguću ličnu karakternu crtu i određen način života (na 
dvoru) i duhovno i politički sazrijevao u tim uvjetima eko- 
nomskog i političkog separatizma i plemićske despocije, što 
ih je i na sebi dobrano i često osjetio tokom čitavog svog ži- 
vota, pa se može s pravom zaključiti, da je njemu svojstvena 
»pomirljivost«, što je toliko utjecala kako na njegovo prak- 
tično djelovanje, tako i na njegovu teorijsku poziciju i čitavo 
filozofsko shvaćanje, itekako bila uvjetovana društveno-poli- 
tičkom situacijom u Njemačkoj onoga vremena. Kako je, me- 
đutim, ta povijesna situacija okarakterizirana razjedinjenošću 
zemlje, rascjepkanošću političkih interesa, raskomadanošću na 
male državice, ekonomskom zaostalošću, slabošću i nerazvi- 
jenošću buržoaske klase i kapitalističkih elemenata uopće, pa 
prema tome i kolebljivošću i političkom pomirljivošću gra- 
đanstva, i njegovim kompromisom s feudalnim snagama, za- 
tim religiozno-crkvenom podijeljenošću zemlje na protestan- 
tizam i katolicizam, nepostojanjem osnovnih građanskih prava 
i sloboda, kao i nezavidnim općim položajem Njemačke prema 
drugim naprednijim evropskim zemljama u ekonomskom po- 
gledu i t. d., svi ti momenti i sve te proturječnosti prožimaju 
čitav Leibnizov životni stav, njegovu praktičnu političku i 
društvenu aktivnost, oblikuju njegov pogled na svijet i čine 
jednu od osnova njegova naučnog i filozofskog rada. Stoga 
nije čudno, što je s jedne sirane, po svojoj društvenoj, povi- 
jesnoj  uvjetovanosti, dakle po svojoj ideološkoj poziciji, 
Leibniz tipičan predstavnik feudalizma, dok je s druge strane, 
po svojim naučnim dostignućima i mnogim momentima svoje 
praktične životne djelatnosti, pravi progresivni predstavnik 
mlade njemačke buržoazije 17. stoljeća, dakle one povijesne 
pozicije, koju je po svojim najboljim težnjama, nastojanjima i 


109 


ostvarenjima u mnogome često daleko nadvisio. Ta proturječ- 
nost dolazi u Leibniza do izražaja gotovo na svakom koraku. 

U ono vrijeme, kad se u 17. stoljeću u Evropi ruše i eko- 
nomske i društvene i političke osnove feudalnog društvenog 
sistema, koji se iživljava u svojim oblicima i koji će stotinu 
godina kasnije u Francuskoj doživjeti svoj definitivni slom 
(1789), u to isto vrijeme Leibniz sa svojom univerzalnošću 
gotovo na svim područjima pokušava izmiriti novo sa starim 
s tolikom aktivnošću, da je teško oteti se dojmu, da njegov 
monadološki filozofski i naučni sistem, kao vjeran izraz feu- 
dalne i crkvene hijerarhije Srednjega vijeka, ne vuče korijen 
iz objektivnih političkih prilika u Njemačkoj, koje tako, socio- 
loški prikazane, čine jedan od izvora njegova shvaćanja mo- 
nade, po uzoru na »socijalne monade«: male, samostalne, sa- 
mosvojne, podvojene, u sebe zatvorene, i t. d. političke jedi- 
nice — njemačke državice, i potrebe njihova međusobna skla- 
da, na što je kao životnom i političkom zahtjevu i idealu bila 
usmjerena čitava Leibnizova praktična aktivnost. 

U neprekidnom razvoju nauke kao glavnog ideološkog i 
političkog oružja u rukama mlade buržoazije, usred mnogih 
velikih uspjeha, postignuća i otkrića na tom području, čemu 
je dragocjenih rezultata pridonio i on sam, Leibniz postavlja 
pred sebe nerješiv i u sebi proturječan zadatak da izmiri 
nauku s teologijom, razum s religijom i njezinim dogmama, 
za ono vrijerhe u osnovi progresivnu mehanističku koncepciju 
svijeta s teleologijom i aristotelovsko-skolastičkom teologijom, 
da izmiri materijalizam s idealizmom. Zahvaljujući samo 
svojoj genijalnosti Leibnizu će taj pokušaj bar prividno i 
izvanjski uspjeti. Međutim, kao što je to kasnije točno pri- 
mijetio Feuerbach u svojoj raspravi o Leibnizu!, sam je 
Leibniz onom istom logikom i dokazima za postojanje boga i 
utvrđenje teologije istovremeno imanentno ukidao teizam, što 
ga je želio utvrditi i obraniti. 


! »Leibniz je napola kršćanin, on je teist i kršćanin i naturalist. 
On ograničava dobrotu i svemogućnost boga mudrošću, razumom; no taj 
razum nije ništa drugo, nego prirođonaučni kabinet, pojam o vezi svih 
dijelova prirode, svjetske cjeline. Prema tome on ograničava svoj teizam 
raturalizmom; on utvrđuje, zaštićuje teizam time, što ga ukiđa.« (Luđwig 
Feuerbachs Sdmtliche _ Werke, Bd. V — »Darstellung, Entwicklung und 
Kritik der Leibniz'schen Philosophie«, 1848). 

Rješenje svih tih problema Lebniz je našao u pojmu mo- 
nade, prestabiliranoj harmoniji i svom monadološkom siste- 
mu uopće. Stoga je to osnova i glavna problematika čitave 
Leibnizove filozofije, u njoj se ukrštavaju, na nju se vraćaju 
i njome se opravdavaju, premda često nesistematski, svi ele- 
menti Leibnizova filozofskog shvaćanja, mnoga otkrića i po- 
stignuća na području posebnih nauka (prirodnih i društvenih), 
kao i njegov pogled na svijet. Monada je tako za Leibniza me- 
tafizički temelj za rješenje svih problema filozofije i nauke. 


ILI 


17. je stoljeće, kao što smo to pokazali na učenju i filozo- 
fiji dvaju njegovih glavnih predstavnika — Descartesa i Spi- 
noze, stoljeće klasičnog mehanizma, što je kao opće shvaćanje 
Svijeta, osnovano na brzom napretku prirodnih nauka, isto- 
vremeno jedno od osnovnih ideoloških oružja mlade buržoa- 
zije u njenoj borbi protiv feudalnog društvenog poretka. S ve- 
ćom ili manjom dosljednošću i otvorenošću, na poziciji meha- 
nističkog objašnjavanja svijeta stoje gotovo svi napredniji 
mislioci, filozofi i učenjaci toga vremena, i na raznim područ- 
jima misaona rada daju doprinos učvršćenju i produbljenju 
toga mehanističkog shvaćanja. Tome nije mogao izbjeći ni 
takav univerzalni duh, kao što je bio Leibniz, koji i pored 
mnogih toliko raznorodnih i suprotnih utjecaja, što se sjedi- 
njuju u njegovoj filozofiji, od antike preko skolastike do no- 
vog vremena, a po samoj logici unutrašnjeg razvitka i konti- 
nuiteta spoznajne misli, ipak nužno i neposredno nastavlja 
na filozofiju Descartesa i Spinoze, pa čak u prvo vrijeme u 
Imnogome stoji na njihovim pozicijama, da bi njihove osnovne 
filozofske postavke tek kasnije na svoj način kritički prevla- 
dao i stvorio tako svoj vlastiti filozofski sistem. 

Leibniz naime nije bio i ne može biti, ni za svoje vrijeme 
ni za nas, značajan po tome, što je usvajao i u svoj sistem 
uklapao, pa bilo to i uspješno, stara, i teorijski i povijesno 
prevladana učenja i ideološka shvaćanja, što je posezao za 
Platonovim, Aristotelovim, Plotinovim, skolastičkim i teolo- 
škim i t. d. postavkama i rješenjima pojedinih problema, niti 

je on velik time, što je sve te različite elemente doveo ili po- 
kušao dovesti u sklad, stvorivši više ili manje cjelovito filozof- 
sko učenje. Kad hi se njegovo značenje i mjesto u povijesti 
filozofije iscrpljivali samo u tome, što je uspješno uskladio i 
pomirio toliko suprotnih teorijskih postavki i ideoloških mome- 
nata i utjecaja, onda bi Leibniz kao i toliki drugi u ozbiljnoj 
povijesti filozofije u najboljem slučaju bio tek mislilac dru- 
gog reda, koji bi nam u jednom kulturno-povijesnom pogledu 
mogao dobro poslužiti za popunjavanje slike o jednom vre- 
menu, njegovim nastojanjima i ideološkim manifestacijama, 
u naučnom smislu tog pojma. To jest, u tom bi slučaju u 
Leibnizovu učenju imali neposredan izraz određene povijesne 
pozicije, društvenu konstelaciju jednog vremena sa svim svo- 
jim proturječnostima, političke interese određene društvene 
grupe i ličnu angažiranost u njima i za njih, ideološke sukobe, 
borbe i trvenja među tim grupama i klasama i t. d., dakle 
čitav splet društvenog, političkog i duhovnog zbivanja jed- 
nog vremena, što se odražava u konkretnim ideološkim obli- 
cima i manifestacijama. Ali — i samo to! I Leibniz bi ovdje 
i ovako bio samo simptom jednog društva i vremena. 
Medutim, s jedne strane, upravo zato što se s metodo- 
loške pozicije objektivni kriterij za domet i snagu određene 
spoznajne misli ne zadržava na subjektivnim i ideološkim 
momentima, na vanjskom, sporednom i slučajnom, već traži i 
zahvaća ono bitno i pozitivno jednog filozofskog shvaćanja. 
što nastavlja na bitno, na njemu sce osniva i Prevladava ga u 
njemu samome, pa čini korak naprijed u teorijskom, misao- 
nom, duhovnom osvajanju svijeta i sebi ga podčinjava, i 
s druge strane, što Leibniz po povijesnoj, društvenoj, politič- 
koj, ličnoj i ideološkoj uvjetovanosti svoga misaona obzora. 
ujedno izlazi iz nje u smislu bitnog prevladavanja konkretne 
povijesno praktičke i teorijske pozicije i neposredno aktualne 
predmeinosti svoje epohe, to jest upravo 17. stoljeća, — u 
prvi plan ne dolaze ni Leibnizova teologija, ni njegova teleo- 
loška koncepcija, ni njegov metafizički optimizam, ni njegovo 
religiozno uvjerenje i pokušaj njegova teorijskog opravdanja, 
kao što u tom aspektu nije od naročita značaja njegova 
živoina, praktična i teorijska »pomirljivost«, a još manje ne- 
ke, ne baš svijetle crte njegova karaktera (konkretno njegov 

odnos prema Spinozi, koji je izraz nužne koncesije jednom 
vremenu). Sve je to utoliko zanimljivo, da se naučnom ana- 
lizom pokaže, kako i zašto iz svih tih ideoloških momenata, 
u njima samima, izrasta i postavlja se nužno osnovna filo- 
zofska problematika i bitna preokupacja određene epohe, i na 
koji se način rješava, s koliko dalekosežnosti i teorijske teme- 
ljitosti, osnovo pitanje vremena. A središnji je problem i 
vsnovno pitanje filozofije 17. stoljeća pojam supstancije. To 
je tada nužna i neophodna osnova i polazna iočka, ili kako 
kaže sam Leibniz »pojam je supstancije ključ dublje filozo- 
fije«. Stoga i Leibniz, kao i Spinoza, kao i Descartes i mnogi 
drugi, polazi od pojma i problema supstancije. Međutim, kako 
se taj ontološki problem Postavlja, o tome zavisi čitava filo- 
zofska koncepcija sa svim svojim teorijskim, naučnim i prak- 
tičkim konzekvencijama, kao što je na njemu isto tako impli- 
cite zasnovan i u njemu je sadržan određen pogled na svijet. 

Nasuprot Descartesu, koji svoju metafiziku zasniva na evi- 
dentnosti svojih jasnih i razgoyijetnih spoznaja, pa iz spoznaj- 
noteoretskog subjekta, iz mišljenja, iz »ja« zaključuje na bitak 
i na njemu ga temelji, pa počinje svojim »cogito«, kao i su- 
protno od Spinozine sveobuhvatne i spekulativne dedukcije 
iz jednoga, iz jedne jedine supstancije kao osnove svega po- 
stojećeg, Leibniz, usvajajući i kritički prevladavajući osnovna 
pozitivna dostignuća i kartezijanstva i spinocizma, Počinje 
s jednostavnom, individualnom supstancijom kao osnovom, a 
koju je upravo zbog specifičnosti tog određenja nazvao — 
monadom (monos = jedan). 


Z.Descartesova je čitava literarna djelatnost ispunjena strašljivim 
oprezom, kako bi izbjegao svaku religioznu smetnju. dok je Le'bniz 
mnogo pozitivnije pokušao provesti konformitet svoje metafizike s rel!- 
g:jom. S druge strane pokazuje Spinozina sudbina, kako je to bilo opasno. 
kad je filozofija otvoreno pokazala razliku Između svog i dogmatskog 
pojma boga.« (Windelband, listo). 


* Odnos i karakterističnu, osnovnu razliku između Spinoze i Le'b- 
niza Feuerbach je izrazio ovim riječima: 


»Kao filozof Spinoza je matematičar. Njegova supstancija — po svom 
subjektivno-psihološkom porijeklu — nije ništa drugo, nego hipostazi- 
rana bit matematskog mira, spoznaje i očevidnosti, iako je da'eko od 
svakog pitagorejstva, gdje on brojeve objašnjava samo kao načine pre- 
dočivanja. a figure kao apstraktna misaona bića — entia rationis. On ne 
poznaje drugog kretanja, drugog života, do matematskog Života zvijezda. 

Descartesovo čisto mehaničko shvaćanje materije, po ko- 
jem je materija apsolutno identificirana s protežnošću i geo- 
metrijski konstruiranim prostorom, to jest kao mrtva masa 
izvana poticana na kretanje, Leibniz odbacuje i u pojam sup- 
stancije uvodi pojam sile“ pa je monada shvaćena kao ak- 
tivni, samodjelatni atom, koji nije materijalan i protežan, jer 
je po Leibnizovu mišljenju nemoguć protežan atom, koji ne bi 
bio djeljiv, budući da protežnost po samom svom određenju 
pretpostavlja djeljivost. Ono pak, što je nedjeljivo i aktivno 
jest jednostavno, prosto, upravo individualno, pa je indivi- 
dualnost razlog postojanja ne jedne supstancije, nego sup- 
stancija, i to beskonačnog mnoštva supstancija. 


Do pojma sile, aktivnosti, djelatnosti dolazi se na osnovu 
kretanja, tražeći osnovu, razlog, uzrok kretanja, a kretanje 
samim sobom pretpostavlja promjenu, nešto postaje drugo, 
mijenja se, razlikuje, pa se aktivnošću i samodjelatnošću po- 
stavlja princip razlike kao bit svega realnog. Koliko god je, 
međutim, općenito uzevši “s jedne strane bit Spinozina u je- 
dinstvu, u jednoj supstanciji, koja jedina posjeduje apso- 
lutnu realnost, a za Leibniza naprotiv u razlici ili distinkciji, 
toliko ta dva principa Leibniz povezuje u jedno više, dijalek- 
tično jedinstvo, jer se samo ono, što je jedinstveno u sebi, 
individualno i neponovljivo, može razlikovati kako od drugoga, 
tako, kao samodjelatno, i od sebe samoga. Tako se od aktiv- 
nosti neposredno zaključuje na individualnost, a individual- 
nost kao jedinstvo i jednostavnost neposredno postavlja raz- 
liku i mnoštvo, odnosno ona je sama to jedinstvo razlike, mno- 
štva, beskonačnog. 


do vječnog kretanja nebeske mehanike, što ostaje jednako samome sebi. 
Njegova filozofija ima toliko istine i realnosti, koliko je prirodna i nužna 
istina mehaničkog kretanja nebeskih tijela, ali 4 samo toliko, kao ta, 
jer ima i drugih kretanja pored ovog. Filozofija je Spinoze teleskop, 
što donosi čovjeku pred oč: zbog svoje udaljenosti nevidljive predmete, 
a Leibnizova je mikroskop, što predmete, nevidljive zbog svoje ma- 
ijušnosti i finoće, čini vidljivima.« (L, Feuerbach, isto). 


Ako ze supstanciji oduzme aktivnost i stoga se ona zamijeni akci- 
dencijama, to se upađa u spinocizam, koji je pretjerani kartezijanizam, 
— kaže Leibniz. 

Ako je dakle monada nedjeljiva, onda mora biti i indivi- 

dualna, pa prema tome nužno nezavisna, odvojena i različita 
od svih ostalih monada, šio znači da jedna monada ne može 
izvana djelovati na drugu monadu, ili kako kaže Leibniz: 
»Monade nemaju prozora, kroz koji bi nešto u njih moglo ući 
ili iz njih izići« (Monadologija, 7). Odatle proizlazi, da sve 
ono, što se dešava u monadi, mora biti proizvedeno u njoj 
samoj, pa je monada, kao što smo vidjeli, samodjelatna, sama 
sebi dostatna i po sebi samoj aktivna individualna supslan- 
cija. 
Ta aktivnost ili sila, koju Leibniz određuje kao »ono u sa- 
dašnjem stanju, što sa sobom nosi promjenu u budućnosti«, 
jedina je prava realnost i osnov svega, što postoji i što po- 
slaje, dakle sama supstancijalnost. Ali sila nije isto što i kre- 
tanje, već uzrok ili unutrašnji princip kretanja, što kao osnov, 
razlog ili tendencija postoji i onda, kad kreianja nestaje. 
Kretanje i mirovanje samo su relativni, sila je apsolutna. No, 
supstancija ili apsolut ne može biti ni protežnost, kao što to 
postavljaju descartesovci, jer protežno pretpostavlja ono, što 
se proteže, dakle sastavljeno i mnogostruko, a monada ne 
može biti djeljiva, jer je jedriostavna, a samo nešto sastavlje- 
no može se dijeliti. Prema tome se materija, koju je Descar- 
tes poistovjetio s protežnošću, kao agregat ili skup mora sa- 
stojati od jednostavnih, prostih, nedjeljivih supstancija, koje, 
budući da nisu ni prostorne ni protežne, ne mogu biti materi- 
jalne, i tako Leibniz dolazi do pojma svoje monade kao du- 
hovnog atoma i pojma nematerijalne materije. 

Jedinstvenost, jednostavnost i nedjeljivost samo u formal- 
na određenja monade, sadržajno pak Leibniz je određuje po 
analogiji s ljudskom dušom, a analogija postaje jedan od nje- 
govih zakona prirode, kojim se on vrlo često i vrlo rado služi. 
Već je za Descartesa aktivna samo duša, a tijelo je samo au- 
tomat., Ali dok Descartes, vjerujući samo u razum, koji nam 
daje jasne i razgovijetne spoznaje, odbacuje na primjer osje- 
tilne elemente kao privid, pa time stvara nepremostiv jaz iz- 
među mišljenja i bitka, Leibniz naprotiv suptilnom analizom 
utvrđuje beskonačno mnoštvo naših duševnih stanja ili pre- 
dodžbi (percepcija), što postoje, djeluju, aktivne su i česlo 
vrlo odlučne u manifestaciji duše i duha, premda ih nismo i 

ne moramo biti svijesni.? Primjenjujući taj kompleks, čitav 
taj beskonačni niz predodžbi u nama, od nesvijesnih i mutnih 
do jasnih i potpuno razgovijetnih, na prirodni svijet bića, 
možemo po analogiji zaključiti prije svega, da osim i izvan 
nas postoje druga bića, i zatim, kao što je u nama i najne- 
jasnija i potpuno nesvijesna predodžba još uvijek elemenat 
duševnosti i specifično participiranje na duhu, da isto tako u 
Prirodi postoji beskonačan niz bića, od kojih svako, pa bilo 
i najniže, nosi u sebi osnov ili dovoljan razlog* svog posto- 
janja, koji je upravo aktivnost, sila, Princip životnosti i odu- 
hovljenosti. Dovoljan razlog ili osnov jest, dakle, po Leibnizu 
jedan od osnovnih zakona prirode, kojim on na svoj način 
prevladava Descartesov dualizam duše i tijela, što će ga još 
temeljitije pokušati prevladati svojim principom kontinuiteta. 


Ta osnovna točka Leibnizvva filozofskog prevladavanja 
kartezijanstva, a time i spinocizma, što čini odlučan pozitivan 
korak naprijed u razviiku filozofije, i po čemu se Leibnizova 
filozofija postavlja kao direktna veza s njemačkim klasičnim 
idealizmom, nalazi se upravo u Leibnizovu zahvatu u Des- 
cartesovu problematiku cogita, dakle u problem odnosa svi- 
jesti i samosvijesti, što će postati osnova njegove filozofske 
,koncepcije i sistema uopće. 


5 >Ali to samo je dovoljno, da govorimo o jednoj ,percepciji', a da 
to ne bi bilo nužno s tom predodžbom povezivati samosvijesno mišljenje«. 
(Vidi opštrnije: Hauptschriften zur Grundlegung der Philosophie, Bd. II. 
— »Aus dem Briefwechsel zwischen Le'bniz und Arnauld«.) 


*.To uopće ne znači ništa drugo do to, da ono, što jest, ne treba 
smatrati kao nešto, što neposredno postoji, nego kao stavljeno; ne treba 
ostat: pri neposrednom postojanju ili određenosti uopće, već se treba 
odatle vratiti u svoj osnov« (Hegel)... Suvišno je dodavati; dovoljan 
osnov. Nedovoljno nije osnov. Leibniz, koji je od zakona dovoijnoga 
osnova učinio bazu svoje filozofije, shvaćao je to dublje. »Leibniz je 
đovoljnost osnova uglavnom stavljao nasuprot kauzalitetu u nje- 
govu strogom smislu, kao mehaničkom načinu djelovanja« (Hegel). 
On je tražio »ođdnos« uzroka — »cijelo kao bitno jedinstvo«. (Lenjin: Fil. 
sveske, str. 114/115, Kultvra, Beograd, 1955.) 

IV 


Vidjeli smo, da je Descartes, utvrdivši s jedne strane je- 
dinstvo subjektivne svijesti, to jest sadržaja svijesti ili psi- 
hičkog uopće, i s druge strane značajnu distinkciju između te 
svijesti ili svijesnog sadržaja i refleksije o tom sadržaju ili 
spoznajnog subjekta, dakle samosvijesti (cogito), pošao putem 
samosvijesti, da bi je postavio konačno kao čistu formu, sup- 
stanciju i apsolut, pa je istovremeno upravo za volju i na 
osnovu jasnoće i razgovijetnosti neopazice zapustio sam sadr- 
žaj svijesti, a čitav kompleks osjetilnosti zabacio kao imagi- 
naciju i subjektivno, i time ispustio čitav niz međustupnjeva 
od anorganskog ili »mrtvog«, preko organskog, osjetilnog i 
osjećajnog do spoznajnog akta duha ili misaone supstancije. 
Time je sve ono, što nije duh, a duh je samo jasnoća i raz- 
govijetnost, ili negirano kao Privid, ili svedeno na mehaničko, 
protežno i prestorno, pa se na liniji tog pozitivnog, povijesno 
i teorijski dalekosežnog i odlučnog određenja spoznajnoteoret- 
ske razlike svijesti i samosvijesti upada u to, da se utvrđuje 
njihova međusobna apsolutna, supstancijalna različnost. A tu 
je teorijski, s jedne strane, dualizam početna točka i nužni 
rezultat čitavog tog misaonog procesa, i s druge strane, tu u 
osnovi leži neprevladano skolastičko određenje odnosa sup- 
štancije i njenih akcidentalnih oblika u okviru formalno- 
logičkog odnosa subjekta i predikata. 

Descartesova je distinkcija svijesti i samosvijesti i za 
Leibniza onaj izboreni i postignuti rezultat i sadržaj, od čega 
treba početi, ukoliko se uopće želi biti i ostati na visini kon- 
kretnog povijesno-teorijskog zadatka i filozofske neposredne 
aktualnosti i životnosti. Ali dok je Descartes, osjetivši to i 
sam, apsolutizirao jedan momenat tog unutrašnjeg dijalek- 
tičkog odnosa svijesti i samosvijesti na štetu samog sadržaja, 
stvarajući tako sve više jaz između subjekta i objekta, pa mu 
objekt kao misaona naknadna konstrukcija postaje subjektu 
nešto apsolutno izvanjsko, različito, što čistoj misli ne pripa- 
da, i ostavši tako u jednostranosti, što ju je u svojoj »Ras- 
pravi o metodi« (III) jasno naznačio, — Leibniz je u osnovi 
pošao drugim putem. Ako naime spoznavajući subjekt nešto 
misli kao svoj sadržaj, onda taj sadržaj, što postaje predme- 


117 


tom njegove spoznavalačke manifestacije, ne može biti od su- 
bjekta nešto supstancijalno različito (Descartes), niti subjektu 
nešto samo statički pripadajuće kao suma njegovih stanja ili 
modifikacija (na primjer osjetilni oblici skolastike), niti u 
jednom vječnom geometrijskom miru njegova svojstva ne 
sadrže se u njemu i ne proizlaze iz njega po samom njegovu 
određenju (Spinoza), — već je subjekt kao supstancija iden- 
tičan s predikatom, ali kao postajanje, aktivnost, samodje- 
latnost, kojoj upravo svijest, svijesni sadržaj, psihičko kao 
isto takva djelatnost po sebi postaje predmetom, u kojem se 
i preko koga samosvijest i postavlja kao refleksija svog vlasti- 
tog sadržaja. Svijest i samosvijest nisu ovdje više samo i is- 
ključivo različiti nego i jedinstveni, oni se uzajamno proži- 
maju, stvaraju i određuju, i tvore aktivno jedinstvo različi- 
tosti. Samosvijest upravo kao samosvijest ne isključuje svijest, 
već nju ima kao svoju pretpostavku, kao osnovu, kao razli- 
čitost svoga sadržaja ili kao svoje vlastite pojavne odredbe. 
Kao što različito preipostavlja jedinstvo, tako jedinstvo pret- 
postavlja različitost sebe i svakoga drugoga. Različito je Pro- 
mjenljivo, a promjenljivo je pojedinačno, individualno, jedno- 
stavno, subjekt ili supstancija je dakle jedinstvo svoje različi- 
čitosti, a budući da je promjenljivost, on je aktivnost ili sila, 
kao sam svoj zakon. Međutim, nije subjekt aktivnost samo kao 
samosvijest, nego i kao svijest ili svoj sadržaj, kao psihičko 
uopće. Prema tome nije jedino duh kao refleksija, kao jasno- 
ća i razgovijetnost kriterij i garancija postojanja, nego i svi- 
jest, koja je osjetilnost, težnja, tendencija, osjećanje, energi- 
ja ili aktivnost, kao sama svoja urođenost. Kako je dakle 
percepcija ili predodžba, odnosno akt predočavanja uopće, 
kao svojevrsna djelatnost, bitna manifestacija svega postoje- 
ćeg, nije duh supstancija samo po jednom momentu svoje 
djelatnosti, to jest na stupnju refleksije, već je on isto tako 
supstancija ili aktivnost, kao individualno i jednostavno, u 
cjelokupnosti svojih manifestacija ili u čitavom beskonačnom 
nizu bića, jer je i najnejasnija, najmutnija, potpuno nesvije- 
sna percepcija još uvijek nešto (a ne ništa kao za descartesov- 
ce), a nešto jest upravo kao aktivnost ili psihičko, kao po- 
sebnost participiranja na duhu, na bitku, sam bitak, postojeće. 

Svaka dakle percepcija kao monada, bez obzira na stupanj 
jasnoće svog predočivanja, sadrži u sebi jedan momenat bit- 
ka, pa ono što je u jednima predočeno, u drugima je istovre- 
meno dano kao sadržaj predočivanja, ovo opet drugom, i tako 
u beskonačnost, tako da ono, što je u danom momentu svijest, 
u drugom je sam svoj sadržaj, pa postaje predmetom samo- 
svijesti, i na taj način samosvijest kao subjekt postavlja svoj 
svijesni sadržaj kao objekt. Supstancija prema tome nije samo 
osnov zbivanja, nego istovremeno samo zbivanje, a zbivanje, 
promjena ili postajanje nisu izvanjski prostorni oblici u sebi 
postojeće supstancije, već njeno bitno određenje i manifesta- 
cija. Jer, monada ili supstancija kao duhovni elemenat nije 
dio, nego cjelina, nije materijalni atom ili dio tijela, već nje- 
gova osnova i konstituens. Monade su dakle životni principi, 
stvaralački uvjeti i sile, iz kojih se konstituira čitava mnogo- 
vrsnost, različitost i bogatstvo svijeta, čilav svijet konkretnog 
bitka. Stoga su tijela djeljiva, ali je zakon ili sila, što njima 
vlada, njihovo zbiljsko jedinstvo, jer djeluje kao individualna, 
samodjelatna, nedjeljiva cjelina i jedno. Po Leibnizu je prema 
tome logički neodrživo i proturječno pretpostaviti jednostav- 
ne elemente i njima istovremeno dati bilo kakva prostorna, 
tjelesna određenja, kao što su to oblik, položaj, premještanje, 
mjesto u prostoru i t. d. 


Osnovna naime svojstva monada, što proizlaze iz principa 
samodjelatnosti i njegov su posebni izraz, jesu po Leibnizu 
težnja ili požuda (appetitio) i sposobnost predočivnja (percep- 
tio). Monade se razlikuju po stupnju jasnoće predočivanja, i 
tako beskonačan niz monada, međusobno različitih, tvori sis- 
item u obliku piramide, u osnovi koje su monade s potpuno 
nesvijesnim predočivanjem ili takozvane gole monade (mo- 
nades nues), a to je uPravo materija, dok je njezin vrh apso- 
lutno svijesna supstancija, a to je bog. Dakle, prava slika ne- 
beske i svjetovne hijerarhijske ljestvice feudalnog društvenog 
uređenja. Na taj način, pojmom nesvijesnog, Leibniz poku- 
šava riješili osnovni filozofski problem odnosa bitka i mišlje- 
nja, materije i svijesti, i to tako, da skup nesvijesnih, mutnih, 
nejasnih predodžbi tvori materiju, to jest materija je svede- 
na na duh, fizičko na psihičko, a suprotnost duha i tijela rje- 

šava se u korelaciji između subjekta, koji predočuje i predoče- 
nog sadržaja svijesti, i time je Leibniz udario temelje svom 
sislemu objektivnog idealizma. 


V 


Materija je dakle po Leibnizu osnova svih monada, temelj, 
na kojem sc izdiže čilava monadološka zgrada. Nema viših 
stupnjeva razvitka bez nižih, nema dcscartesovskog duha bez 
osjetilnog, nejasnog, nesvijesnog, jer su svi ti elementi unu- 
trašnje najuže povezani.7 Osjetilnost ili materija i jest stoga 
veza medu monadama, jer »nema konačnog duha, kako kaže 
Leibniz, koji bi bio apsolutno slobodan od materije«. Prema 
tome, ne samo da u Lcibnizovu sistemu materija nije antipod 
duhu, od duha nešto apsolutno različito, već je upravo osnova 
i Pretpostavka duha, to jest materija je na svoj način odu- 
hovljena time, što je shvaćena i konstituirana kao aktivnost. 
a ne mrtva masa. Sloga nema duha bez materije, ili kako 
kaže Lebniz: »Kad bi monade bile oslobođene materije, one 
bi onda istovremeno bile istrgnute iz opće veze, a isto tako 
bjegunci i dezerteri od općeg reda«. Materija je stoga, kaže 
on, svakoj entelchiji, kao i višoj monadi ili ljudskoj duši, 
bitna i od nje neodvojiva. Tako upravo po tim neprimjetnim, 
nesvijesnim, nejasnim predodžbama ili percepcijama, to jest 
po Leibnizu entelehijama, koje nisu drugo nego čitav kom- 
pleks osjetilnosti, Leibniz objašnjava odnos, to jest harmoniju 
duše i tijela, odnosno vezu i podudaranje svih monada ili jed- 
nostavnih, individualnih supstancija. 

Kako je dakle uz težnju ili požudu predočivanje osnovno 
svojstvo monade, postoje po Leibnizu uglavnom tri stupnja 
u jasnosti predočivanja, kod čega Pored jasnoće i posebna 
modifikacija igra ovdje ulogu kriterija, po kojem monade za- 
uzimaju svoje mjesto u hijerarhiji postupnosti bića, a to su 


? »Misao, da je materija opća veza monada, — jedna od najuzvišeni- 
jih i najdubljih misli Leibnizove filozofije — jest običnom spiritualizmu, 
spiritiualizmu mašte i sentimentalnosti, jedan isto tako u nebo vapijući 
paradoks kao £ Spinozin stav, da je materija atribut božanske supstancije.« 
(L. Feuerbach, isto.) 

nejasno, jasno i razgovijetno predočivanje. Ali, kako ne po- 
stoje ni dvije monade, koje bi bile apsolutno jednake, to iz- 
među tih glavnih područja mora, po analogiji, da postoji čitav 
niz stupnjeva, koji monade međusobno razlikuju, a svaka niža 
monada požudom teži da postigne veći i jasniji stupanj pre- 
dočivanja. Time su postavljena i utvrđena i druga dva Leib- 
nizova osnovna zakona prirode, princip kontinuiteta i princip 
identiteta. Po zakonu kontinuiteta, direktno suprotstavlje- 
nom descartesovcima i njihovu dualizmu psihičkog i fizičkog, 
priroda ne čini skokova, već je svaki prijelaz neprekidan i 
postepen, a odnosi se na kvantitativan odnos među monada- 
ma, a zakon identiteta utvrđuje njihov kvalitativan odnos, to 
jest svaka je monada jednaka samoj sebi i po svom se kvali- 
tetu razlikuje od svake druge monade. 

Ono što Leibnizov princip kontinuiteta kao novo unosi u 
dotadašnju mehanističku koncepciju svijeta, a čime istovre- 
meno na svoj način prekida sa skolastikom, jest kako dimen- 
zija vremena, tako i sveopća povezanost materijalnih i du- 
hovnih pojava, što je logička i nužna konzekvencija i rezultat 
njegova određenja supstancije. Dok na Primjer Spinozina 
koncepcija geometrijski i mehanički konstituiranog bitka do- 
pušta i zahtijeva u općem smislu samo prostorna određenja 
»sub specie aeternitatis« (u vidu vječnosti), gdje je u osnovi 
i za svagda sve dano i nepromjenljivo, i gdje je dovoljno 
pokazati posrednu ili neposrednu povezanost jednoga modusa 
ili stanja s drugim, i njihovu izvedenost iz supstancije kao 
svog bitnog određenja, Leibnizova koncepcija zahtijeva pro- 
dubljenje određenja neke pojave i »sub specie temporis« (u 
vidu vremena). Ono što djeluje, djeluje u vremenu, mijenja 
se, postaje, teži od nižega k višemu, pa je Pored prostora vri- 
jeme neodvojivo svojstvo pojavnog svijeta. Ništa naime ne 
može postati odjednom, već u beskonačnom vremenskom nizu 
uzastopnih najsitnijih i neprimjetnih promjena, pa je vrijeme 
bitna kategorija razvitka i postajanja, a razvitak nije samo 
neka suma stanja, već takav prijelaz iz jednoga u drugo, u 
kojem svaki sadašnji momenat nosi u sebi tragove prošlosti 
i istovremeno je bremenit budućnošću. Tako svaka monada na 
svoj način i prema svojim mogućnostima sudjeluje ne samo 
u cjelini sadašnjeg svjetskog zbivanja, nego i u onom, što 


121 


joj je vremenski prethodilo, i što će biti u budućnosti. Tako 
Leibniz kaže: »Ljudi se dakle nalaze sa životinjama, životinje 
& biljkama, a ove opet s fosilima (okameninama) u bliskoj 
vezi, dok ovi posljednji sa svoje strane opet s tijelima, šlo 
nam se pojavljuju u osjetilnim percepcijama.«? O velikom 
značenju principa kontinuiteta za svoju i svaku filozofiju, 
principa, koji je ujedno ono opće u pojedinačnim pojavama i 
bićima, što postavlja ne samo sveopću povezanost prirode, 
nego samim sobom omogućuje racionalno prostorno-vremen- 
sko određenje svakog pojedinog momenta u uzastopnom slije- 
du i totalitetu bića, Leibniz je, anticipirajući kasnija istraži- 
vanja, pisao slijedeće: »Princip kontinuiteta za mene je pre- 
ma tome izvan svake sumnje i mogao bi poslužiti tome, da 
se zasnuje red važnih istina one prave filozofije, koja se iz- 
diže iznad osjetila i mašte i traži izvor pojava u intelektual- 
nim područjima. Laskam scbi, da imam neke ideje jedne ta- 
kve filozofije, ali stoljeće nije zrelo da ih primi«.? 


VI 


Princip kontinuiteta, koji je Leibniz primijenio najprije 
u geometriji i matematici, dobiven je na osnovu beskonačno 
i neuporedivo malih veličina, što u idealnom smislu prelaze 
jedna u drugu (infinitezimalna analiza, diferencijalni i in- 
tegralni račun), i princip je općeg reda (vidi na primjer: 
Leibniz: »Uber das Kontinuitatsprinzip« iz 1687. — Haupt- 
schr. Bd. I, str. 84—93), a tek kasnije ga Leibniz primje- 
njuje i na organska bića i proširuje na opći zakon prirode. 
Te geometrijske i matematske beskonačno male veličine isto 
su tako jedan od glavnih izvora i osnova njegove koncepcije 
monade, pa se i iz toga vidi, kako je pojam monade najunu- 
trašnije povezan s principom kontinuiteta i na njemu osno- 
van. Jer, upravo monada i jest ta, filozofski, ontološki po- 
stavljena i interpretirana beskonačno mala veličina, budući 
da te beskonačno ili neuporedivo male veličine nisu ni kon- 


* Leibniz: »Uber das Kontinuit&tsprinzipr (Aus einem Briefe von Le!b- 
niz an Varignon) — Hauptschriften, Bd. II, str. 71. 
* Isto, str. 78. 

stante, ni realne određenosti, nisu pojedini posljednji čla- 
novi jedne vrste, već sama cjelokupnost vrste, tendencija, 
pojam, idealno.!" Na taj način, kaže Leibniz, »...sasvim opće- 
nito može se reći, da je kontinuitet uopće nešto idealno, i 
ničega nema u prirodi, što bi imalo potpuno jednake (jedno- 
obrazne) dijelove; ali je također zato realna potpuno Podvrg- 
nuto ideelnom i apstraktnom: pravila konačnog imaju važe- 
nje u beskonačnom... i obratno važe pravila beskonačnog 
za konačno... Jer sve je podvrgnuto vlasti razuma, i ne bi 
bilo niti nauka, niti zakon ono, što bi proturiječilo prirodi 
najvišeg principa.«!! 


Tako Leibniz upravo na temelju zakona kontinuiteta i geo- 
metrijsko-matematskih istraživanja napušta klasični mehani- 
zam i nadopunjuje ga, shvativši i postavivši pojam veličine 
i kretanja ne kao apsolutno i supstanciju, što je i logička i 
spoznajnoteoretska i metafizička osnova mehanizma, već isto- 
vremeno kao relativnost, odnos, tendenciju, Prijelaz, dakle 
upravo kao beskonačnu i neiscrpnu promjenljivost, približa- 
vanje i udaljivanje. Statika mehanike nadopunjuje se ovdje 
dinamikom, koja po Leibnizu uključuje u sebe i pretpostavlja 
tako osjetilne kvalitete, životne oblike, prijelaze iz jednog 
stanja u drugo, i vrijeme kao oblik, u kojem se ti procesi 
zbivanju.!? Prostor, kretanje i mirovanje nisu dakle apsolutni, 
supstancija, nego relativni. Prema tome, dok na primjer po 
Descartesu (kao i po Spinozi i mehanizmu uopće), postojanje 


supstancije u jednom momentu ne uključuje u sebi i ne ob- 


“ : Mu ba di u ki U 
Na primjer: 2 rtg rta ta tso ita 

Tako se po Leibnizu pomoću zakona kontinuiteta može mirovanje sagle- 
dati kao beskonačno malo kretanje ili beskonačno mala brzina, odnosno 
kao poseban slučaj zakona kretanja, to jest kao ekvivalent jedne pod- 
vrste njegove suprotnosti, isto tako podudaranje dvlju točaka kao besko- 
načno mala udaljenost među njima, jednakost kao granični slučaj ne- 
jednakosti, dalje, paralelizam kao slučaj konvergencije dvaju pravaca, 
dok je na primjer krug u stvarnosti jedna vrsta pravilnog mnogokuta, 
kojemu su stranice beskonačno male veličine, 1 t. d. 


" Iz pisma Varignonu 1702, — Hauptschriften, Bd. I, str. 100. 


% »Tek diferencijalni račun omogućuje prirodnim znanostima da pri- 
kažu matematski ne samo stanja, nego i procese: kretanje«. (Engels: 
»Dijalektika prirode«, Kultura, Zgb, str. 218.) 

jašnjava trajanje bez pretpostavke intervencije božje volje, 
(koju je konzekvenciju iz toga eksplicite povukao okaziona- 
lizam), Leibniz tu poteškoću i proturječnost odstranjuje i 
prevladava uvođenjem pojma sile, po kojem svako pojedino 
stanje ili momenat zbivanja i događanja sadrži u sebi isto- 
vremeno i tendenciju (težnje, nastojanje), što je po sebi već 
rezultat prošlog i u sebi samom sadržava potencijalno čitav 
niz budućih stanja pa je upravo cjelokupnost, aktivno jedin- 
stvo, ono opće tih stanja, proces, dakle upravo sama monada. 


No, budući da je svaka monada samosvojna, individualna, 
od svake druge različita, iz same sebe djelujuća i sebi samoj 
dostatna supstancija, postavlja se pitanje, kako to beskrajno 
mnoštvo individualnih bića čini i može da čini jedinstvenu 
cjelinu, koja se zove univerzum. 

I Leibniz i Spinoza polaze u osnovi od istog pojma sup- 
stancije u tom smislu, što sva njezina određenja, stanja i mo- 
difikacije treba da proizlaze iz njezine vlastite prirode, po 
kojoj je ona kod Spinoze kao i kod Leibniza sama sebi do- 
statna, pa se sama sobom postavlja i shvaća, i stoga joj nije 
potrebno ništa drugo ili izvana, pomoću čega treba da bude 
određena. Ali, dok je Spinozina jedna i jedina supstancija to- 
talitet geometrijski konstituiranog bitka, Leibnizova je mo- 
nada kao individualnost i sila u sebi i po sebi univerzalno 
participiranje na bitku, i kao takvo aktivno jedinstvo besko- 
načnog mnoštva i razlike.!5 Osnovna je teškoća Spinozina 
stoga bila objasniti odnos te jedine apsolutne supstancije i 
beskonačnog mnoštva atributa (od kojih su nam poznati mi- 
šljenje i protežnosi), kao i modifikacija ili pojedinačnih bića, 
— a kod Leibniza se obratno problem postavlja onim časom, 
kad treba postaviti i objasniti, kako se iz beskonačnog mno- 
šiva individualnih jednostavnih supstancija dolazi do cjeline 


IU jednom pismu Bourguetu (1714), na njegov prigovor zbog spino- 
cizma, Leibniz je odgovorio: »Ja ne shvaćam, kako ste došli do tog okriv- 
ljenja, jer se Upravo po monadi obara spinocizam. Jer postoji toliko 
zbiljskih, supstancija, koliko | monada, umjesto da postoji samo jedna 
jedina supstancija kao po Spinozi. On bi imao pravo, kad nebi bilo 
monade, jer bez nje bi sve bilo prolazno i pretvorilo bi se samo u 
modifikacije i akciđencije, jer bi stvarima tađa nedostajao osnov bića 
i postojanja, jedna supstancijalna baza, koja se osniva jedino na posto- 
sanju monade.« 

svijeta. Teškoća je upravo u tome, što monada po Leibnizu 
ne može djelovati na drugu monadu, niti može od druge tr- 
pjeti stvarno bilo kakav, dakle izvanjski utjecaj, budući da to 
proizlazi iz same strukture i određenja supstancije, koja iz 
sebe same djeluje, samodjelatna je i sebi samoj dovoljna, od- 
nosno ono je, što je po samoj sebi. 


Leibniz taj Problem, ovako posiavljen, nije pokušao teo- 
rijski riješiti, možda zato, što ga nije mogao, pa se ovdje, 
može se reći, zadovoljava jednom jedinom  konstatacijom, 
koja, dobivena empirijskim promatranjem, za njega je sama 
po sebi jasna, pa je podiže na princip i sveobuhvaini zakon 
u vidu univerzalne — prestabilirane harmonije (harmonie 
prečtablie). Čitava je priroda, naime, od boga tako stvorena 
i udešena, da pored sve raznolikosti među monadama postoji i 
njihova sličnost, njihov unutrašnji sklad i podudaranje, pa u 
totalitetu bitka svaka stvar ima svoje mjesto određeno sa- 
mom njezinom prirodom. Duša je islo tako savršen psihički 
automat, kao što je tijelo fizički, i među njima, kao što smo 
vidjeli, nema nikakva stvarna utjecaja, tako da tijelo ne mo- 
že djelovati na dušu, i obratno, duša na tij&lo, već do podu- 
daranja njihova djelovanja dolazi po unaprijed udešenim i 
od boga utvrđenim zakonima. To je vrlo blizu takozvanom 
okazionalizmu Arnolda Geulincra (1625—1699) i Nicolasa 
Malebranchea (1638—1715), koji, polazeći od Descartesove 
nauke, potpuno zapuštaju i izvrću pozitivna dostignuća nje- 
gove filozofije i završavaju u otvorenom i agresivnom misti- 
cizmu. Po okazionalizmu (occasion-prilika, slučaj) isto kao i po 
Leibnizu nema uzajamnog utjecaja duše i tijela, a Leibnizova 
se postavka prestabilirane harmonije razlikuje utoliko, što bog 
kad je jednom svijet tako stvorio, više ne sudjeluje u njemu, 
jer je već sve unaprijed, jednom zauvijek uređeno, pa tako 
i odnos duše i tijela, dok po okazionalizmu bog u svakom 
času, u svakoj prilici ili pojedinom slučaju svojom voljom 
neposredno sudjeluje i uzrokuje djelovanje i utjecaj jednoga 
na drugo. Leibniz je i sam priznao, da je od njegove koncep- 
cije prestabilirane harmonije do okazionalizma potrebam samo 
jedan korak, a za tu je sličnost njegova shvaćanja karakteri- 
stična i Geulincxova usporedba s urarom i urama, što se kreću 

podudarno ne zato, što bi među njima postojala uzročna veza, 
već zato što ih je navio jedan te isti urar i pokrenuo ih, dakle 
primjer, što ga za potvrdu svoje teze navodi i sam Leibniz.!* 


Međutim, koliko je god Leibnizova Prestabilirana harmo- 
nija koncesija teologiji i iz nje vuče svoj korijen, toliko ona 
ima i svoje teorijske osnove u Lcibnizovu mehanicizmu, čega 
se on nikad nije potpuno oslobodio, a u tom smislu je to kod 
njega, kao što s pravom primjećuje Feuerbach, neprevladani 
ostalak kartezijanstva, kao uostalom i kod okazionalizma. 
Kao što ni Descartes, tako ni Leibniz nije sa svoje pozicije 
mogao stvarno dokraja riješiti problem odnosa duše i tijela. 
stoga i poseže za teološkim rješenjem. Pa ipak, pravo uzevši, 
njemu tu i nije bila potrebna božja intervencija u vidu pre- 
stabilirane harmonije. Jer, po svojoj strukturi, kao vječno 
ogledalo čitavog univerzuma, sama je monada po sebi ta uni- 
verzalna harmonija među monadama. 


VII 
a 

Ništa se u svemiru ne događa, pa bilo to i u najudaljeni- 
jim mondama, što se jasnije ili konfuznije ne bi odražavalo u 
svim ostalim monadama, ništa se nigdje ne zbiva, u čemu na 
svoj način ne bi učestvovale i gdje makar najnejasnijim ili 
nesvijesnim tragom u njima samima ne bi sudjelovale sve 
ostale monade. No upravo zato, što taj odnos aktivnosti i pa- 
sivnosti, taj međusobni i uzajamni utjecaj monada, to uza- 
jamno djelovanje među njima nije realno, već samo idealno, 
tu nastaje poteškoća čitavog Leibnizova sistema, koja onda 
traži jedno teološko, vanjsko rješenje kao i mehanizam. Me- 
hanizam onemogućava uljecaj duše i tijela zbog njihove me- 
đusobne apsoluine, supstancijalne različitosti, Leibnizova mo- 
nadologija, u kojoj su i tijelo i duša monade, samo druge vr- 
ste, različitog stupnja u jasnoći predočivanja svijeta i u kojoj 
je materija kao skup (agregat) nesvijesnih monada bitna veza 
među monadama, ne može da riješi taj problem zbog speci- 


4 Vidi: G. W. Leibniz: »Zur pršstabilierten Harmonie« (1696) — u 
Hauptschriften zur Grunđdlegung der Philosophie, Bd. II, St. 273/5. 

fićnog_ idealnog karaktera pojma aktivnosti. Monada nije 
neposredna sudjelujuća aktivnost, ona nije kreator svijeta, 
već po bogu stvoreno, stvor u svijetu stvorenja, i kao takva 
per definitionem pasivnost, su-djelovanje u gotovu, stvorenu 
svijetu, promatranje i kontemplacija svjetskog zbivanja, i 
upravo zato samo je bog kreator.!5 To teološko naknadno fun- 
diranje, povezivanje i obrazlaganje jest nužno utoliko, što 
proizlazi iz osnovne koncepcije monade, koja kao individual- 
ni duh ili oduhovljeni individuum nije stvarni sudionik u 
svom svijetu, i koliko god se samoaktivnošću sve mijenja, 
ništa se zapravo u cjelini ne mijenja, i sve ostaje isto kao što 
jest, i kao što će biti, i čitava se individualna aktivnost svodi 
na prosto Promatranje stvorenog i unaprijed udešenog, po 
bogu uređenog svijeta. Stoga je monada, kako kaže Leibniz, 
zaista samo ogledalo događanja, a ne u sebi, izvan sebe i po 
sebi stvarno događanje, odnosno i fizičko mijenjanje svog svi- 
jeta i sebe u njemu. A to ona i ne može biti stvarno, već za- 
ista samo idealno, jer je u osnovi određena kao prematrački 
akt, kao akt predočivanja, kojemu je objekt dano i stvoreno, 
a nije njezina kreacija. Tu su granice Leibnizove misli. Me- 
hanizam i kontemplacija tu još nisu potpuno prevladani, ali 
ono što je ovdje bitno, jest naglašavanje beskonačne veze 
stvari, koja upravo ukazuje na nužnost prevladavanja i dua- 
lizma i mehanizma. 

U kontinuiranoj ljestvici bića niže monade imaju samo 
percepcije (predodžbe), dok se više monade, koje Leibniz na- 
ziva dušama u pravom smislu, odlikuju apercepcijom ili sa- 
mosviješću. Ljudska je duša takva viša monada, dok sve niže 
percepcije i stanja »duševnosti«, »oduhovljenosti« ili općenito 
osjetljivosti Leibniz naziva entelehijama. Kako je pak biće 
&vake monade istovremeno tako konstituirano, da svaka u 
sebi samoj prema stupnju i sposobnosti predočivanja odra- 
žava kao u svojevrsnom ogledalu čitav univerzum, to »ništa 
monadu ne može ograničiti tako, da bi predočivala samo je- 
dan dio stvari«, koliko god to predočivanje u pojedinostima i 


'5 »Leibnizova monada razvija iz same sebe svoje predodžbe; ali ona 
nije stvaralačka i povezujuća si!a, nego se one uzdižu u njoj kao mje- 
hurl; one su indiferentne, neposredne jedna prema drugoj i tako prema 
samoj monadi.« (Hegel, Nauka logike, po Fil. sveskama, str. 102.) 

bilo nejasno i nepotpuno. Stoga po -Leibnizu ograničenost 
monada (a svaka je monada ograničena, jer kad bi apsolutno 
razgovijetno predočivala svemir, bila bi božanstvo) nije kvan- 
titativnog, već kvalitativnog karaktera, budući da ograniče- 
nost ili određenost u svijetu prirode nije u broju predočiva- 
nih predmeta, nego u posebnom načinu, modifikaciji spozna- 
vanja predmeta. Prema tome stupanj jasnoće predočivanja 
jeste kvalitativno, a ne kvantitativno određenje. Stoga se per- 
cepcija i sve njene promjene i stanja ne mogu objasniti iz 
tjelesnih oblika i kretanja, odnosno iz mehaničkih osnova, i 
Leibniz nastoji pokazati, kako je jednostavna supstancija ili 
monada princip i osnov mnoštva, sastavljenog, mehaničkog, 
tjelesnog i njegovih oblika, a ne obratno, jer nam tjelesno, 
protežno i mehaničko ili stroj nikad ne može dati više od svo- 
jih dijelova, koji jedan drugoga pokreću (vidi Monadologiju!). 
Tako ne samo životinje kao što je to za Descartesa i sve ostale 
mehaniste, već ni najniža tjelesna bića nisu ni samo tjelesni 
automati, niti doslovno mrtve stvari, već svako od njih po- 
sjeduje stanoviti stupanj savršenstva do u beskonačnost. 


Za svoju koncepciju monade uopće, a shvaćanje živog bića 
posebno, Leibniz je osnovu i argumentaciju našao ne samo na 
području psihološke analize naših duševnih stanja, što se kao 
jednostavno i individualizirano, po analogiji, generaliziraju, 
uoPćavaju i podižu na princip i apsolut, da bi na objektivnom 
planu tvorili kontinuirani svijet bića, što po sebi egzistiraju, 
već mu za to služe u velikoj mjeri epohalna otkrića prvih 
mikroskopičara Antonyja Leeuwenhoeka (1632—1723), Jana 
Swammerdama (1637—1680) i Marcella _ Malpighija (1628— 
1694), s čime je Leibniz bio točno upoznat i njima se upravo 
oduševljavao, kao istovremenom potvrdom svoje teorije, tako 
da su mu na primjer pojedini paragrafi jednog od njegovih 
glavnih djela, »Monadologije« (1714), gotovo doslovan opis 
onoga, što se pod jednim mikroskopom može vidjeti. Tako, 
da bi u skladu s čitavom svojom monadološkom koncepcijom 
pokazao i utvrdio beskonačnu životnost i aktivnost i najsitnijih 
djelića prirode i organizama, i da bi ukazao na monadološku 
konstituiranost bitka, Leibniz piše slijedeće: 

»Odatle se vidi, da i u najmanjem djeliću materije postoji 
jedan svijet stvorenja, živih bića, životinja, entelehija i duša« 
(član 66.). — »Svaki dio materije može biti shvaćen kao vri 
pun biljaka i kao ribnjak pun riba. Ali svaka grančica biljke, 
svaki ud životinje, svaka kapljica: njihovih sokova još je je- 
dan takav vrt ili jedan takav ribnjak« (67). — »I premda 
zemlja i zrak, što se nalaze između biljaka u vrtu, ili voda, 
koja se nalazi između riba u ribnjaku, nisu ni biljka ni riba, 
ipak ih oni u sebi još sadrže, ali najčešće nama neprimjetlji- 
vom finoćom« (68). 


I dalje: 

»Filozofi su bili vrlo zbunjeni o porijeklu oblika, entele- 
hija ili duša; ali danas, kad se egzaktnim istraživanjima na 
biljkama, insektima i životinjama opazilo, da organska tijela 
prirode nisu nikada proizvod nekog nereda ili gnjiljenja, već 
da uvijek proizlaze iz sjemena, u kojima su bez sumnje već 
imala prethodno preobrazbu (preformation), zaključilo se, di 
u njima već prije začeća ne bijaše samo tijelo, nego još i duša 
u tom tijelu, jednom riječju čitava životinja, i da je pomoću 
začeća ta životinja bila samo disponirana za jednu veliku 
transformaciju, da bi postala životinja druge vrste. Nešto 
slična vidi se i izvan Procesa rađanja, kao kod preobrazbe 
crva u mušice i gusjenica u leptire« (74 — Monadologija — 
Vidi tekst!). 


Na toj osnovi Leibniz je došao isto tako do zaključka, da 
su monade neuništive, one prirodnim putem ne mogu ni na- 
stati ni propasti, a ono što obično nazivamo smrću ili nesta- 
janjem, samo je preobražavanje, prijelaz iz jednog stanja u 
drugo, transformacija bića. Tako su ne samo duše, nego i ži- 
votinje neuništive, čijom smrću propada djelomično samo nji- 
hov stroj, koji međutim preuzima na sebe druge organske 
oblike. 

Tim svojim postavkama, a u skladu s tadašnjim općim 
naučnim shvaćanjem, Leibniz stoji na stanovištu, po kojem je 
nastajanje ili rađanje samo proces razvoja, raštenja, odmo- 
tavanja, a takozvana smrt samo je zamotavanje, umanjivanje, 
prelaženje u drugo biće, koje kao gotovo postoji u svom sje- 
menu još i prije tog procesa, koji je samo određena realizi- 


9M Kangrga: Racionalistička filozofija 129 


rana dispozicija i preformacija nečega, što je prethodno već 
postojalo kao jedno, živo i cjelovito. A takvo shvaćanje upra- 
vo i jest u skladu s njegovom koncepcijom monade i njezinom 
strukturom. 

Budući da mehanizam sa svojim pojmom inertne mase i 
mehaničkog kretanja, kao i svojim implicitnim dualižzmom, 
što iz njega proizlazi, u krajnjoj liniji uvijek pretpostavlja, 
zahtijeva ili izričito postavlja nekog izvanjskog pokretača i 
vezu duše i tijela, Leibniz je već osnovnim određenjem sup- 
stancije kao sile, aktivnosti, samodjelatnosti, što je po njemu 
upravo bit monade, bio na putu da prevlada _mehanističku 
koncepciju svijeta. No, kako ta aktivnost monade nema, kao 
što smo vidjeli, karakter samostvaralačkog dinamizma, već je 
monada kao stvoreno i unaprijed udešeno ipak samo Psihički 
automat svoje vrste, kao što je tijelo isto tako fizički, odnos 
duše i tijela ostao je u Leibnizovoj filozofiji teorijski otvore- 
no pitanje upravo zato, što Leibniz tu nije bio dovoljno do- 
sljedan. Njegov je zadatak međutim, što ga je sebi postavio, 
i bio u tome, ne da napusli mehanizam, već da ga uskladi 
s teleološkim objašnjenjem svijeta i da pokaže, kako se ta dva 
shvaćanja i tumačenja ne samo ne isključuju, nego se dapače 
teorijski dopunjuju. On je, uvidjevši i spoznavši ograničenost 
i osnovne unutrašnje poteškoće i proturječnosti mehanicizma, 
bio potpuno načisto s tim, da ga treba prevladati, ali je sma- 
trao, da će to postići nadopunjavajući ga i uskladujući s te- 
leologizmom, a da kod toga nije vidio, kako ga je to u krajnjoj 
liniji dovelo do jednog novog, višeg, svojevrsnog mehani- 
cizma. Jer, dok je osnovna ncrješiva poteškoća mehanizma su- 
Protnost psihičkog i fizičkog. Leibniz svojom koncepcijom 
monade upada u novu suprotnost takozvanih tvornih i svr- 
hovitih uzroka. Tako, na temelju strukture monade i prirodo- 
naučnih (bioloških, mikroskopskih) istraživanja, Leibniz po- 
kazuje nužnost uskladđenja mehanizma i teleologizma, pa za- 
ključuje: 

>Ti su mi principi dali mogućnost, da se objasni prirodna 
veza, ili bolje, suglasnost duše i organskog tijela. Duša slijedi 
svoje vlastite zakone, a tijelo također svoje, i oni se sreću 
zbog unaprijed urcedenog sklada (harmonie precčtablie) među 
svim supstancijama, jer su sve one predočivanja jednog te 


130 


islog univerzuma« (78). — »Duše djeluju po zakonima svr- 
šnih uzroka (causes finales), pomoću požuda, svrha i sredsta- 
va. Tijela djeluju po zakonima tvornih uzroka (causvs effi- 
cientes) ili kretanja. A ta dva područja, ono svršnih uzroka i 
ovo tvornih uzroka,!“ međusobno su uskladena« (79 — Mona- 
dologija). 

Međutim, niti su ta područja ovdje stvarno usklađena, niti 
je ta predodređenost teorijsko rješenje problema, jer su ta 
dva područja s jedne strane samo nasilna konstrukcija, i 
s druge strane teološki zahtjev, a jedno i drugo proizlazi iz 
neprevladanog mehanizma i isključivo idealnog, kontempla- 
tivnog karaktera pojma djelovanja, aktivnosti. Pa kao što, 
na primjer, u Descartesa mora nužno nastupiti bog kao jedin- 
stvo dviju supstancija, mišljenja i protežnosti, i garancija 
istinitosti spoznaje, tako se u Leibniza isto tako nužno po- 
stavljaju božja mudrost, volja i dobrota, da bi stvorile sklad 
ili harmoniju kako između psihičkog i fizičkog, dakle između 
tvornih i svršnih uzroka, tako i između svih jednostavnih 
supstancija ili monada, ali isto tako i kao prvi uzrok i jam- 
stvo, da su izvedeni svi opći principi i zakoni prirode, što ih 
bog u sebi sadrži. 


To je unutrašnja proturječnost Leibnizova sistema. Jer, 
dok je s jedne strane Leibniz, nastavljajući na Descartesovu 
problematiku odnosa svijesti i samosvijesti, riješio problem 
odnosa psihičkog i fizičkog u smislu objektivnog idealizma, 
s druge strane čak ni svojim pojmom sile nije mogao da se 
riješi mehanizma kao osnovne naučne pretpostavke vremena, 
pa polazi od njega i uklapa ga u svoj sistem kao kategoriju, 
koja objašnjava prirodno zbivanje. Tako on kaže: »Ja ne po- 


*% »Naravno da dijalektičar Hegelova kova nije mogao vrludati u uskim 
granicama suprotnosti između causa efficiens i causn finalis, Sa stanovišta 
današnje nauke učinjen je kraj cijelom ovom jalovom brbljanju o toj 
suprotnost: time, što mi iz iskustva i teorije znamo, da su materija 
kao i njen način postojanja, to jest kretanje, nestvorivi i da su prema 
tome konačni uzrok samima sebi; (podcrtao M. K.) naprotiv se 
onim pojedinačnim uzrocima, koji se u uzajamnom djelovanju kretanja 
svemira javljaju vremenski ili prostorno izolirani, ili ih izolira naša misao, 
uopće ne pridaje nikakva nova odredba, nego im se pridaje neki ele- 
menat, koji izaziva zbrku, ako ih nazivamo djelatnim uzrocima. 
Uzrok koji ne djeluje nije nikakav uzrok« (podcrtao M. 
K.) (Engels: »Dijalektika prirođe«, str. 203). 

ričem, medutim, da se prirodne pojave (zbivanja), pošto 
su jednom utvrđeni principi, mogu i moraju objasniti po pra- 
vilima matemaiske mehanike; samo uz pretpostavku, da se 
kod toga ne zaborave divljenja dostojne svrhe (ciljevi) uredu- 
juće providnosti. Ali principi fizike, a time također i meha- 
nike ne mogu se dalje izvesti iz zakona o malematskoj nužno- 
sti, već za svoje zasnivanje trebaju konačno ukazivanje na 
najvišu inteligenciju: u tome leži pravo pomirenje između 
vjere i uma.«!? 

Prema tome, čak i pomirenje religije i uma proizlazi u 
Leibniza iz uočene ograničenosti, unutrašnjih poteškoća i pro- 
turječnosti samoga mehanicizma. Na taj se način odredena, 
velikim misaonim naporom izborena, razumska konstrukcija 
svijeta, sam razum kao opća zakonitost univerzuma prenosi 
apsolutno na boga, koji je prvi izvor, polazna točka i apso- 
lutna garancija svih principa, u kojima je sadržana i iz kojih 
je izvedena čitava zakonitost prirode. Jer, teško je ljudskom 
umu, pošto je svoj svijet stvorio i Po svojim ga vlastitim za- 
konima spoznao, shvatiti se ipak prvim 1 stvarnim stvorite- 
ljem, jer je sam ograničen, a ima još toliko toga oko njega i 
u njemu samome, što on nije stvorio i što još nije postalo nje- 
govim djelom, pa prema tome ni njegovim predmetom. Iz te 
apsolutne, sveobuhvatne i određujuče sigurnosti čovječjega 
razuma proizlazi, dakle, istovremeno i njegova apsolutna ne- 
sigurnost, što u pozitivnom i u negativnom smislu rezultira 
u nužnosti i zahtjevu postavljanja boga kao prvog apsolutnog 
principa sebe i svega drugoga. Bog je tako stalni pratilac 
ljudskog uma, njegova granica i memento, koji ga neprekidno 
podsjeća na svoju vlastitu ograničenost, a ta je ograničenost 
opet postulat njegove neograničenosti i savršenstva. Dovedena 
do svojih krajnjih granica i _ konkretne povijesno-teorijske 
mogućnosti, logika, spoznaja, nauka čini tu skok u nepoznato 
i, nezadovoljavajući se postignutim i sumnjajući u nj, »lo- 
gički« traži izlaza na drugom, opet na »svojem« području. 
Jer, i razumska, logička konstlrukcija svijeta i naknadno 
stvaranje svijeta po bogu jesu njezino djelo. I sloga samo 


'? »Ober das Kontinuitatsprinzip« (1687), — Haupischr.ften, Bd. I, su 93. 
tpodcrtao M. K). 

onda, kad se ne bi uvidjelo, da je bog ovdje sveden u nužne 
granice razuma,!'* i to upravo Leibnizova razuma, i zakona 
prirodnonaučne spoznaje, kojima je podvrgnuta i po kojima 
je ograničena i sama božja volja, koja ne može da čini ništa, 
što ne bi bilo u skladu s tim zakonima, to jest sa svojim vla- 
stitim, odnosno Leibnizovim zakonima, samo onda, dakle, bila 
bi ovdje čudna postavka stvaranja svijeta po bogu. Jer, ko- 
liko je za objašnjenje nestvorenosti prirode i živih bića u Leib- 
nizovoj koncepciji zapravo suvišno doslovno shvaćeno stva- 
ranje svijeta po bogu i uopće sva teološka argumentacija, pro- 
izlazi implicite kako iz čitave konstrukcije svijeta, tako i iz 
mnogih značajnih Leibnizovih naučnih postavki i prirodnih 
zakona uopće, koji upravo obaraju svaku pretpostavku i pre- 
dodžbu nekog stvoritelja, kao na primjer ova misao: »...ipak 
nije ništa prirodnije, nego pretpostaviti, da ono što nema po- 
četka, isto tako nema ni svršetka«.!" 

A niti priroda, niti živa bića, niti monada nemaju prirod- 
nog početka i svršetka pa ne mogu ni početi ni svršiti, ne 
mogu Postati niti biti uništeni, osim ako u tom smislu ne bi 
intervenirala božja volja. Ali božja je volja ograničena razu- 
mom i određena samim svojim zakonima, što ih Leibniz ot- 
kriva i postavlja u osnove prirodnog i svjetskog zbivanja, 
pa je nemoguće pretpostaviti, da bi bog mogao učiniti nešto, 
šlo bi proturiječilo njegovu, dakle Leibnizovu razumu, jer bi 
u tom slučaju bog bio bezuman, što je suprotno njegovu 0s- 
novnom određenju kao najvišoj mudrosti. Tako Leibniz, ko- 
liko god to postavljanje boga bilo naizgled logički izvedeno, 
odnosno upravo zato, što jest logički osnovano, primorava 


“ Za to određenje Feuerbach točno kaže: 

»Spinoza odriče bogu razum i volju, jer se oni, uzeti u antropomor- 
fističkom smislu. odnose na nešto druko kao svoj predmet i suprotnost, 
a bog, ako mu se pripiše razum, jest isto, što on misli, predmet _ i 
m:rao u njemu su jcdno. 

Mudrost, dobrota, pravednost bitno izražavaju samo odnos prema 
nama. To su bitna i realna svojstva bORga.« (L, Feuerbach: isto.) 

" Vidi opširnije: Hauptschr., 11 — Aus dem Briefwechsel zwischen Leib. 
niz und Arnauld. 

Ova je misao ovdje po Leibnizu izvedena kao jedan od zaključska iz 
bioloških istraživanja Malpighia, Swammerđama i Leeuwenhoeka, u di- 
skusiji s Arnauldom, ali se odnosi + na zakon o održanju sile, kao što isto 
tako proizlazi iz pojma _ monade. 

boga da misli i djeluje po njegovim zakonima. Da je Leibniz 
osjetio, shvatio i spoznao povijesnost svoje i praktičke i mi- 
saone pozicije, a on se svojim principom kontinuiteta veoma 
približio pojmu Povijesnosti, on bi možda uvidio, da bog po 
istoj toj logici može misliti i djelovati i po drugačijim zako- 
nima razuma i prirode i spoznajne misli uopće, ukoliko ne bi 
i onda opću zakonitost svijeta, danu u umu, nazvao bogom. 
Pa ipak je, dobro shvaćeno, u tom smislu dovoljno i ovo: 
»Mogu stoga zakoni kretanja, kao što to hoće pater Male- 
branche, i biti ovisni o božjoj volji, pa ipak će sama ta volja 
u svemu, što čini, a da bi to suglasno učinila, održavati red 
i um, a time također u utvrđivanju prirodnih zakona ne će 
nigdje narušiti princip, o kojemu je ovdje riječ, a niti tako- 
đer zasnovati slabo povezana i nepotpuna pravila.«?% 


VIII 


No, pored tih i takvih argumentacija, što iznutra ograni- 
čavaju i ruše osnovne atribute i određenosti boga samom lo- 
gikom njihova dokazivanja i oPravdavanja, Leibniz se i po- 
sebno potrudio da pokaže i dokaže, kako se i filozofski mogu 
zasnivati osnovna učenja i dogme teologije, da religija ne 
proturiječi razumu, da je bog stvorio najbolji od svih mogu- 
ćih svjetova i da utvrdi egzistenciju božju. Tako je nastala 
njegova »Teodiceja« (1710),#! napisana na molbu pruske kra- 
ljice Sophie Charlotte, kako bi se suprotstavilo shvaćanju 
Pierra Baylea, koji je tvrdio ne samo da se religija i filozo- 
fija ne mogu uskladiti, nego da vjera i njene dogme apsolutno 
proturiječe umu, pa se u učenje pozitivne religije može samo 
vjerovati, ali se ono ne može logički, racionalno dokazati, za- 
snovati i opravdati. 


X Leibniz: Uber das Kontinuitatsprinzip« (Hauptschr., Bd. I, str. 91.). 


2 »Svrha je Teodiceje — kaže Feuerbuch — da suprotno Bayleovu 
mišljenju dokaže podudaranje vjere i uma, kako bi istovremeno 
zadovoljio interese teologije i interese filozofije. Postavlja se pitanje, kako 
je Leibniz mogao sasvim različite i suprotne kategorije, što leže u osnovi 
teologije 1 u osnovi filozofije, jednu s drugom pomiriti. Kategorija 
teologije jest relacija, a filozofije jest supstanci- 
jalnost. (Ludwig Feuerbach: isto.) 

Ako je, suprotno Bayleu, čitavu tu teološku problematiku 
htio racionalno postavili, Leibniz je, dakako, izvođenje i do- 
kazivanje osnovnih stavova morao dovesti u sklad sa svojim 
sistemom i zasnovati ih na svojoj filozofskoj koncepciji, za 
što je već u mnogim svojim postavkama imao dovoljno ele- 
menata. Trebalo ih je samo povezati i sistemalizirati i iz njih 
izvesti zaključke, pa je Leibniž s pravom primijetio, da mu se 
problematika »Teodiceje« nametala već mnogo prije i da je 
već godinama osjećao potrebu obraditi je u jednoj cjelini, 
kako bi popunio jednu prazninu u svom učenju. Tako Leibniz 
svoja teološka razmatranja osniva neposredno na jednoj od 
osnovnih postavki svoje spoznajne teorije, koja proizlazi iz 
pojma individualne supstancije, pa prema tome istovremeno 
i metafizike, to jest na određenju i odnosu takozvanih istina 
iskustva (vćrites de fait) i istina razuma (verites de raison). 

Istine razuma dane su i osnovane principom proturječno- 
sti, i sve ono što im je suprotno, proturiječi im po sebi, pa su 
te istine, kao i identični stavovi (ili aksiomi) izvedene a 
priori, odnosno logički su i metafizički zasnovane i kao takve 
nužne. 

Kako nužne ili vječne istine imaju svoj osnov ili izvor 
u božjem razumu, to one predstavljaju bitne stvari, pa se 
»pomoću spoznaje nužnih istina i njihovih apstrakcija uzdi- 
žemo napokon do refleksivnih akata mišljenja, do misli o 
»ja« i razmatranja naše unutrašnjosti, i to tako, da razmišlja- 
jući o sebi samima dolazimo do pojmova bitka, supstancije, 
jednostavnog ili sastavljenog, nematerijalnog i boga samoga, 
&hvaćajući da ono, što je u nama ograničeno, u njemu je bez 
granica. I ti refleksivni akti dobavljaju nam glavne objek- 
te našeg umovanja« (Monadologija, 30). Ali postoje isto tako 
i isiine iskustva, suprotnost kojih ne uključuje proturječnost, 
pa one nisu ni metafizički, ni logički zasnovane, a to su slu- 
čajme istine. Međutim krivo bi bilo pretpostaviti, da te hipo- 
tetičke istine, koje se odnose na svijet pojava, nisu nikako 
određene, jer one se temelje na principu dovoljna razloga i 
njime su opravdane. Jer, ono što nije nužno, to jest što po 
sebi samom nije odredljivo i određeno, odnosno što nije ra- 
zumom utvrđeno, nije nepostojeće, nego je moguće, a ono, 
što je samo moguće, nije i po sebi stvarno, jer njegova egzi- 

stencija ne uključuje u sebi esenciju, pa razlog svog postoja- 
nja nema u sebi, nego u drugom. Konačna stvar ili egzisten- 
cija nije prema tome zasnovana na scbi, nego izvedena od 
druge, ova opet od druge i iako u beskonačnost, a sve zajedno, 
da bi uopće bile zbiljske, moraju imati svoj konačni razlog u 
beskonačnom, u apsolutnoj biti ili svom prvom uzroku, koji 
u sebi samom ima svoju egzistenciju, a to je bog. To je jedan 
od dokaza da bog postoji, ali je to istovremeno i posljednji ili 
dovoljan razlog postojanja svih konačnih ili slučajnih stvari, 
odnosno istina iskustva. Posljednji dovoljan razlog svih stva- 
ri ili jamstvo njihove egzislencije jest dakle u bogu, odnosno 
u jednom od njegovih atributa: u božjoj volji. Na taj način 
spoznajnoicoretska razlika izmedu istina iskustva i istina ra- 
zuma u osnovi je ontološka razlika između slučajnog i nužnog, 
mogućeg i realnog, pa je time po Leibnizu određen odnos eg- 
zistencije i esencije kao jedan od osnovnih problema nove 
filozofije, što ga je eksplicite postavio već Spinoza. Prema to- 
me ono šlo se ne može spoznati po sebi samom, ima svoj do- 
kaz u bogu, pa izvori razlike između mogućeg i realnog pro- 
izlaze iz razlike dvaju božanskih atributa, to jest razuma, 
koji se odnosi na biti, i volje, koja se odnosi na egzistencije. 

Kao posljednji razlog svijeta pojedinačnih, slučajnih, po- 
javnih stvari ili egzistencija, bog svojim razumom predočuje 
i sadrži u sebi dakle sve mogućnosti, o kojima njegova volja 
odlučuje, izabira i stvara po principu najboljega, a kako u 
izboru svih mogućih svjetova, što ih ima pred sobom, može 
postojati samo jedan, to mora za taj izbor postojati dovoljan 
razlog, a taj se po Leibnizu nalazi u doličnosti i stupnjevima 
savršenstva tih svjetova, od kojih svaki prema svom većem 
ili manjem savršenstvu ima pravo da leži za egzistencijom. 
Zbog toga je bog stvorio najbolji i najsavršeniji od svih mo- 
gućih svjetova, što ga je svojom beskonačnom mudrošću mo- 
gao spoznati, svojom dobrotom odabrati i voljom stvoriti, i u 
tome se sadrži Leibnizov takozvani metafizički optimizam. 

Iz toga proizlazi, da je svijet kao djelo božje u cjelini sa- 
vršen, pa sva ukazivanja na nesavršenosti pojedinih njegovih 
dijelova i sva zla, što iz toga proizlaze, odnose se samo na po- 
jedinačne stvari, koje su po sebi ograničene, i na njihove me- 
đusobne odnose, pa ta zla ne proizlaze niti od boga, niti od 

cjeline svijeta, već su rezultat upravo te ograničenosti poje- 
dinih njegovih momenata, šlo se upravo kao takvi i razlikuju 
od boga, koji je apsolutna supstancija i savršenstvo. U tom 
smislu svaki mogući svijet, koji treba da se sastoji iz konač- 
nih stvari, jer bi inače postojao samo bog, mora da je upravo 
zbog svoje konačnosti i ograničenosti, što proizlazi iz njegove 
stvorenosti, u svojim dijelovima nesavršen, pa ta nesavršenost 
ne proizlazi iz prirode boga, nego iz prirode konačnih sivari.5? 
Tako iz te ograničenosti, kao metafizičke osnove nesavršen- 
stva proizlaze i nastaju zla i patnje u svijetu ili takozvana 
fizička zla, a iz ovih opet grijeh kao moralno zlo. Izvor zla 
uopće prema tome nije u bogu, nego u svijetu, nije u cjelini, 
nego u pojedinačnom, a mi kao ograničena bića krećemo se 
uvijek u krugu konačnog, ograničenog i pojedinačnog, pa go- 
voreći o zlu ne mislimo na beskonačnu, apsolutnu svrhu naj- 
višeg bića, što ju je imao pred sobom stvarajući svijet, jer 
nam je kao takvima ona nedokučiva i nespoznatljiva. 

S kojim pravom pak sam Lcibniz zaključuje o nečemu, 
što je nedokučivo i nespoznatljivo. i to utvrđuje, na to on nije 
odgovorio, i to ostaje otvoreno pitanje, kao što iza svih tih 
njegovih razmatranja ostaje pitanje, da li je taj svijet ne 
samo najbolji od svih mogućih svjetova, nego stvarno i do- 
voljno dobar. No, to se i ne može ovako rješavati, kako je 
postavljeno, jer raspravljanje o dobroti svijeta u osnovi je 
promašeno stoga, što to nije teorijsko pitanje, u što ovdje ne 
treba dublje ulaziti. 


IX 


No, i u tom teološkom ruhu, u tim nasilnim konstrukcija- 
ma i dokazima pod svaku cijenu, i u toj, u naučnom smislu 
uzeto, kvaziproblematici, Lcibniz je ostao dosljedan samome 
sebi i čitavoj svojoj filozofskoj koncepciji. Pa, dok utvrduje 
postojanje najviše monade (boga), istovremeno ukazuje na 
postojanje najnižih menada, osjetilnog — materije kao opće 


2 To je jedan dokaz za postojanje boga na osnovu odnosa besko- 
načnog 1 konačnog, boga i svijeta. što ga je postavilo već Nikola Ku- 
zanski. 

veze svih monada. — »Kad jedno inteligentno biće — kaže 
Leibniz — ne bi imalo nikakvih drugih ideja, osim razgovi- 
jetnih, onda bi ono bilo bog, i njegovo bi znanje bilo bez gra- 
nica. Čim naprotiv postoji miješanje nejasnih misli, tu 6&u 
osjeti, tu je materija. Jer te misli potječu iz međusobne veze 
(odnosa) svih stvari po trajanju i protežnosti. Stoga nema u 
mojoj filozofiji nijednog umnog bića bez organskog tijela i 
nijednog stvorenog duha, koji bi bio potpuno odvojen od 
materije.«2* A to je već prvoklasna misao, kojom je Leibniz 
prevladao mnoge osnovne ograničenosti svoga vremena u 
shvaćanju bića i čitavog kompleksa duhovnosti, Pa je s te 
pozicije, izgrađene i formirane već mnogo prije, mogao svo- 
jom zaista suptilnom analizom na svoj način dati odgovor 
na Lockeovo u osnovi jednostrano tumačenje problema tako- 
zvanih urođenih ideja. U svom opsežnom djelu »Nouveaux 
Essais sur 1' entendement humain« (1704 — izdano prvi puta 
tek 1765) Leibniz se temeljito pozabavio tim problemom, a 
da bi to mogao, on ga je osvijetlio sa svih aspekata, što se 
odnose na tu problematiku, pa je time dao kao neki rezime 
čitave svoje filozofije, a istovremeno i produbljenje mnogih 
svojih (spoznajnoteoretskih) stavova. 

Upravo zato što pitanju urođenih ideja, kao posebnom 
spoznajnoteoretskom Problemu, nije prišao isključivo s pozi- 
cija spoznajne teorije, u okviru koje se taj, i svaki drugi pro- 
blem, ne samo ne može riješiti, nego ni postaviti, a što je za- 
pravo Locke pokušao,i već mora biti ontološki zasnovan, bu- 
dući da je spoznajnoteoretska problematika u osnovi istovre- 
meno i ontološka, pa upravo o postavljanju i rješenju proble- 
ma bitka ovisi mogućnost postavljanja i rješavanja spoznaje, 
— Leibniz je samom svojom ontološkom pozicijom bio bliži 
rješenju tog problema nego Locke. Jer čitava Leibnizova fi- 
lozofska, ontološka, dakle monadološka koncepcija, sa svojim 
pojmom monade kao individualne supstancije, s Pojmom ak- 
tivnosti i sile, s principom kontinuiteta, s rješenjem odnosa 
svijesti i samosvijesti, i na toj osnovi fizičkog i psihičkog u 


2) Leibniz: Theodicće, II, 124. 


X Leibniz inače empirizam uopće i Lockeovu filozofiju posebno na. 
ziva površnom filozofijom i odriče Lockeu svaku pravu filo- 
zofsku temeljitost. 

smislu objektivnog idealizma, pa napokon sa svojim shvaća- 
njem živog bića ili organskog uopće, uključuje u sebe i rje- 
šava, samo s drugog aspekia, to jest sa stanovišta raciona- 
lizma, onu istu problematiku, što je predmet razmatranja i 
Lockea i čitavog empirizma. 

U središtu te problematike kako empirizma, tako i racio- 
nalizma, stoji postavljanje subjekta kao supstancije ili nečeg 
objektivnog, i io je zapravo osnovno pitanje čitave novovje- 
kovne građanske filozofije od Descartesa i Bacona do Hegela. 
Pa, dok taj problem empirizam sagledava i postavlja s pozi- 
cija i u okviru isključiva izvora, granica, spoznajnih moguć- 
nosti i dosega misaona subjekta, napadajući i odbacujući sva- 
ku »metafizičku, ontološku spekulaciju«, a da istovremeno sa 
svojim pojmovima »primarnih i sekundarnih kvaliteta« i poj- 
mom refleksije kao djelatnosti duše nužno i neophodno ostaje 
na tlu same te »prognane spekulacije«, i iz nje ne može izići 
drugačije, nego samo Humeovim skepticizmom, — racionali- 
zam pak s druge strane samim svojim postavljanjem (po Des- 
cartesu) zasniva bitak na duhu, na mislećem subjektu, na 
»ja«, ili govoreći jezikom empirizma, upravo na tim refleksi- 
jama i sekundarnim kvalitetima kao onom, što proizlazi iz 
samog subjekta, odnosno što je on sam, dakle supstancija. Taj 
povijesni dualizam kretanja novovjekovne misli, po liniji em- 
pirizma i po liniji racionalizma, završava u Hegelu, i tek tu, 
ovako postavljen, razrešuje svoju suprotnost u posljednjoj 
konzekvenciji svoga teorijskog postavljanja, pa je u tom smi- 
slu upravo Hegelova filozofija kao vrhunac i posljednji naj- 
viši domet građanske filozofske misli pravi i jedini unutrašnji 
kriterij za sagledavanje i spoznaju, dakle određenje specifič- 
ne jednostranosti i ograničenosti, a istovremeno i dosega sva- 
kog pojedinog stadija novovjekovnog razvitka spoznaje. 

Taj zahtjev, da se sagleda, uoči i spozna osnovni pravac 
kretanja građanske filozofske misli i njena centralna proble- 
matika postavljanja i argumentiranja mislećeg, spoznajnog 
subjekta kao totaliteta i sveobuhvatnosti, koji iz sebe sama 
stvara svoj predmet i svoj svijet i konstituira ga po svojim 
vlastitim zakonima, pa subjekt kao bitak na sebi zasniva 
objektivnu stvarnost i sam je svoj objekt — takav teorijski 
zahtjev implicira određenu metodološku poziciju, koja omo- 

gućuje da se svaki od tih stupnjeva razvitka nove filozofije, 
u kompleksu svoje povijesne određenosti, odnosno ideološke 
uvjetovanosti i samog svog teorijskog dosega, dosljednosti i 
dorečnosti postavi na svoje pravo mjesto, i da mu se dade 
povijesno-teorijsko određenje po njegovu stvarnom značenju. 

Tako je već Leibniz, promatrano s tog stanovišta, u svojoj 
filozofskoj koncepciji sažeo i pretpostavke empirizma i pret- 
postavke racionalizma i kritički prevladao njihove isključive 
jednostranosti, usmjerivši ih prema jedinom mogućem rje- 
šenju, kojem su kao dvije strane jednog problema po svojem 
postavljanju u osnovi težili, to jest u pravcu objektivnog 
idealizma, dakle u krajnjoj liniji k identitetu bitka i mi- 
šljenja. 

Pitanje urođenih ideja bilo je Leibnizu samo dobar povod 
i sretno izabran problem, u kojem su se te suprotnosti aspe- 
kata najjasnije uočavale, i na kojem je mogao pokazati, kako 
se one izmiruju i sjedinjavaju. 

Leibniz se potpuno slaže s Lockom, a to mu dopušta i 
pojam monade i karakter njena predočivanja i čitava njena 
struktura, kao i princip kontinuiteta, da u duši postoji čitav 
kompleks osjetilnosti, nejasnih predodžbi i neprimjetnih psi- 
hičkih stanja, što sve zajedno čini osjetilnu spoznaju, i na 
čemu se kao pojedinačnom zasniva i jest samo iskustvo ili 
spoznaja činjeničnih istina. Stoga on prihvaća poznatu sen- 
zualističku postavku, koja je usmjerena protiv shvaćanja 
urođenosti ideja, a koja glasi: »Nihil est in intellectu, quod 
non prius fuerit in sensu« (Nema ničega u intelektu, što prije 
ne bi bilo u osjetu, opažaju). Ali ta osjetilna spoznaja ili 
takozvano vanjsko iskustvo, “upravo kao kaotično, pojedi- 
načno, nejasno i slučajno, nikada nam ne može dati i jamčiti 
sigurnost jedne nužne, opće ili apriorne istine, koja je pro- 
izvod razuma, intelekta. »...lIzvori, to jest prvobitni dokazi 
istina, o kojima se radi, mogu biti samo u razumu. Osjetila 
mogu te istine poticati, opravdati i utvrditi, ali ne mogu 
dokazati njihovu nepogrešivu i vječitu sigurnost.«25 Prema 
tome upravo ta sigurnost i nužnost, što je svojstvo na primjer 


25 Lelbniz: »Neue Abhandlungen iiber den menschlichen Verstand« — 
izd. E. Cassirer (Felix-Meiner Verlag, 1916). str. 47. 

principu identiteta, jednostavnim istinama razuma ili aksi- 
omima, kao i onima, koje se mogu iz njih apriorno izvesti 
i t. d., ukazuje na to, da pripadaju razumu i nikada ne bi 
mogli biti dobiveni iskustvenim putem. 

Isto tako refleksijom ili samopromatranjem svoje unu- 
trašnjosti dolazimo do ideje bitka, jednostavnog, sastavljenog, 
mogućeg, identičnog, istoga, različitoga i t. d., dakle upravo 
do onih pojmova, bez kojih se uopće ne bi mogla misliti 
jedna nužna istina, koji su dakle osnovne pretpostavke i opći 
uvjeti mišljenja i svakog mogućeg iskustva. A sve te ideje, 
pojmovi i principi zasnovani su na razumu, njemu pripadni, 
dakle urođeni. Postoji dakle činjenično znanje i iskustvena 
spoznaja, ali uz pretpostavku intelekta, koji je omogućuje. 
Prema tome, cjelokupnost urođenih ideja jest sam razum, 
s kojim se misli, jest njegova moć i sposobnost, ali ne, kako 
kaže Leibniz, u smislu proste mogućnosti shvaćanja, nego 
kao osnova, konstituens, gotovost, preformacija. Stoga on 
zaključuje: »Ja sam taj predmet temeljito istražio i pokazao, 
da u duši zapravo postoje određene datosti mišljenja, odre- 
đeni objekti razuma, koji nisu dobiveni preko vanjskih osje- 
tila, naime sama duša zajedno sa svojom djelatnošću (nihil 
est in intellectu, quod non fuerit in sensu, nisi intellectus 
ipse, ničega nema u intelektu, što ne bi bilo u osjetu, osim 
samoga razuma). Ali odmah zatim dodaje: 

»Unatoč tome nalazim, da nema apstraktne misli, koja ne 
bi bila praćena bilo kakvim materijalnim predodžbama ili 
tragovima: zato sam postavio osnovni stav, da između du- 
ševnih zbivanja i materijalnih događanja postoji potpuni 
paralelizam, i pokazao, da je duša sa svojom djelatnošću do- 
duše od materije nešto različito, ali da je ipak svagda praćena 
organima materije, tako da su njezine funkcije također 
svagda praćene takvim materijalnim organima, koji im (tim 
funkcijama, M. K.) moraju odgovarati, i da taj odnos jest 
i uvijek će biti recipročan.«?6 

% Leibniz: »Betrachtungen Uber die Lehre von einem e'nigen, allum. 
fassenden Geiste« (1792) — Hauptschr., Bd. II, str. 54. 

Zanimljivo je sjetiti se ovdje, da je i taj paralelizam po Leib- 
nizu, kao što smo vidjeli, konvergencija, približavanje, ideaino pođuda- 


ranje, sastajanje u beskonačno malim razlikama il beskonačno mala 
razlika među njima. 

No, pojam se urođenosti u Leibniza ne odnosi samo na 
razum i um i nužne istine, koje po sebi jesu razgovijetnost 
i sigurnost, jer je tu Descartesova jasnoća povučena u osjetil- 
nost. Svaka je monada, naime, pa imala ona i najkonfuznije 
ideje ili predodžbe, mali svijet za sebe, aktivnost i samodjelat- 
nost, ne trpeći nikakva utjecaja izvana, pa iz same sebe stvara 
i djeluje. Stoga urođenost ideje nije samo svojstvo duša, koje 
imaju apercepciju ili samosvijest, već isto tako svake pojedine 
monade. Urođenost ovdje u najširem smislu znači stvaranje 
iz sebe i samodovoljnost, kao opća svojstva monada na svim 
stupnjevima razvitka i svim sposobnostima i modifikacijama 
predočivanja i htijenja. Zato u ovom smislu urođenost ideja, 
a u skladu s koncepcijom monade, ne isključuje, kao u Des- 
cartesa, njihovu konfuznost i nije identična s razgovijetnošću. 
Dapače, upravo je ta nejasnoća, neprimjetljivost, neopažlji- 
vost za Leibniza karakteristična za urođenost ideja, za bes- 
konačno mnoštvo spoznaja, kojih nismo svijesni, a ipak po- 
stoje u nama. One dolaze do svijesti, kad ih trebamo i kad 
ih se moramo sjetiti, da nam posluže u bilo kojoj prilici, »jer 
na sve, što znamo, nemoguće je misliti odjednom« (Novi 
eseji). 

Intelekt ima dakle u sebi svoju zakonitost i nužnost, on 
je tvorac nužnih, općih i sigurnih istina, i kao organizirano, 
po svojim zakonima preformirano, prerađeno i oblikovano 
iskustvo i osjetilni materijal, on je sam svoj predmet i sam 
se takvim postavlja.7 

Svijesni sadržaj postaje predmetom samosvijesti, reflek- 
sije, apercepcije, mislećeg subjekta (»ja«). Predmet nije više 
subjektu po prirodi nešto apsolutno različito. Naprotiv, »raz- 


27 0 problemu urođenih ideja i empirizmu uopće, interpretirajući Leib- 
miza, Feuerbach kaže slijedeće: 

»Uvjeriti se o nekoj istini ili spoznati je kao istinu, ne znači stoga 
ništa drugo, nego spoznati je u identitetu s umom; ali spoznati je kao 
identičnu s umom, ne znač, ništa drugo, nego spoznati je kao a priori 
u umu zasnovanu, njemu imanentnu, njemu urođenu, premda iskusivo 
može to uvjerenje posredovati Ali posredovanje je samo uvjet, 
ne gencza, ne porijeklo (kurziv M. K.). Bez zraka | vode, svi. 
jetla i topline ne izrasta cvijeće iz biljke. Ali, koliko bi grubo i krivo 
bilo htjeti iz tih uvjetujućih materija izvesti sam cvijet, toliko je grubo 
i krivo shvatiti osjetila (osjete, opažaje) kao izvore ideja, premda, što se 
zamo po sebi razumije, osjetilne predodžbe upravo zato, fer su osjetilne, 
postaju i nastaju u osjetilima« (L. Feuerbach, istoj. 

matranje prirode stvari nije često ništa drugo, nego spo- 
znaja prirode našega duha i onih urođenih ideja, što ih ne 
treba tražiti izvana« (Novi eseji). 

Time Leibniz neposredno anticipira Hegela, jer je njegov 
sistem teorijska pretpostavka Hegelova apsolutnog idealizma. 
Ne samo po onom bitno novom, čime prevladava mehanizam 
17. stoljeća, i ne samo spoznajom ograničenosti i teorijske 
neodrživosti empirizma i racionalizma, ukoliko se kreću u 
krajnostima, već isto tako po tendenciji, po perspektivama, 
što ih otvara, po ukazivanju i jasnom osvjetljivanju nužnosti 
određenog pravca, u kojem se građanska misao kreće tada 
i kuda će se kretati ubuduće, Leibniz je neposredni preteča 
njemačkog klasičnog idealizma 18. i 19. stoljeća. No, dakako, 
isto tako po mnogim stvarnim filozofskim rješenjima, što ih 
je dao, usprkos svojoj teologiji, proturječnostima, u koje ju 
zapadao i nedosljednostima, koje nije mogao izbjeći. Isto 
tako u svakom momentu njegove filozofije, njegovih naučnih 
i filozofskih postavki i izvođenja probija i dolazi do izražaja 
duboko dijalektički smisao i karakter Leibnizove misli i duha. 


ZAKLJUČAK 


Čitavo ovo razdoblje razvitka filozofije i nauke, što smo 
ga ovdje ukratko razmotrili i prikazali po bitnim njegovim 
problemima, ima jednu opću karakteristiku, koja kao sama 
po sebi razumljiva pretpostavka leži u osnovi svakog tada- 
šnjeg filozofskog i naučnog istraživanja, a to je — tretiranje 
čovjeka kao prirodnog bića. 

Okretanje spoznaje od srednjovjekovne teologije i sko- 
lastike, u kojima se priroda proučavala po Aristotelovim na- 
učnim zasadama, k direktaom i sve dubljem istraživanju pri- 
rodnih pojava i zakona, bilo je već za Renesanse revoluci- 
onarni misaoni prevrat, što se kasnije, na osnovi sve širih 
praktičnih, ekonomskih mogućnosti, a u neposrednoj vezi 
s naučnim dostignućima, nastavlja upravo nezadrživim tem- 
pom. Postavljanje problema metode u središte znanstvenog 
zanimanja i kao neophodnu polaznu točku (Bacon, Descartes). 
da bi se njegovim rješenjem ušlo u sve dublje probleme, što 
iz njega proizlaze, bio je i povijesno i praktično i teorijski 
zahtjev prvog reda i »životno pitanje« epohe. Jer, nadvladati 
prirodu i sebi je podčiniti, značilo je spoznati njene zakone. 
a prije toga naći metodu, koja bi bila adekvatna tom istra- 
živalačkom pothvatu, slijediti ih, ovladavati njima i upotre- 
bljavati ih u svoje ljudske svrhe i za svoje potrebe, odnosno 
za zadovoljavanje tih potreba, a to je istovremeno značilo 
pokoravati se prirodnim zakonima (Bacon: Natura parendo 
vincitur!). 


Tako čovjek postepeno, svojim praktičkim, tehničkim i 
naučnim, spoznajnim zahvatom, otkida za sebe dio po dio 
vanjske prirode u obliku svog proizvoda, koji je njegova po- 
bjeda nad njom, njegova moć i potvrđenje njegove moći, 

odnosno njegovo samopotvrđenje kao čovjeka. Ali taj njegov 
proizvod, u svom neposrednom prirodnom obliku, kao predmet 
za zadovoljavanje njegove potrebe, istovremeno je afirmacija 
njega kao čovjeka u određenim uvjetima njegova živola, to 
jest sam taj proizvod stvara te uvjete i mogućnosti, i kao 
društvena manifestacija čovjeka poprima oblike, što izmiču 
čovjekovoj kontroli i izlaze iz isključivog prirodonaučnog 
i tehničkog zahvata. Gospodstvo nad prirodom nije dovoljno, 
da bi čovjek mogao vladati i samim sobom, jer on nije samo 
prirodno biće ili jedan dio prirode. već isto tako i društveno, 
povijesno biće. Stoga čovjeka zarobljavaju isto toliko i dru- 
štvene formacije, kao na početku vanjska priroda, prema kojoj 
se osjećao nemoćnim. Razum, koji, spoznajući prirodu, kon- 
stituira sebe po zakonima fizike, matematike, geometrije i 
mehanike, ne može pored sve svoje prirodne sveobuhvatnosti 
da riješi sve one probleme, što ih stvara postepeno upravo 
tehnička primjena toga razuma: u industriji. Jer industrija, 
ili općenito čovjekova tehnička moć nad prirodom, ne rješava 
sve njegove ljudske probleme, već naprotiv postavlja nove, 
kojima apstraktni prirodni, i kao takav ograničen, razum 
nije više dorastao. 

Tako se pred čovjeka postavljaju ne samo njegovi pro- 
blemi kao prirodnog bića ili dijela prirode, ne priroda u svojoj 
»neposrednoj datosti«, u svom »sirovu obliku«, ili u kon- 
strukciji svoje razumske matematsko-fizičke zakonitosti, već 
čovjek kao izmijenjena priroda, kao tvorac i preobražavatelj 
svog predmetnog svijeta i sebe u njemu, dakle upravo kao 
aktivno društveno-povijesno biće, jer ni sami prirodonaučni, 
matematski i fizički zakoni prirode nisu ništa drugo, nego 
rezultat teorijsko-praktičke aktivnosti, djelovanja na prirodu 
i njenog predmetnog mijenjanja po čovjeku i za čovjeka. U 
tom smislu Engels je pisao slijedeće: 

»Prirodna znanost, baš kao i filozofija, dosada su potpuno 
puštale iz vida utjecaj čovječje djelatnosti na njegovo mi- 
šljenje. One poznaju, s jedne strane samo prirodu. s druge 
strane samo mišljenje. Ali bitnu i najbližu osnovu čovječjeg 
mišljenja čini — ne vriroda kao lakva, nego upravo mije- 
njanje prirode od strane čovjeka. Čovječja inteligencija rasla 
je razmjerno tome, kako se čovjek učio mijenjati prirodu. 

Prema tome naturalističko shvaćanje povijesti, kakvo nala- 
zimo u manjoj ili većoj mjeri kod Drapera i drugih prirodo- 
slovaca, prema kojima tobože samo priroda utječe na čo- 
vjeka te uvijek samo prirodni uvjeti određuju njegov povi- 
jesni razvitak, jednostrano je i ono zaboravlja, da obratno 
i čovjek djeluje na prirodu, da je mijenja, da sam sebi stvara 
nove uvjete opstanka. Od »prirode« Njemačke iz doba seoba 
starih Germana preostalo je vraški malo. Površina zemlje, 
klima, vegetacija, fauna pa i ljudi sami, neizmjerno su se 
izmijenili, a sve to zahvaljujući ljudskoj djelatnosti, dok su 
promjene, koje su nastale u prirodi Njemačke bez sudjelo- 
vanja čovjeka, sasvim neznatne.« (Engels: »Dijalektika pri- 
rode«, str. 182 — kurziv M. K,) 

Čovječja se djelatnost, a s njom i njegova ljudska pred- 
metnost, produbljuje i proširuje, obuhvaća sve šira područja 
svoga bivanja, pa se potvrđuje i sagledava u novim aspektima 
svog društveno-povijesnog života, koji jest i postaje jedan 
cod konstitutivnih momenata njegova određenja kao čovjeka. 
Apstraktni se razum sa svojom prirodonaučnom i mate- 
maiskom predmetnošću i određenošću preobražava tako i 
mijenja u tom smislu, što postavlja pred sebe i rješava nove 
ljudske zadatke, koji proizlaze iz osvajanja i stjecanja novih 
područja: povijesti, društva, ekonomije, društvene akcije, 
jednom riječju iz totaliteta čovječjih manifestacija, u kojima 
se on ljudski sagledava, opredjeljuje i određuje. Gospodstvo 
nad prirodom prerasta nužno u zahtjev i potrebu gospodstva 
nad samim sobom i svojim novim, po njemu stvorenim svi- 
jetom, u kojem su samom nužnošću povijesnog razvitka pro- 
izvodi njegova rada i uma u društvenom i ideološkom obliku 
postali otuđenjem njega kao čovjeka. A taj zahtjev i potreba 
rješenja svojih ljudskih i društvenih problema premašuje 
mogućnosti analitičkog i algebarskog prirodonaučnog razuma 
filozofije i nauke 17. stoljeća, koji tako, povijesno i teorijski 
uzevši, i pored maksimalnih svojih racionalnih dostignuće, 
ostaje ograničena forma i jedan od značajnih stupnjeva u 
razvitku spoznajne misli i čovjekova ovladavanja svojim 
svijetom. 

Tek je Marx kasnije ukazao na tu društvenu bit i na 
prave putove rješenja problema čovjeka. 

ODABRANI TEKSTOVI 
FILOZOFA 


RENE DESCARTES 


PRAKTIČNA I JASNA PRAVILA UPRAVLJANJA 
DUHOM U ISTRAŽIVANJU ISTINE 


PRAVILO I. 


Proučavanjima treba da je cilj pružanje duhu takvog 
vodstva, koje će ga voditi donošenju solidnih i istinitih 
sudova o svemu, što se događa. 


Navika je to ljudi da, čim izvjesnu sličnost zapaze između 
dvije stvari, obadvije sude, i u onome u čemu su različite, 
primjenjujući na obje ono, što je za jednu istinito. Tako kad 
prave loše usporedbe između nauka, koje se čitave sastoje 
od misaone spoznaje, s vještinama, koje zahtijevaju izvjesnu 
tjelesnu vičnost, i kad vide, da ne treba svima vještinama 
odjednom učiti istoga čovjeka, već da najboljim majstorom 
u svojoj vještini lakše postaje onaj, koji se samo jednoj po- 
svećuje, jer iste ruke koje zemlju kopaju i u citru udaraju, 
i mnogim se takvim raznim poslovima posvećuju, ne mogu 
se u svima njima tako osposobiti, kao što mogu radeći samo 
na jednome od njih; onda isto i za nauke vjeruju i, razliku- 
jući ih međusobno zbog različitosti njihovih predmeta, sma- 
traju da treba stjecati svaku posebno, sve druge ostavljajući 
po strani. U tome su se nesumnjivo prevarili. Jer, kako sve 
nauke nisu ništa drugo do mudrost ljudska, koja ostaje uvijek 
jedna i ista, ma koliko različiti bili predmeti, na koje se ona 
primjenjuje i koja se zbog njihove raznoličnosti ne mijenja 
baš kao što ni svjetlost Sunca zbog raznolikosti stvari koje 
osvjetljava, ne može se raditi o tome, da se duhovima pro- 
pisuju ma kakve granice; i daleko od toga da nas spoznaja 

jedne istine, kao i prakticiranju jedne vještine, od pronalaže- 
nja druge istine odvraća, naprotiv, ona nas u pronalaženju ove 
druge pomaže. I zaista mi se čini čudnovatim, da se s toliko 
brižljivosti produbljuju običaji ljudi, svojstva biljaka, kre- 
tanje zvijezda, transmutacija metala i drugi predmeti sličnih 
disciplina, a da se nitko ne nade ni da pomisli na zdrav ra- 
zum ili opću Mudrost, iako se sve ostalo ima ocijeniti ne 
sebe radi, već zato što je njoj u nečem pridonijelo. Nije, 
dakle, to bez razloga što ovo pravilo stavljamo ispred svih 
drugih, jer nas ništa više ne zavodi s pravog puta istraživa- 
nja istine nego to da upravljamo svoja proučavanja ne ovom 
općem cilju, već izvjesnim posebnim ciljevima. Ne govorim 
ovdje o onima, koji su loši i za osudu, kao što su taština ili 
sramna zarada: izvjesno je da prepredenjaštvo i prijevare 
prirođene vulgarnim duhovima otvaraju u tome smislu mno- 
go korisniji put, nego što to može solidna spoznaja istine. 
Ovdje mislim prije na poštene i pohvalne ciljeve, jer se njima 
često na tananiji način varamo: tako kad težimo naukama, 
koje su korisne radi stjecanja životnih udobnosti ili onoga 
zadovoljstva, koje se ima u sagledavanju istine, što je u ovo- 
me životu jedina potpuna i nikakvim bolom nepomućena 
sreća. Ove opravdane plodove nauka možemo zaista i očeki- 
vati; no ipak, ako na njih za vrijeme istraživanja pomišljamo, 
često će to učiniti da će se mnogo štošta, što je nužno za 
spoznaju drugih stvari, propustiti, jer će se to na prvi pogled 
činiti nekorisno ili nezanimljivo. Svakako treba misliti, da 
su nauke tako međusobno povezane, da je mnogo lakše sve 
skupa ih proučavati, nego i jednu jedinu od ostalih izdvojiti. 
Ako, dakle, netko ozbiljno hoće da istinu stvari istražuje, ne 
treba da bira nikakvu posebnu nauku: sve su one međusobno 
povezane ili uzajamno zavisne; nego neka misli na to da 
jača prirodnu svjetlost uma, ne radi toga da bi riješio ovu 
ili onu školsku teškoću, već da bi u pojedinačnim slučajevima 
živola razum volji ukazao na ono, što treba odabrati; i uskoro 
će se i sam začuditi, kako je mnogo više uznapredovao nego 
oni, koji su se ograničili na posebne studije, i kako je po- 
stigao ne samo sve ono što su oni željeli, već i mnogo drugo 
što, čemu se nisu mogli ni nadati. 

PRAVILO II. 


Samo se onim predmetima treba baviti, za čiju izvjesnu 
i nesumnjivu spoznaju se vidi, da su naši duhovi 
dovoljni. 


Ipak zato ne osuđujemo mi način filozofiranja, koji su 
drugi dosad pronašli i kod skolastičara mehanizme vjerojat- 
nih silogizama, koji tako lijepo odgovaraju njihovim rato- 
vima: jer zaista vježbaju dječje duhove i izvjesnim takmi- 
čenjem kreću ih naprijed, i mnogo je bolje i takvim shvaća- 
njima ih učiti, makar se ona javljala kao neizvjesna, jer se 
eruditi o njima spore, nego da se slobodni prepuste samima 
sebi. Možda bi bez vođe padali u provalije: ali dok idu u 
stopu za svojim učiteljima, čak se gdješto i udaljavajući od 
istinitog, zaista koračaju takvim putem, koji je bar toliko si- 
gurniji, što je već od obavještenijih ljudi okušan. Pa i mi 
sami radujemo se, što su nas nekad tako u školama bili učili; 
ali sad smo oslobođeni od zakletve, koja nas je obavezivala 
prema riječi Učitelja, i dovoljno odrasli da svoju ruku izvu- 
čemo iz okova, ako hoćemo ožbiljno da sebi odredimo pravila, 
pomoću kojih ćemo se uspeti do vrhunca ljudske spoznaje, 
pa nam među prvima treba usvojiti pravilo da vrijeme svoje 
dokolice ne zloupotrebljavamo, kao što to mnogi čine, pod- 
cjenjujući ono, što je lako i baveći se samo teškim stvarima, 
o kojima zaista izvanredno tanane pretpostavke i vrlo vje- 
rojatne razloge vješto prikupljaju; ali tek poslije grdnoga 
posla najzad ozbiljno shvaćaju, da su samo gomilu sumnji 
povećali, nikakvu nauku ne stekavši. 

A sad, pošto smo već rekli, da među disciplinama koje su 
već poznate, jedina je aritmetika i geometrija bez ikakve 
sjenke lažnosti ili neizvjesnosti: da brižljivije ispitamo raz- 
log s kojeg je to tako, primjećujući da nas dvostruki put vodi 
spoznaji stvari, iskustvo i dedukcija. Dalje treba primijetiti, 
da su iskustva o stvarima često varljiva, a dedukcija ili izvo- 
đenje jednog iz drugog može ostati neizvršena, ako se ne pri- 
mijeti, ali razum nikad to ne može loše izvršiti, makar ovaj 
bio i najmanje uman. I zato mi se čine malo korisnim ona 

sredstva, kojima logičari misle da ljudskim umom vladaju, 
ma da ne sporim, da ona jako odgovaraju izvjesnim drugim 
poslovima. Zaista nijedna zabluda, u koju mogu ljudi, velim, 
a ne životinje pasti, nikad ne proizlazi iz loša izvođenja, već 
samo iz toga, što se polazi od izvjesnih slabo shvaćenih isku- 
stava ili što se donose sudovi olako ili bez temelja. 


Iz ovih razmatranja postaje očigledno, zašto su aritmetika 
i geometrija mnogo izvjesnije od ostalih disciplina: zato što 
se one jedine bave tako čistim i prostim predmetom, da ništa 
ne pretpostavljaju, što bi iskustvo učinilo neizvjesnim, i što 
se čitave sastoje iz zaključaka, koji se racionalno deduciraju. 


PRAVILO III. 


Što se tiče predmeta, koji se razmatraju, ne radi se tu 
o tome što drugi misle ili što mi sami pretpostavljamo 
da treba istraživati, već o tome što jasno i očigledno 
možemo neposredno intuitivno sagledati, ili s izvje- 
snošću deduktivno izvesti; drukčije se zaista nauka ne 
stječe. 


I ničemu ne bi koristilo da tražimo gdje je većina, da 
bismo pošli za onim shvaćanjem, koje bi za sebe imalo više 
pisaca: jer, ako se radi o teškom pitanju, vjerojatnije je da 
mali broj može pronaći njegovu istinu, nego da to može uči- 
Niti velik broj. Kad bi se i svi oni međusobno slagali, samo 
njihovo učenje ne bi nam bilo dovoljno: ne ćemo mi nikad, 
na primjer, postati matematičarima, kad bismo čak i sve tuđe 
dokaze na pameti držali, ako nismo i duhovno osposobljeni 
da rješavamo razne vrste problema: niti ćemo postati filozo- 
fima, ako sve Platonove i Aristotelove dokaze pročitamo, a ne 
možemo da solidna suda donesemo o stvarima, koje nam ge 
predstavljaju: tako bi se zaista činilo, da smo naučili ne 
nauke, već priče. 

Pod neposrednim  intuwtivnim sagledavanjem razumijem, 
ne kolebljivo povjerenje koje osjetila daju, ili lažni sud ma- 
šte loših konstrukcija, već čista i pažljiva duha lako lak i 
razgovijetan pojam, da u onom što razumijemo, zaista nika- 
kve sumnje ne oslaje... Tako svaiko može duhom nepo- 
sredno intuitivno sagledati, da sam postoji, da misli, da se 
trokut graniči samo s tri linije, lopta jedinstvenom površinom, 
i druge slične stvari, koje su mnogo brojnije, nego što to 
mnogi primjećuju, jer smatraju ponižavajućim da svoj duh 
uprave tako lakim stvarima. 


A sad bi se već moglo postaviti pitanje, zašto smo pored 
intuicije ovdje dodali drugi način spoznaje, dedukciju: pod 
kojom razumijemo sve nužno zaključivanje, koje se izvodi iz 
svega drugog, što je s izvjesnošću spoznato... Iz ovoga, 
može se reći, proizlazi to, da se stavovi, koji su neposredni 
zaključci iz prvih principa, spoznaju s raznih stanovišta čas 
intuicijeum, a čas dedukcijom; a sami prvi principi samo intu- 
icijom, dok naprotiv daleki zaključci jedino dedukcijom. 


PRAVILO IV. 


Nužna je metoda za istraživanje istine stvari. 


Mnogo je bolje, dakle, nikad ne misliti na traženje istine 
nijedne stvari, nego to činiti bez metode... Pod metodom ra- 
zumijem izvjesna i laka pravila, čije točno primjenjivanje 
može svakom pomoći da nikad lažno umjesto istinitog ne 
pretpostavi, i da, ne trošeći uludo napore svoga duha, već 
postupno uvijek razvijajući nauku, postigne istinsku spoznaju 
svega, što je sposoban da spozna... 

To je ono što sam prije svega drugog poduzeo da učinim 
u ovome traktatu; do ovih mi pravila zaista ne bi mnogo 
bilo stalo, kad bi ona rješavala samo prazne probleme, koji 
služe obično igri dokonih logista i geometara; smatrao bih 

da nema druge prednosti do da se bavim tričarijama možda 
suptilnije nego drugi. I ma koliko ja ovdje mnogo govorio 
o figurama i brojevima, jer se ne mogu ni od koje druge 
discipline tražiti tako očigledni i tako izvjesni primjeri, 
svatko, tko bude pažljivo razmotrio moja shvaćanja, lako će 
primijetiti, da ja ovdje ni na što drugo ne mislim manje nego 
na običnu matematiku, već da ovdje izlažem drugu jednu di- 
sciplinu, kojoj je matematika odjeća, a ne sastavni dio. Ova 
disciplina treba da sadrži prve rudimente ljudskoga uma i 
da proširi svoju djelatnost na izbijanje istina iz svih i sva- 
kog predmeta; i, slobodno govoreći, ona je bolja od ovih dru- 
gih ljudski prenošenih spoznaja, jer je izvor svih drugih, u 
to sam čvrsto uvjeren. Iako sam o odjeći govorio, nije to zato 
što bih htio da pokrijem i uvijem ovo učenje pred očima 
obična svijeta, već naprotiv hoću da ga pokrijem i ukrasim, 
da bi se ono učinilo lakše shvatljivim ljudskome duhu. 


Pošto su me ove _misli dovele s polja posebnih prouča- 
vanja aritmetike i geometrije istraživanju izvjesne opće ma- 
tematike, pitao sam se prije svega, što se upravo pod tim 
nazivom obično razumijeva, i zašto se ne samo već spomenute 
nauke, već i astronomija, muzika, optika, mehanika i mnoge 
druge nauke nazivaju dijelovima matematike... Razmatra- 
jući stvar pažljivije, može se ipak uočiti, da sve ono i samo 
ono, o čemu se red i mjere ispituju, odnosi se na matematiku, 
bez obzira na to, da li se takva mjera traži u brojevima, fi- 
gurama, zvijezdama, zvucima ili ma kojim drugim predme- 
tima; a iz toga slijedi, da treba postojati izvjesna opća nauka, 
koja će objašnjavati sve što se može istraživati o redu i mjeri 
bez obzira na specifičnost sadržaja; ova nauka se naziva uzaj- 
mljenim, već starim i već udomaćenim imenom univerzalne 
matematike, jer nosi u sebi sve ono, zbog čega su druge nauke 
nazvane dijelovima matematike... I sad, pošto njeno ime 
svak zna i njen predmet, čak i ne obraćajući na nj pažnju, 
razumije: odakle dolazi to da mnogi nailaze na grdne teškoće 
ispitujući druge nauke, koje od nje zavise, a nitko se ne brine 
da nju samu prouči? Ovome bi se nesumnjivo čudio, kad ne 

bih znao, da je svi smatraju sasvim lakom i da nisam odavno 
primijetio, da ljudski duh, zapostavljajući ono što misli da 
mu je lako, baca se odmah na novo i veće. 

Medutim, svijestan ograničenosti svojih snaga, odlučio sam 
da se u istraživanju spoznaje stvari uporno držim takvog 
reda, da polazeći uvijek od najprostijih i najlakših, ne pre- 
lazim nikada na druge, dok se ne uvjerim, da mi se na prve 
u budućnosti ne treba vraćati... 


PRAVILO V. 


Sva metoda se sastoji u redu i rasporedu predmeta, na 
koje treba upraviti oštricu duha, da bismo izvjesnu 
istinu otkrili. Ostat ćemo joj vjerni, ako postupno svo- 
dimo složene i mračne stavove na prostije, i zatim ako 
pokušamo da, polazeći od neposrednog intuitivnog sa- 
gledavanja onih, koji su prostiji od svih, uzdižemo se 
istim stupnjevima do spoznaje svih drugih. 


U ovom se jednom sastoji već vrhunac vještine, i ovo pra- 
vilo mora poštovati isto toliko onaj, tko traži da spozna stvari, 
koliko se mora držati Tezejeva konca onaj, tko hoće da pro- 
dre u labirint. Ali mnogi ili ne razmišljaju o tome, što ono 
propisuje, ili ga uopće ne znaju, ili ga smatraju prosto izli- 
šnim, i često toliko bez reda ispituju najteža pitanja, da na 
mene čine utisak, kao da hoće jednim skokom da se s tla na 
vrhu kakve zgrade nađu, bilo podcjenjujući stepenice, koje 
toj svrsi služe, bilo uopće ih ne primjećujući. Tako čine svi 
astrolozi, koji, ne poznajući prirodu nebesa i ne razmotrivši 
u potpunosti njihova kretanja, nadaju se da mogu naznačiti 
njihove efekte. Tako čini i većina onih, koji proučavaju me- 
haniku bez fizike, i usuduju se da proizvode nove instru- 
mente za proizvođenje kretanja. Tako čine i oni filozofi koji, 
podcjenjujući eksperimente, misle, da istina treba da se rodi 
iz njihova mozga kao Minerva iz Jupiterova. 

I, očigledno, svi ovi griješe u ovom pravilu. Ali jer je E 
sto red. koji se ovdje zahtijeva, toliko nejasan i složen, da svi 
ne mogu saznati kakav je, jedva se mogu sačuvati da ne za- 
lutaju, osim ako brižljivo ne postupe onako, kako to govori 
slijedeće pravilo. 


PRAVILO VI. 


Da bi se najprostije stvari razlikovale od složenih i da 
bi se redom ispitivale, treba u svakom redu stvari, u 
kojem smo jedne istine iz drugih neposredno deducirali, 
promotriti ono što je najprostije i na koji način je od 
njega sve ostalo više ili manje, ili podjednako udaljeno. 


Ma da se čini, da ovo pravilo ne poučava ničem novom, 
sadrži ono ipak glavnu tajnu vještine i u čitavom ovom trak- 
tatu nijedno od njega nije praktično korisnije: ono pokazuje 
da se sve stvari mogu rasporediti u izvjesne redove ne zato 
što se podvode pod izvjestan rod bića, kao što ih filozofi di- 
jele u svoje kategorije, već zato što se jedne mogu drugim 
spoznati, tako da, svaki put kad se na teškoću naiđe, možemo 
odmah zapaziti, da li je korisno da se izvjesne druge pret- 
hodne pregledaju i koje i po kome redu. 

Da bi se ovo moglo pravilno vršiti, treba prije svega pri- 
mijetiti, da sve stvari, u tome smislu u kome mogu biti ko- 
risne našoj namjeri, u kojoj ne razmatramo njihove podvo- 
jene prirode, već ih međusobno unapređujemo, da bismo ih 
jedne drugima spoznali, mogu biti nazvane ili apsolutne ili 
relativne, 

Apsolutnim zovem sve ono, što u sebi sadrži čistu i pro- 
stu prirodu, o kojoj se i postavlja pitanje: kao što je sve ono 
što se smatra kao nezavisno, uzrok, prosto, opće, jedno, jed- 
nako, slično, pravo, i tome slično; i zovem ga prije svega 
najprostijim i najlakšim, da bismo se njime koristili u na- 
šem rješavanju pitanja. 

Relativno je, naprotiv, ono što ima istu prirodu ili njen 
djelić, po kome se može odnositi na apsolutno i po čemu se 
iz njega izvjesnim redom može deducirati; ali povrh toga sa- 
drži u svome pojmu drugo nešto, što zovem odnosima: tako 
sve ono što se zove zavisno, efekat, složeno, posebno, mno- 
štvo, nejednako, neslično, koso, i t. d. Ove se relativne stvari 
udaljavaju od apsolutnih to više, što sadrže više ovakvih 
odnosa podređenih jednih drugima; a da ove sve treba razli- 
kovati, to pokazujemo u ovom pravilu i da treba razmotriti 

njihovu međusobr:u povezanost i njihov prirodni red tako, 
da pošavši od posljednjeg možemo doći do onoga, što je naj- 
apsolutnije, prelazeći preko svih drugih. 

A tajna je svekolike ove metode, da se u svemu brižljivo 
zapaža ono, što je najapsolutnije. Neke su stvari u izvjesnom 
smislu apsolutnije od drugih, ali, promatrane s nekog dru- 
gog slanovišta, relativnije su: tako, opće je apsolutnije od 
posebnog, jer je prostije prirode, ali se za nj može kazati, 
da je i relativnije od posebnog, jer svojim postojanjem za- 
visi od pojedinačnih, i t. d. Isto tako neke stvari su apso- 
lutnije od drugih, ali ipak nisu među svima najapsolutnije: 
tako, ako uzmemo u obzir jedinke, vrsta je nešto apsolutno, 
a ako uzmemo u obzir rod, onda je vrsta nešto relacivno; 
među mjerljivim stvarima protežnost je nešto apsolutno, ali 
među protežnim stvarima, dužina je nešto apsolutno, i t. d. 
Najzad isto tako, da bismo bolje objasnili, da mi ovdje raz- 
matramo redove stvari, a ne prirodu ma koje od njih, na- 
mjerno smo uračunali uzrok i jednako među apsolute, ma da 
je njihova priroda zaista relativna: jer kod filozofa su uzrok 
i efekat korelativni; dok ovdje ako ispitujemo što je efekat, 
treba prije svega spoznati uzrok, a ne obratno. Jednake stvari 
jedne drugima međusobno odgovaraju, međutim stvari, koje 
su nejednake, ne spoznajemo drukčije, već uspoređivanjem 
s jednakim, a ne obratno, i t. d. 


PRAVILO VII. 


Za upotpunjavanje nauke treba sve stvari, koje se 
odnose na naš cilj, stalnim i neprekidnim pokretom 
misli, jednu po jednu pregledati, kao i obuhvatiti ih 
sve skupa dovoljnim i urednim nabrajanjem. 


I ovome treba dodati, da se ovo kretanje ne smije nigdje 
prekidati; jer se često dešava, da oni koji pokušavaju da ne- 
što s više brzine i iz udaljenih principa izvedu, ne prolaze 
dovoljno brižljivo čitav lanac posrednih posljedica, da ne- 

oprezno mnoge preskoče. Međutim, nesumnjivo je, da ondje, 
gdje je i najmanja malenkost zanemarena, samim tim je 
lanac prekinut i sva izvjesnost zaključka uništena. 

Dalje ovdje velimo, da je nabrajanje neophodno, da bi se 
nauka učinila potpunom: jer ako nas druge upute pomažu, 
da bismo riješili mnoga pitanja, jedino pomoću nabrajanja 
može se postići to, da na svakom možemo svoj duh usredoto- 
čiti, da o svakom možemo uvijek donijeti istinit i izvjestan 
sud, i prema tome, da nam ništa oku ne umakne, već da o 
svemu nešto znamo, 

Ovo nabrajanje ili indukcija jest dakle takvo oprezno i 
brižljivo istraživanje svega, što se odnosi na izvjesno pi- 
tanje, da, sigurni da nismo ništa propustili, zaključak dono- 
simo s potpunom izvjesnošću i očiglednošću... 

Treba dalje primijetiti, da pod dovoljnim nabrajanjem ili 
indukcijom razmijevamo samo ono nabrajanje, kojim se 
istina zaključuje izvjesnije nego ma na koji drugi način do- 
kazivanja, osim putem prostog neposrednog intuitivnog sa- 
gledavanja; svaki put kad izvjesnu spoznaju ne možemo sve- 
sti na intuiciju, pošto smo sve veze silogizama odbacili, ostaje 
nam jedino još ovaj put, kome moramo pokloniti sve svoje 
povjerenje. Jer, ma koje stvari mi jedne iz drugih deducirali, 
ako je izvođenje bilo očigledno, one su već dovedene do istin- 
skog neposrednog intuitivnog sagledavanja. Ali ako iz mno- 
štva podvojenih stvari izvedemo nešto jedinstveno, česio spo- 
sobnost našeg razuma nije tolika, da on može sve te stvari 
obuhvatiti jednom jedinstvenom intuicijom; u tome slučaju 
se mora zadovoljiti izvjesnošću same ove radnje. Isto tako ne 
možemo jednom jedinom intuicijom vida razlikovati sve ka- 
rike nekog dugog lanca; ali, međutim, ako vidimo vezu svake 
pojedinačne karike s njoj susjednom, to je dovoljno da mo- 
žemo reći, da smo shvatili, kako se posljednja karika s prvom 
povezuje. 


Uostalom ova posljednja tri pravila ne treba razdvajati, 
jer na njih treba obično ujedno misliti i sva tri podjednako 
doprinose savršenosti metode; i nije bilo važno, koje od ova 
tri pravila će se predavati na prvom mjestu... 

PRAVILO VIII. 


Ako se u seriji stvari, koje treba ispitivati, javlja nešto, 
što naš razum ne može dovoljno dobro neposredno in- 
tuitivno sagledati, na tome se treba zaustaviti; i ne 
treba stvari koje slijede, ispitivati, već se uzdržati 
izlišna posla. 


...a pošto zatim hude izbliza ispitao sve što dolazi poslije 
spoznaje čistog razuma, nabrojit će između ostalog druga 
oruđa, koja u spoznaji imamo pored razuma, a ima ih svega 
dva: mašta i osjetila. Svu će svoju sposobnost uperiti na to, 
da razlikuje i ispita ova tri načina spoznaje, i videći da sama 
istina ili zabluda može postojati samo u razumu, ali da svoje 
porijeklo često imaju u ovim drugim dvama načinima spo- 
znaje, budno će paziti na sve ono, što ga može prevariti, da bi 
se od toga sačuvao... 

A da ne bismo uvijek ostali u neizvjesnosti, što je razumu 
moguće i da razum ne bi djelovao slučajno, treba, prije nego 
što se pripremimo da stvari posebno spoznajemo, da smo 
jednom u životu brižljivo ispitali, za koje spoznaje je ljud- 
ski um sposoban. Da bi se to što bolje učinilo, među pod- 
jednako lakim stvarima, onima koje su od veće koristi treba 
uvijek početi istraživanje... 

S druge strane, ništa se ovdje ne može korisnije istraži- 
vati, nego što je spoznaja ljudska i dokle se ona proteže. Zato 
čemo baš ovo sad jednim pitanjem obuhvatiti, koje smatramo, 
po pravilima već iznesenim, da treba prije svih da bude ispi- 
tano: i to je ono što treba da jednom u svom životu učini 
svaki, tko iole voli istinu, jer se u produbljenom ispitivanju 
ovoga nalaze istinska oruđa spoznaje i čitava metoda. I ni- 
šta mi se ne čini glupljim, nego drsko raspravljati o tajnama 
prirode, o utjecaju nebesa na naš dolje svijet, o proricanju 
budućnosti ili sličnim stvarima, kao što mnogi čine, a da 
se nikad nisu ni pitali, da li je u moći ljudskoga uma da 
takve stvari otkriva... Da bismo stekli iskustvo u posta- 
vljenom pitanju, prije svega dijelimo sve što se na njega od- 
nosi na dva dijela: jer treba da se odnosi bilo na nas, koji 
smo sposobni spoznavati, bilo na same stvari, koje se mogu 
spoznati; i o ova dva ćemo odvojeno diskutirati. 

I zaista, primjećujemo, da je u nama jedino razum spo- 
soban da nauku gradi: ali da mu druge tri moći mogu poma- 
gati ili smetati, kako mašta, tako i osjetila, i pamćenje. 


. . . D . . D . . 


PRAVILO IX. 


Treba upraviti svu oštrinu duha na manje i lakše stvari, 
i na njima se duže zadržati, sve dok se ne stekne na- 
vika razgovijetnog i jasnog neposrednog intuitivnog 
sagledavanja istine. 


Pošto smo izložili obje radnje našega razuma, intuiciju i 
dedukciju, koje su jedine kojima nam se treba služiti u pro- 
učavanju nauka, kako smo to rekli, objasnit ćemo u ovome i 
slijedećem pravilu, kakvom se vještinom možemo učiniti još 
sposobnijima za vršenje ovih radnji, i istovremeno dalje 
uzdizati dvije glavne moći ljudskoga duha, naime proniclji- 
vost, razgovijetno neposredno intuitivno sagledavajući poje- 
dinačne stvari, i oštroumnost, vješto ih jedne iz drugih de- 
ducirajući. 


Međutim, zajednička je to mana smrtnicima, da ono što 
je teže smatraju ljepšim; i mnogi smatraju da ništa ne znaju, 
kad vide jasan i prost uzrok neke stvari, diveći se za to vri- 
jeme ma kakvim uzvišenim i izdaleka izvedenim razlozima 
filozofa, iako ovi razlozi počivaju na takvim osnovama, koje 
nitko nije potanko ispitao; bezumnici su to, koji više vole 
mrak nego svjetlost. 


PRAVILO X. 


Da bi se duh učinio oštroumnim, treba ga vježbati 
istraživanjima onoga, što su drugi već pronašli, i me- 
todskim prolaženjem svih ljudskih vještina i zanata, 
čak i najmanje važnih, ali naročito onih, koji red izra- 
žavaju i pretpostavljaju. 

Priznajem, da sam rođen takva duha, da je najveće za- 
dovoljstvo za mene bilo u studijama, ne u slušanju tuđih 
razloga, već u njihovu pronalaženju snagom svoje vlastite 
radinosti; i kako me to jedino kao mladića privuklo da nauke 
proučavam, svaki put kad bi mi kakva knjiga svojim naslo- 
vom obećavala kakvo novo otkriće, pokušavao sam prije nego 
što bih knjigu dalje čitao, ne bih li možda svojom prirodnom 
oštroumnošću postigao nešto slično, i čuvao sam se brižljivo 
toga da žurnim čitanjem knjiga lišim sebe ovoga bezazlenog 
zadovoljstva. Ovo mi je toliko puta uspijevalo, da sam najzad 
shvatio, da do istine nisam dolazio onako, kako su to drugi 
obično činili, neodređenim i slijepim traganjima, oslonjeni 
na sreću prije nego na mctodu; već da sam dugim iskustvom 
shvatio izvjesna pravila, koja su od znatne pomoći, i koja 
sam zatim dalje upotrebljavao, da bih još brojnija izmislio. 
Tako sam čitavu ovu svoju metodu usavršio i uvjerio se, da 
sam od samog početka usvojio najkorisniji način studiranja. 

Istina, stoga što duhovi svih ljudi nisu toliko od svoje pri- 
rode skloni, da svojim vlastitim snagama brižljivo istražuju 
stvari, ovo pravilo nas uči, da ne treba da se odmah bavimo 
najtežim i najmučnijim stvarima, već da treba ispitati prije 
svega najlakše i naprostije vještine, a naročito one, u kojima 
red više vlada, kao što su vještine zanatlija, koji tkaju platna 
i sagove. vještine žena, koje vezu ili ukrštaju konce beskrajno 
nijansiranog tkiva; isto tako sve igre brojeva i sve što se na 
aritmetiku odnosi, i slično: čudno je, koliko sve to duhove 
vježba, pod uvjetom da otkriće svih tih stvari ne posuđujemo 
ni od koga drugoga, nego da ga sami činimo. A budući da u 
njima nema, dakle, ničeg tajanstvenog, i kako odgovaraju 
sposobnosti ljudske spoznaje, vrlo razgovijetno nam predsta- 
vljaju bezbrojne uređaje, koji se svi medusobno razlikuju, 
ali su podčinjeni izvjesnim pravilima, u čijem točnom uzi- 
manju u obzir se sastoji gotovo sva ljudska oštroumnost. 

Nagovijestili smo, da se ova istraživanja imaju vršili 
metodom. a metoda u ovim najlakšim stvarima obično nije 
ništa drugo. već stalno držanje onoga reda, koji postoji u 
samom predmetu, ili reda, koji se najutančanije izmisli: tako 
pretpostavimo da želimo čitati rukopis ispisan nepoznatim 
pismenima, nikakav red se tu ne javlja, već mi neki red iz- 
mislimo, bilo radi toga da bismo ispitali sve pretpostavke, 
koje se mogu činiti povodom pojedinih znakova, ili riječi, ili 
rečenica, bilo još i radi toga, da ih iako rasporedimo, da 
bismo nabrajanjem saznali sve, što se iz njih može deduci- 
rati. Naročito se treba čuvati toga, da se vrijeme gubi u po- 
gađanju takvih stvari slučajno i bez metode: jer, čak kad bi 
se ove stvari često mogle pronaći i bez metode, i uz nešto 
sreće gdješto možda i brže nego metodom. oslabila bi se ipak 
svjetlost duha i navikla na prazne djetinjarije, tako da bi se 
ubuduće on zadržavao uvijek na površini stvari, i ne bi mo- 
gao prodirati u njihovu unutrašnjost. Međutim, ne padajmo 
u zabludu onih, koji ograničavaju svoju misao samo na 
ozbiljne i uzvišene stvari, o kojima poslije tolikog truda stječu 
konfuznu nauku. želeći je dubokom. Treba, dakle, da se vje- 
žbamo prije svega u onom, što je najlakše, ali sa metodom, 
da bismo otvorenim i poznatim putovima navikavali se da 
kao igrajući se uvijek prodiremo do intimne istine stvari: 
tako. zaista, malo po malo i za kraće vrijeme, nego što se 
uopće moglo nadati, postat ćemo svijesni toga, da možemo iz 
očiglednih principa deducirati s istom lakoćom mnoge sta- 
vove, koji se čine veoma teški i zamršeni. 

Nek: će se možda čuditi. što na ovome mjestu, na kojem 
tražimo načine, kojima ćemo se učiniti sposobnijim da de- 
duciramo jedne istine iz drugih. propuštamo sve upute, ko- 
jima logičari misle da upravljaju ljudskim umom, propisujući 
mu izvjesne forme umovanja, koje su tako nužno zaključu- 
juće, da um, koji se na njih osloni, ma on išao nekako dotle 
da se ne interesira više za očiglednost i pažljivo promatranje 
u samome zaključivanju, može ipak gdješto samom silom 
forme zaključiti nešto, što je izvjesno: međutim. mi primje- 
ćujemo, da se istina često istrgne iz tih veza, dok sami oni, 
koji se ovim vezama služe, ostaju u njima zapetljani. To se 
tako često drugima ne dešava; iskustvo nam pokazuje, da i 

svi najtananiji sofizmi uzeti zajedno obično ne prevare nikog, 
iko se služi svojim čistim umom, već prevare same sofiste. 

I upravo zato, da bismo izbjegli to, da se naš um pusti do- 
kolici, dok mi ispitujemo istinu neke stvari, odbacujemo mi 
te logičke forme kao suprotne našem cilju, i tražimo sve, što 
bi moglo pomoći, da se naša misao održi pažljiva, kao što 
ćemo kasnije pokazati. A da još očiglednije postane, da ta 
vještina umovanja ni u čemu ne doprinosi spoznaji istine, 
treba primijetiti, da logičari ne mogu sačiniti svojom vješti- 
nom nijedan silogizam, čiji bi zaključak bio istinit, a da nje- 
gov sadržaj nisu unaprijed imali, t. j. da nisu već unaprijed 
znali istinu, koju u silogizmu deduciraju. Iz ovoga slijedi, da 
takav logički oblik ne omogućuje ni njima samim da sagle- 
daju išta novo, i da je, prema tome, vllgarna logika potpuno 
izlišna onima, koji žele da otkrivaju istinu stvari, ali može 
kadšto koristiti, da se ljudima lakše izlože već poznati raz- 
lozi, te je prema tome treba prenijeti iz filozofije u retoriku. 


PRAVILO XI. 


Kad, poslije neposrednog intuitivnog sagledavanja pro- 
stih stavova, iz njih nešto drugo zaključimo, korisno 
ih je preletjeti postupnim i ničim neprekinutim kreta- 
njem misli, razmisliti o njihovim međusobnim odno- 
sima, i koliko god je moguće više njih odjednom raz- 
govijetno poimati: tako i naša misao postaje znatno 
izvjesnija, i do maksimuma se širi domašaj našeg duha. 


Ovdje je prilika, da jasnije izložimo ono, što je ranije re- 
čeno o duhovnoj intuiciji u trećem i sedmom pravilu: jer smo 
je na jednom mjestu protivstavili dedukciji, a na drugom 
samo nabrajanju, definirajući ovo posljednje kao zaključiva- 
nje, koje se vrši na osnovu velikog broja razdvojenih stvari: 
dok smo na istom mjestu kazali, da se prosta dedukcija jedne 
stvari iz druge vrši intuicijom. 

Tako je trebalo učiniti zato, što po našem mišljenju du- 
hovna intuicija zahtijeva dva uvjeta: naime da stav bude 
shvaćen jasno i razgovijetno, a zatim i čitav odjednom, a ne 
sukcesivno. Što se dedukcije tiče, ako mislimo da je vršimo 
kao u trećem pravilu, vidi se, da se ona ne vrši čitava od- 

jednom, već nosi u sebi izvjesno kretanje našeg duha, koji 
zaključuje jednu stvar iz druge; te smo tako imali pravo da 
je na tome mjestu razlikujemo od intuicije. Ali ako smatramo, 
da je ona izvršena, kao što je to već rečeno u sedmom pra- 
vilu, onda ona ne označava više nikakvo kretanje, već kraj 
kretanja, i zato pretpostavljamo, da se ona neposredno intuici- 
jom vidi, kad je prosta i jasna, a ne kad je složena i zamršena; 
ovu posljednju smo nazvali nabrajanjem ili indukcijom, jer 
nju razum ne može shvatiti u njezinoj cjelini i zato što 
njena izvjesnost zavisi na neki način od pamćenja, u kojem 
se moraju zadržati sudovi o pojedinim dijelovima, koji su na- 
brojani, da bi se iz njih sviju izveo jedan jedinstven zaključak. 

Sve ovo je trebalo razlikovati, da bi se pristupilo tuma- 
čenju ovog sadašnjeg pravila; jer kako se deveto bavilo je- 
dino duhovnom intuicijom, a deseto jedino nabrajanjem, ovo 
pravilo objašnjava, na koji se način ove dvije radnje uza- 
jamno pomažu i dopunjuju, i to do te mjere, da ih vidimo 
gdje se stapaju u jednu radnju, kretanjem misli, koja pažljivo 
razmatra neposrednim intuitivnim sagledavanjem svaki po- 
jedinačni predmet i istovremeno prelazi na druge. 


PRAVILO XII. 


Najzad, treba se koristiti svim, što razumu može po- 
moći, maštom, osjetima i pamćenjem: bilo za to da se 
prosti stavovi razgovijetno neposredno intuitivno sa- 
gledaju, bilo da bi se stvari, koje se istražuju i one koje 
se znaju tako povezale, da se mogu poznati; bilo da se 
pronađu stvari, koje treba međusobno usporediti, tako 
da se nijedno sredstvo ljudske moći ne zanemari. 


Ovo pravilo je zaključak svega prethodno rečenog i uči 
nas uopće onome, što je bilo nužno objasniti na posebnom, 
evo kako. 

U spoznaji stvari treba razmotriti dvije strane, naime nas 
koji spoznajemo, i predmete koje treba spoznati. U nas su 
samo četiri moći, koje u ovome poslu možemo upotrebiti: to 
su razum, mašta, osjetila i pamćenje. Jedini razum je, me- 
đutim, sposoban da sagledava istinu, pa ipak njemu mora 

pomoći mašta, osjetila i pamćenje, da se ništa ne bi slučajno 
propustilo od onoga, što je u našoj praksi dano. Na strani 
stvari treba troje ispitati; prije svega ono, što se spontano 
javlja, zatim kako se jedno po drugom spoznaje, i najzad što 
se iz svakog može deducirati. I ovo je nabrajanje, čini se, 
potpuno ništa ne propuštajući od onoga, što ljudska praksa 
može obuhvatiti. 


Najzad, na petom mjestu, treba pojmiti da ona sila, ko- 
jom spoznajemo same stvari, jest čisto duhovna, i ne razli- 
kuje se manje od čitavog tijela, nego krv od kosti, ili ruka 
od oka: osim toga da je jedinstvena, bilo da likove prima od 
općeg osjetila istovremeno s fantazijom, bilo da se usredo- 
toči na onima, koje se u pamćenju čuvaju, bilo da tvori nove, 
koji toliko obuzimaju maštu, da često nije dovoljna da isto- 
vremeno prima i ideje, koje dolaze do općeg osjetila ili da ih 
prenese pokretačkoj snazi prema prostom tjelesnom sklopu. 
U svemu ovome ova spoznajna sila čas je pasivna, a čas 
aktivna, i čas je kao pečat, a čas kao vosak; što ipak treba 
uzeti samo kao analogiju, jer se u tjelesnim stvarima ne može 
ništa naći, što bi njoj bilo sasvim slično. Tako jedna i ista 
sila, koja, ako se sa maštom upravi na opće osjetilo, zove se 
vidjeti, pipati, i t. d.; koja, ako se upravi samo na maštu pro- 
žetu raznim likovima, zove se sjećati se; koja, ako se od nje 
zahtijeva da nove likove zamisli, zove se stvaralačkom ma- 
štom izmisliti ili poimati; koja, ako najzad sama djeluje, zove 
se razumijevati: a kako se ova posljednja radnja vrši, izložit 
ću potanje na odgovarajućem mjestu. Tako se ista sila po 
raznim svojim funkcijama zove ili čist razum, ili mašta, ili 
pamćenje, ili osjetila; ali se njoj samoj daje ime duha, kad 
čas nove ideje oblikuje u fantaziji, čas se usredotočuje na 
onima, koje su već stvorene; mi je smatramo sposobnom za 
ove razne radnje, pa će trebati nadalje uzeti u obzir razlike, 
koje smo ovdje napravili između ovih raznih naziva. A kad 
se sve ovo ovako shvati, pažljivi će čitalac lako zaključiti, 
kakva se pomoć može zahtijevati od ove ili one moći, i dokle 
može ići djelatnost ljudi u dopunjavanju nedostataka njihova 
duha. 

Jer kao što mašta može pokretati razum ili naprotiv on 
može na nju da djeluje; isto tako mašta može djelovati na 
osjetila pokretačkom ih silom upravljajući na predmete, ili 
naprotiv osjetila mogu djelovati na nju odslikavajući u njoj 
slike stvari; a pamćenje, bar ono, koje je tjelesno i slično 
sjećanju životinja, nije nimalo različito od mašte: a iz ovoga 
se s izvjesnošću zaključuje, da razum — ako se bavi ovim 
što u sebi nema ničeg tjelesnog ili ničeg sličnog tjelesnom — 
ne mogu pomoći ove moći; već, naprotiv, da ga one ne bi 
smetale, treba odstraniti osjetila i očistiti maštu koliko god 
je to moguće od svakog određenog utiska. 


Prvo, dakle, kažemo da treba drukčije promatrati svaku 
pojedinačnu stvar u poretku naše spoznaje, nego kad o njoj 
govorimo kao realno postojećoj... Zato, raspravljajući samo 
o stvarima utoliko, ukoliko ih je razum sagledao, prostim 
nazivamo samo one, čija spoznaja je ioliko jasna i toliko raz- 
govijetna, da ih razum ne može dalje dijeliti u još veći broj 
dijelova, koje bi mogao još razgovjetnije spoznati: takvi su 
figura, protežnost, kretanje, i t. d.; sve druge, međutim, sma- 
tramo da su na izvjestan način od ovih složene. 


Na drugome mjestu, velimo da one stvari, koje su prema 
našem razumu nazvane prostim, jesu ili čisto razumske, ili 
čisto materijalne ili zajedničke... 


PRAVILO XIII. 


Ako izvjesno pitanje savršeno razumijemo, treba ga 
odvojiti od svakog suvišnog pojma, svesti ga na naj- 
prostije, i nabrajanjem podijeliti ga na najmanje mo- 
guće dijelove. 


U jednom jedinom nasljedujemo logičare, pa kao što oni 
za postavljanje oblika silogizama pretpostavljaju, da se ter- 
mini ili sadržaji silogizama znaju, tako mi unaprijed zahtije- 
vamo, da se pitanje savršeno razumjelo. Ali mi ne razliku- 
jemo kao oni, dva krajnja i srednji termin; već čitavu stvar 

promatramo na slijedeći način: prije svega, u svakome pi- 
tanju mora nužno biti nešto nepoznato, jer bi inače njegovo 
traženje bilo uzaludno; drugo, to što je nepoznato mora na 
neki način biti naznačeno, jer inače ne bismo bili određeni 
da njega istražujemo prije nego ma šio drugo; treće, ono ne 
može tako biti naznačeno osim nečim drugim, što je poznato. 


S druge strane, pod pitanjima razumijevamo sve ono, u 
čemu se nađe istinitog ili lažnog, i treba nabrojiti razne vrste 
pitanja, da bismo odredili, šta smo sposobni da učinimo po- 
vodom svake od njh. 

Već smo kazali, da jedino u intuiciji stvari, bilo prostih, 
bilo povezanih, ne može biti zablude; i ne nazivaju se one u 
tome smislu pitanjima, nego taj naziv dobivaju, čim odlu- 
čimo da o njima donesemo određen sud. I, zaista, ne ubra- 
jamo ni među pitanja samo one zahtjeve, koje drugi postav- 
ljaju; već i samo neznanje, ili točnije sumnja Sokratova bila 
je pitanje, čim je Sokrat nju uzeo za predmet istraživanja, 
da li je to istina, da on o svemu sumnja, i upravo je ovo i 
tvrdio. 

Istražujemo pak ili stvari iz riječi, ili uzroke iz efekata, 
ili efekte iz uzroka, ili cjelinu iz dijelova, ili iz dijelova druge 
dijelove, ili mnoštvo stvari odjednom iz svega ovog, što je 
rečeno. 

... Ljudski duh se ovdje obično vara na dva načina, ili 
uzimajući više nego što je dano u samoj formulaciji pitanja, 
ili, naprotiv, nešto propuštajući. 


Iz djela: Renć Descartes: »De regulis utilibus et claris 
ad ingenii directionem in veritatis inquisitione«, S 1la- 
tinskog preveo dr. Dušan Nedđeljković. 


RASPRAVA O METODI 


. . . . 


Ali, budući da sam tada želio da se posvetim samo tra- 
ženju istine, smatrao sam, da moram postupiti upravo obr- 
nuto i odbaciti kao sasvim krivo sve, o čemu bih mogao i 
najmanje sumnjati, da vidim, ne će li nakon toga ostati ne- 
što sasvim izvan svake sumnje. Budući da naša osjetila po- 
nekad varaju, htio sam pretpostaviti, da nema stvari, koja 
bi bila takva, kakvu nam je ona prikazuju. Kako ima ljudi, 
koji se u zaključivanjima varaju čak i u najjednostavnijim 
stvarima geometrije i izvode krive zaključke, i budući da sam 
smatrao, da sam pogrešiv poput svakog drugog, odbacio sam 
kao krive sve razloge, koje sam prije bio držao kao dokaze. 
I najzad, s obzirom na to, da nam iste misli, koje nam se 
javljaju u budnom stanju, mogu doći i kad spavamo, a da u 
tom slučaju nijedna od njih nije istinita, odlučio sam da prei- 
postavim da sve stvari, koje su ikad ušle u moju svijest, isto 
tako nisu istinite kao ni obmane mojih snova. Ali sam odmah 
zatim primijetio, da dok sam htio tako misliti, da je sve 
krivo, nužno treba da ja, koji mislim, jesam nešto. I pošto 
mi je bilo jasno, da je ova istina: mislim, dakle jesam (cogito, 
ergo sum), tako čvrsta i tako pouzdana, da je ni najpretjera- 
nije pretpostavke skeptika nisu u stanju uzdrmati, prosudio 
sam, da je bez promišljanja mogu prihvatiti kao prvo načelo 
filozofije, koje sam tražio. 

Zatim sam pažljivo proučavao, šta sam, i vidio sam, da 
mogu pretpostaviti, da nemam tijela i da ne postoje ni svijet 
ni mjesto, gdje se nalazim, ali da ne mogu zato pretpostaviti, 
da ja ne postojim, i da naprotiv, što namjeravam sumnjati 
u istinu drugih stvari, slijedi veoma očito i veoma sigurno, 
da ja postojim. Da sam pak samo prestao misliti, premda bi 

sve ostalo, što sam ikada predočivao, bilo istinito, ne bih irnao 
nikakva razloga misliti, da sam postojao. Iz toga sam sno- 
znao, da sam supstancija, koje je čitava bit ili priroda u to- 
me, da samo misli i kojoj za zbivanje nije potrebno nikakvo 
mjesto niti zavisi od bilo koje materijalne stvari. Prema tome 
je ovo ja, to jest duša, koja me čini onim što jesam, potpuno 
različna od tijela i može se čak lakše spoznati nego tijelo, a 
da njega i nema, ona bi ipak ostala upravo to, što jest. 

Onda sam općenito razmišljao, šta se traži od neke po- 
stavke da bude istinita i izvjesna; pošto sam, naime, upravo 
našao jednu, za koju sam znao, da je takva, mislio sam, da 
moram znati i u čemu je ta izvjesnost. I uočivši, da mi u ovoj 
postavci: mislim, dakle jesam, baš ništa drugo ne jamči, da 
govorim istinu, osim da vidim vrlo jasno, kako moramo po- 
stojati, da bismo mislili, došao sam do uvjerenja, da mogu 
postaviti opće pravilo, da su stvari, koje shvaćamo sasvim 
jasno i sasvim razgovijetno, potpuno istinite. Ali kod toga 
postoji stanovita poteškoća, naime, da se pravilno uoči, koje 
su to stvari, koje shvaćamo razgovijetno. 

Razmišljajući zatim o tome, da sumnjam i da prema tome 
moje biće nije posve savršeno — jer sam, naime, jasno uvi- 
dio, da spoznaja znači veće savršenstvo od sumnje — palo mi 
je na um da tražim, odakle sam naučio misliti na nešto savr- 
šenije negoli sam ja. Spoznao sam očito da to dolazi od ne- 
kog biča, koje je stvarno savršenije. S obzirom na misli, koje 
sam imao o mnogim drugim stvarima izvan sebe, na pr. o 
nebu, zemlji, svijetlu, toplini i o tisuću drugih, nije mi bilo 
tako teško saznati, odakle dolaze; kako, naime, nisam pri- 
mjećivao u njima ništa, što bi mi se činilo, da ih čini nad- 
moćnijima od mene, mogao sam pretpostaviti, da, ako su isti- 
nite, zavise od moga bića, ukoliko ono posjeduje stanovito 
savršenstvo, a da, ako nisu istinite, dolaze od ničega, t. j. da 
su u meni. jer sam nesavršen. Ali ne može biti ista stvar 
s idejom bića, koje je savršenije od moga, jer je očito nemo- 
guće, da ga imam od ničega, a budući da nije manje protu- 
rječno, da bi nešto savršenije bilo posljedica i u zavisnosti od 
nečeg manje savršenog, nego što je proturječno, da iz ništa 
proizlazi nešto, ta ideja ne može potjecati ni od mene. Tako 
preostaje, da ju je usadilo u mene neko biće, koje je uistinu 

savršenije od mene i koje u sebi sadrži sva savršenstva, o ko- 
jima sam ja mogao imati neku ideju, t. j. jednom riječju, 
koje je Bog. Uz to sam uvidio, da ja, pošto sam upoznao neka 
savršenstva, koja nisam imao, nisam jedino biće, koje po- 
stoji (poslužit ću se ovdje s dopuštenjem čitaočevim slobodno 
riječima škole), već da nužno mura postojati neko savršenije, 
o kojem sam zavisan i od kojeg sam dobio sve što imam. 


Zbog toga sam smatrao, da treba tražiti neku drugu me- 
todu, koja bi, obuhvaćajući prednosti ovih triju, bila bez nji- 
hovih nedostataka. I kao što god mnoštvo zakona često oprav- 
dava poroke, tako da se državom mnogo bolje upravlja, ako 
ih ima malo, ali ih se ljudi strogo pridržavaju, tako sam i ja 
mislio, da će mi mjesto onog velikog broja pravila, koja sa- 
činjavaju logiku, biti dovoljna četiri slijedeća, samo ako se 
čvrsto i trajno odlučim, da ni jedamput ne propustim da ih 
se pridržavam. 

Prvo je pravilo bilo, da nikad ništa ne prihvaćam kao isti- 
nito, a da jasno ne spoznam, da je takvo, to znači, da naj- 
brižljivije izbjegavam svako prenagljivanje i neprovjereno 
donošenje suda, i da u svojim sudovima obuhvaćam jedino 
ono, što je za moj duh tako jasno i razgovijetno, da nemam 
nikakva povoda o tome sumnjati. 

Drugo, da svaku od teškoća, koju bih proučavao, podije- 
lim na onoliko dijelova, na koliko je to moguće i koliko je 
potrebno radi njezina najboljeg rješenja. 

Treće, da svoje misli upravljam stanovitim redom pola- 
zeći od najjednostavnijih i najrazumljivijih predmeta, da bih 
se postepeno uzdizao do spoznaje najsloženijih, pretpostavlja- 
jući red čak između onih, koji po prirodi ne prethode jedni 
drugima. 

I posljednje, da posvuda sve tako potpuno izbrojim i na- 
činim opće preglede, da mogu biti siguran, da nisam ništa 
izostavio. 

Dugi nizovi jednostavnih i lako shvatljivih razloga, ko- 
jima se obično služe geometričari, da bi došli do najtežih 
dokaza, naveli su me na pomisao, da sve stvari, na koje se 
namjeri ljudska spoznaja, međusobno stoje u istom odnosu, 

i da, samo ako se uzdržimo da nijednu stvar ne uzimamo kao 
istinu, koja to nije, i da se uvijek pridržavamo reda, koji je 
potreban, da se jedne izvedu iz drugih, ne može biti tako 
udaljenih spoznaja, da napokon ne bismo do njih stigli, niti 
tako sakrivenih, da ih ne bismo otkrili. Nije mi bilo osobito 
teško pronaći od kojih treba početi, jer sam već znao, da su 
to najjednostavnije i najspoznatljivije. Imao sam na umu, da 
su od svih, koji su prije toga tražili istinu u znanostima, je- 
dini matematičari bili u stanju pronaći neke dokaze, t. j. 
neke sigurne i očite razloge, te nisam nimalo sumnjao u to, 
da su i oni proučavali najjednostavnije stvari. Stoga sam mo- 
rao i ja najprije ispitati ove, ma da od toga nisam očekivao 
nikakvu drugu korist, osim da ću postepeno naviknuti svoj 
duh, da se ispunjava istinom i da se ne zadovoljava krivim 
razlozima. 

Jer je, prvo, čak i ono, što sam gore utvrdio kao pravilo, 
naime, da su stvari, koje shvaćamo jasno i razgovijetno, pot- 
puno istinite, sigurno samo zato, jer Bog jest ili postoji, jer 
je on savršeno biće i jer sve ono, što je u nama, dolazi od 
njega. Otuda onda slijedi, da naše ideje ili pojmovi, koji su 
nešto stvarno i dolaze od Boga, u svemu onome, u čemu su 
jasni i razgovijetni, moraju biti istiniti. Ako, dakle, u sebi 
vrlo često nalazimo ideje, koje su lažne, to mogu biti jedino 
one, koje sadrže nešto nejasno i zamršeno, jer dolaze od ni- 
čega, t. j. one su u nama tako nejasne samo zato, što nismo 
potpuno savršeni. Očito je isto tako, da nije manje protu- 
rječno, da lažnost ili nesavršenstvo kao takvo dolazi od Boga, 
nego da istina ili savršenstvo dolazi od ničega. A kad ne 
bismo znali, da sve, što je u nama stvarno i istinito, dolazi 
od nekog savršenog i beskonačnog bića, mi ne bismo imali 
nikakav razlog, koji bi nas uvjerio da naše ideje, ma koliko 
one bile jasne i razgovijetne, posjeduju to savršenstvo da su 
istinite, 

Iz djela: Renć Descartes: »Discours de la Mćthode«. M. 
H., Zagreb, 1951. Preveo dr. Niko Berus. 


OSNOVI FILOZOFIJE 
XXX 


Iz toga slijedi, da je istinito sve, što jasno opažamo, pa 
se uklanjaju prije navedene sumnje. 


Iz toga slijedi, da prirodno svijetlo ili sposobnost spoznaje, 
primljena od Boga, ne može nikada shvatiti ni jedan pred- 
met, koji — ukoliko ga ona shvaća, t. j. ukoliko ga jasno i 
razgovijetno opaža — ne bi bio istinit. S pravom bi doista 
trebalo nazivati Boga varalicom, da nam je dao krivu i lažnu 
sposobnost spoznaje, koja mjesto istine prima laž. Tako se 
uklanja ona krajnja sumnja, koja je proistjecala odatle, što 
nismo znali, nismo li možda takve prirode, da se varamo i u 
onome, što nam se čini sasvim očito. Štaviše, po tom će na- 
čelu lako biti uklonjeni svi drugi prije navedeni razlozi 
sumnje. Ne smiju nam doista više biti sumnjive matematske 
istine, jer su sasvim jasne. A ako pazimo na to, što je u osje- 
tima, bilo u budnom stanju bilo u snu, jasno i razgovijetno, 
pa ako to lučimo od onoga, što je zbrkano i nejasno, lako 
čemo spoznati, što u bilo kojoj stvari moramo držati istinitim. 
Nije potrebno, da na ovom mjestu opširnije o tom raspra- 
vljamo, jer je to već nekako izloženo u Metafizičkim medi- 
tacijama i jer je točnije tumačenje toga zavisno od pozna- 
vanja onoga, što slijedi. 


XXXI 


Ako se naše zablude odnose na Boga, one su samo nije- 
kanje, a ako se odnose na nas, nedostaci. 


No budući da se uza sve to, što Bog nije varalica, ipak 
često dešava, da se varamo, potrebno nam je — da bismo 

istražili izvor i uzrok zabluda i da bismo naučili da ih se 
čuvamo — uočiti, da naše zablude ne zavise toliko o razumu, 
koliko o volji, i da se za njihovo rađanje ne traži stvaran 
utjecaj Boga, nego kad se one odnose na nju, da su samo ni- 
jekanje. a kad se odnose na nas, nedostaci. 


XXXI 


U nama su samo dvije pojave svijesti: umno spozna- 
vanje i voljna djelatnost. 


Sve se, naime, pojave svijesti, koje u sebi doživljavamo, 
dadu svesti na dvije glavne. Jedna je od njih percepcija ili 
djelatnost uma, a Aruga je htijenje ili djelatnost volje. Jer 
zamjećivanje, zamišljanje i čisto spoznavanje samo su razli- 
čili načini percipiranja, kao što su želja, protivljenje, tvr- 
đenje, nijekanje i sumnja različiti načini htijenja. 


XXXIII 


Griješimo samo, kada sudimo o stvari, koju slabo 
poznajemo. 


Kad pak nešto percipiramo, očito je, da se tako dugo ne 
varamo, dok o tome baš ništa ne tvrdimo ili niječemo. Isto 
tako ne varamo se ni onda, kada tvrdimo ili niječemo samo 
ono, što percipiramo jasno i razgovijetno. Varamo se samo 
onda, kada (kako se dešava) nešto ne percipiramo točno, a 
ipak o tome sudimo. 


XXXIV 
Za suđenje traži se ne samo razum, nego i volja. 


Za suđenje traži se doduše razum, jer o stvari koju ni- 
kako ne percipiramo ne možemo ništa suditi, ali se traži i 
volja, da predočena stvar dobije odobrenje. Ne traži se ipak 
(barem za bilo kakvo suđenje) polpuna i svestrana percep- 
cija. Možemo, naime, odobravati mnoge stvari, koje pozna- 
jemo samo vrlo nejasno i zbrkano. 

XAXV 


Volja se prostire šire nego razum, pa je zato uzrok 
nPogrešaka 


Ta pcrpepcija uma proteže se doista samo na ono malo 
područje, koje joj se pruža, pa je uvijek veoma ograničena. 
Naprotiv, volja se nekako može nazvali neograničenom. jer 
se na sve. što može postati predmetom volje nekog drugog ili 
one neizmjerne volje, koja je u Boga, može protegnuti i naša 
volja. Zato je mi lako proširujemo i preko onoga, što jasno 
spoznajemo Kad tako radimo. nije ni čudo, što zapadamo u 
zabludu. 


XAXVI 
Za naše zablude ne možemo okrirljuavati Boga 


Ipak se ni na koji način ne može Bog smatrati začetnikom 
naših zabluda zato, što nam nije dao sveznajući razum. Tu 
stvorenom razumu pripada da bude ograničen. a ograničenom 
da se ne proteže na sve. 


XXXVII 


Najveće je savršenstvo čovjeka, što radi slobodno. t.j. 
po svojoj volji. Time postaje vrijedan pohvale ili pri- 
jekora. 


Što se pak volja pruža vrlo široko, to i odgovara njenoj 
prirodi. U čovjeku je baš to nekako najveće savršenstvo, što 
radi svojom voljom, t. j. slobodno. Tako on na neki poseban 
način postaje začetnik svojih djela 1 zbog njih dobiva po- 
hyalu. Ne hvale se naime automati, što točno izvode sve 
kretnje, za koje su uređeni, jer ih nužno tako izvode, nego se 
hvali njihov tvorac, što ih je tako točno izradio, jer ih nije 
načinio po nuždi, nego slobodnom voljom. Na isti način zaci- 
jelo treba nam spoznavanje istine upisati u veću zaslugu, što 
je spoznajemo svojom voljom! nego kad bismo je moral 
spoznavati. 

XLII 


Kako nas naša volja ipak vara, premđa nastojimo da 
se ne varamo. 


No kad već znamo, da svc naše zablude potječu od volje, 
može se činiti čudnim,-što se uopće varamo, jer nema nikoga, 
koji bi htio dati se zavarati. Ali jedno je htjeti se: varati, a 
sasvim drugo htjeti prihvatiti ono, u čemu se obično krije 
zabluda. Premda stvarno nema nikoga, koji bi izričito bio vo- 
ljan upasti u zabludu. ipak je teško naći nekoga, koji često ne 
bi bio voljan prihvatiti ono, u čemu je pogreška, ali je on ne 
primjećuje. Čak je i sama težnja za istinom veoma često uzro- 
kom, da oni, koji ne znaju točno, kako se do nje dolazi, iz- 
riču sud o nečem, što ne razumiju, i tako upadaju u zabludu. 


XLIII 


Nikada se ne varamo, kada prihvaćamo samo ono, što 
poznajemo jasno i razgovijetno. 


Sigurno je pak da nikada ne bismo prihvatili laž kao 
istinu, kad bismo odobravali samo ono, što poznajemo jasno 
i razgovijetno. Kažem sigurno, jer, kako Bog nije varljiv, 
sposobnost spoznaje, koju nam je on dao, ne može ići za lažju, 
kao što to ne može ni sposobnost odobravanja, ukoliko se 
proteže samo na ono, što se jasno spoznaje. Sve kad se to 
ničim ne bi dalo dokazati, tako je to od prirode usađeno u 
svačiju dušu, da, kad god nešto spoznajemo jasno, odobra- 
vamo to sami od sebe i nikako ne možemo sumnjati u istini- 
tost toga. 


XLV 
Što je jasna, a što razgovijetna spoznaja. 


Ima čak vrlo mnogo ljudi, koji za čitava svoga života ne 
spoznaju dovoljno točno, da bi o tome mogli izreći siguran 
sud Traži se naime, da spoznaja, na koju bi se mogao oslo- 
niti siguran i nesumnjiv sud, bude ne samo jasna. nego i 

razgovijetna. Jasnom nazivam onu spoznaju, koja je pozor- 
nom duhu živa i otvorena; tako kažemo, da ono jasno vidimo, 
što je pred našim okom, koje promatra, i što dosta snažno 
i otvoreno na nj djeluje. Razgovijetnom pak nazivam onu 
spoznaju, koja je pored jasnoće tako od svega drugog odi- 
jeljena i rastavljena, da u sebi sadrži samo ono, što je jasno. 


XLVIII 


Sve, što je predmet našeg spoznavanja, promatramo 
kao stvari i njihova svojstva ili kao vječne istine. Na- 
brajanje stvari. 


Sve, što je predmet naše percepcije, promatramo ili kao 
stvari i njihova svojstva ili kao vječne istine, koje postoje 
samo u našem mišljenju. Od onoga, što promatramo kao 
stvari, najopćenitije je: supstancija, trajanje, red, broj i inače 
sve takvo, što se proteže na sve vrste stvari. No ja priznajem 
samo dvije najviše vrste stvari: jedno su duhovne ili misaone, 
t. j. one, koje pripadaju duhu ili misaonoj supstanciji, a drugo 
su materijalne ili one, koje pripadaju protežnoj supstanciji. 
t. j. tijelu. Spoznavanje i htijenje i sve vrste koliko spozna- 
vanja, toliko htijenja pripadaju misaonoj supstanciji. Pro- 
težnoj pak supstanciji pripada veličina ili upravo protezanje 
u duljinu, širinu i visinu, pa oblik, kretanje, položaj, djelji- 
vost pojedinih dijelova i tome slično. No mi zamjećujemo u 
sebi još neke druge pojave, koje ne moraju pripadati samo 
duhu, a ni samo tijelu, i koje, kako će kasnije biti izloženo, 
kada dođemo na to, potječu od uske i prisne veze našeg duha 
s tijelom. To su osjećaj gladi, žeđi, i t. d., zatim duševna 
uzbudenja ili strasti, koje ne postoje samo u mišljenju, na pr 
gnjevno, veselo, tužno, ljubavno uzbudenje i t. d., pa napo- 
sljetku svi osjećaji, na pr. bola, škakljanja, svjetlosti i boja, 
zvukova, mirisa, okusa, topline, tvrdoće i drugih svojstava, 
koja zamjećuje opip. 

LI 


Što je supstancija i zašto taj naziv ne pristaje u istom 
značenju Bogu i stvorovima. 


Što se pak tiče onoga, što promatramo kao stvari ili nji- 
hova stanja, vrijedno je truda posebno razmatrati svako po- 
jedino. Pod supstancijom možemo razumijevati samo stvar, 
koja tako postoji, da joj za postojanje nije potrebna nikakva 
druga stvar. Kao supstancija pak, kojoj nije potrebna baš 
nikakva stvar, može se razumjeti samo jedna jedina, naime, 
Bog. Sve pak druge supstancije, kako uviđamo, mogu posto- 
jati samo uz božju pomoć. Zato naziv supstancija ne pristaje 
Bogu i drugima u istom značenju, kako se obično govori u 
školama, t. j. ne može se razgovijetno uočiti nikakvo znače- 
nje tog naziva, koje bi bilo zajedničko Bogu i stvorovima. 


LIII 


Svakoj supstanciji pripada jedan bitan atribut, na pr. 
duhu mišljenje, a tijelu protežnost. 


Supstancija se, doduše, spoznaje po bilo kojem atributu, 
ali ipak svaka supstancija ima i posebno svojstvo, koje sa- 
činjava njenu:prirodu i bit i na koje se odnose sva druga 
njena svojstva. Takvo protezanje u duljinu, širinu i dubinu, 
sačinjava prirodu tjelesne supstancije, a mišljenje prirodu 
misaone supstancije. Naime sve drugo, što se može pripisati 
tijelu, ima kao pretpostavku protežnost, pa je samo neko 
stanje protežne stvari, kao što sve ono, što nalazimo u duhu, 
predstavlja samo različita stanja mišljenja. Tako se na pr 
lik može predočiti samo u protežnoj stvari, a kretanje samo 
u protegnutom prostoru; isto tako zamišljanje, osjećanje i 
volja samo u misaonoj stvari. Naprotiv, protežnost se može 
predočiti bez lika ili kretanja, a mišljenje bez zamišljanja ili 
osjećanja. To vrijedi i za ostalo, kako je očevidno svakome, 
koji to pažljivo promatra. 


Iz djela:Renć Descartes: »Osnovi filozofije«, M. H., Za- 
greb, 1951. Preveo dr. Veljko Gortan. 

STRASTI DUŠE 
PRVI DIO 


O STRASTIMA UOPĆE, I S OBZIROM NA ČITAVU 
PRIRODU ČOVJEKA 


ČLAN 1. — Ono što je trpljenje u odnosu na jedan 
subjekt, uvijek je djelovanje s obzirom na neki drugi. 


Koliko su pogrešne nauke, koje imamo od starih, može 
se najbolje vidjeti po onome, što su pisali o strastima; jer 
premda je to materija, koja se uvijek mnogo istraživala i ma- 
kar ne izgleda, da je ona jedna od najtežih, a to zbog toga, 
što ih svaki osjeća u samome sebi i što uostalom nema po- 
trebe, bilo kako ih promatrati, da im se otkrije priroda, — 
ipak je ono, što su stari o njima poučavali, toliko neznatno 
i većinom tako malo vjerojatno, da ne mogu imati nikakve 
nade. da ću se približiti istini, nego ako se udaljim od putova, 
kojima su oni išli. Zato ću biti prisiljen, da ovdje pišem tako, 
kao da razmatram materiju, koje se nitko prije mene nije 
ni dotakao: i da bih počeo, smatram, da treba sve zbivanje ili 
događanje s filozofima ponovo nazvati trpljenjem (strašću, 
passion) s obzirom na subjekt, kojemu se dogada, a djelova- 
njem s obzirom na onoga, koji ga prouzrokuje: tako da, prem- 
da su onaj, koji djeluje i onaj, koji trpi, često jako različiti, 
djelovanje i trpljenje (action et passion) ne prestaju biti uvi- 
jek jedna te ista stvar, koja ima ta dva imena samo po dvama 
različitim subjektima, na koje se ona može odnositi. 

ČLAN 2. — Da bi se spoznale strasti duše, treba razli- 
kovati njezine funkcije od funkcije tijela. 

Zatim također smatram, da ne postoji nikakav predmet, 
koji bi neposrednije djelovao na našu dušu, nego tijelo, s ko- 
jim je ona spojena, i da prema tome treba da mislimo, da ono, 
što je u njoj trpljenje (strast), obično je u njemu djelovanje; 
tako da nema boljeg puta, da dođemo do spoznaje naših stra- 
sti, negoli da istražimo razliku između duše i tijela, kako 
bismo spoznali, kojemu od njih dvoje treba pripisati svaku 
od naših funkcija. 


ČLAN 3. — Koje pravilo treba slijediti, da bi se to 
ostvarilo. 

U tome ne će biti velike teškoće, ako pazimo, da sve ono, 
što iskušamo (osjetimo) da je u nama, a također vidimo da 
u našim tijelima može biti sasvim bez života, treba da pripi- 
šemo samo našem tijelu; a naprotiv, da sve ono, što je u 
nama i što shvatimo da ni na koji način ne može pripadati 
tijelu, treba da pripišemo našoj duši. 


ČLAN 4. — Toplina i kretanje udova dolaze od tijela, 
misli dolaze od duše. 

Kako se ne može shvatiti da tijelo na bilo koji način misli, 
možemo s razlogom vjerovati, da sve vrste mišljenja u nama 
pripadaju duši; i kako ne sumnjamo da ima beživotnih 
(mrtvih) tjelesa, koja se mogu kretati na toliko i više razli- 
čitih načina kao naša. i koja imaju toliko ili više topline i 
kretanja (kao što to iskustvo pokazuje u plamenu, koji sam 
ima više topline i kretanja, nego bilo koji od naših udova), 
treba da vjerujemo, da sva toplina i sva kretanja u nama, 
ukoliko ne zavise o misli, pripadaju samo tijelu. 


ČLAN 10. — Kako nastaju životni duhovi u mozgu. 
Ovdje je međutim važnije to, da svi najpokretljiviji i naj- 
finiji dijelovi krvi, razrijeđeni u srcu toplinom, bez prestanka 
u velikim količinama ulaze u šupljine mozga. A razlog (uzrok) 
zbog kojega se oni kreću tamo radije, nego na bilo koje 
drugo mjesto, jeste taj, što sva krv, koja iz srca izlazi velikim 

arterijama, ide upravo tamo, ali ne može sva ući zbog vrlo 
uskih prolaza, pa tu prolaze samo najpokretljiviji i najfiniji 
djelići, dok se ostatak rasprostire u sve ostale organe tijela. 
Ti vrlo fini djelići krvi sačinjavaju dakle, životne duhove 
(les esprits animaux — spiritus animales), i oni u tu svrhu 
nemaju nikakve druge potrebe da se mijenjaju, negoli da se 
tu odvajaju od ostalih, manje finih dijelova krvi: jer ono, 
što ja ovdje nazivam duhovima, jesu samo tijela, koja imaju 
samo to svojstvo, da su vrlo mala i da se kreću vrlo brzo, 
kao dijelovi plamena, koji izlaze iz baklje. Oni se nigdje ne 
zaustavljaju, i koliko ih ulazi u šupljine mozga, toliko drugih 
i izlazi kroz pore mozgovne supstancije, koje ih odvode u 
Živce, a otuda u mišiće, čime tijelo pokreću na sve različite 
načine, koji su mogući. 


ČLAN 12. — Kako vanjski predmeti djeluju na osje- 
tilne organe. 

Ostaje još da se pokažu uzroci, zbog čega duhovi ne teku 
uvijek u mišiće na isti način, i da ih dolazi katkada više 
prema jednima, nego prema drugima. Jer osim djelovanja 
duše, koja je, kako ću kasnije izložiti, u nama zaista jedan 
od tih uzroka, postoje još dva druga, koja zavise samo o ti- 
jelu, i koje treba naznačiti. Prvi uzrok leži u različitosti kre- 
tanja, koja su predmeti izazvali u osjetilnim organima, što 
sam već dovoljno objasnio u »Dioptrici«. Ali da čitaoci ovoga 
spisa ne bi morali čitati onaj, to ću ovdje ponoviti, da ima 
tri stvari, koje treba kod živaca razmotriti, i to: njihova srž 
(jezgra) ili unutrašnja supstancija, koja se od mozga u obliku 
finih niti rasprostire do kože udova, koja ih okružuje i koja 
s onima, što su u vezi s mozgom, tvori male cjevčice, u ko- 
jima su te fine niti zatvorene; i konačno životni duhovi, koji 
se u tim cjevčicama prenose od mozga do mišića, tako da te 
niti ostaju tu potpuno slobodne i proširene na taj način, da 
i najmanja stvar, koja pokreće dio tijela, o koji je privezana 
jedna od njih, pokreće na isti način i dio mozga od kuda do- 
lazi, isto tako, kao kad se povuče jedan kraj nekog užeta, 
pokreće se i drugi. 

ČLAN 17. — Koje su funkcije duše. 


Pošto smo razmotrili sve funkcije, koje pripadaju samom 
tijelu, lako je uvidjeti, da ništa u nama ne ostaje, što bismo 
trebali pripisati našoj duši, do naših misli, koje su uglavnom 
dvije vrste, i to: jedne su djelatne, a druge trpna stanja 
duše. Ono što zovemo njezinim djelovanjem. jest sve naše 
htijenje, jer mi iskušavamo da ono dolazi direktno od naše 
duše, i čini se, da zavisi samo o njoj. Kao što se, naproliv, 
mogu općenito nazvati njezinim trpnim stanjima (strastima) 
sve vrste osjeta ili znanja u nama, kojima uzrok često nije u 
našoj duši i koje ona uvijek dobiva od stvari koje predočuje. 


ČLAN 18. — O volji. 


Naša volja je opet dvovrsna: jedno je djelovanje, koje 
svršava u samoj duši, kao kad hoćemo ljubiti boga ili uopće 
primijeniti našu misao na neki nematerijalni predmet; drugo 
je djelovanje, koje svršava u našem tijelu, kao kad samo 
odatle, što želimo da se _prošećemo, slijedi, da se naše noge 
kreću i da koračamo. 


ČLAN 19. — O osjetima (percepcijama). 


Naši su osjeti (percepcije) takoder dvovrsni, jednima je 
uzrok duša, a drugima tijelo. Oni koji dolaze od duše jesu 
osjeti naše volje i čitave naše mašte ili drugih misli, koje 
o njoj zavise: jer sigurno je, da mi ne bismo mogli htjeti ni- 
kakvu stvar, kad ne bismo bili svijesni te volje; i premda je 
također volja u odnosu na dušu djelovanje, to se ipak znanje 
te volje može nazvati trvljenjem. Ipak, budući da su taj osjet 
i ta volja zapravo jedna te ista stvar, imenovanje se pravi 
uvijek po onome, šio je bolje: i tako se ona obično ne zove 
trpljenjem, nego djelovanjem. 


ČLAN 27. — Definicija strasti duše. 


Nakon razmatranja, u čemu se strasti duše razlikuju od 
svih ostalih njezinih misli, čini mi se da se one općenito 

mogu definirati kao osjeti ili čuvstva (osjećaji) ili emocije 
duše, koje se odnose samo na nju, a koje prouzrokuje, podr- 
žava i pojačava neko kretanje (životnih) duhova. 


ČLAN 28. — Objašnjenje prvog dijela te definicije. 


Mogu se nazvati osjetima (percepcijama), ako se tom ri- 
ječju žele da označe sve misli, koje nisu djelovanje duše ili 
volje, ali se ne mogu onda, ako se njome označuju jasne spo- 
znaje; jer iskustvo uči, da oni, koji su najviše pod vlašću 
svojih strasti, najmanje ih poznaju, a to su one među per- 
cepcijama, koje čine nejasnom i mračnom usku povezanost 
duše i tijela. Mogu se također nazvati čuvstvima (osjećajima), 
jer ih duša prima na isti način, kao predmete vanjskih osjeta 
i samo ih tako spoznaje; ali još je bolje nazvati ih emocijama 
(uzbuđenjima) duše ne samo zato, što se to ime može dati 
svim promjenama, koje se u njima zbivaju, to jest svim razli- 
čitim mislima, koje dolaze u dušu, nego naročito zato, što od 
Svih vrsta misli, što ih duša može imati, nema u njoj ni jedne, 
koja je uzbuđuje i potresa toliko snažno, kao što to čine te 
strasti. 


ČLAN 29. — Objašnjenje njenog drugog dijela. 

Dodajem, da se one odnose samo na dušu, da bi ih razli- 
kovao od drugih osjećaja, od kojih se jedni odnose na vanjske 
objekte, kao mirisi, zvukovi, boje, a drugi na naše tijelo, kao 
glad, žeđ, bol. Dodajem također, da ih prouzrokuje, podržava 
i pojačava neko kretanje duhova, da bi ih razlikovao od naše 
volje, koja se može nazvati uzbuđenjima (emocijama) duše, 
što se odnose na nju, ali im je ova sama uzrok, a i zato, da 
bih objasnio njihov posljednji i bliži uzrok, po kojem se one 
opet razlikuju od drugih čuvstava. 


ČLAN 30. — Duša je povezana zajedno sa svim dije- 
lovima tijela. 

Da bi se sve to bolje shvatilo, potrebno je znati, da je 
duša zaista povezana s čitavim tijelom, i da se zapravo ne 
može reći, da se ona nalazi u jednom od njegovih dijelova, 
uz isključenje drugih; jer tijelo je jedno i na neki način ne- 

djeljivo s obzirom na raspored svojih organa, koji se jedan 
prema drugome odnose tako, da ako je jedan od njih oduzet, 
to čini čitavo tijelo neispravnim (defektnim); jer duša je takve 
prirode, da se ne odnosi ni prema kakvoj protežnosti ni prema 
dimenziji ni drugim svojstvima materije, od koje je tijelo 
sastavljeno, već samo prema cijelom sklopu svojih vrgana. 
Jer se nikako ne bi mogla predstaviti (shvatiti) polovica ili 
trećina neke duše, niti da ona zauzima neki prostor, niti da 
postaje manja, ako se odsiječe neki dio tijela, već se ona od 
njega rastavlja potpuno, ako se uništi sklop njegovih organa. 


ČLAN 31. — Postoji u mozgu jedna mala žlijezda, u 
kojoj duša vrši svoje funkcije djelotvornije nego u 
drugim dijelovima. 

Treba također znati, da premda je duša povezana s čita- 
vim tijelom, ipak postoji u njemu jedan dio, u kojem duša 
vrši svoje funkcije djelotvornije nego u drugima; i obično 
se vjeruje, da je to mozak ili možda srce: mozak zato, što k nje- 
mu idu osjetilni organi, a srce zato, što u njemu kao da se 
osjećaju strasti. Ali istraživši stvar brižljivije, čini mi se, da 
sam jasno spoznao, da dio tijela, u kojem duša neposredno 
vrši svoje funkcije, nikako nije srce, a također ni mozak, 
već samo najunutrašnjiji njegov dio, koji je jedna vrlo mala 
žlijezda, smještena u sredini njegove supstancije, i tako obje- 
šena iznad cjevčice, po kojoj duhovi njegovih prednjih šu- 
pljina saobraćaju sa stražnjim šupljinama, da i najmanja 
kretanja te žlijezde mogu mnogo promijeniti tok tih duhova, 
i obrnuto, najmanje promjene u toku duhova mogu mnogo 
utjecati na kretanje te žlijezde. 


ČLAN 32. — Kako se spoznaje, da je ta žlijezda glavno 
sjedište duše. 

Razlog, koji me uvjerava, da duša u cijelom tijelu ne 
može imati nikakvo drugo mjesto, gdje neposredno vrši svoje 
funkcije, nego u toj žlijezdi, jest taj, što su svi ostali dijelovi 
našeg mozga dvostruki, kao što također imamo dva oka, 
dvije ruke, dva uha, a konačno i svi su organi vanjskih osje- 
tila dvostruki. A kako mi ipak imamo samo jednu i jedno- 
stavnu misao o istoj stvari u isto vrijeme, treba nužno da 

postoji neko mjesto, gdje se dvostruke slike očiju i dvostruki 
utisci samo jednog predmeta dvostrukih organa drugih osje- 
tila mogu skupiti u jedno prije nego stignu u dušu, da joj ne 
bi predočili dva predmela umjesto jednog: i može se lako 
shvatiti, da se te slike ili drugi utisci sjedinjuju u toj žlijezdi 
posredovanjem duhova, koji ispunjavaju šupljine mozga; no 
nikakvog drugog mjesta u tijelu nema, gdje bi se oni mogli 
tako ujediniti, kao u toj žlijezdi (la glande pineale — glan- 
dula pincalis — epifiza). 


ČLAN 34. — Kako duša i tijelo djeluju jedno na drugo. 


Shvatimo, dakle, ovdje da duša ima svoje glavno sjedište u 
maloj žlijezdi u sredini mozga, odakle ona zrači (rayonne) po 
čitavom tijelu posredstvom (životnih) duhova, živaca i same 
krvi, koja je prijemljiva za utiske duhova i može ih raznositi 
u sve duhove. Sjetit ćemo se, što je bilo gore rečeno o stroju 
našeg tijela, da su naime fine niti naših živaca tako razdije- 
ljene po svim njegovim dijelovima, da kod raznih kretanja, 
koja tu potiču (pobuđuju) osjetilni predmeti, te niti različito 
otvaraju pore mozga, i životni duhovi iz tih šupljina ulaze 
različito u mišiće, pomoću čega mogu pokretali udove na sve 
moguće načine. Također i svi drugi uzroci, koji mogu razli- 
čito pokretati duhove, dostaju da ih odvedu u različite mi- 
šiće. Dodajmo ovdje. da je mala žlijezda, koja je sjedište duše, 
tako obješena između šupljina, što sadrže duhove, da je oni 
mogu pokretati na toliko različitih načina, koliko osjetilnih 
različnosti postoji u objektima. Ali žlijezdu može različito 
pokretali i duša, koja je takve prirode, da u sebe može pri- 
mili toliko različitih utisaka, to jest ona ima toliko različitih 
percepcija, koliko se različitih kretanja dogada u toj žlijezdi. 
Konačno, stroj je tijela tako udešen, da time, što duša razli- 
čito pokreće tu žlijezdu ili bilo kojim drugim uzrokom, goni 
duhove, koji je okružavaju, prema porama mozga, vodi ih 
kroz živce u mišiće, i tako pokreće udove. 

ČLAN 39. — Kako jedan te isti uzrok može u različitim 
ljudima pobuditi različite strasti. 

Isti utisak, koji u žlijezdi prouzrokuje prisutnost nekog 
strašnog predmeta i koji u nekim ljudima pobuduje strah, 
može u drugima proizvesti hrabrost i smjelost: razlog je u 
tome, što nisu svi mozgovi jednako udešeni i što isto kretanje 
žlijezde. koje u nekima od nas pobuduje strah, u drugima 
čini da duhovi ulaze u pore mozga, koji ih odvodi djelomično 
u živce za pokretanje ruke za obranu, a djelomično u one, 
koji pobuduju i tjeraju krv prema srcu tako, da proizvede 
duhove prikladne da produže tu obranu i da volja u njoj 
ustraje. 


ČLAN 40. — Koje je glavno djelovanje strasti. 


Treba naime primijetiti, da je glavno djelovanje strasti 
u ljudima u tome, da u svojoj duši pobuđuju volju za ono, 
na što pripravljaju svoje tijelo: tako osjećaj straha pobuđuje 
volju za bježanjem, odvažnost volju za borbom, i t. d. 


ČLAN 41. — Kakva je moć duše prema tijelu. 


Ali duša je po svojoj prirodi toliko slobodna, da se nikada 
ne može prisiliti. Od dviju vrsta misli, koje sam razlikovao 
u duši, kojih su jedne njezina djelovanja, naime volja, a 
druge strasti, uzimajući tu riječ u njenom najopćenitijem 
značenju, pod kojim se razumijevaju sve vrste percepcija, 
prve su potpuno u njenoj moći, i tijelo ih može indirektno 
promijeniti, dok naprotiv druge apsolutno zavise o djelova- 
njima, koja ih vode, i duša ih može samo indirektno promi- 
jeniti. izuzevši, kad im je ona sama uzrok. A sve djelovanje 
duše sastoji se u tome, da kad nešio hoće, ona pokreće malu 
žlijezdu, s kojom je usko povezana tako, kako je potrebno 
da se proizvede djelovanje, koje toj volji odgovara. 


ČLAN 43. — Kako duša može predočivati, opažati i 
pokretati tijelo. 


Tako, kad se hoće predočiti nešto, što se nikada nije vi- 
djelo, ta volja ima snagu, da pokrene žlijezdu tako, kako je 
polrcbno da bi se duhovi potjerali prema porama mozga, kroz 

otvor kojih se može predočiti ta stvar. Hoće li se, dalje, neko 
vrijeme jedan te isti predmet pažljivo razmatrati, to volja 
za to vrijeme pridržava žlijezdu nagnutom na istu stranu. 
Napokon, hoće li se hodati ili bilo kako kretati tijelo, tad 
volja čini da žlijezda tjera duhove prema mišićima, koji 
služe za tu svrhu. 


ČLAN 45. — O moći duše nad svojim strastima. 


Naše strasti tako ne mogu biti direktno pobuđene ni uklo- 
njene djelovanjem naše volje, ali one to mogu biti indirektno, 
predočivanjem stvari, koje su obično u vezi sa strastima, koje 
hoćemo imati, a suprotne onim strastima, koje hoćemo od- 
straniti. Tako, da bismo izazvali odvažnost, a uklonili strah, 
nije dosta imati za to volju, već se treba potruditi, da se 
razmotre razlozi, predmeti ili primjeri, koji nas osvjedočuju, 
da opasnost nije velika, da je uvijek sigurnije braniti se od 
nje, nego pred njom pobjeći, da ćemo imati slavu i radost 
zbog pobjede, umjesto čega se može očekivati žalost i sramo- 
ta, što smo pobjegli, i slično. 


ČLAN 46. — Zbog čega duša ne može potpuno raspo- 
lagati svojim strastima. 

Postoji oscbit razlog, koji sprečava dušu, da ne može brzo 
mijenjati ili obuzdavati svoje strasti, a koji mi je dao povoda, 
da sam gore u njihovu definiciju stavio, kako ih neko naro- 
čito kretanje (životnih) duhova ne samo prouzrokuje, nego 
također podržava i pojačava. To je stoga, što gotovo sve njih 
prati neko uzbuđenje (emocija) srca, pa prema tome također 
i čitave krvi i (životnih) duhova: tako da, dok to uzbuđenje 
ne prestaje, one ostaju prisutne u našoj misli na isti način, 
kao što su prisutni osjetilni objekti za vrijeme, dok djeluju 
na organe naših osjetila. I kao što se duša, jako usmjerivši 
pažnju na nešto drugo, može uzdržati da ne čuje neki šum 
ili da ne osjeti neku malu bol, ali se ne može uzdržati da ne 
čuje grmljavinu ili da ne osjeti vatru, koja oprži ruku, tako 
ona lako može prevladati slabije strasti, ali ne i najžešće i 
najjače; to je moguće samo pošto se smirilo uzbuđenje 

krvi ili (životnih) duhova. Najviše, što volja za vrijeme tog 
najjačeg uzbuđenja može učiniti, jest, da se ne suglašuje 
s djelovanjima strasti i da suzdržava kretanja, koja su u nje- 
zinoj vlasti. Ako se na primjer, u srdžbi digne ruka, da bi 
udarila, volja je obično može zadržati; ako strah potiče noge 
na bijeg, volja ih može zaustaviti, i drugo. 


ČLAN 47. — U čemu se sastoje borbe (sukobi) koje 
tobože postoje između nižeg i višeg dijela duše. 

Sve borbe, koje se obično zamišljaju da postoje između 
nižeg, koji se naziva senzibilnim (osjetilnim), i višeg, razum- 
nog dijela duše, ili bolje, između prirodnih požuda i volje, 
sastoje se samo u suprotnosti između kretanja, koja istovre- 
meno nastoje izazvati u žlijezdi tijelo po svojim (životnim) 
duhovima i dušu po svojoj volji. Jer u nama postoji samo 
jedna duša, i ta duša nema u sebi nikakvih dijelova: osjetilni 
dio jeste i razumni, a sve njezine požude su voljne. Zabluda, 
koja je kriva, što se u njoj predočuju (dvije) različite, među- 
sobno suprotne osobe, dolazi samo otuda, što se nisu dobro 
razlikovale njezine funkcije od funkcija tijela, kojemu samo 
treba pripisati sve ono, što se u nama može opaziti kao su- 
protstavljeno našem umu: tako da tu nema druge borbe, 
osim što se često događa, kao što sam gore rekao, da malu 
žlijezdu u sredini mozga može pritiskivati s jedne strane duša, 
& druge životni duhovi, koji su samo tijela, da su ta dva 
impulsa suprotna, i da najjači sprečava djelovanje drugoga. 
U žlijezdi se, dakle, mogu razlikovati dvije vrste kretanja, 
koja su proizveli životni duhovi: jedna (kretanja) predočuju 
duši predmete, koji podražuju osjetila ili izazivaju utiske u 
mozgu, i ne utječu na volju; druga (kretanja) čine neki utje- 
caj na nju, naime ona, koja prouzrokuju strasti ili njima od- 
govarajuće pokrete tijela. Kretanja prve vrste sprečavaju 
doduše često djelovanja duše, ili ona sprečavaju njih, ali 
usprkos tome ne opaža se ovdje nikakva borba, jer oni 
nisu direktno suprotni. Ta se borba opaža samo između kre- 
tanja druge vrste i volje, koja im se suprotstavlja: na pri- 
mjer, između sile, kojom životni duhovi gone žlijezdu, da u 
duši prouzrokuje želju za nečim i sile, kojom duša tu stvar 

nastoji izbjeći pomoću svoje volje. Ta se borba pojavljuje 
poglavito stoga, što volja ne može direkino pobuditi strasti, 
tako da je ona, kao što je već rečeno, prisiljena poslužiti se 
mudrošću (vještinom) i potruditi se, da postepeno razmatra 
različite stvari. Ako se dogodi da takva jedna stvar može na 
jedan čas da izmijeni tok životnih duhova, može se dogoditi 
da ona koja slijedi, to ne može, i da one to i poslije nastave, 
jer se prethodno stanje u živcima, u krvi i srcu nije promije- 
nilo, pa se duša osjeća gonjena, da istovremeno jednu te istu 
stvar želi i ne želi i odatle je nastala pretpostavka o dvije 
moći u njoj, koje se međusobno bore. Ipak još se može shva- 
titi neka borba, kad često isti uzrok pobudi u duši neku 
strast, a u tijelu odgovarajuće pokrete, kojima duša ništa ne 
pridonosi, ali koje ona zaustavlja ili nastoji zaustaviti, čim 
ih opazi, kao što se to primjećuje, kad ono, što izaziva strah, 
tjera životne duhove u mišiće, koji služe za pokretanje nogu 
na bijeg, a koje volja, da bismo bili hrabri, zaustavlja. 


ČLAN 48. — Po čemu se spoznaje jakost ili slabost 
duša, i koje je najmanje zlo. 

Po posljedicama te borbe svaki može spoznati jakost ili 
slabost svoje duše; jer oni. koji obično svojom voljom mogu 
najlakše pobijediti strasti i zaustaviti kretanja tijela, koje ih 
prate, imaju bez sumnje najsnažnije duše, ali ima i takvih, 
koji ne mogu iskušati svoju snagu, jer oni nikada ne puštaju 
volji, da se bori svojim vlastitim oružjem, već samo onim, 
kojim je opskrbljuju jedne strasti, da bi se obranila od dru- 
gih. Njezinim vlastitim oružjem nazivam čvrste i određene 
sudove u odnosu na spoznaju dobra i zla, po kojima je od- 
lučila da upravlja djelovanjima svog života; a najslabije od 
svih duša jesu one, kojih se volja nikako ne određuje tako, 
da slijedi neke sudove, već se neprekidno prepušta trenutnim 
strastima, koje, budući da su često jedna drugoj suprotne, 
vuku je naizmjence čas ovamo čas onamo, i prisiljavajući je 
na borbu protiv same sebe, dovode dušu u najjadnije stanje, 
što može biti. Tako, dok strah predočuje smrt kao najveće 
zlo, koje se može izbjeći samo bijegom, s druge strane slavo- 
ljublje predstavlja sramotu tog bijega kao zlo gore od smrti: 

te dvije strasti različito usmjeruju volju, koja, poslušna čas 
jednoj čas drugoj, neprestano proturiječi samoj sebi, i tako 
čini dušu ropskom i nesretnom. 


ČLAN 49. — Bez spoznaje istine snaga duše nije do- 
voljna. 

Doduše, vrlo je malo toliko slabih i neodlučnih ljudi, koji 
bi htjeli samo ono, što im nalažu njihove strasti. Većina ima 
čvrste sudove, po kojima određuju jedan dio svojih djelova- 
nja; i premda su česlo ti sudovi krivi i sami stvoreni na te- 
melju nekih strasti, koje su prije volju pobijedile i zavele, 
ipak se mogu smatrati njezinim vlastitim oružjem, jer ona 
nastavlja da ih se pridržava, kad više nema strasti, koja ih je 
proizvela, i može se misliti, da su duše jače ili slabije po tome, 
što se više ili manje mogu pridržavati tih sudova i opirati se 
trenutnim strastima, koje su im suprotne. Ali ipak je velika 
razlika među odlukama, koje proizlaze iz lažnih mišljenja 
i onih, koje se oslanjaju samo na spoznaju istine; to više, što 
je čovjek, ako slijedi ove posljednje, siguran, da mu nikada 
ne će biti žao, niti će se kajati, dok će mu se to u prvom slu- 
čaju dogoditi, čim u njima otkrije zabludu. 


ČLAN 50. — Nema toliko slabe duše, koja kod isprav- 
nog vođenja ne bi mogla potpuno ovladati svojim 
strastima. 

Korisno je ovdje znati, kao što je već gore rečeno, da 
premda je svako kretanje žlijezde po prirodi povezano sa sva- 
kom od naših misli, ipak se ono može navikom povezati 
i s drugima, isto kao što nam to iskustvo pokazuje s riječima, 
koje kad se glasno izgovore, po prirodnom ustanovljenju, 
predočuju duši samo njihov zvuk, ili kad su napisane, oblik 
njihovih slova, a koje se ipak. po navici, koja se stekla mi- 
sleći na ono, što one označuju prilikom slušanja njihova zvu- 
ka ili čitanja njihovih slova, više shvaćaju po tom značenju, 
nego po liku njihovih slova ili po zvuku njihovih slogova. 
Također je korisno znati, da iako su kretanja, kako žlijezde, 
tako i životnih duhova mozga, koji duši predočuju neki pred- 
met, doduše povezana s onima, što u njoj pobuduju neke 
strasti, ipak se ta kretanja mogu u njoj odvojiti i povezati 

s drugim vrlo različitim, a ta se navika može steći samim 
jednim djelovanjem i ne zahtijeva neku dugu vježbu. Tako, 
ako se u mesu, koje se jede s tekom, iznenada naiđe na nešto 
vrlo slano, nastala neugoda može toliko promijeniti stanje 
mozga, da će se takvo meso moći poslije vidjeti samo s gnu- 
šanjem, iako se prije jelo sa zadovoljstvom. A ista stvar može 
se opaziti kod životinja; jer premda one nemaju razuma, 
niti možda bilo kakve misli, sva kretanja životnih duhova i 
žlijezde, što u nama pobuđuju strasti, postoje i kod njih, ali 
ta kretanja u njima ne služe, kao u nama, podržavanju i po- 
jačavanju strasti, već za kretanje živaca i mišića, koje ih 
obično prati. Ako, na primjer, pas opazi jarebicu, on će po 
svojoj prirodi potrčati prema njoj, a kad čuje pucanj puške, 
taj ga prasak prirodno tjera na bijeg: ipak su lovački psi 
tako dresirani, da se zaustavljaju, kad vide jarebicu i da po- 
trče za njom, pošto se čuo na nju ispaljeni hitac. Korisno je, 
dakle, poznavati te stvari, kako bi svakome dale smjelosti, 
da promatra (proučava) svoje strasti: jer ako se s malo vje- 
štine mogu promijeniti kretanja mozga u životinjama lišenim 
razuma, jasno je da se to još bolje može u ljudima, i da bi čak 
i oni s najslabijim dušama mogli steći potpunu vlast nad svim 
svojim strastima, ako se upotrebi dovoljno vještine za njihovo 
usmjeravanje (odgajanje) i vođenje. 


DRUGI DIO 


O BROJU I REDU STRASTI, I OBJAŠNJENJE ŠEST 
OSNOVNIH 


ČLAN 51. — Koji su prvi uzroci strasti. 


Iz gore rečenoga poznato je, da je posljednji i najbliži 
uzrok strasti duše gibanje, kojim životni duhovi pokreću malu 
žlijezdu u sredini mozga. Ali to nije dovoljno, a da bismo ih 
mogli jedne od drugih razlikovati; potrebno je istražiti nji- 
hove izvore i ispitati njihove prve uzroke: premda ih, dakle, 
može prouzrokovati djelovanje duše, koja se odlučuje na pre- 
dočivanje određenog predmeta, a također samim ustrojem 

tijela ili utiscima, koji se iznenadno nađu u mozgu, kao što 
je to slučaj, kad se (čovjek) osjeća žalosnim ili radosnim, 
a da ne može reći zbog čega; po svemu što je rečeno ipak se 
čini, da i predmeti, koji pokreću (podražuju) osjetila, mogu 
pobuditi sve strasti, i da su ti predmeti njihovi najobičniji 
i glavni uzroci. Prema tome, ako ih želimo sve istražiti, do- 
voljno je da se razmotre sva djelovanja tih predmeta. 


ČLAN 52. — Njihova korist i kako se mogu prebrojiti. 


Osim toga opažam, da predmeti, koji pokreću osjetila, ne 
pobuđuju u nama toliko različitih strasti, koliko su oni sami 
različiti, već se to događa samo po različitim načinima, po 
kojima nam oni mogu škoditi ili koristiti, ili uopće, koliko 
su za nas važni. Korist svih strasti sastoji se samo u tome, 
što one određuju dušu da hoće po prirodi nam korisne stvari 
i da ustraje u toj volji, kao što isto djelovanje životnih du- 
hova, koje ih proizvodi, određuje tijelo na pokrete usmjerene 
na ostvarenje (izvršenje) tih stvari, stoga, da bismo pojedine 
strasti prebrojili, treba samo redom ispitati, na koliko za nas 
važnih načina mogu predmeti pokrenuti naša osjetila. Ovdje 
ću nabrojati sve glavne strasti redom, kako se mogu istražiti. 


. . . . . . D . . . 


ČLAN 69. — Postoji samo šest osnovnih strasti. 


Ali broj jednostavnih i osnovnih strasti nije jako velik. Jer 
nakon pregleda svih, koje sam nabrojio, može se lako opaziti, 
da ima samo šest takvih, i to: čuđenje, ljubav, mržnja, po- 
žuda, radost i žalost. Sve ostale su sastavljene iz nekih od tih 
šest, ili su njihove vrste. Da ne bi stoga čitaoca zbunjivalo 
njihovo mnoštvo, ja ću ovdje odvojeno razmatrati šest osnov- 
nih, a poslije ću pokazati, kako sve ostale proistječu iz njih. 


ČLAN 74. — Čemu sve strasti služe, a čemu štete. 


Po onome, što je rečeno, lako je spoznati, da se korist svih 
strasti sastoji samo u tome, što one učvršćuju misli i čine ih 
u duši trajnima, kojih je održanje dobro, a koje bi se bez toga 
lako izbrisale. Kao što se i sve zlo, koje one mogu prouzro- 

kovati, sastoji u tome, da one te misli učvršćuju i podržavaju 
više, nego što je potrebno, ili da učvršćuju i podržavaju takve 
misli, koje nije dobro sačuvati. 


ČLAN 96. — Kakve su vrste kretanja krvi i životnih 
duhova, koje prouzrokuju ovih pet strasti. 

Do sada objašnjavanih pet strasti jesu tako međusobno 
povezane ili suprotne, da je mnogo lakše razmatrati ih sve 
zajedno, nego svaku pojedinačno, kao što je bilo razmatrano 
čuđenje. Njihovi se uzroci ne nalaze samo u mozgu kao kod 
čuđenja, već također u srcu, u slezeni, u jetrima i u svim 
ostalim dijelovima tijela, koji pridonose stvaranju krvi, a 
zatim i životnih duhova. Jer premda sve vene vode krv, koju 
sadrže, u srce, ipak se katkada događa, da se tu krv jednih 
snažnije kreće, nego drugih; također je slučaj, da su otvori, 
kroz koje ona u srce ulazi ili oni kroz koje izlazi, katkada 
Širi ili uži nego obično. 


ČLAN 97. — Glavna iskustva da se spoznaju ta kre- 
tanja u ljubavi. 

Promatrajući, dakle, razne promjene, koje nam iskustvo 
pokazuje za vrijeme djelovanja različitih strasti na našu dušu, 
opažam u ljubavi, kad je ona sama, to jest kad je ne prati 
nikakva velika radost ili želja ili žalost, da je udaranje pulsa 
jednomjerno, ali mnogo veće i snažnije nego obično, da se 
u grudima osjeća jedna blaga toplina, da se probava hrane 
u želucu vrši vrlo brzo, tako da je ta strast korisna po zdra- 
vlje. 


ČLAN 98. — U mržnji. 

U mržnji naprotiv, opažam, da je puls neravnomjeran i 
manji, i često brži; da se u grudima osjeća hladnoća izmije- 
šana s nekom oporom i reskom toplinom; da želudac prestaje 
vršiti svoju službu i sklon je povratiti i izbaciti hranu, koja 
je pojedena, ili je pokvari i pretvori u tekućinu lošu za 
organe. 

ČLAN 99. — U radosti. 


U radosti je puls ravnomjeran, samo brži nego obično, ali 
nije toliko jak i velik kao u ljubavi; osjeća se neka ugodna 
toplina, koja nije samo u grudima, već se kroz krv, koja 
obilno struji, širi u sve vanjske dijelove tijela. Katkada se 
međutim gubi tek, jer je probava slabija nego obično. 


ČLAN 100. — U žalosti. 


U žalosti je puls slab i spor, i oko srca kao da se osjeća 
neki okov, koji ga steže, i komadi leda, koji ga hlade i od- 
vode svoju hladnoću na ostali dio tijela. Usprkos tome zadr- 
žava se katkada dobar tek i opaža se, da želudac dobro vrši 
svoj zadatak, dok se nikakva mržnja ne miješa sa žalošću. 


ČLAN 101. — U požudi. 


Napokon, naročito u požudi opažam, da ona uzbuđuje srce 
silovitije od svake druge strasti, i podržava u mozgu više 
životnih duhova, koji, prelazeći odavle u mišiće, čine sva 
osjetila izoštrenijima i sve dijelove tijela pokretljivijima. 


ČLAN 120. — Koji su vanjski znaci tih strasti. 


Dosada rečeno dosta objašnjava uzrok različitosti pulsa 
i svih drugih svojstava, koja sam gore pripisao tim strasti- 
ma; stoga ne treba da se više kod toga zadržavam. Ali ja sam 
u svakoj opažao samo ono, što se tu može promatrati, dok su 
same, što služi spoznaji kretanja i životnih duhova, iz kojih 
ove proizlaze; stoga mi još preostaje da objasnim nekoliko 
vanjskih znakova, koji ih obično prate, a koji se bolje 
opažaju, kad je više strasti zajedno spojeno (izmiješano), kako 
se one obično i pojavljuju, nego kad su odvojene. Glavni od 
tih znakova jesu pokreti očiju i lica, promjena boje, drhtanje, 
malaksalost (slabost), nesvjestica, smijeh, suze, jecanje i 
uzdisanje. 

ČLAN 136. — Odakle dolaze strasti svojstvene nekim 
ljudima. 

Međutim, da bih ovdje s malo riječi nadopunio sve ono, 
što bi se tu moglo dodati s obzirom na različita djelovanja ili 
različite uzroke strasti, ja ću se zadovoljiti, da ponovim prin- 
cip, na kojem se temelji sve o čemu sam pisao. Između naše 
duše i tijela postoji, naime, takva veza, da, ako se neko tje- 
lesno djelovanje jednom povezalo s jednom mišlju, tada nam 
se jedno od njih kasnije nikada ne predočuje, a da se isto- 
vremeno ne predoči i drugo, i da nisu uvijek ista djelovanja 
povezana s istim mislima. To dostaje za objašnjenje svih 
naročitih stanja, koja svaki može opaziti u sebi ili u drugima 
s obzirom na stvari, koje ovdje još nisu bile objašnjene. Tako 
je, na primjer, lako zamisliti, da neobične odvratnosti (aver- 
zije), koje poneki osjećaju prema mirisu ruža ili prisutnosti 
mačke ili sličnim stvarima, dolaze samo otuda, što su ih u 
početku njihova života povrijedili neki slični predmeti, ili su 
suosjećali s čuvstvima svoje majke, koja je bila tako povri- 
jeđena za vrijeme trudnoće. Jer bez sumnje postoji uzajamni 
odnos između uzbuđivanja majke i njenog djeteta u utrobi. 
Tako da ono, što je protivno jednom, šteti i drugom. A miris 
ruža mogao je nekom djetetu prouzrokovati jaku glavobolju, 
dok je bilo još u kolijevci, ili ga je mačka mogla jako pre- 
strašiti, a da to nitko nije bio opazio, niti je o tome kasnije 
ostalo bilo kakvo sjećanje, premda ideja nekadašnje averzije 
(odvratnosti) prema (tim) ružama i (toj) mački ostaje utisnuta 
u njegovu mozgu do konca njegova života. 


ČLAN 137. — O koristi tih pet strasti u odnosu na 
tijelo. 

Pošto su dane definicije ljubavi, mržnje, požude, ra- 
dosti, žalosti, i razmatrana sva tjelesna kretanja, koja ih pro- 
uzrokuju i prate, imamo ovdje da razmotrimo samo još nji- 
hovu korist. U vezi s tim može se primijetiti, da se sve one, 
po svojoj prirodi, odnose na tijelo, i da su duši dane samo, 
ukoliko je s njim povezana: tako da je njihova prirodna ko- 
rist u tome, da pobuđuje dušu na odobravanje i pripomaganje 
onih djelovanja, koja mogu služiti očuvanju tijela, ili nje- 

govom većem usavršavanju; u tom su smislu radost i žalost 
dvije osnovne za tu svrhu. Jer stvari, koje štete tijelu, ne 
obavještavaju dušu neposredno, nego po osjećaju boli, koji u 
njoj proizvodi najprije strast žalosti, zatim mržnju na uzrok 
te boli, i treće zahtjev (želju) da ih se oslobodi. Isto tako je 
duša obaviještena o stvarima korisnim za tijelo samo pu go- 
licanju, koje u njoj proizvodi radost, zatim pobuđuje ljubav 
prema njenom uzroku, i napokon želju, da se osigura traj- 
nost te radosti ili uživanje nečeg sličnog. To pokazuje, da je 
svih pet strasti vrlo korisno za tijelo, i da je za to žalost na 
neki način prva i potrebnija od radosti, a mržnja od ljubavi, 
jer je važnije izbjeći štetne i razorne stvari, nego steći one, 
koje samo povećavaju savršenstvo, bez kojeg se može po- 
stojati. 


ČLAN 138. — O njihovim nedostacima i kako da se 
isprave. 


No, premda je ta korist od strasti sasvim prirodna, a sve 
životinje bez razuma upravljaju svoj život samo po tjelesnim 
kretanjima sličnim onima, koja su u nama povezana sa stra- 
stima, i koja pobuđuju našu dušu na suglašavanje (prista- 
janje), to one ipak nisu uvijek dobre. To više, što ima mnogo 
stvari štetnih tijelu, koje ne prouzrokuju u početku nikakve 
žalosti, i koje dapače pružaju radost; i drugih, koje su mu 
korisne, premda su isprva neugodne. A osim toga, one po- 
kazuju gotovo uvijek toliko dobra, koliko i zla, jer ih prikazuju 
mnogo većim i važnijim, nego što zapravo jesu, tako da nas 
potiču da tražimo jedne i izbjegavamo druge s većom rev- 
nošću (žarom) i s više brige, nego što je primjereno. Tako 
vidimo, da su i životinje često prevarene mamcem, i da bi 
izbjegne malo zlo, srljaju u veće; zato treba da se služimo 
iskustvom i razumom, da bismo razlikovali dobro od zla i 
spoznali njihovu pravu vrijednost, da ne zamijenimo jedno 
drugim i da izbjegnemo svaku prekomjernost u svom odno- 
šenju. ' 

ČLAN 139. — O koristi ovih strasti, ukoliko pripadaju 
duši, a najprije o ljubavi. 

To bi dostajalo, kad bismo imali samo tijelo, ili kad bi to 
bio naš bolji dio; ali kako je ono samo gori (neznatniji) dio, 
treba da osobito razmotrimo strasti, ukoliko pripadaju duši. 
U tom pogledu ljubav i mržnja dolaze od znanja i prethode 
radosti i žalosti, izuzevši, kad ove posljednje nadomještaju 
znanje, kojega su one samo jedna vrsta. A ako je to znanje 
istinito, to jest, ako su stvari, na ljubav prema kojima nas 
ono navodi, zaista dobre, a one koje treba da mrzimo zaista 
loše, onda je ljubav neusporedivo bolja nego mržnja, i ona 
tada ne bi mogla biti prevelika, i nikada ne propušta da pro- 
izvede radost. Kažem da je ta ljubav izvanredno dobra zato, 
što njome postižemo istinska dobra, i utoliko nas usavršava 
Kažem također, da ona ne bi mogla biti prevelika jer sve ono, 
što može učiniti i najprekomjernija, jest, da nas tako savr- 
šeno sjedini (poveže) s tim dobrima, da se tada ljubav prema 
sebi samima između obiju više tu ne razlikuje, što vjerujem 
da nikada ne može biti loše. Napokon, ona je nužno praćena 
radošću, jer nam predstavlja ljubljeni predmet kao dobro, 
koje nam pripada. : 


ČLAN 144. — O željama, ispunjenje kojih ovisi samo 
o nama. 

Ali kako nas te strasti mogu dovesti do djelovanja samo 
pomoću želje, koju pobuđuju, treba obratiti pažnju posebno 
na tu želju, i u tom se sastoji glavna korist morala. Već sam 
rekao, da je želja uvijek dobra, ako proizlazi iz istinitog 
znanja, a isto tako može biti samo loša, ako se temelji na 
nekoj zabludi. A čini mi se, da je najobičnija zabluda, što se 
tiče želja, u tome, što se ne razlikuju dovoljno stvari, koje 
potpuno ovise o nama od onih, koje ne ovise nikako, jer za 
one, koje ovise samo o nama, t. j. o našoj slobodnoj volji, 
dovoljno je znanje da su dobre, da bi se mogle željeti sa svim 
žarom, jer mi slijedimo vrlinu, kad činimo o nama ovisna 
dobra; a sigurno je da želja za vrlinom ne može nikada biti 

prežestoka. Osim toga, ono što na taj način želimo, ne može 
da nam ne uspije, jer ovisi samo o nama samima, i mi uvi- 
jek postižemo potpuno zadovoljenje, koje smo od nje očeki- 
vali. Ali pogreška, koja se obično kod toga čini, nije nikada 
u tome, što se želi previše, nego samo što se želi premalo. A 
sigurno sredstvo protiv toga jest, da se oslobodi duh, koliko 
može, od svih drugih manje korisnih želja i da se nastoji 
jasno spoznati i pažljivo razmotriti dobrota željenog pred- 
meta. 


ČLAN 145. — O onome, što ne ovisi o nama, i o sreći. 


Ne treba nikada, pa bile one ne znam kako dobre, sa stra- 
šću težiti za stvarima, koje nikako ne ovise o nama, ne samo 
zato, jer se ne mogu postići i što nas time toliko više raža- 
lošćuju, koliko ih više budemo željeli, već naročito zato, što 
obuzimajući našu misao, one nas odvraćaju od drugih stvari, 
kojih  postizavanje ovisi o nama. Postoje dva pouzdana 
(glavna) sredstva protiv tih uzaludnih želja: prvo je pleme- 
nitost, o kojoj ću govoriti poslije; drugo je, da često moramo 
razmišljati o božjoj providnosti i predstaviti si, da je nemo- 
guće da se bilo kakva stvar dogodi drugačije, nego što je to 
za čitavu vječnost odredila providnost. Tako se ona, kao sud- 
bina ili nepromjenljiva nužnost, treba suprotstaviti sreći, da 
bi se uništila kao himera (tlapnja), koja je samo zabluda na- 
šeg razuma. Jer mi možemo željeti samo ono, što procijenimo, 
da je na bilo koji način moguće, a možemo stvari pretpostaviti 
mogućim, premda ne ovise o nama samo utoliko, ukoliko mi- 
slimo, da ovise o sreći, to jest da sudimo, kako se one mogu 
dogoditi i da se prije slično dogodilo. To mišljenje dolazi, dakle, 
samo odatle, šio ne poznamo sve sivari. koje pridajemo nekom 
djelovanju; jer kad se jedna stvar, koja po našem mišljenju 
ovisi o sreći, ne dogodi, to svjedoči da je nedostajao jedan od 
uzroka, koji bijahu nužni, da bi se ona proizvela, i da prema 
tome bijaše apsolutno nemoguća i da se nikad nešto slično 
nije dogodilo, to jest, gdje je isti uzrok za proizvođenje tako- 
der nedostajao; tako da, kad bismo to prije bili znali, ne bismo 
je nikada držali mogućom. pa prema tome niti željeli. 

ČLAN 146. — O onome, što ovisi o nama i o drugima. 


Treba, dakle, potpuno odbaciti obično mišljenje, da se 
stvari događaju ili ne događaju po volji neke sreće izvan nas, 
i znati da se sve upravlja po božjoj providnosti, čija je vječna 
zapovijed toliko nepogrešiva i nepromjenljiva, da izuzevši 
stvari koje su po istoj toj zapovijedi učinjene ovisnima o na- 
šoj slobodnoj volji, moramo pretpostaviti, da nam se ništa ne 
događa, što ne bi bilo nužno i predodređeno, tako da ne mo- 
žemo bez zablude zahtijevati (željeti) da nam se dogodi dru- 
gačije. Kako se, međutim, većina naših želja proteže na 
stvari, koje ne ovise potpuno o nama niti potpuno o drugima, 
to moramo u njima točno razlikovati ono, što ovisi samo o 
nama, da svoje želje usmjerimo samo na to; a što se tiče 
ostatka, premda ga treba procijeniti kao potpuno  predodre- 
đen i nepromjenljiv rezultat (posljedicu), da bi se naša želja 
od njega odvratila, ne moramo ispustiti razmatranje razloga, 
koji ga čine više ili manje vrijednim želje, da bismo po njima 
određivali svoje djelovanje. Imamo li, na primjer, izvršiti 
neki posao na nekom mjestu, kuda nas mogu odvesti dva raz- 
ličita_ puta, od kojih je jedan obično sigurniji od drugoga, 
premda je možda zapovijed providnosti takva, da ćemo, ako 
idemo putem, koji se smatra sigurnijim, tu svakako biti po- 
kradeni, a da ćemo naprotiv drugim putem proći bez ikakve 
opasnosti, mi ne smijemo zato biti ravnodušni u izboru jed- 
noga ili drugoga, niti se pomiriti s nepromjenljivom fatal- 
nošću te zapovijedi, već po razumu treba da izaberemo naj- 
sigurniji put, a naša želja mora time biti zadovoljena (smi- 
rena), kad smo po njoj djelovali, pa bilo kakvo zlo nam se 
tu dogodilo. Jer to je zlo u odnosu na nas bilo neizbježivo. 
Mi ne možemo, dakle, zahtijevati oslobođenje od toga, već 
samo djelovati po najboljem znanju, kao što smo to, po mom 
mišljenju, tada učinili. A sigurno je, kad se tako vježbamo 
razlikovati predodređenost od sreće, da se lako priviknemo 
upravljati svojim željama tako, da ukoliko njihovo ostva- 
renje ovisi samo o nama, one nas uvijek mogu potpuno za- 
dovoljiti. 

ČLAN 147. — O unutrašnjim uzbuđenjima duše. 


Ovdje ću dodali samo još jedno razmatranje, koje mi se 
čini vrlo korisnim, da bi nas očuvalo od svih neugodnosti 
strasti. Naša dobra i štete zavise, naime, poplavito od unu- 
trašnjih uzbuđenja, koja se u duši pobuđuju samo ol nje 
same. U tome se ta uzbuđenja razlikuju od njezinih strasti, 
koje uvijek ovise o nekom kretanju životnih duhova; i premda 
su ta uzbuđenja duše često povezana s njima sličnim stra- 
stima, ona se mogu često sresti i s drugima, i dapače proiz- 
vesti njima suprotne. Ako, na primjer, neki suprug oplakuje 
svoju mrivu ženu, koju on (kao što se to često događa), ipak 
ne može vidjeti uskrslu, to može njegovo srce biti stegnuto 
žalošću, koju pobuđuje u njemu pripravljanje pogreba i od- 
sutnost osobe, na razgovor s kojom se privikao; i moguće je 
da neki ostaci ljubavi i suosjećanja, koji se predočuju njego- 
voj mašti, tjeraju istinske suze na njegove oči, premda on, 
međutim, u nutrašnjosti svoje duše osjeća neku tajnu radost, 
koja je toliko jaka, da žalost i suze kojima je praćena, ne 
mogu ništa umanjiti njezinu snagu. Isto tako, kad čitamo u 
nekoj knjizi o tuđim pustolovinama ili ih vidimo prikazane 
u kazalištu, to pobuđuje katkada u nama žalost, katkada ra- 
dost ili ljubav ili mržnju i uopće sve strasti po različitosti 
predmeta, koje predočuje naša mašta; ali ipak smo zađo- 
voljni da ih osjećamo u sebi, a to je zadovoljstvo intelektualna 
radost, koja može nastati isto tako iz žalosti, kao i iz svih 
ostalih strasti. 


ČLAN 148, — Vježbanje u vrlini pouzdano je sredstvo 
protiv strasti. 


Što su nam. dakle, ta unutrašnja uzbuđenja bliža i imaju 
prema tome više moći nad nama nego strasti, od kojih se 
razlikuju ili s njima slažu, utoliko više dostaje unutrašnje za- 
dovoljstvo naše duše, da joj svi nemiri (uznemirivanja) iz- 
vana ne mogu škoditi, već štoviše, mogu povećati njezinu ra- 
dost, jer ona vidi da je oni ne mogu povrijediti, i time spo- 
znaje svoje savršenstvo. A da bi naša duša bila tako zado- 
voljna, ona treba samo da slijedi vrlinu. Jer ako je bilo tko 
Živio tako, da sebi po svojoj savjesti ne može predbacivati, da 

je ikada propustio učiniti sve onako, kako je prosudio da je 
najbolje (a to je ono, što nazivam »slijediti vrlinu«), on će u 
tome postići toliko snažno zadovoljstvo i sreću, da ni najžešće 
provale strasti nemaju. nikada dovoljno snage, da bi pomutile 
mir njegove duše. 


TREĆI DIO 
O POSEBNIM STRASTIMA 


ČLAN 195. — O negodovanju. 


Negodovanje je jedna vrsta mržnje ili odvratnosti, što se 
po prirodi osjeća protiv onih, koji čine neko zlo, kakvo god 
ono bilo. Ono je često pomiješano sa zavišću ili sa sažalje- 
njem, ali ipak ima jedan potpuno različit predmet, jer se 
negoduje samo protiv onih, koji nanose (čine) dobro ili zlo 
osobama, koje to nisu zasluž'le, dok se naprotiv zavidi onima, 
koji to dobro primaju, a žale se oni, koji to zlo trpe. Svakako 
je to jedna vrsta nepravde posjedovati neko dobro, što se ne 
zaslužuje. Možda su zato Aristotel i njegovi učenici, pretpo- 
stavljajući da je zavist uvijek mana (porok), nazvali negodo- 
vanjem onu, koja nije pogreška. 


ČLAN 199. — O srdžbi. 


Srdžba je također jedna vrsta mržnje ili odvratnosti (aver- 
zije), što je osjećamo protiv onih, koji čine neko zlo ili na- 
mjeravaju da nanose štetu, i to ne bilo kome bez razlike. već 
upravo nama. Njezin je sadržaj tako isti, kao u negodovanja, 
i to toliko više, koliko se temelji na djelovanju. koie nas po- 
gađa i zbog kojega se želimo osvetiti, jer ta je želja gotovo 
uvijek prati. Ona je direktno suprotna zahvalnosti, kao ne- 
godovanje naklonosti, ali je neuporedivo jača (žešća), nego 
ove tri druge strasti, jer je želja odstraniti štetu i osvetiti se 
najsilnija od svih. Ta želja povezana sa samoljubljem potiče 
u srdžbi sve uzbuđenje krvi, koje hrabrost i odvažnost mogu 
izazvati. A u mržnji pak osobito žučljiva krv dolazi iz slezene 

i malih vena jetara i tako uzbuđena ulazi u srce, gdje zbog 
njenog obilja i prirode žuči, s kojom je izmiješana, proizvodi 
oštriju i jaču toplinu, nego što je mogu izazvati ljubav ili 
radost. 


ČLAN 200. — Zašto se onih, koji u srdžbi pocrvene, 
treba manje bojati nego onih, koji problijede. 

Vanjski su znaci srdžbe različiti, po različitosti tempera- 
menata i po različitim drugim strastima, koje ju tvore ili su 
s njom povezane. Tako neki u srdžbi problijede ili dršću, a 
drugi pocrvene ili čak i plaču. A obično se srdžba prvih 
smatra opasnijom, nego srdžba posljednjih. Uzrok je tome, 
što, kad se ne će ili nikako drugačije ne može osvetiti do 
izgledom (držanjem) ili riječima, sva se žestina i snaga upo- 
trebi već u početku uzbuđenja, i zbog toga se pocrveni; osim 
toga, zbog tuge i sažaljenja nad samim sobom, što se ne može 
drugačije osvetiti, dolazi katkada i do plača. Naprotiv oni, 
koji se odlučuju na veću osvetu postaju žalosni, jer se po 
djelovanju, koje ih ljuti, smatraju prisiljenima (obvezanima), 
i oni se također katkada plaše zala, koja bi mogla proizaći iz 
njihove odluke, i stoga postaju hladni, problijede i dršću. Ali 
kad kasnije dolaze da izvrše svoju osvetu, oni se utoliko više 
zagriju, koliko su hladniji bili u početku. Tako su i groznice, 
koje počinju s hladnoćom (zimicom), obično najjače. 


ČLAN 201. — Postoje dvije vrste srdžbe, a prvoj su 
podložni najdobroćudniji. 

Stoga se mogu razlikovati dvije vrste srdžbe: jedna je vrlo 
brza i jako se izvanjski ispoljava, ali je ipak malo djelotvorna 
i može se lako smiriti; druga se isprva toliko ne pojavljuje, 
ali toliko više izjeda srce i djeluje opasno. Osobe dobroćudne 
i pune ljubavi najpodložnije su prvoj vrsti, jer ona nije izraz 
duboke mržnje, već kratkotrajne zlovolje, koja ih spopada 
odmah, čim vide da se sve stvari ne razvijaju onako, kako 
bi po njihovu mišljenju trebalo biti najbolje. Stoga se čude 
t vrijeđaju, čak ako ih se često stvar neposredno i ne tiče, jer 
se s isto toliko ljubavi zauzimaju za one, koje vole, kao i za 
same sebe, tako da se oni razljute i zbog onoga, što bi za 
druge bio samo predmet negodovanja. A kako zbog svoje sklo- 

nosti ljubavi imaju mnogo topline i krvi u srcu, dovoljno je 
da zlovolja, koja ih obuzme, dovede u srce i najmanje žuči, 
pa da to u njemu prouzrokuje veliko uzbuđenje krvi. Ali to 
uzbuđenje ne traje dugo, jer se snaga iznenađenja ne zadr- 
žava, i čim opaze da ih predmet, zbog čega su se razljutili, 
nije trebao toliko uzbuditi, oni se pokaju. 


ČLAN 202. — Slabe su i niske duše, koje prevlađa 
druga vrsta. 

Druga vrsta srdžbe, u kojoj prevladavaju mržnja i žalost, 
nije isprva toliko uočljiva, tek možda po bljedoći lica. Ali 
njezina se snaga postepeno povećava u krvi pobuđenim dje- 
lovanjem žestoke (silovite) žudnje za osvetom. Ta je krv iz- 
miješana sa žuči, koja u srce prodire iz donjih dijelova jetara 
i slezene, gdje izaziva vrlo oštru (oporu) i žestoku vrućinu. 
A kao što su najplemenitije duše i najzahvalnije, tako su naj- 
oholije, najprostije i najniže one, koje se najlakše dadu do- 
vesti u tu vrstu srdžbe. Jer uvrede izgledaju toliko veće, ko- 
liko više, po oholosti, precjenjujemo sami sebe, i koliko se 
više ljube dobra, koja su uskraćena, a takva se dobra cijene 
to više, što je slabija i prostija duša, jer ta dobra ovise o 
drugima. 


ČLAN 203. — Plemenitost suzbija pretjeranosti srdžbe. 


Međutim, premda je ta strast korisna time, što nam daje 
snagu da odbijemo uvrede, ipak ni u jednoj nije toliko po- 
trebno izbjegavati pretjeranosti kao u njoj. Jer one pomućuju 
pravilno prosuđivanje i krive su za griješke, zbog kojih se 
poslije kaje, i koje čak čine obranu od uvreda katkada loši- 
jom, nego kad bismo bili u manjoj uzbuđenosti. Ali kako je 
ništa toliko ne čini pretjeranom kao oholost, to smatram, da 
je plemenitost najbolje sredstvo protiv pretjeranosti srdžbe, 
jer se tada sva izgubljena dobra mnogo manje cijene, dok se 
naprotiv to više cijeni sloboda i vlast nad samim sobom, što 
se gubi, ako se lako vrijeđamo. Tada se tamo, gdje se drugi 
obično vrijeđaju, osjeća prema uvredama samo prezir ili, 
najviše, negodovanje. 

ČLAN 211. — Opće sredstvo protiv strasti. 


A sada, kad sve strasti poznajemo, imamo manje razloga 
da ih se bojimo nego prije, jer vidimo da su sve one po svo- 
joj prirodi dobre, i da mi imamo izbjeći samo njihovu lošu 
upotrebu ili njihove pretjeranosti, protiv kojih dostaju sred- 
stva, koja sam izložio, ako ih svaki brižljivo primjenjuje. Ali 
kako sam u ta sredstva ubrojio razmišljanje i umješnost (pa- 
žljivost), pomoću kojih se mogu ispraviti pogreške svoje na- 
ravi, ako se vježbamo odvajati u sebi-kretanje krvi i životnih 
duhova od misli, s kojima su obično povezane, priznajem da 
ima malo ljudi, koji su se na taj način dovoljno pripremili 
protiv svih mogućih slučajeva, i da ta kretanja, koja su 
predmeti strasti izazvali u krvi, slijede isprva same utiske 
stvorene u mozgu i stanju organa tako brzo, da, premda bez 
ikakva sudjelovanja duše, nema takve ljudske mudrosti, 
koja bi bila sposobna da im se suprotstavi, ako se za to ni- 
smo dovoljno pripremili. Tako se mnogi kod škakljanja ne 
mogu suzdržati od smijeha, premda im to nije ugodno; jer 
utisak radosti i iznenađenja, koji ih je jednom iz istog raz- 
loga nasmijao, ponovno se probuđuje u njihovoj mašti i pro- 
tiv njihove volje odmah puni “pluća krvlju, koju im šalje 
srce. Isto tako oni, koji su po svojoj naravi mnogo skloni 
uzbuđenjima radosti i sažaljenja, ili strahu, ili srdžbi, ne 
mogu se suzdržati od pretjeranog smijeha, ili od plača ili od 
drhtanja, ili od grozničave uzbuđenosti krvi, kad im je fan- 
tazija pobuđena predmetom jedne od tih strasti. Ali ono, što 
se u takvim prilikama uvijek može učiniti, a što smatram 
ovdje najopćijim sredstvom protiv svih pretjeranosti :trasti 
i najlakšim da se provede, jest, da se kod takvog uzbudenja 
krvi treba opomenuti i sjetiti, kako sve, što se predočuje fan- 
taziji, teži da zavara dušu, i da joj razloge za nagovaranje na 
predmet njezinih strasti prikaže jačima, nego što stvarno 
jesu, a suprotne slabijima. A ako strast nagoni na stvari, iz- 
vršenje kojih se može odgoditi, treba se načas suzdržati od 
donošenja bilo kakvog suda i prijeći na druge misli, dok vri- 
jeme i mirovanje potpuno ne stišaju uzbuđenje krvi. I napo- 
kon, radi li se o djelovanjima, o kojima je potrebno donijeti 
rješenje odmah, treba volju naročito usmjeriti razmatranju 

razloga protivnih onima, koje navodi strast i povuđenju za 
njima, premda se čine slabijima. Ako nas, na primjcr, izne- 
nada napadne neki neprijatelj, taj položaj ne dopušta ni naj- 
manje vremena za razmišljanje, ali oni, koji obično razmi- 
šljaju o svojim postupcima, ako ih obuzme strah, moći će, 
mislim, uvijek nastojati, da odvrate svoje misli od razma- 
tranja opasnosti, predočujući si razloge, po kojima ima mnogo 
više sigurnosti i časti, ako ostanu, nego ako pobjegnu. Na- 
protiv, ako osjete, da ih težnja za osvetom i srdžba gone, da 
se nerazborito obore na one, koji ih napadaju, oni će se pod- 
sjetiti na to, da je nerazumno upropastiti se, kad se mogu sa- 
čuvati bez sramote, i da je kod vrlo nejednakih snaga bolje 
časno uzmaknuti i ispričati se, nego se grubo izložiti sigurnoj 
smrti. 


ČLAN 212. — Samo od njih (strasti) zavisi sve dobro 
i zlo u ovom životu. 

Napokon, duša može za sebe imati svojih radosti; ali one, 
koje su joj zajedničke s tijelom, potpuno ovise o strastima: 
tako su oni ljudi, koji ih najviše mogu osjetiti, sposobni da 
uživaju najviše slasti ovoga života. To im, dakako, može na- 
nijeti i najviše boli, ako ih ne znaju dobro upotrebiti i ako im 
sreća nije sklona; ali mudrost služi naročito tome, da pou- 
čava, kako da postanemo takvi gospodari svojih strasti i da 
njima tako vješto upravljamo, da se zla, koja one prouzro- 
kuju, vrlo lako podnose, i da se iz svih može izvući radost. 


Iz djela: »Discours de la Mćthode — Des Principes de la 
Connaissance Humaine — Des Passions de l'ame.« Ed 
La Renaissance du Livre, Paris, 1935. Preveo s fran- 
cuskoga Milan Kangrga. 


BARUCH DE SPINOZA 
TEOLOŠKO-POLITIČKA RASPRAVA 


XVI. POGLAVLJE 


O temeljima države, o prirodnom i građanskom pravu 
svakoga pojedinca i o pravu najviših vlasti 


Dovde sam nastojao odijeliti filozofiju od teologije i do- 
kazati, da teologija svakome daje slobodu filozofiranja. Stoga 
je sada zgodna prilika da istražim, dokle u najboljoj državi 
seže ta sloboda da se misli i da svatko govori ono, što misli. 
Da bismo to po redu ispitali, moramo raspraviti o temeljima 
države, ali prije svega o prirodnom pravu svakog pojedinca, 
ne obazirući se još na državu i vjeru. 

Pod pravom i uređenjem prirode ne razumijevam ništa 
drugo nego pravila prirode svakog individuuma, prema ko- 
jima zamišljamo, da je svakome po prirodi određeno, da na 
neki način postoji i djeluje. Ribama je na pr. od prirode 
određeno da plivaju, velikima da jedu manje. Zato ribe s pu- 
nim prirodnim pravom gospodare u vodi te velike jedu manje. 
Sigurno je naime, da priroda, ako se promatra sama za sebe, 
ima puno pravo na sve, što može, t.j. da pravo prirode seže 
dotle, dokle seže njezina moć. Jer moć prirode je sama moć 
Boga, koji na sve ima puno pravo. No budući da je cjelokupna 
moć čitave prirode samo moć svih individuuma zajedno, slijedi 
iz toga, da svaki individuum ima puno pravo na sve, što može, 
odnosno da pravo svakoga seže dotle, dokle seže njegova od- 
ređena moć. A kako je najviši zakon prirode, da stvaka stvar, 
koliko god može, nastoji ustrajati u svojem stanju, i to bez 
obzira na drugu, već jedino s obzirom na sebe samu, slijedi 

iz toga, da svaki individuum ima na to puno pravo, t. j. (kao 
što rekoh) na to, da postoji i djeluje, kako je po prirodi 
određeno. 

Ne priznajem ovdje nikakve razlike između ljudi i ostalih 
individuuma prirode, niti između ljudi, u kojih ima razuma, 
i drugih, koji ne poznaju pravoga razuma, niti između glu- 
pavih, ludih i zdravih duhom. Što god naime svaka stvar 
čini po zakonima svoje prirode, čini to s punim pravom, jer 
čini, kako joj je po prirodi određeno, i drugačije ne može. 
Stoga, dokle god se smatra, da ljudi žive samo pod vlašću 
prirode, živi među njima i onaj, koji još ne poznaje razuma 
ili koji još nije dospio do stanja vrline, isto tako s punim 
pravom samo po zakonima požude, kao i onaj, koji svoj život 
upravlja po zakonima razuma. To znači: kao što mudar čo- 
vjek ima puno pravo na sve, što mu razum nalaže, t. j. da 
živi po zakonima razuma, tako i neznalica i slabić duhom ima 
puno pravo na sve, na što ga nuka požuda, t. j. da živi po 
zakonima požude. I to je isto ono, što uči Pavao!, koji prije 
zakona, t. j. dokle god se smatra, da ljudi žive pod vlašću 
prirode, ne priznaje nikakva grijeha. 


Stoga se prirodno pravo svakoga pojedinog čovjeka ne 
određuje prema zdravom razumu, nego prema požudi i moći. 
Nije naime svima po prirodi određeno da djeluju prema pra- 
vilima i zakonima razuma. Naprotiv, svi se rađaju u potpu- 
nom neznanju svega, a prije nego uzmognu spoznati pravi 
način života i uzdići se do vrline, prođe im, ako su i dobro 
odgoieni., velik dio života, a ništa manje ne moraju živjeti za 
to vrijeme i, koliko je moguće, održati se, i to samo po na- 
gonu požude. Jer, priroda im nije dala ništa drugo, a uskra- 
tila im je pravu moć da žive po zdravom razumu. Zbog toga 
nisu ništa više dužni živjeti po zakonima zdravog razuma 
negoli mačka po zakonima lavlje prirode. Što god dakle po- 
jedinac, za kojega se drži da je samo pod vlašću prirode, 
smatra za sebe korisnim, bilo naveden zdravim razumom ili 
po nagonu afekata, za tim on s punim prirodnim pravom 
smije težiti i prisvojiti to na koji god način, ili silom ili 


! Rimljanima, VII, Ti d. 


206 


lukavstvom ili molbama, ili, napokon, kako god lakše bude 
mogao; prema tome smije držati neprijateljem onoga, koji 
ga želi spriječiti, da ne zadovolji svoju želju. 

Iz toga slijedi, da pravo i uređenje prirode, po kojem se 
svi rađaju i većinom žive, zabranjuje samo ono, što nitko ne 
želi i što nitko ne može, a ne otklanja ni svađe, ni mržnje, ni 
gnjev, ni lukavstva, uopće ništa, na što nas nagon nuka. Nije 
ni čudo, jer priroda nije podvrgnuta zakonima ljudskog ra- 
zuma, kojima je svrha samo prava korist i održanje ljudi, nego 
bezbrojnim drugim zakonima, koji se odnose na vječni red 
čitave prirode, koje je čovjek samo mali dio, i samo je po nje- 
zinoj nužnosti svim individuumima na neki način određeno da 
postoje i djeluju. Što god nam se dakle u prirodi čini da je 
smiješno, besmisleno ili loše, dolazi od toga, što stvari pozna- 
jemo samo djelomično, a red i sklad čitave prirode najvećim 
dijelom ne poznajemo, i što hoćemo, da se sve upravlja onako, 
kako smo navikli po svojem razumu. Ali ipak ono, što ra- 
zum proglašava kao loše, nije loše s obzirom na red i zakone 
čitave prirode, nego jedino s obzirom na zakone same naše 
prirode. 

No uistinu nitko ne može sumnjati, da je ljudima ko- 
risnije živjeti prema zakonima i određenim nalozima našeg 
razuma, kojima je svrha, kako rekoh, samo prava korist ljudi. 
Osim toga, nema nikoga, tko ne bi želio, koliko je moguće, 
živjeti sigurno i bez straha. To ipak nikako ne može biti sve 
dotle, dok god je svakome slobodno raditi sve po volji i dok 
se razumu ne dade više prava nego mržnji i gnjevu. Svatko 
naime mora okružen neprijateljstvom, mržnjom, gnjevom i lu- 
kavstvom živjeti u strahu, pa im zato nastoji izbjeći, koliko 
može. Ako, nadalje, uzmemo u obzir, da ljudi bez uzajamne 
pomoći moraju živjeti vrlo bijedno i bez uzgoja razuma, kako 
sam pokazao u V. poglavlju, vrlo ćemo jasno uvidjeti, da su 
se ljudi, kako bi sigurno i što bolje živjeli, nužno morali 
udružiti, te su time postigli, da zajednički posjeduju pravo, 
koje je po*prirodi svaki pojedinac imao na sve, i da se ono 
više ne određuje prema snazi i požudi pojedinca, nego prema 
moći i volji svih zajedno. Ipak bi to bili uzalud pokušali, da 
su htjeli slijediti samo ono, na što požuda nuka (naime, po 
zakonima požude biva pojedinac gonjen na razne strane). 

Zbog toga su morali pouzdano odrediti i ugovoriti, da će 
svime upravljati samo po nalogu razuma (kojemu se nitko ne 
usuđuje otvoreno protiviti, kako se ne bi činilo, da je bez 
pameti), da će obuzdati požudu, ako bude što svjetovala na 
štetu drugoga, da ne će nikome učiniti ono, što nitko ne želi, 
da se njemu samome dogodi, i napokon, da će pravo drugoga 
braniti kao svoje. Ali, na koji bi se način morao sklopiti taj 
ugovor, da bude valjan i čvrst, treba sada ovdje razmotriti. 

Opći je naime zakon ljudske prirode, da nitko ne će za- 
nemariti nešto, što smatra dobrim, osim zbog nade u veće 
dobro ili zbog straha od veće štete, i da ne će trpjeti neko 
zlo, osim da bi izbjegao većemu ili zbog nade u veće dobro. 
To znači: svaki će pojedinac od dva dobra izabrati ono, koje 
sam smatra većim, a od dva zla ono, koje mu se čini manje. 
Kažem izričito: ono, što se njemu, koji bira, čini veće ili ma- 
nje, a ne da bi to moralo tako biti, kako on sudi. Taj je zakon 
tako duboko ucijepljen u ljudsku prirodu, da ga treba uvrstiti 
među vječne istine, koje svatko mora priznati. 

No, iz toga zakona nužno proizlazi, da nitko ne će bez pri- 
jevare* obećati. da će se odreći prava, koje ima na sve i da se 
uopće nitko ne će držati obećanja, osim zbog straha od ve- 
ćeg zla ili zbog nade u veće dobro. Da bi se to bolje razumjelo, 
neka se pretpostavi, da me razbojnik prisili na obećanje, da 
ću mu dati svoj imutak, čim on bude htio. Budući da se sada, 


ž»U građanskom životu, gdje se prema općem pravu odlučuje, što 
je dobro i što je zlo, s pravom se razlikuje dobronamjerna i zlonamjerna 
prijevara. Ali u prirodnom stanju, gdje je svatko sam svoj suđac i ima 
puno pravo da za sebe propisuje i tumači zakone, dapače da ih i ukida, 
ako to smatra korisnijim za sebe, zaista se ne može zamisliti, đa bi 5stko 
sa zlom namjerom prijevarno postupao.« 

To je originalna Spinozina bilješka (XXXII. u Vloten-Landovu izdanju, 
iz kojega prevodim), a još su dvije u XVI. poglavlju. (Bilješke sam ozna- 
čio navodnim znacima, da se razlikuju od mojih.) U nekoliko već od- 
štampanih primjeraka »Teološko-političke rasprave« (koja je anonimnu 
izdana god. 1670., a kao mjesto izdanja pseudonimno označen Hamburg 
umjesto Amsterdama) unio je Spinoza naknađno svojom rukom četrde. 
setak bilježaka, dijelom za prijatelje, a dijelom za buduće drugo Izdanje 
Te su bilješke objavili: đe Saint-Glsin u svojem francuskom prijevodu 
»Rasprave« (Amsterdam, 1678), Chr. Th. de Murr (Adnotat'ones ad Trac- 
tatum Theologico Politicum, Haag, 1802), W. Dorow (Spinoza's Randglossen 
zu seinem Tractatus theologico-politicus, Berlin 1835) 1 dr. — Za ovu i 
još neke bilješke poslužio sam se odličnim djelom: Spinoza, Theologisch- 
pol:tischer Traktat, Ubertragen und mit Einleitung, Anmerkungen und 
Registern versehen von Car! Gebharđt, IV, Aufl., Leipzig 1922. 


208 


kako sam već pokazao, moje prirodno pravo određuje samo 


prema mojoj moći, sigurno je, da ja — ako se prijevarom 
mogu osloboditi tog razbojnika, obećavajući mu, što god za- 
želi — po prirodnom pravu smijem to učiniti, naime prije- 


varno mu obećati, što god zaželi. Ili pretpostavimo, da ja bez 
varke nekome obećam, da za vrijeme od dvadeset dana ne ću 
okusiti jela ni ikakve hrane, te poslije toga uvidim, da sam 
ludo obećao i da bez najveće štete ne mogu održati obećanje. 
Budući da po prirodnom pravu moram od dva zla izabrati 
manje, mogu dakle s punim pravom prekršiti takav ugovor i 
ono, što je rečeno, smatrati kao da nije rečeno. To je, kažem, 
po prirodnom pravu dopušteno, bilo da s valjanim i sigurnim 
razlogom uviđam, da sam krivo obećao, ili da mi se u mašti 
samo čini, da to uviđam. Jer, vidio ja to točno ili netočno, 
bojat ću se najvećeg zla pa ću mu zato prema uređenju pri- 
rode nastojati na svaki način izbjeći. Iz toga zaključujem, da 
ugovor može imati vrijednost samo s obzirom na korist od 
njega, a kad ona otpadne, prekida se ujedno i ugovor i bez- 
vrijedan je. Zbog toga je ludo, ako tko od drugoga traži vječnu 
vjernost, a ujedno ne udesi, da kršenje ugovora, koji se 
sklapa, bude prekršitelju više na štetu nego na korist. Tome. 
dakako, treba pridati naročitu važnost kod osnivanja države. 


Kad bi sve ljude lako vodio samo razum, i kad bi mogli 
uvidjeti golemu korist i nužnost države, ne bi bilo nikoga, 
tko se iz dna duše ne bi gnušao varke, nego bi se svi iz želje 
za tim najvišim dobrom, t. j. za očuvanjem države, najvećom 
vjernošću u svemu pridržavali ugovora i iznad svega bi ču- 
vali vjernost, tu najveću zaštitu države. Ali, daleko od toga, 
da bi sve ljude lako uvijek vodio samo razum! Svakoga naime 
zavodi njegova pohota, a srce mu je vrlo često obuzeto lako- 
mošću, častohlepljem, zavišću, gnjevom i t. d., tako da za 
razum ne ostaje mjesta. Stoga, premda ljudi sigurnim zna- 
cima poštene namjere obećaju i ugovore, da će održati vjer- 
nost, ipak nitko ne može biti siguran u vjernost drugoga, akb 
uz obećanje nema i čega drugoga, jer se svatko po prirodnom 
pravu može poslužiti varkom i nije dužan pridržavati se ugo- 
vora, osim zbog nade u veće dobro ili zbog straha od većeg 
zla. 

Budući da sam već pokazao, da se prirodno pravo svakog 
pojedinca određuje samo prema njegovoj moći, slijedi ovo: 
koliko moći, što je ima, svaki pojedinac silom ili od svoje 
volje prenese na drugoga, upravo toliko mora ustupiti dru- 
gome i od svoga prava, a puno pravo na sve ima onaj, koji 
ima najvišu vlast, kojom sve može silom prisiliti i strahom 
od najstrože kazne, koje se svi općenito boje, držati na uzdi. 
Doduše, to će pravo zadržati samo tako dugo, dok bude imao 
tu moć da provodi ono, što hoče; inače će zapovijedati samo 
tako, kao da moli, a nitko jači od njega ne će mu se morati 
pokoravati, ako ne bude htio. 

Na taj se način bez ikakva proturječja s prirodnim pravom 
može oblikovati drušivo i svakog se ugovora mogu ljudi uvijek 
držati s najvećom vjernošću; dakako, ako svaki pojedinac svu 
moć, koju ima, prenese na društvo. Ono će time samo zadr- 
žati puno prirodno pravo na sve, t. j. najvišu vlast, kojoj će se 
svatko, od svoje volje ili iz straha od najstrože kazne, morati 
pokoravati. Pravo takvoga društva naziva se demokracijom, 
koja se prema tome definira kao opće udruživanje ljudi, koje 
kao cjelina ima puno pravo na sve, što može. Odatle slijedi, 
da najviša vlast nije ograničena nikakvim zakonom, nego da 
joj se svi moraju u svemu pokoravati. Na to su se naime svi 
morali šutke ili izrijekom obavezati, kad su svu svoju moć 
da se brane, t. j. sve svoje pravo, prenijeli na nju. Naime, 
ako su htjeli što za sebe pridržati, morali su se ujedno po- 
brinuti, kako bi to mogli sigurno i obraniti. Budući da to nisu 
učinili, a nisu ni mogli učiniti, a da ne podijele i prema tome 
unište državnu vlast, samim time su se bez ograničenja pod- 
vrgli volji najviše vlasti. Budući da su oni to bez ograničenja 
učinili, i to (kako sam već pokazao) i nuždom prisiljeni i sa- 
mim razumom navedeni, slijedi odatle, da sve zapovijedi 
najviše vlasti, pa bile one i najbesmislenije, moramo bezu- 
vjetno izvršavati, ako ne želimo biti neprijatelji državne vla- 
sti i raditi protiv razuma, koji zahtijeva, da svim silama bra- 
nimo državnu vlast. Razum naime nalaže, da izvršavamo i 
takve zapovijedi zato, da bismo od dva zla izabrali manje. 

Osim toga, svatko se mirne duše može izvrći toj opasno- 
sti, t. j. da se neograničeno podvrgne vlasti i volji drugoga, 
jer to pravo da zapovijedaju, što god hoće, pripada najvišim 

vlastima, kako sam pokazao, samo tako dugo, dok uistinu 
imaju najvišu vlast. Ako je izgube, gube ujedno i pravo da 
u svemu zapovijedaju, te ono pripadne onomu ili onima, koji 
to pravo zadobiju i mogu ga zadržati. Zbog toga se vrlo ri- 
jetko može dogoditi, da najviše vlasti zapovjede puste besmi- 
slice. Ta njima je samima najviše stalo do toga, da se time, 
što nastoje oko općeg dobra i svime upravljaju po nalogu 
razuma, pobrinu za sebe i da zadrže vlast. Jer nasilničku 
vlast, kako reče Seneka, nitko dugo ne zadrži. Uz to, u de- 
mokratskoj se državi ne treba toliko bojati besmislica. Naime, 
gotovo je nemoguće, da bi se većina jednog skupa ljudi, ako 
je on velik, složila u nečem besmislenom; nemoguće je na- 
dalje, zbog njegova temelja i svrhe, koja se, kako sam već 
pokazao, sastoji samo u tome, da se isključe besmislene po- 
žude i da se, koliko je god to moguće, ljudi zadrže u grani- 
cama razuma, da bi živjeli složno i u miru. Ako se ukloni 
taj temelj, lako će se srušiti čitava zgrada. Dakle, samo je 
najviša vlast dužna brinuti se za to, a podanici, kako rekoh, 
moraju izvršavati njezine naloge i ne smiju kao pravo pri- 
znavati što drugo osim onoga, što najviša vlast proglasi kao 
pravo. 


No, možda će tko pomisliti, da ja na taj način podanike 
činim robovima, jer se misli, da je rob onaj, koji Tadi po za- 
povijedi, a slobodan onaj, koji živi po svojoj vlastitoj volji. 
Ali to nije bezuvjetno točno, jer je najvećma zapravo rob 
onaj, kojim je tako ovladala njegova pohota, da ne može ni 
vidjeti ni raditi ništa, što mu je korisno, a slobodan je samo 
onaj, koji čitavim svojim bićem živi samo pod vodstvom ra- 
zuma. Rad po zapovijedi, t. j. pokornost doista na neki način 
oduzima slobodu, ali samim time ne čini čovjeka odmah ro- 
bom, već ga takvim čini smisao rada. Ako svrha rada nije 
korist samo onoga, koji radi, nego korist onoga, koji zapovi- 
jeda, onda je onaj, koji radi, rob i nekoristan sam sebi. Ali 
u državi i kod vlade, gdje je najviši zakon dobrobit čitavoga 
naroda, a ne samo onoga, koji zapovijeda, ne može se onaj, 
koji se u svemu pokorava najvišoj vlasti, nazivati robom, sa- 


?Lucije Anej Seneka ml. (oko 4. g. prije n. e. do 65. n. €.), nmski 
stoički filozof i pjesnik tragedija. Citat je iz Senekine tragedije »Trojanke« 
(Troadđes), čin 2, st. 258. 

mome sebi nekorisnim, nego jedino podanikom. Zato je naj- 
slobodnija ona država, koje su zakoni osnovani na zdravu 
razumu, jer u njoj“ svatko, ako hoće, može biti slobodan, t. j. 
može živjeti čitavim svojim bićem pod vodsivom razuma. 
Tako ni djeca, premda se moraju pokoravati svim zapovije- 
dima roditelja, ipak nisu robovi; naime, zapovijedi roditelja 
prije svega su usmjerene na korist djece. Velika je dakle 
razlika, prema mojem shvaćanju, između roba, djeteta i po- 
danika, te ih zbog toga ovako definiram: bez sumnje, rob je 
onaj, koji se mora pokoravati zapovijedima gospodara, što im 
je svrha samo korist onoga, koji zapovijeda; dijete, koje po 
zapovijedi roditelja radi ono, što mu je korisno; podanik je, 
napokon, onaj, koji po zapovijedi najviše vlasti radi ono, što 
je korisno zajednici, a prema tome i njemu samome. 

Mislim, da sam time dovoljno jasno prikazao temelje de- 
mokratske vlasti, o kojoj sam volio raspraviti više od svih 
drugih, jer je, čini se, najprirodnija i najviše odgovara slo- 
bodi, koju priroda svakome daje. Naime u demokraciji nitko 
svoje prirodno pravo ne prenosi na drugoga tako, da ga ka- 
snije uopće više ne pitaju za savjet, nego to pravo prenosi 
na većinu čitavog društva, kojega je i on jedan dio. 

Na taj način svi ostaju međusobno jednaki, kao što su bili 
i prije u prirodnom stanju. Nadalje, naročito raspravljati 
samo o tom obliku vlasti htio sam zato, što on najviše odgo- 
vara mojoj nakani, prema kojoj sam bio odredio raspravljati 
o koristi slobode u državi. Stoga ne spominjem temelje ostalih 
oblika vlasti. Nije više ni potrebno, da bismo upoznali nji- 
hovo pravo, znati, odakle su nastale i još nastaju. To naime 
iz onoga, što je upravo izloženo, dosta i predosta jasno pro- 
izlazi. Jer je sigurno, da svakome, koji god ima najvišu vlast, 
bio to jedan pojedinac ili malo njih ili napokon svi, pripada 
puno pravo da zapovijeda, što god hoće. Osim toga, tko god 


“*»U kojoj god državi bio, čovjek može biti slobođan. Uistinu, je 
naime čovjek slobodan (Murr: esse potest, dakle: može biti slo- 
bodan, Op. prev.) dotle, dok ga vodi razum, A razum (usp. Hobbesovo 
drukčije mišljenje) općenito nuka na mir. Taj se pak može održati samo 
onda, ako se neoskvrnjena očuvaju zajednička prava države. Dakle, što 
čovjeka više vodi razum, t. j. šio je slobodniji, to će se postojanije pri- 
državati prava države | izvršavati naloge najviše vlasti, kojoj je pod- 
'ožan.« 

moć, da se brani, prenese, od svoje volje ili silom prisiljen, 
na drugoga, sasvim se odrekne svoga prirodnog prava i prema 
tome odluči, da se onome neograničeno pokorava. Toga se 
on mora u svemu pridržavati, dokle god kralj, plemstvo ili 
narod u svojim rukama drže najvišu vlast, koju su primili 
i koja je bila temeljem prenošenja prava. Ovome nije po- 
trebno ništa više dodati. 

Pošto sam objasnio temelje i pravo državne vlasti, bit će 
lako odrediti, što je u građanskom životu privatno građan- 
sko pravo, što nepravda, što je pravednost i nepravednost; 
zatim, tko je saveznik, tko neprijatelj i, napokon, što je zlo- 
čin uvrede veličanstva. 

Pod privatnim građanskim pravom ne možemo razumije- 
vati ništa drugo nego slobodu svakog pojedinca da se održi 
u svojem stanju, slobodu, koja se određuje odredbama naj- 
više vlasti i zaštićena je samim njezinim ugledom. Naime, 
pošto pojedinac svoje prava da živi po svojem najboljem 
uvjerenju, u čemu je ograničen samo svojom moći, t. j. pošto 
svoju slobodu i moć da se brani prenese na drugoga, od tog 
je časa dužan živjeti samo po njegovoj volji i braniti se samo 
pod njegovim okriljem. 

Nepravda je, kad je građanin ili podanik prisiljen da trpi 
od drugoga neku štetu protivno građanskom pravu ili od- 
redbi najviše vlasti. Pojam nepravde može se naime zamisliti 
samo u građanskom životu; no, od strane najviših vlasti, ko- 
jima je po pravu sve dopušteno, podanicima ne može biti 
nanesena nikakva nepravda; do nje dakle može doći samo 
među privatnim osobama, koje su pravno obavezane da jedna 
drugoj ne nanose štetu. 

Pravednost je stalna spremnost, da se svakome dade ono, 
što mu po građanskom pravu pripada; nepravednost je pak 
oduzeti nekome pod izlikom prava ono, što mu po pravom 
tumačenju zakona pripada. Nazivaju se također i jednakost 
i nejednakost, jer se oni, koji su određeni da odlučuju u ras- 
prama, ne smiju obazirati na osobe, nego sa svima moraju 
jednako postupati i jednako braniti pravo svakoga; bogatomu 
ne smiju zavidjeti ni siromašnoga prezirati. 

Saveznici su ljudi iz dviju država, koji se, da ne bi ratnim 
zapletima zapali u opasnost ili radi bilo koje druge koristi, 

međusobno nagode, da jedan drugome ne će nanositi štetu, 
nego će se u slučaju potrebe pomagati, ali tako, da svaka 
država zadrži svoju vlast. Taj će ugovor tako dugo ostati na 
snazi, dok bude postojao njegov temelj, naime obaziranje na 
opasnost ili korist. Jer nitko ne sklapa ugovor i ne mora se 
držati ugovora, osim zbog nade u kakvo dobro ili iz straha 
pred kakvim zlom. Ako se taj temelj ukloni, prekida se i 
ugovor sam od sebe. Tome nas i iskustvo dosta i predosta 
uči. Premda se naime razne vlade međusobno nagode, da 
jedna drugoj ne će nanositi štetu, ipak nastoje, koliko mogu, 
spriječiti, da ona druga od njih ne postane moćnija, i vjeruju 
riječima samo onda, ako je svrha i korist ugovora za obje 
dovoljno jasna. Inače se boje prijevare, i to s pravom. Ta 
samo će se luđak, koji ne pozna pravo najviših vlasti, zado- 
voljiti riječima i obećanjima onoga, koji ima najvišu vlast 
i pravo da čini, što god hoće, i za kojega dobro i korist nje- 
gove vlade mora biti najviši zakon. A ako to razmotrimo sa 
stanovišta pobožnosti i vjere, vidjet ćemo osim toga, da se 
nitko, tko je na vlasti, ne može pridržavati obećanja, koja 
su na štetu njegovoj vladi, a da time ne počini zločin. Ta ne 
može se držati onog obećanja, za koje uviđa, da je na štetu 
njegovoj vladi, a da ne prekrši zadanu riječ podanicima, koja 
ga ipak najviše obavezuje i koju prema svetom obećanju, što 
se obično daje. mora čuvati. 

Neprijatelj je, nadalje, svaki onaj, koji živi izvan države 
tako, da ne priznaje vladu države ni kao saveznik ni kao 
podanik. Jer,sne čini mržnja nekoga neprijateljem vlade, 
nego pravo, a isto je pravo države prema onome, koji ni po 
kakvoj vrsti ugovora ne priznaje njezinu vladu, kao i prema 
onome, koji joj nanese štetu; na koji god način bude moguće, 
država ga po pravu može prisiliti na pokornost ili na savez. 

Napokon, zločin uvrede veličanstva može se dogoditi samo 
među podanicima ili građanima, koji prešutnim ili izričitim 
ugovorom sve svoje pravo prenesu na državu. Takav zločin, 
kaže se, počini onaj podanik, koji na bilo koji način pokuša 
prigrabiti ili na drugoga prenijeti pravo najviše vlasti. Ka- 
žem: pokuša; naime, ako bi kazna imala doći tek po izvrše- 
nom činu, t.j. kad onaj već primi pravo od drugoga ili ga na 
drugoga prenese, država bi većinom prekasno poduzela te 

mjere. Stoga kažem naprosto: koji na bila koji način poku- 
šava prigrabiti pravo najviše vlasti, ne praveći dakako ni- 
kakvu razliku između toga, da li je time čitavoj državi na- 
nesena šteta ili korist, ma koliko očita bila. Naime, s kojim 
god razlogom on to pokuša, uvrijedi veličanstvo i s pravom 
biva osuđen; u ratu taj postupak svi priznaju kao potpuno 
opravdan. Ako na pr. netko ne ostane na svojem stražarskom 
mjestu, nego bez znanja vojskovođe napadne neprijatelja, 
ipak on — makar to učinio s dobrom nakanom, ali na svoju 
ruku, i makar svladao neprijatelja — s pravom biva osuđen 
na smrt, jer je oskvrnuo svoju zakletvu i pravo vojskovođe. 
Svi ne uviđaju jednako jasno, da su uopće svi građani uvijek 
podložni iom pravu; ali razlog je uvijek isti. Naime, budući 
da država mora biti održavana i upravljana samo po odluci 
najviše vlasti, i to pravo prema ugovoru pripada isključivo 
samo njoj, ipak onaj, koji se samo po svojoj volji i bez znanja 
najvišeg vijeća lati nekog državnog posla, pa makar od toga, 
kako rekoh, doista nastala korist za državu, ipak oskvrne 
pravo najviše vlasti i uvrijedi veličanstvo te stoga s pravom 
biva po zasluzi osuđen. 

Da bih uklonio svaku sumnju, preostaje mi još da odgo- 
vorim na prigovor, nije li u očitoj suprotnosti s objavljenim 
božjim zakonom ono, što sam gore tvrdio, naime da svaki 
onaj, koji se ne služi razumom, u prirodnom stanju s punim 
prirodnim pravom živi prema zakonima požude. Naime, bu- 
dući da su svi bez izuzetka (bilo da se služe razumom ili ne) 
prema božjoj zapovijedi dužni bližnjega ljubiti kao sama 
sebe, ne možemo dakle bez nepravde drugome nanositi štetu 
i živjeti samo prema zakonima požude. Na taj se prigovor 
doista može lako odgovoriti, samo ako se obaziremo na pri- 
rodno stanje; ono je naime i po prirodi i po vremenu prije 
vjere. Ta nitko po prirodi ne zna, da je u bilo čemu dužan 

* .Kad Pavao kaže, da ljudi nemaju izgovora (Rimljanima, I, 20; malo 
niže: ista posl., IX, 18 — op. prev.), govori na način uobičajen kod ljudi. 
Naime u El. IX. iste poslanice uči izričito, da še Bog smiluje onom, kome 
hoće, a koga hoće, otvrdđoglavi, i đa su ljudi samo zbog toga bez oprav- 
danja, jer su u vlasti božjoj onako, kako je liovaća u vlasti lončarevoj, 
koji od iste smjese pravi posude, jednu na čast, drugu na sramo.u. ali 
ne zato, jer su prije opomenuti, Što se pak tiče božjega prirodnog zakona, 


kojega je, kako rekoh, najviši nalog ljubiti Boga, nazvao sam ga zako- 
nom u onom smislu, u kojem filozofi nazivaju zakonima opća pravila 

pokoravati se Bogu, dapače ne može nikako razumom doći do 
te spoznaje, nego samo po objavi, znacima potvrđenoj. Stoga 
prije objave nitko nije vezan božjim pravom, koje uopće i ne 
može još poznavati. I zato se ne smije prirodno stanje zamje- 
njivati s vjerskim, nego ga treba shvatiti kao stanje bez vjere 
i zakona, a prema tome i bez grijeha i nepravde, kao što sam 
već učinio i potvrdio Pavlovim autoritetom. 

Ne moramo misliti, da je prirodno stanje prethodilo objav- 
ljenom božjem zakonu i bilo bez njega samo s obzirom na 
neznanje, nego i s obzirom na slobodu, u kojoj se svi rađaju. 
Kad bi naime ljudi od prirode bili vezani božjim pravom ili 
kad bi božje pravo od prirode bilo pravo, bilo bi suvišno, da 
Bog s ljudima sklapa ugovor i da ih obavezuje ugovorom i 
zakletvom. Zbog toga treba bezuvjetno priznati, da božje 
pravo započinje tek od onog časa, kada ljudi izričitim ugo- 
vorom obećaju Bogu pokornost u svemu, čime se ujedno od- 
reknu svoje prirodne slobode i svoje pravo prenesu na Boga, 
kao što, kako rekoh, biva u građanskom životu. No, o tome 
ću u slijedećem potanje govoriti. 


Ipak, može se i dalje uporno tvrditi, da su najviše vlasti 
isto kao i podanici podložne tom božjem pravu, premda sam 
rekao, da one zadržavaju prirodno pravo i da im je po pravu 
sve dopušteno. Zato, da bih potpuno uklonio tu poteškoću, 
koja ne nastaje toliko zbog prirodnog stanja, koliko zbog pri- 
rodnog prava, kažem, da u prirodnom stanju svatko isto tako 
mora živjeti po objavljenom pravu, kao što to mora po nalogu 


prirode, prema kojima sve biva. Jer ljubav prema Bogu nije pokornost 
nego vrlina, što je nužno srasla s čovjekom, koji pravo spozna Boga. Po- 
kornost se naprotiv obazire na volju onoga, koji zapovijeda, a ne na nu- 
žnost stvari | njezinu istinu. No, budući da ne poznajemo prirodu božje 
volje, ali sigurno znamo, što god biva, da samo po božjoj moći biva, — 
samo po objavi možemo znati, da li Bog želi, đa ga kakvom počašću ljudi 
štuju kao vladara. Osim toga, božja nam se prava, kako ću pokazati, 
cramo tako dugo čine kao prava ili odredbe, dok ne znamo njihov uzrok, 
a kad ga spoznamo, odmah ona prestaju da budu prava, te ih prihvaćamo 
kao vječne istine, a ne više kao pr&va; pokornost se naime odmah pre- 
tvara u ljubav, koja se isto tako nužno rađa iz prave spoznaje kao 1 
svijetlo iz Sunca. Vođeni dakle razumom možemo doduše ljubiti Boga, ali 
mu se ne možemo pokoravati, jer ni božja prava, dokle im god ne znamo 
uzrok, ne možemo prihvatiti kao božja niti razumom zam'šljati Boga kao 
vlađara, koji utvrđuje prava.« 

zdrava razuma, jer je njemu samome to korisnije i potrebno 
za njegovo dobro. Ako to ne će, slobodno mu je, ali na svoj 
rizik. Dakle, tako on može živjeti samo po svojoj, a ne mora 
po tuđoj odluci, i ne mora nijednog smrtnika priznavati su- 
cem ni osvetnikom u pravu vjere. To pravo, tvrdim, za sebe 
zadrži najviša vlast, koja doduše može ljude pitati za savjet, 
ali ne mora nikoga priznavati sucem i nijednog smrtnika 
mimo sebe osvetnikom u bilo kojem pravu, osim proroka, 
koji bi bio baš od Boga poslan i dokazao to nesumnjivim zna- 
cima. Pa ni tada nije najviša vlast primorana da sucem pri- 
znaje čovjeka, nego samo Boga. Ako se najviša vlast ne bi 
htjela pokoravati Bogu u njegovu objavljenom pravu, slo- 
bodno joj je to na vlastit rizik i štetu, i u tome je nikakvo 
građansko ni prirodno pravo ne može spriječiti. Građansko 
naime pravo zavisi samo od njezine odluke; prirodno pak 
pravo zavisi od zakona prirode, koji nisu u skladu s vjerom, 
kojoj je svrha samo korist ljudi, nego s uređenjem prirode 
u cjelini, t. j. s vječnom odlukom božjom, nama nepoznatom. 
Čini se, da su to i drugi shvatili, premda dosta mutno, pa 
tvrde, da čovjek može doduše griješiti protiv objavljene volje 
božje, ali ne protiv njegove vječne odluke, kojom je sve una- 
prijed odredio. 

No, netko bi sada mogao zapitati: A što onda, ako najviša 
vlast zapovjedi što protiv vjere i protiv pokornosti, koju smo 
ugovorom izričito obećali Bogu? Treba li se tada pokoriti 
božjoj ili ljudskoj zapovijedi? Budući da ću o tome u slije- 
dećem potanje govoriti, kažem ovdje samo ukratko: prije 
svega treba se pokoriti Bogu, kad imamo sigurnu i nesumnji- 
vu objavu. No ljudi obično najviše griješe u vjerskim stva- 
rima te se već prema svojim različitim duševnim osobinama 
upravo natječu, kako bi koješta izmislili, kao što iskustvo 
dosta i predosta potvrđuje. Sigurno je prema tome, da bi 
pravo države zavisilo od različnih sudova i afekata pojedi- 
naca, kada nitko ne bi bio pravno obavezan pokoravati se 
najvišoj vlasti u onim stvarima, koje se po njegovu mišljenju 
tiču vjere. Naime, tim pravom nitko ne bi bio vezan, kad 
god bi smatrao, da se ono protivi njegovoj vjeri i prazno- 
vjerju, pa bi tako svatko mogao s tom izlikom sve sebi do- 
pustiti. A budući da se na taj način silno povređuje pravo 

države, slijedi iz toga, da najvišoj vlasti, koja je i po božjem 
i po prirodnom pravu jedina ovlaštena da čuva i štiti prava 
države, pripada najviše pravo da u vjerskim stvarima odre- 
duje, što god misli da je dobro, te da se svi moraju pokora- 
vati njezinim odlukama i odredbama s tim u vezi, i to na 
temelju vjernosti, što su joj obećali i koje se prema božjoj 
zapovijedi moraju u svemu držati. 


Ako su oni, koji imaju najvišu vlast, neznabošci, s njima 
se ili ne smije sklopiti nikakav ugovor, već se treba radije 
odlučiti na krajnje patnje nego da se na njih prenese svoje 
pravo, ili, ako se ugovor sklopi i svoje pravo prenese na njih, 
treba im se, jer se samim time lišavamo mogućnosti da bra- 
nimo sebe i svoju vjeru, pokoravati i održati vjernost ili dati 
se prisiliti na to. Izuzima se od toga onaj, kojemu je Bog si- 
gurnom objavom obećao posebnu pomoć protiv tiranina, ili 
kojega je naročito htio izuzeti od toga. Tako znamo, da se od 
mnogih Židova, koji bijahu u Babilonu, samo tri mladića, jer 
nisu sumnjala u pomoć božju, ne htjedoše pokoriti Nabuko- 
donozoru.* Ostali pak, osim Danijela, kojega je sam kral) 
poštovao, prisiljeni pravom pokoriše se bez oklijevanja, mi- 
sleći možda, da su po božjoj odluci podčinjeni kralju, te da 
kralj ima najvišu vlast i da je pod božjim vodstvom održava. 
Naprotiv je Eleazar,? dok mu je domovina još postojala, htio 
svojima dati primjer postojanosti, da bi slijedeći njega radije 
sve podnijeli, negoli da dopuste da njihovo pravo i vlast pri- 
jeđe na Grke, i da bi sve pokušali, samo da ne budu prisilje- 
ni zakleti se neznabošcima na vjernost. 


I svakodnevno iskustvo to potvrđuje. Naime, kršćanski se 
vladari radi veće sigurnosti svoje države ne skanjivaju skla- 
pati saveze s Turcima i neznabošcima, te svojim podanicima, 
koji se onamo naseljuju, nalagati, da za obavljanje svjetov- 


* Knjiga proroka Danijela, gl. 3. 

?2. knjiga Makabejca, VI., 18 | d. Nasiinom helenizacijom dao je 
sirski kralj Antioh IV. Epifan (175—164 pr. n. €.) povoda za ustanak, što 
su ga god. 167. digli Židovi pod vodstvom Makabejaca. Tada je i jeruza- 
lemski učenjak Eleazar mučeničkom smrću poginuo za svoj narod i vjeru. 

nih ili božjih poslova ne prisvajaju sebi veću slobodu od one, 
za koju su se izričito u ugovoru nagodili ili koju dopušta ona 
vlast. To se jasno razabira iz ugovora Nizozemaca i Japanaca, 
o kojem sam gore govorio.š 


XX. POGLAVLJE 


Izlaže se, da je u slobodnoj državi svakome dopušteno 
misliti, što hoće, i govoriti, što misli. 


Kad bi bilo isto tako lako vladati mislima kao i jezicima, 
svatko bi sigurno vladao i uopće ne bi bilo nasilničke vlasti. 
Svatko bi naime živio po volji onih, koji su na vlasti, i samo bi 
prema njihovoj odluci prosuđivao, što je istinito ili lažno, dobro 
ili zlo, pravedno ili nepravedno. No nemoguće je, kako sam 
primijetio već na početku XVII. poglavlja, da duh bude ne- 
ograničeno u vlasti drugoga, jer svoje prirodno pravo ili spo- 
sobnost da slobodno misli i o svemu prosuđuje nitko ne može 
prenijeti na drugoga, a ne može ni biti prisiljen na to. Zbog 
toga se nasilničkom smatra ona vlada, koja je upravljena 
protiv mišljenja i za koju se čini, da kao najviše veličanstvo 
nanosi podanicima nepravdu i sebi prisvaja njihovo pravo, 
kad hoće svakome da propiše, što mora prihvatiti kao istinito, 
a što odbaciti kao lažno, i nadalje, koje misli treba da po- 
taknu nečiji duh na strahopoštovanje prema Bogu. To naime 
pripada pravu svakoga pojedinca. od kojega nitko, ako bi 
i htio, ne može odstupiti. 

Priznajem, da se na mnoge i gotovo nevjerojatne načine 
može utjecati na prosuđivanje. tako da ono, premda nije ne- 


* Ugovor je vjerojatno sklopljen god. 1637., kad je nizozemska istočno- 
inđ jAka kompanija dobila monopol na trgovinu s Japanom. Spinoza ga 
spom'nje na jednom mjestu u drugoj polovici V. poglavlja »Teološko- 
političke rasprave«. Svatko ipak može blaženo živjeti i bez vanjskog ispo- 
vijedanja svoje vjere, kaže Spinoza, pa tako | Nizozemci u Japanu, gdje 
je kršćanska vjera zabranjena. To Spinoza uzima kao primjer i potvrdu 
onoga, što je malo prije toga kazao u vezi s vjerskim obredima kršćana: 
»Kršćanski vjerski obredi, naime. krštenje, pričest, blagdani, javne mo- 
iltve... ako su ih uopće ustanovili Krist i apostol: (u što još nisam pot- 
puno siguran), ustanovljeni su samo kao vanjski znaci opće crkve, ali ne 
kao nešto, što u bilo čemu pridonosi blaženstvu ili što bi sadržavalo išta 
sveto u sebi.« 

posredno pod vlasti drugoga, ipak tako zavisi o onome, što 
će drugi kazati o tome, da se s pravom može reći, da je ono 
utoliko u vlasti drugoga. No, koliko god mogla vještina u 
tome pomoći, ipak se nikada nije postiglo, da ljudi bilo kada 
na temelju iskustva ne spoznaju, kako svaki pojedinac ima 
dosta svoje pameti i kako su mišijenja isto toliko različita 
koliko i ukusi. Ni Mojsije, koji nije lukavstvom, nego je bo- 
žanskim darom silno utjecao na mišljenje svog naroda, jer se 
smatralo, da je čovjek božji i da po božjem nadahnuću sve 
govori i radi, ni on ipak nije mogao izbjeći ogovaranju i na- 
opakim tumačenjima od strane naroda. Mnogo manje to mogu 
ostali monarsi. A kad bi se to ikako moglo zamisliti, još bi se 
najprije moglo u monarhičkoj državi, ali nikako u demokrat- 
skoj, kojom zajednički vladaju svi ili velik dio naroda. Svi- 
ma je, mislim, jasan razlog tome. 

Koliko god se dakle smatralo, da najviše vlasti imaju pra- 
vo na sve i da su tumači prava i pobožnosti, ipak one nikada 
ne će moći spriječiti, da ljudi o bilo čemu ne prosuđuju po 
svojem vlastitom mišljenju i da se zbog toga ne predaju sad 
ovom, sad onom raspoloženju. Istina je doduše, da najviše 
vlasti po pravu mogu smatrati neprijateljima sve one, koji 
se s njima u svemu bezuvjetno ne slažu, ali ja sada ne ras- 
pravljam o njihovu pravu, nego o tome, što je korisno. Pri- 
znajem, da one po pravu mogu vrlo nasilnički vladati i po- 
gubiti građane zbog najneznatnijih razloga; no, nitko ne će 
tvrditi, da se to može događati po sudu zdravog razuma. Da- 
pače, budući da one to ne mogu učiniti bez velike pogibelji 
za čitavu državu, možemo tvrditi, da u njih nema neograni- 
čene moći za takva i slična djela, a prema tome ni neogra- 
ničenog prava; pokazao sam naime, da se pravo najviših vla- 
sti određuje prema njihovoj moći." 

Dakle, ako se nitko ne može odreći svoje slobode da pro- 
suđuje i misli, što hoće, nego je po najvišem prirodnom pra- 
vu svatko gospodar svojih misli, slijedi, da se u državi samo 
uz vrlo nesretan ishod može nastojati, da ljudi, ma kako raz- 
ličito i suprotno mislili, ipak govore samo prema naredbi 
najviših vlasti. Ta ni najpametniji ljudi, da i ne spominjem 


? Vidi u XVI, poglavlju na str. 2071 na str. 211. 

običan puk, ne znaju šutjeti. Opća je to mana ljudska: dru- 
gima povjeravati svoje nakane, pa i kad bi trebalo šutjeti. 
Stoga će najnasilnija biti ona vlada, kod koje se ne daje slo- 
boda da svatko govori i poučava ono, što misli, a snošljiva će 
naprotiv biti ona, kod koje je ta ista sloboda svakome dana, 
Dakako, ne možemo ipak nikako nijekati, da se veličanstvo 
može vrijeđati kako riječju, tako i djelom. Stoga, ako je i 
nemoguće sasvim oduzeti podanicima tu slobodu, bit će ipak 
vrlo opasno da im se ona u cijelosti dade. Zbog toga mi je 
dužnost istražiti ovdje, do koje se granice ta sloboda, bez 
štete za mir u državi i za pravo najviših vlasti, može i mora 
dati. Kako napomenuh na početku XVI. poglavlja, to mi je 
ovdje glavni cilj. 

Iz gore izloženih temelja države!“ očito proizlazi, da nje- 
zina krajnja svrha nije da vlada i da ljude drži u strahu ili 
da ih podvrgava pod vlast drugoga, nego naprotiv da sgako- 
ga oslobodi od straha, e da bi mogao živjeti sigurno,: koliko 
god mu je to moguće, t. j. da bi mogao što bolje očuvati 
svoje prirodno pravo da postoji i djeluje bez štete za sebe 
i drugoga. Naglašavam, nije svrha države da ljude od razum- 
nih bića čini zvijerima ili automatima, nego naprotiv da po- 
stigne, da njihov duh i tijelo nesmetano obavljaju svoje funk- 
cije, da se sami slobodno služe razumom i da se međusobno 
ne bore mržnjom, gnjevom i lukavstvom, te da se ne odnose 
neprijateljski jedan prema drugome. Dakle, svrha je države 
zapravo sloboda. 

Vidjeli smo, nadalje, da je za stvaranje države potrebno 
jedino ovo, naime da sva vlast u odlučivanju pripadne ili 
svima ili nekolicini ili jednom jedinome. Naime, budući da 
je slobodan sud ljudi vrlo različit i svatko misli, da sam sve 
zna, a i nemoguće je, da bi svi isto mislili i kao iz jednih usta 
govorili, ljudi ne bi mogli živjeti u miru jedan s drugim, kad 
se svaki pojedinac ne bi odrekao prava da radi samo po svo- 
jem shvaćanju. Svalko se dakle odrekne jedino tog prava da 
radi po vlastitoj odluci, ali ne i prava da misli i prosuđuje. 
Zbog toga bez povrede prava najviših vlasti doista nitko ne 
može raditi protiv njihove odluke, ali bez ograničenja može 


9 V. u XVI. poglavlju na str. 208. 

misliti i prosuđivati, a prema tome i govoriti, s pretpostav- 
kom, da govori ili poučava samo na jednostavan način i da 
svoje mišljenje brani jedino pomoću razuma, a ne uz prije- 
varu, gnjev i mržnju ili s namjerom da u državu uvede što 
po svojoj volji. Ako tko na pr. dokaže, da je neki zakon u 
suprotnosti sa zdravim razumom, i zbog toga misli, da ga 
treba ukinuti, doista postaje zaslužan za državu kao jedan 
od najboljih građana, samo ako svoje mišljenje podvrgava 
sudu najviše vlasti (a jedino je ona vlasna donositi i ukidati 
zakone), i ako međutim ne radi ništa protiv odredbe tog za- 
kona. Naprotiv, ako to radi zato, da bi vlast optužio zbog 
nepravednosti i da bi je omrazio kod naroda, ili ako buntov- 
nički nastoji protiv volje vlasti ukinuti taj zakon, on je pravi 
smutljivac i buntovnik. 


Vidimo dakle, kako svatko, bez štete za pravo i ugled 
najvtših vlasti, t. j. bez štete za mir u državi, može govoriti 
i poučavati ono, što misli; naime, ako odluku o svemu, što 
treba raditi, prepušta najvišim vlastima i ako ne radi ništa 
protiv njihove odluke, pa makar morao često raditi protiv 
onoga, što smatra za dobro i što otvoreno tako misli. To on 
zaista može učiniti bez štete za pravednost i pobožnost, da- 
pače i mora učiniti, ako hoće da bude pravedan i pobožan. 
Pravednost naime, kako sam već pokazao, zavisi jedino o 
odluci najviših vlasti, pa zato samo onaj može biti pravedan, 
koji živi prema odlukama, što su ih one donijele. Najveća je 
pak pobožnost (prema onome, što sam izložio u prethodnom 
poglavlju) ona, kojom se omogućava mir i spokojnost u dr- 
žavi, a to se ne može očuvati, ako svatko smije živjeti po 
svojoj volji. Zato i jest bezbožno učiniti što po svojoj volji 
protiv odluke najviše vlasti, koje smo podanici, jer, kad bi 
to bilo svakome dopušteno, nužna bi posljedica toga bila 
propast države. Pojedinac dapače i ne može ništa raditi pro- 
tiv odluke i naloga vlastitog razuma, dokle god radi prema 
odlukama najviše vlasti, jer je ponukan samim razumom 
uopće i odlučio prenijeti na nju svoje pravo da živi prema 
svojem vlastitom sudu. I to možemo potvrditi na temelju 
same prakse. Na skupštinama, kako najviših, tako i nižih 
vlasti, rijetko se kada odlučuje što jednoglasnim glasovanjem 

svih članova, a ipak sve ima vrijednost zajedničke odluke 
svih, i onih, koji su glasovali protiv, i onih, koji su glasovali 
za. 

Nego, vraćam se na svoju temu. Iz temelja države raza- 
brali smo, na koji se način pojedinac, ne dirajući u pravo 
najviših vlasti, može služiti slobodom prosuđivanja. Ali iz 
toga možemo isto tako lako zaključiti, koje su misli u državi 
buntovničke. To su one misli, zbog kojih se, čim se iznesu, 
prekida ugovor, prema kojem se svatko odrekao prava da 
radi po svojoj vlastitoj volji. Ako tko na pr. misli, da je naj- 
viša vlast podložna nekom drugom pravu, ili da se nitko ne 
mora držati obećanja, ili da bi trebalo da svatko živi po svo- 
joj volji i drugo slično tome, što je upravo suprotno spome- 
nutom ugovoru, on je buntovnik, doduše ne toliko zbog suda 
i mišljenja, koliko zbog djela, što ga takvi sudovi obuhva- 
ćaju, jer upravo time, što tako nešto misli, šutke ili izrijekom 
krši vjernost, zadanu najvišoj vlasti. Prema tome ostale misli, 
koje ne obuhvaćaju djelo, naime kršenje ugovora, osvetu, 
gnjev i t. d., nisu buntovničke, osim možda u državi, bilo 
kako pokvarenoj, gdje praznovjerni i častohlepni ljudi, koji 
ne mogu podnositi plemenite, tako dođu na glas, da je kod 
naroda jači njihov ugled, nego li ugled najviših vlasti. 

Ipak ne niječem, da osim toga postoje i neki nazori, koji 
se, premda se prividno ograničavaju na raspravljanje o istini 
i neistini, ipak iznose i šire u zloj namjeri. No, i njih sam od- 
redio već u XV. poglavlju, ali tako, da razum ipak ostane 
slobodan. 

Napokon, ako uzmemo u obzir i to, da se vjernost svakog 
pojedinca prema državi, kao i prema Bogu, može prosuditi 
samo po djelima, naime po njegovoj ljubavi prema bližnjemu, 
nikako ne ćemo moći sumnjati, da najbolja država svakome 
daje slobodu filozofiranja, isto onako, kako mu, prema mo- 
jem izlaganju, daje slobodu vjere. 

Priznajem doduše, da od takve slobode katkada nastaju 
i neke neprilike. A je li ikada bilo tako mudre uredbe, da 
zbog nje ne bi mogla nastati nikakva neprilika? Tko želi sve 
zakonima odrediti, prije će potaknuti na poroke, nego što će 
ih popraviti. Ono, što se ne može spriječiti, za nevolju se 
mora dopustiti, pa makar zbog toga i šteta često nastala. Ta 

koliko se zla rađa od raskoši, zavisti, lakomosti, pijanstva i 
drugoga sličnog! A ipak ih trpimo, jer se zakonskim propi- 
sima ne mogu spriječiti, premda su pravi poroci. Stoga se to 
više mora dopustiti sloboda prosuđivanja, koja je doista vrli- 
na, i nemoguće ju je ugušiti. 

Dodajmo još, da od te slobode ne nastaju nikakve nepri- 
like, kojima se (kako ću odmah pokazati) autoritetom vlasti 
ne bi moglo izbjeći; a da i ne govorim, kako je ta sloboda 
prijeko potrebna za promicanje znanosti i umjetnosti. Ovima 
se naime s punim uspjehom mogu baviti samo oni, koji pro- 
suđuju slobodno i bez ikakvih predrasuda. 

No, ako bi se i pretpostavilo, da bi ta sloboda mogla biti 
ugušena i ljudi tako sputani, da se ne bi usudili ni pisnuti 
bez dopuštenja najviših vlasti, ipak ne će sigurno nikada doći 
do toga, da oni i misle samo onako, kako najviše vlasti hoće. 
Dapače, nužna bi posljedica toga bila, da bi ljudi iz dana u 
dan jedno mislili, a drugo govorili, te bi prema tome poštenje, 
prijeko potrebno u državi, bilo uništeno, a gajilo bi se gnus- 
no licemjerstvo i nepoštenje, izvor prijevare i zator svih 
plemenitih nastojanja. No, nema ni govora o tome, da bi mo- 
glo doći do toga, da bi naime svi ljudi govorili po naredbi, 
nego naprotiv, što se ljudima više nastoji oduzeti sloboda 
govora, to upornije oni teže za njom; dakako, ne škrtice, la- 
skavci i ostali slabići duhom, kojima se najveća sreća sastoji 
u tome, da gledaju novce u kovčegu i da imaju pune želuce, 
nego oni ljudi, koje je dobar odgoj, nepokvarenost i vrlina 
učinila slobodoumnijima. 

Ljudima je ponajviše narav takva, da im ništa nije tako 
nepodnošljivo, kao ono, kad se mišljenja, koja oni drže isti- 
nitima, smatraju zločinstvom, i kad im se u grijeh računa 
ono, što njih potiče na ljubav prema Bogu i ljudima. Zbog 
toga mrze zakone i svega se smjelo laćaju protiv vlasti te ne 
smatraju sramotnim, nego vrlo časnim dizati zbog onoga bune 
i činiti svakojaka zlodjela. Budući da je ljudska narav oče- 
vidno takva, slijedi, da zakoni, koji se izdaju o mišljenjima, 
ne pogađaju zločince, nego plemenite ljude, da se ne izdaju 
zato, da bi obuzdavali zlopake ljude, nego prije da bi dražili 
poštene, te da se ne mogu podržavati bez velike opasnosti 
za državu. 

Osim toga, takvi su zakoni potpuno beskorisni. Oni naime, 
koji nazore, što ih zakoni osuđuju, smatraju zdravima, ne 
će se pokoravati zakonima; oni pak, koji ih kao krive odba- 
cuju, prihvaćaju zakone, kojima se ti nazori osuđuju, kao 
povlastice i toliko likuju zbog njih, da ih vlast, ako bi i htjela, 
poslije ne bi mogla ukinuti. Uz to pristaje i ono, što sam iz 
povijesti Židova izveo gore u XVIII. poglavlju, točka 2.1! 


Koliko je, napokon, crkvenih raskola nastalo ponajviše 
zbog toga, što su vlasti htjele zakonima prekinuti raspre 
učenjaka! Naime, kad se ljudi ne bi uzdali u nadu, da će na 
svoju stranu privući zakone i vlast te da će uz opće odobra- 
vanje svjetine likovati nad svojim protivnicima i steći časti, 
nikada se ne bi borili s toliko pakosti i ne bi im tako silan 
bijes vitlao dušama. I ne samo razum, nego i iskustvo na te- 
melju svakodnevnih primjera ukazuje na to, naime, da su 
takvi zakoni, koji propisuju, što pojedinac treba da vjeruje, 
i zabranjuju da se što govori ili piše protiv ovog ili onog 
mišljenja, često uvedeni zato, da ugađaju, ili štoviše, da po- 
puštaju gnjevu onih, koji ne mogu podnositi slobodne duhove 
i koji nekim mračnim autoritetom lako mogu pretjeranu po- 
božnost buntovne svjetine preobratiti u bjesnilo i podjariti 
je protiv koga god oni hoće. 

Koliko bi bolje bilo obuzdati gnjev i bijes svjetine, negoli 
uvoditi beskorisne zakone, što ih mogu kršiti samo oni, koji 
ljube vrlinu i plemenita nastojanja, i dovesti državu u tako 
kritičnu situaciju, da ne može podnositi plemenite ljude! Ta 
može li se veća nesreća zamisliti za državu, nego ako se časni 
ljudi, samo zato što drukčije misle_i ne znaju se pretvarati, 


" Uz opće misli, slične gornjima o odnosu vlasti : zakona prema vjer- 
skim pitanjima, Spinoza tamo spominje Pilata, koji je samo iz popustlji- 
vosti prema pomami farizeja dao Kris'a pribiti na križ, | navodi primjer 
farizeja, koji su započeli vjeiske borbe | zbog bezboštva optužili Sadu- 
ceice, da bi mogli bogataše protjerali s njihovih dobara. »Ne može se 
lako obuzdavati ta razuzdana drskost. jer se prikriva pod plaštem vjere, 
a osobito se to ne može ondje, gdje najviše vlast: uvedu kakvu sektu, 
koju nisu one same osnovale. Jer, tada ih ne smatraju za tumače božjeg 
prava, nego za pripadnike sekte, t. j. one, koji učene ljude sekte priznaju 
za tumače božjeg prava. I zato je obično u tim stvarima kod naroda u 
sleboj cijeni ugled vlasti, ali u to višoj ugled učenih ljudi, tumačenjima 
koj!h, kako se misli, moraju sc pokoriti i kraljevi.» 

kao zločinci šalju u progonstvo? Što je, ponavljam, pogubnije, 
nego kad se ljudi, ne zbog kakve krivnje ili zločina, nego jer 
su slobodna duha, proglase neprijateljima i pogube, te kad 
se stratište, strašilo za zle, pretvori u najljepšu scenu, na 
kojoj će se uz očitu sramotu za veličanstvo pokazati najuzvi- 
šeniji primjer samoodricanja i vrline? Jer oni, koji su svijesni 
svog poštenja, ne boje se smrti poput zločinaca i ne mole 
milost; dušu im naime uopće ne muči kajanje zbog kakva 
sramotna djela, nego naprotiv smatraju, da nije kazna, nego 
čast i slava umrijeti za pravednu stvar i za slobodu. Kakav 
se zapravo primjer želi dati pogubljenjem takvih ljudi, ko- 
jemu razlog mlitavci i slabići duhom ne dokučuju, buntovnici 
mrze, a pošteni ljudi ljube? Nikome doista ne može to pogu- 
bljenje poslužiti kao zastrašujući primjer, nego jedino da se 
povodi za njim ili barem da mu licemjerno povlađuje.!? 


Dakle, da se ne bi cijenilo ulagivanje, nego iskrenost, i da 
bi najviše vlasti što čvršće držale vlast u rukama i da ne bi 
bile prisiljene prepustiti je buntovnicima, nužno je potrebno 
dopuštati slobodu prosuđivanja i ljudima tako vladati, da ipak, 
makar otvoreno mislili različito i suprotno, u slozi žive. Ne 
možemo sumnjati, da je taj način vlade najbolji i da zadaje 
najmanje neprilika, jer najviše odgovara ljudskoj prirodi. 
Naime u demokratskoj državi (koja najviše odgovara prirod- 
nom stanju) svi se, kako sam pokazao,!? ugovorom obavezuju. 
da će po zajedničkoj odluci raditi, ali ne i prosuđivati i mi- 
sliti. To znači: budući da svi ljudi ne mogu jednako misliti, 
dogovorili su se, da će vrijednost odluke imati ono mišljenje, 
koje dobije najviše glasova, ali zadržavaju sebi pravo da tu 
odluku ponište, čim im se ukaže što bolje. Dakle, što se lju- 
dima daje manje slobode prosuđivanja, to se više' odstupa od 
nadasve prirodnog stanja i to nasilnija je prema tome vlada. 


% Zadnja riječ u tekstu glasi adulandum. Tako je u prvom iz- 
danju »Rasprave« | u kasnijim izdanjima. Kirchmann je popravio u 
admirandum, a Bernays predložilo lekciju aemulandum, što bi, 
kako pravilno primjećuje Gebhardt (0. c., str. 395), bila samo tautologija 
Vioten i Land zadržali su prvotnu lekciju ađulandum, što | odgovara 
onom smislu, koji ima adulatio (licemjerstvo) na str. 225. ovog pri. 
jevoda i adulatores (licemjeri) na str. 229. 


%V.u XVI poglavlju na str 211. 

No, primjeri su tu i ne moram ih daleko tražiti, da bi se 
jasno pokazalo, kako od te slobode ne mogu nastati nikakve 
neprilike, kojima se samim ugledom najviše vlasti ne bi mo- 
glo izbjeći, i kako ljude, ako i otvoreno misle protivno, samo 
ta sloboda lako uzdržava, da jedan drugome ne nanose štetu. 
Kao primjer za to neka posluži grad Amsterdam. U njegovu 
sjajnom napretku i u divljenju svih naroda očituje se plod 
ove slobode. U toj uzomoj državi i divnome gradu svi ljudi, 
kojem god narodu i sekti pripadali, žive u najvećoj slozi. Kad 
se kome želi povjeriti svoj imutak, treba znati samo to, da li 
je on bogat ili siromašan i da li poslove obično obavlja po- 
šteno ili nepošteno. Inače, za vjeru i sektu se ne mari, jer 
to pred sucem ništa ne pomaže da bi se dobila ili izgubila 
parnica. I uopće nema tako omražene sekte, da njezini pri- 
padnici (samo ako nikome ne nanose štetu, ako svakome daju 
njegovo i ako pošteno žive) ne bi bili zaštićeni javnim ugle- 
dom i okriljem vlasti. Naprotiv, kad je ono jednom vjerska 
raspra remonstranata i kontraremonstranata!! počela zahva- 
tati državnike i pokrajinske staleže, završila je konačno ras- 
kolom. Mnogim je primjerima tada jasno potvrđeno, da za- 


'“ Pripadnici dviju vjerskih stranaka nizozemske reformirane crkve. 
itcmonstranti se po osnivaču Arminiju (J. Arminius, 1560—1609) nazivaju 1 
arminijevci. Prepirka, što se bila začela između Arminija : Gomara (P. 
Gomarus, 1563—1641) oko učenja o predestinaciji, koju je Arminije shva- 
ćao uvjetno. naglašavajući siobođu volje.ljudske | prednost Biblije pred 
crkven.m učenjem, a Gomar prema Kalvinu apsolutno, nije se zadržala 
samo na području teologije. Stvorile su se stranke, jer je u to bio uvučen 
i narod, a pritom su i politički motivi odigrali značajnu uogu. Poslje 
Armi:nijeve smrti došao je njegov prijatelj Uytenbogaert na čelo stranke. 
Kad su Gomarovi pristaše god. 1610. kod vlađe zatražili, da se arminijevci 
cbuzdaju, ovi predađu staležima pokrajine Nizozemske protest (Remon- 
»trantia, zato nazvani remonstrantima), u kojem su izložili svoje 
učenje. Slijedeće godine iznesu njihovi protivnici kontraremonstranciju 
(zato: kontraremonstranti). Borba se razmahivala sve više. Zbog toga sta- 
Icži Nizozemske :izdadoše 1814. edikt o toleranciji, kojim se zabranjuje 
svaka dalja borba. Nato su Gomarovi pristaše apelirali na generalni sinod. 
Podupro ih je Moriz Oranski, težeći za proširenjem Svoje vlasti. Armi- 
n.ievei su pristajali uz Morizova političke protivnike Oldenbarneveldta i 
Huga Grotiusa, po savjetu kojih je | bio izdan onaj edikt. No, sinod u 
Dordrechtu, sastavljen od žestokih pristaša apsolutne predestinac je, osudi 
god. 1613. učenje arminijevaca. U Nizozemskoj je svrgnuto 200 arminijev- 
skih propovjednika, Oldenbarneveldt pogubljen, a Grotius osuđen na do- 
2.votnu tamnicu, iz koje je poslije pobjegao. Iz izloženog bit će jasnije 
reke Spinozine misli | aluzije. 

koni, koji se uvode o vjeri, koji naime treba da prekinu vjer- 
ske raspre, više podražuju ljude, nego što ih popravljaju; 
zatim, da drugi na temelju tih zakona prisvajaju sebi ne- 
ograničenu slobodu; a osim toga, da raskoli ne nastaju iz žive 
želje za istinom (koja je, dakako, izvor prijaznosti i blagosti), 
nego iz silne pohlepe za vlašću. To jasnije od sunca pokazuje, 
da su otpadnici od vjere prije oni, koji proklinju spise drugih 
i koji raskalašenu svjetinu podjaruju protiv pisaca, negoli 
sami pisci, koji ponajviše pišu: samo za učene ljude i jedino 
razum zovu u pomoć; nadalje, smutljivci su zapravo oni, koji 
u slobodnoj državi ipak hoće da ukinu slobodu prosuđivanja, 
koja se ne može ugušiti. 


Time sam pokazao: 1. Nemoguće je ljudima oduzeti slobo- 
du da govore ono, što misle. 2. Bez štete za pravo i ugled 
najviših vlasti može se ta sloboda svakome dati, a svatko 
je bez štete za ono isto pravo može zadržati, ukoliko odatle 
ne uzme sebi slobodu da kao pravo uvodi što u državu ili da 
radi što protiv priznatih zakona. 3. Svatko može uživati tu 
istu slobodu, a da se pritom očuva mir u državi, i od nje ne 
mogu nastati nikakve neprilike, koje se ne bi lako mogle 
spriječiti. 4. I bez štete za pobožnost može svatko uživati tu 
slobodu. 5. Zakoni, koji se uvode o teoretskim razmatranjima, 
posve su beskorisni. 6. Pokazao sam napokon, da se bez štete 
za mir u državi, za pobožnost i za pravo najviših vlasti ta 
sloboda ne samo može, nego i mora dati, da bi se sve to oču- 
valo. Jer, gdje se naprotiv ljudima nastoji oduzeti ta sloboda 
i gdje se osuđuju mišljenja onih, koji drukčije misle, a ne 
njihove namjere, koje jedine mogu biti kažnjive, tu se za pri- 
mjer drugima kažnjavaju pravedni ljudi, što prije liči na 
mučeništvo, a ostale većma ogorčava i više ih potiče na sa- 
milost, ako ne i na osvetu, nego što ih zastrašuje. Nadalje, 
plemenita nastojanja i poštenje bivaju uništeni, licemjeri i 
nepoštenjaci potpomagani, a protivnici likuju, jer se popu- 
stilo pred njihovom mržnjom i jer su one, što su na vlasti, 
učinili pristašama svoje nauke, tumačima koje se smatraju. 
Zbog toga drsko sebi prisvajaju njihov ugled i pravo te se 
bez stida hvastaju, da su neposredno od Boga izabrani i da 
su njihove odluke božanske, a odluke najviših vlasti da su 


228 


ljudske pa stoga treba da se pokoravaju božanskim, t. j. nji- 
hovim odlukama. Nitko ne može zanijekati, da je sve to pot- 
puno suprotno dobrobiti države. 

Zbog toga ovdje, kao i gore u XVIII. poglavlju, zaklju- 
čujem, da ništa nije za državu sigurnije, nego kad se po- 
božnost i vjera očituju jedino u ljubavi prema bližnjemu i u 
pravednosti te kad se pravo najviših vlasti, kako u duhovnim, 
tako i u svjetovnim stvarima, proteže samo na djela, a u 
ostalome da je svakome dopušteno misliti, što hoće, i govoriti, 
što misli. . 

Time sam završio ono, što bijah poduzeo izložiti u ovoj 
raspravi. Preostaje mi još samo da izričito napomenem, kako 
u raspravi nisam napisao ništa, što ne bih drage volje pod- 
vrgao ocjeni i sudu najviših vlasti svoje domovine. Ako one 
prosude, da je nešto od onoga, što rekoh, u suprotnosti sa 
zakonima zemlje ili na štetu općem dobru, htio bih, da to 
nisam rekao. Znam, da sam čovjek i da sam mogao pogrije- 
šiti. No, ozbiljno sam nastojao, da ne pogriješim, a osobito, 
da bi sve, što napišem, bilo poipuno u skladu sa zakonima 
domovine, pobožnošću i dobrim običajima. 


Iz djela: »Benedicti de Spinoza Opera quotquot reperta 
sunt. Recognoverunt J. van Vloten et J.P.N. Land. Vo- 
lumen prius. Hagae cvomitum, apud Maritinum Nijhoff, 
MDCCCLXXXII«. Preveo s latinskog: Vladimir Vra- 
tović. 


ETIKA 


PRVI DIO »ETIKE« 
O BOGU 


DEFINICIJE 


I. — Pod uzrokom samoga sebe razumijem ono, čija bit 
sadrži u sebi postojanje, ili ono, čija se priroda ne može shva- 
titi drugačije nego kao postojeća, 


II. — Konačnom u svojoj vrsti naziva se ona stvar, koja 
može biti ograničena drugom stvari iste prirode. Na primjer, 
jedno tijelo naziva se konačnim zato, što uvijek zamišljamo 
drugo veće tijelo. Tako je jedna misao ograničena drugom 
mišlju. A tijelo nije ograničeno mišlju, niti misao tijelom. 


III. — Pod supstancijom razumijem ono, što u sebi jest, 
i pomoću sebe se shvaća; to jest ono, čijem pojmu nije po- 
treban pojam druge stvari, od koga mora biti oblikovan. 


IV. — Pod atributom razumijem ono, što razum opaža na 
supstanciji, kao da sačinjava njenu bit. 


V. — Pod modusom razumijem stanja supstancije, ili 
ono, što je u drugome, pomoću čega se i shvaća. 


VI. — Pod Bogom razumijem biće apsolutno beskrajno, 
to jest supstanciju, koja se sastoji od beskrajno mnogo atri- 
buta, od kojih svaki izražava vječnu i beskrajnu bit. 

Objašnjenje. — Kažem apsolutno beskrajno, a ne beskrajno 
u svojoj vrsti. Jer što god je beskrajno samo u svojoj vrsti, 
njemu možemo da odričemo beskrajno mnogo atributa; a biti 
onoga, što je apsolutno beskrajno, pripada sve, što izražava 
bit i što ne sadrži u sebi nikakvo odricanje. 


VI. — Slobodnom se naziva ona stvar, koja postoji sa- 
mom nužnošću svoje prirode i sama sobom biva određena za 
djelovanje; a nužnom, ili bolje, prinuđenom ona, koja od dru- 
goga biva određena da postoji i da djeluje na stanovit i od- 
ređen način. 


VIII. — Pod vječnošću razumijem samo postojanje, uko- 
liko se ono shvaća da nužnim načinom proistječe iz same de- 
finicije vječne stvari. 


Objašnjenje. — Naime, takvo postojanje shvaća se kao 
vječna istina, isto kao i bit stvari, i zbog toga se ono ne može 
objasniti trajanjem ili vremenom, shvati li se trajanje i kao 
da nema ni početka ni kraja. 


AKSIOMI 
I. — Sve što jest, jest ili u sebi ili u nečem drugom. 
II. — Ono, što se ne može shvatiti pomoću drugoga, 


mora se shvatiti samo sobom. 


III. — Iz danoga određenog uzroka nužnim načinom sli- 
jedi posljedica; i obratno, ako nije dan nikakav određen uzrok, 
nemoguće je da slijedi posljedica. 


IV. — Spoznaja posljedice zavisi od spoznaje uzroka i 
sadrži ga u sebi. 


V. — Stvari, koje nemaju ničeg zajedničkog među so- 


bom, ne mogu ni da se razumiju jedna iz druge, ili pojam 
jedne ne sadrži u sebi pojam druge stvari. 

VI. — Istinita ideja mora se slagati sa svojim predmetom. 


VII. — Bit svega, što se može shvatiti kao da ne postoji, 
ne sadrži u sebi postojanje. 


POSTAVKA I. 
Supstancija je po prirodi prije nego njezina stanja. 


POSTAVKA II. 


Dvije supstancije, koje imaju različite atribute, nemaju 
ništa zajedničko između sebe. 


POSTAVKA III, 


Od stvari, koje nemaju ničeg zajedničkog među sobom. 
jedna ne može biti uzrok druge. 


POSTAVKA IV, 


Dvije ili više različitih stvari razlikuju se između sebe 
ili razlikom u atributima supstancija ili razlikom svojih 
stanja. 


POSTAVKA V. 


U prirodi stvari ne mogu biti dvije ili više supstancija 
iste prirode ili istoga atributa. 


POSTAVKA VI. 
Jedna supstancija ne može proizvesti drugu supstanciju 


POSTAVKA VII. 
Prirodi supstancije pripada postojanje. 


POSTAVKA VIII. 
Svaka supstancija jest nužnim načinom beskrajna. 

POSTAVKA XXVIII. 


Svaka pojedinačna stvar ili svaka stvar, koja je konačna 
i ima ograničeno postojanje, može postojati i bili određena 
za djelovanje, samo ako je za postojanje i za djelovanje odre- 
đena od drugoga uzroka, koji je isto tako konačan i ima ogra- 
ničeno postojanje. A taj uzrok, sa svoje strane, može posto- 
jati i biti određen za djelovanje, samo ako je određen da 
postoji i da djeluje od drugoga uzroka, koji je također kona- 
čan i ima ograničeno postojanje, i tako u beskonačnost. 


POSTAVKA XXIX. 


U prirodi stvari nije ništa slučajno, nego je sve određeno 
iz nužnosti božje prirode, da na stanovit način postoji i dje- 
luje. 

POSTAVKA XXXII. 


Volja ne može biti nazvana slobodnim, nego samo nužnim 
uzrokom. 
POSTAVKA XXXVI. 


Ništa ne postoji, iz čije prirode ne bi slijedila neka po- 
sljedica. 


DODATAK PRVOM DIJELU ,ETIKE" 


Ovim sam objasnio božju prirodu i njegove osobine, naime, 
da Bog nužnim načinom postoji; da je, i na koji je način, slo- 
bodan uzrok svih stvari; da je sve u Bogu, i od njega tako 
zavisi, da bez njega ne može ni postojati ni biti shvaćeno; 
i najzad, da je sve od Boga bilo unaprijed opredijeljeno, ne 
po slobodi (njegove) volje, ili po (njegovu) apsolutnom naho- 
đenju, nego iz apsolutne božje prirode, ili iz beskrajne moći. 
Osim toga, ja sam se u svakoj danoj prilici brinuo, da otklo- 
nim predrasude, kcje su mogle spriječiti da se razumiju 
moji dokazi. 

Međutim, budući da ostaje mnogo drugih predrasuda, koje 
su također i najviše mogle i mogu da spriječe, da ljudi ra- 
zumiju vezu stvari, na način kao što sam izložio, smatrao sam 

kako je vrijedno truda, da ih podvrgnem ovdje ispitu razuma 
A sve predrasude koje poduzimam da ovdje naznačim, zavise 
od jedne, naime od toga, što ljudi obično pretpostavljaju, da 
sve stvari u prirodi kao oni sami, djeluju radi nekoga cilja; 
još više, što čak kao izvjesno tvrde, kako Bog upravlja sve 
jednome izvjesnom cilju. Jer oni kažu, da je Bog načinio sve 
radi čovjeka, a čovjeka zbog toga, da ga obožava. Hoću dakle, 
prije svega, da razmotrim tu jednu predrasudu, tražeći, prvo, 
uzrok, zašto se većina ljudi njome zadovoljava, i zašto su svi 
od prirode tako naklonjeni tome da je prihvate. Zatim, po- 
kazat ću njenu lažnost, i najzad, kako su iz nje stvorene 
predrasude o dobru i zlu, zasluzi i grijehu, hvali i kuđenju, 
redu i zabuni, ljepoti i ružnoći, i o drugome ove vrste. 


Ovdje nije mjesto da se to izvodi iz prirode ljudskoga 
duha. Bit će dosta, ako uzmem kao osnovu ono, što svaki 
mora da prizna: naime (činjenicu), da se svi ljudi rađaju, ne 
poznajući uzroke stvari; da svi posjeduju nagon da traže 
ono, što je za njih korisno, i da su toga svijesni. Iz toga 
izlazi, prvo, da ljudi smatraju sebe za slobodne, jer su svi- 
jesni svojih htijenja i svojih nagona, a ni u snu ne misle na 
uzroke, koji ih navode da teže i da žele, zato što ih ne znaju. 
Drugo, iz toga slijedi, da ljudi sve rade zbog cilja, naime 
zbog koristi, kojoj teže. Otuda dolazi, da oni uvijek žele da 
saznaju samo ciljne (finalne) uzroke svršenih stvari, i mirni 
su, kad za njih doznaju, jer nemaju nikakvoga razloga da 
dalje sumnjaju. Ako za te ciljeve ne mogu da doznaju od 
drugoga, ne ostaje im ništa drugo, nego da se okrenu sa- 
mima sebi, i da misle na ciljeve, od kojih su obično sami 
determinirani za slične radnje. I tako, nužnim načinom, sude 
o prirodi drugoga prema svojoj prirodi. Budući da oni, dalje, 
u sebi i izvan sebe nalaze mnoga sredstva, koja znatno pri- 
donose postizanju onoga, što je za njih korisno, — kao na pr. 
oči za gledanje, zube za žvakanje, biljke i životinje za hranu, 
sunce za osvjetljavanje, more za hranjenje riba — oni prema 
tome, sve u prirodi smatraju kao sredstva za svoju korist 
A budući da znaju, da su oni ta sredstva pronašli, ali da ih 
nisu pribavili, — to im je bio povod da povjeruju. kako ih je 
netko drugi pribavio radi njihove upotrebe. No, kako su pro- 

matrali stvari kao sredstva, nisu mogli vjerovati, da su one 
same sebe načinile (da su one same od sebe postale), nego 
su iz sredstava, koja obično sami sebi pribavljaju, morali za- 
ključiti, kako postoji jedan ili više upravljača prirode, obda- 
renih ljudskom slobodom, koji su se pobrinuli za sve njihove 
potrebe i sve su načinili za njihovu potrebu. A o prirodi ovih 
upravljača morali su oni — jer o njoj nikad nisu nešto doznali 
— suditi prema svojoj prirodi. Otuda njihovo tvrđenje, da bo- 
govi upravljaju sve na čovječju korist, da bi ljude privezali 
za sebe i da bi im ovi ukazivali najviše poštovanje. Otuda je 
došlo, da je svaki prema svome načinu mišljenja izmislio 
razne vrste poštovanja Boga — da bi ga Bog volio više nego 
ostale, i da bi cijelu prirodu uputio na korist njegove slijepe 
požude i nezasitne lakomosti. Tako se ova predrasuda pretvo- 
rila u sujevjerje, i pustila je duboko korijenje u duše. To je 
bio uzrok, što se svaki čovjek uz najveći napor trudio da 
razumije ciljne (finalne) uzroke sviju stvari, i da ih objasni. 
Ali dok su nastojali da pokažu, kako priroda ništa uzaludno 
ne radi (to će reći, ništa što ne bi bilo za potrebu ljudi), oni, 
čini se, ništa drugo nisu pokazali, nego da su priroda i bogovi 
isto tako bezumni kao ljudi. Pogledaj, molim te, gdje se naj- 
zad došlo! Između tako mnogo korisnog u prirodi morali su 
naći i mnogo štetnog: naime bure, potrese, bolesti i t. d,; 
za njih su tvrdili da dolaze otuda, što su bogovi ljuti zbog 
uvreda, koje su im ljudi nanijeli, ili zbog grijeha, učinjenih 
u službi njima. I ma da se iskustvo o tome svaki dan 
glasno protivilo i beskrajnim primjerima pokazivalo, da se 
i pobožnima i bezbožnima bez razlike događaju i korisne i 
štetne stvari, — oni nisu napustili ukorijenjenu zabludu. Jer 
njima je bilo lakše, da ovo stave u druge nepoznate stvari, 
čiju korist nisu znali, i da tako održe svoje dosadašnje i uro- 
đeno stanje neznanja, nego da cijelu ovu zgradu razruše i 
novu izmisle. Otuda su smatrali za izvjesno, da sudovi bo- 
gova daleko nadmašuju ljudsku moć shvaćanja. Sam taj 
uzrok, doista, mogao bi učiniti, da istina ljudskome rodu vje- 
čito ostane skrivena, da matematika, koja se ne bavi cilje- 
vima, nego samo sa biti i osobinama figura, nije pokazala 
ljudima drugu normu istine. Pored matematike mogu da se 

označe i drugi uzroci (koje je suvišno ovdje nabrajati), koji su 
omogućili da ljudi obrate pažnju na te zajedničke predrasude, 
i da budu dovedeni do prave spoznaje stvari. 

Time sam dovoljno objasnio ono, što sam obećao na prvo- 
me mjestu. Ali nije potrebno mnogo riječi, da se pokaže, 
kako priroda nema nikakav cilj, propisan sebi, i kako svi 
ciljni (finalni) uzroci nisu ništa drugo nego ljudske izmišljo- 
tine. Jer vjerujem, da je to već dovoljno utvrđeno, kako iz 
osnova i uzroka, iz kojih sam pokazao da ova predrasuda vodi 
porijeklo, tako i iz postavke 16 i izvedenih stavova postavke 
32, i osim toga, iz svih onih postavaka u kojima sam pokazao, 
da sve u prirodi proizlazi po vječnoj nužnosti i najvišem sa- 
vršenstvu. Ali hoću da dodam i to, da ovo učenje o cilju 
okreće prirodu sasvim naopako. Jer to učenje smatra ono, 
što je ustvari uzrok, kao posljedicu, i obratno. Zatim, ono 
čini kasnijim onG, što je po prirodi prije. I najzad, ono čini 
najnesavršenijim ono, što je najviše i najsavršenije. Jer 
(ostavljam na stranu dvije prve točke, zato što su po sebi 
jasne), kao što je utvrđeno iz postavaka 21, 22 i 23, ona je po- 
sljedica najsavršenija, koju je bog neposredno proizveo; i što 
više posrednih uzroka treba jedna stvar, da bude proizvede- 
na, toliko je ona nesavršenija. A kad bi stvari, koje je Bog 
neposredno proizveo, bile zbog toga načinjene, da bi on dosti- 
gao svoj cilj, tada bi nužnim načinom posljednje, zbog kojih 
su prve načinjene, bile najizvrsnije od sviju. Zatim, ovo uče- 
nje uništava božje savršenstvo. Jer, ako Bog radi zbog jedno- 
ga cilja, on nužnim načinom teži nečem, čega nema. I premda 
teolozi i metafizičari prave razliku između cilja potrebitosti 
i cilja asimilacije, oni ipak priznaju, da je Bog načinio sve 
radi sebe, a ne radi stvari, koje bi trebalo da budu stvorene; 
jer oni, osim Boga, ne mogu da naznače ništa prije stvaranja 
svijeta, zbog čega bi Bog djelovao. Tako su oni nužnim na- 
činom primorani priznati, da je Bog bio bez onoga, za što je 
htio da pribavi sredstva, i da je on to želio, — kao što je 
jasno po sebi. 


A ovdje se ne smije prijeći preko toga, što su pristaše toga 
učenja, koji su htjeli da pokažu svoj duh označavanjem ci- 
ljeva stvari, uveli jedan novi način argumentiranja, da bi 

ovo svoje učenje dokazali, — naime svođenje ne na nemo- 
gućnost, nego na neznanje; što pokazuje, da nisu raspolagali 
nikakvim drugim sredstvima za dokazivanje toga učenja. Na 
pr. ako je s kakvoga krova pao kamen na glavu nekoga čo- 
vjeka i ubio ga, onda oni na ovaj način dokazuju, da je ka- 
men pao radi toga, da ubije čovjeka. Kako bi moglo biti. 
(vele), da se slučajno stječu tolike prilike (jer često se mnoge 
prilike ujedno stječu), — ako kamen nije u tome cilju pao 
po volji božjoj? Možda ćeš odgovoriti, da se to dogodilo zato, 
što je vjetar puhao i zato, što je čovjeka tamo vodio put? 
Ali oni će navaljivati: zašto je vjetar puhao baš u to vrijeme? 
Zašto je onoga čovjeka baš u isto vrijeme tamo vodio put? 
Ako ponovo odgovoriš, da se vjetar tada podigao zato, što 
je more dan prije toga, još pri mirnom vremenu, počelo da se 
pokreće, i da je čovjeka pozvao prijatelj, oni će opet na- 
valjivati — jer ispitivanju nema kraja — zažto se more 
pokretalo? Zašto je čovjek u to vrijeme bio pozvan? I tako 
ne će prestati da pitaju dalje za uzroke uzroka, dok ne pri- 
bjegneš volji božjoj, to jest utočištu neznanja. Isto se tako oni 
glupo čude, kad vide sklop čovječjeg tijela, te zbog toga što 
ne znaju uzroke tolike vještine, zaključuju da ono nije izgra- 
đeno mehaničkom, nego božanskom ili natprirodnom vješti- 
nom, i tako uređeno da nijedan dio ne vrijeđa drugi. Otuda 
dolazi, da tko traži prave uzroke čuda i teži da shvati pri- 
rodne stvari kao učen čovjek, a ne da im se kao budala čudi, 
svuda se smatra kao heretik i bezbožnik, i na njega glasno 
viču oni, koje gomila obožava kao tumače prirode i bogova. 
Jer oni znaju, da kad nestane neznanja, nestaje i čuđenja, -— 
to će reći jedinoga sredstva, koje imaju da izvode svoje do- 
kaze i da održavaju svoj ugled. 


Ali ovo ostavljam i prelazim na ono, o čemu sam odlučio 
raspravljati ovdje na trećem mjestu 

Pošto su ljudi uvjerili sebe, da sve, što se događa, njih 
radi se događa, oni su kod svake stvari morali da drže za 
glavno ono, što je njima bilo najkorisnije, i da sve ono cijene 


kao najizvrsnije, šlo je najugodnije na njih djelovalo. Otuda 
su morali da stvore ove pojmove. kojima su objašnjavali pri- 

rodu stvari, kao: Dobro, Zlo, Red, Zabuna, Toplo, Hladno, 
Ljepota i Ružnoća. I zato što su sebe smatrali za slobodne, 
proizašli su pojmovi Pohvala i Kuđenje, Grijeh i Zasluga, — 
ali o ovim posljednjima ću tek dalje da raspravljam, pošto 
budem govorio u ljudskoj prirodi. Međutim, prve ću ovdje 
ukratko objasniti. 


Sve što doprinosi zdravlju i obožavanju Boga, nazvali su 
ljudi Dobrim, a suprotnost tome Zlim. A kako oni, koji ne spo- 
znaju prirodu stvari, nego stvari samo predočuju, ništa ne 
tvrde o stvarima i smatraju opažajno predočivanje za razum, 
— oni čvrsto vjeruju, u svome nepoznavanju stvari i svoje 
prirode, da u stvarima postoji red. Jer kad su stvari tako 
raspoređene, da ih pri osjetilnom opažanju možemo lako pre- 
dočiti i prema tome i lako ih se sjetiti, — onda kažemo, da 
su dobro uređene, a u suprotnom slučaju, da su loše uređene 
ili nejasne. A budući da nam je ono, što možemo lako pre- 
dočiti, prijatnije od svega drugoga, ljudi pretpostavljaju red 
zabuni, kao da je red nešto u prirodi, nezavisno od odnosa 
prema našoj moći predočivanja. I oni kažu, da je Bog sve 
stvari stvorio prema jednome redu, i na taj način oni, ne zna- 
jući, pripisuju Bogu moć predočivanja, — osim ako ne misle 
da je Bog, brinući se za ljudsku moć predočivanja, sve stvari 
rasporedio na takav način, kako bi ih oni mogli najlakše 
predočiti. I oni se ne će zaustaviti na tome, što se nalazi bes- 
krajno mnogo stvari, koje daleko nadmašuju našu moć pre- 
dočivanja, i vrlo mnogo koje ta moć miješa zbog svoje sla- 
bosti. Ali dosta o tome. 


Zatim, drugi pojmovi nisu ništa drugo, nego načini pre- 
dočivanja, kojima se moć predočivanja potiče na razne na- 
čine. Ipak, njih neznalice smatraju za glavne atribute stvari, 
jer vjeruju, kao što smo već kazali, da su stvari načinjene 
radi njih. Tako oni prirodu jedne stvari nazivaju dobrom ili 
lošom, zdravom ili trulom i pokvarenom prema tome, kako 
ona na njih djeluje. Na pr. ako kretanje, koje živci primaju 
vd predmeta, opaženih očima, doprinosi zdravlju, onda se 
predmeti, koji su uzrok toga, nazivaju lijepim, a oni, koji 
izazivaju suprotno kretanje, nazivaju se ružnim. Dalje, pred- 

meti koji djeluju na osjetilo njuha, nazivaju se mirisni 
ili smrdljivi, oni što djeluju na jezik, slatki ili gorki, 
ukusni ili bljutavi, i t. d. Koji djeluju preko osjetila pipanja, 
nazivaju se tvrdi ili meki, hrapavi ili glatki i t.:đ. Najzad, 
za one koji djeluju na uši kaže se, da proizvode šum, ton ili 
harmoniju, od kojih je posljednja ljude tako zaludjela, da 
su vjerovali, kako i Bog uživa u harmoniji. Ima čak i filozofa, 
koji su uvjerili sebe, da kretanja nebeskih tijela čine harmo- 
niju. Sve ovo dovoljno pokazuje, da svaki sudi o stvarima 
prema sposobnosti svoga mozga, ili prije, da je afekcije moći 
predočivanja uzeo za same stvari. Otuda nije čudo (da i to u 
prolazu spomenemo), što su se među ljudima rodile tolike 
rasprave, kao što znamo iz iskustva, a iz njih najzad skepti- 
cizam. Jer, ma da se ljudska tijela u mnogim točkama slažu, 
ona se ipak u većini razlikuju, i stoga ono što se jednome 
čini dobro, drugome se čini loše; što se jednome čini uređeno, 
drugome je neuređeno; što je jednome prijatno, drugome je 
neprijatno, i tako u svemu drugome, u što ovdje ne ću ulaziti 
zato, što ovdje nije mjesto da ove stvari iscrpno raspravljam 
i zato, što svi imaju dosta iskustva o tome. Jer svima je u 
ustima: koliko glava, toliko mišljenja (koliko ljudi, toliko 
ćudi); svakome je njegovo mišljenje dovoljno; nisu manje 
razlike između mozgova, nego između nebaca (ukusi su toliko 
isto različiti, koliko glave). Ove poslovice dovoljno pokazuju, 
da ljudi sude o stvarima prema sposobnosti (svoga) mozga, 
i da ih radije predočuju, nego saznaju. Jer da su oni saznali 
stvari, ove bi njih sve, kao što to svjedoči matematika, ako 
ne pridobile, ono bar uvjerile. 


Vidimo, dakle, da svi pojmovi, kojima masa obično obja- 
šnjava prirodu, jesu samo načini predočivanja i da ne poka- 
zuju prirodu nijedne stvari, nego samo stanja moći predoči- 
vanja; a budući da oni imaju imena, kao da označavaju bića, 
što postoje izvan moći predočivanja, ja ih ne zovem bićima 
razuma, nego bićima imaginacije. I tako se svi dokazi, koji 
su iz sličnih pojmova uzeti protiv nas, lako mogu oboriti. Jer 
mnogi imaju običaj da ovako dokazuju: ako su sve stvari pro- 
izašle iz nužnosti najsavršenije božje prirode, otkud su onda 
postale tolike nesavršenosti u prirodi; naime truljenje stvari 

do smrada, ružnoća stvari, koje izaziva gađenje, nered, zlo 
grijeh, i t. d. Ali, kao što sam rekao, oni se daju lako pobiti, 
jer savršenstvo stvari treba cijeniti iz same njihove prirode 
i snage. I otuda stvari nisu više ili manje savršene zbog toga, 
šio uveseljavaju ili vrijeđaju kakvo ljudsko osjetilo i što ljud- 
skoj prirodi koriste ili joj se protive. A onima koji pitaju, 
zašto Bog sve ljude nije tako stvorio, da njima upravlja samo 
razum, ništa drugo ne odgovaram, nego ovo: zato, što je imao 
dovoljno materije, da stvori sve, — od najvišeg stupnja sa- 
vršenstva do najnižeg; ili točnije govoreći: zato, što su za- 
koni njegove prirode bili tako prostrani, da su bili dovoljni 
da proizvedu sve, što može jedan beskrajan razum da shvati 
— kao što sam dokazao u postavci 16. 

Ovo su predrasude, koje sam htio ovdje obilježiti. 

Ako ih je ostalo još ovakvih, njih će svatko moći popra- 
viti, s malo razmišljanja. 


DRUGI DIO »ETIKE« 
O PRIRODI 1 PORIJEKLU DUHA 
DEFINICIJE 


I. — Pod tijelom razumijem modus, koji na izvjestan 
i određen način izražava božju bit, ukoliko se ona promatra 
kao protežna stvar. 


II. — Kažem, da biti jedne stvari pripada ono, čijom se 
datošću nužnim načinom postavlja stvar, a čijim se uklanja- 
njem nužnim načinom uklanja stvar; ili ono, bez čega stvar 
i, obratno, što bez stvari ne može ni da postoji, ni da bude 
shvaćeno. 


111. — Pod idejom razumijem pojam duha, koji duh obli- 
kuje, zato što je on stvar, koja misli. 


Objašnjenje. — Kažem radije pojam nego opažanje zato, 


što riječ opažanje, kako se čini, označava, da duh trpi od 
predmeta. A pojam čini se da izražava djelovanje duha. 

IV. — Pod adekvatnom idejom razumijem ideju, koja, 
ukoliko se promatra po sebi, bez odnosa na predmet, ima sve 
osobine ili unutrašnje oznake jedne istinite ideje. 


Objašnjenje. — Kažem unutrašnje, da isključim onu ozna- 
ku, koja je vanjska, naime suglasnost ideje s njenim pred- 
metom. 


V. — Trajanje je neodređeno produživanje postojanja. 


Objašnjenje. — Kažem neodređeno, jer ono ni na koji na- 
čin ne može biti određeno samom prirodom stvari, koja po- 
stoji, kao ni uzrokom koji izvana djeluje, koji doduše nužnim 
načinom stavlja postojanje stvari, ali ga ne uklanja. 


VI. — Pod stvarnošću i savršenstvom razumijem jedno 
te isto. 
VII. — Pod pojedinačnim stvarima razumijem stvari, koje 


su konačne i imaju određeno postojanje. Jer ako se više indi- 
viduuma stječe u jednom djelovanju, tako da su svi u isto 
vrijeme uzrok jedne posljedice, ja ih utoliko promatram sve 
kao jednu pojedinačnu stvar. 


POSTAVKA I. 


Mišljenje je božji atribut, ili Bog je stvar, koja misli. 


POSTAVKA II, 
Protežnost je božji atribut, ili Bog je protežna sivar. 


POSTAVKA VII. 
Red i veza ideja jesu isti kao red i veza stvari. 


POSTAVKA XIII. 


Predmet ideje, koja sačinjava ljudski duh jest tijelo ili 
stanovit modus protežnosti, koji stvarno postoji, i ništa drugo. 

POSTAVKA XLII. 


Tko ima istinitu ideju, on u isto vrijeme zna, da ima isti- 
nitu ideju, i ne može sumnjati u istinitost stvari. 


POSTAVKA XLVIII. 


U duhu nema nikakve apsolutne ili slobodne volje, nego 
da duh hoće ovo ili ono, određuje uzrok, a njega također od- 
ređuje drugi, a ovoga opet drugi, i tako u beskonačnost. 


TREĆI DIO »ETIKE« 
O PORIJEKLU I PRIRODI AFEKATA 
DEFINICIJE 


1. — Adekvatnim uzrokom zovem onaj, čija se posljedica 
može shvatiti jasno i razgovijetno pomoću njega samoga. A 
neadekvatnim ili djelomičnim uzrokom zovem onaj, čija se 
posljedica ne može razumjeti pomoću njega samoga. 


11. — Kažem, da mi djelujemo, kad se nešto u nama ili 
izvan nas događa, čiji smo mi adekvatan uzrok, to će reći 
(prema prethodnoj defin.), kad nešto u nama j;li izvan nas 
slijedi iz naše prirode, što pomoću nje same može da se jasno 
i razgovijetno razumije. A naprotiv kažem, da trpimo, kad 
se u nama nešto događa ili iz naše prirode nešto slijedi, čiji 
smo mi samo djelomičan uzrok. 


1II. — Pod afektom razumijem stanja (afekcije) tijela, ko- 
jima se moć djelovanja tog samog tijela povećava ili sma- 
njuje, pomaže ili ograničava, a u isto _ vrijeme i ideje tih 
stanja. 

Ako mi, dakle, možemo biti adekvatan uzrok nekoga od 
tih stanja (afekcija), tada ja pod afektom razumijem djelova- 
nje, a u drugom slučaju trpljenje (stanje trpljenja). 


POSTAVKA I. 


Naš duh nešto radi, a nešto trpi. Naime, ukoliko ima ade- 
kvatne ideje, utoliko nužnim načinom nešto radi, a ukoliko 
ima neadekvatne ideje, utoliko nužnim načinom nešto trpi. 

POSTAVKA II. 


Niti tijelo može da opredijeli duh za mišljenje, niti duh 
tijelo za kretanje, ili za mir, ili za nešto drugo (ako još nešto 
postoji). 


PRIMJEDBA 


Ovo se još jasnije razumije iz onoga, što je u primjedbi 
postavke VII., dijela 2 rečeno, naime, da su duh i tijelo jedna 
i ista stvar, koja se shvaća čas pod atributom mišljenja, čas 
pod atributom protežnosti. Otuda dolazi, da je red ili veza 
stvari ista, bilo da se priroda shvaća pod ovim ili onim atri- 
butom; prema tome, da je red djelovanja i trpljenja (stanja 
trpljenja) našega tijela po prirodi istovremen s redom dje- 
lovanja i trpljenja duha. To je jasno iz načina, na koji sam 
dokazao postavku XII., dijela 2. 


Ali ma da stvari tako stoje, da ne preostaje nikakav razlog 
za sumnju, ja jedva vjerujem, da bi ljudi time mogli biti 
navedeni da ovu stvar nepristrano procijene, ako je ja ne 
dokažem iskustvom; toliko su čvrsto uvjereni, da se tijelo na 
sam mig duha čas kreće, čas miruje, i da vrši mnoge radnje, 
koje zavise od same volje duha i od njegove vještine da nešto 
izmisli. Zaista, još nitko dosad nije odredio, što tijelo može; to 
jest nikoga dosad nije iskustvo naučilo, što tijelo može da 
radi prema samim zakonima prirode, ukoliko se ona promatra 
samo kao tjelesna, a što ne može, kad od duha nije opredije- 
ljeno. Jer nitko dosad nije sklop tijela tako točno poznao, da 
je sve njegove funkcije mogao objasniti, — a da ovdje pre- 
šutim, što se kod životinja opažaju mnoge pojave, koje veoma 
nadmašuju ljudsku oštroumnost, i što mjesečari u snu čine 
vrlo mnoge stvari, koje se u budnome stanju ne bi usudili 
činiti. To dovoljno pokazuje, da samo tijelo prema samim 
zakonima svoje prirode može mnogo, čemu se njegov duh 
divi. Dalje, nitko ne zna, na koji način i kakvim sredstvima 
duh pokreće tijelo, niti koliko stupnjeva kretanja on može da 
preda tijelu, i kolikom brzinom može da ga pokreće. Iz toga 
izlazi, da kad ljudi kažu, kako ova ili ona radnja tijela pro- 
istječe iz duha, koji ima vlast nad tijelom, — oni ne znaju, 

što govore, i ne rade ništa drugo, nego lijepim riječima pri- 
znaju, — ne čudeći se tome, — da ne znaju istiniti uzrok te 
radnje. 

Ali, reći će se, bilo da znaju, ili da ne znaju, kojim sred- 
stvima duh pokreće tijelo, ipak se zna iz iskustva, da bi 
ljudsko tijelo bilo nepokretno, kad ljudski duh ne bi bio spo- 
soban za mišljenje. Dalje, oni znaju iz iskustva, da u samoj 
moći duha stoji kako da govori, tako i da šuti, i još mnogo 
drugoga, za što zbog toga misle, da zavisi od odluke duha. 

Što se prvoga dokaza tiče, ja pitam njih same (protivnike), 
da li iskustvo također ne uči i obratno, da je duh, kad je tijelo 
nepokretno, isto tako nesposoban za mišljenje? Jer kad tijelo 
miruje u snu, duh zajedno s njim ostaje utonuo u san i nema 
kao u budnom stanju moć da iznalazi. Zatim, vjerujem da su 
svi već iskusili, kako duh nije uvijek podjednako sposoban 
da misli o istome predmetu; nego, što je tijelo sposobnije da 
predodžbu ovoga ili onoga predmeta u sebi izazove, to je 
i duh sposobniji da promatra ovaj ili onaj predmet. Ali, reći 
će oni, iz samih zakona prirode, ukoliko se ona promatra samo 
kao tjelesna, nemoguće je izvesti uzroke zgrada, slika i drugih 
stvari ove vrste, koje postaju samo ljudskom vještinom; a 
ljudsko tijelo ne bi bilo kadro da sagradi jedan hram, kad 
od duha ne bi bilo oprediljeljeno i vođeno. Ali, ja sam već 
pokazao, da oni (protivnici) sami ne znaju, što tijelo može, 
i što iz samoga promatranja njegove prirode može da se iz- 
vede, i da oni znaju iz iskustva, kako se vrlo mnoge stvari 
događaju iz samih zakona prirode, o kojima nikad ne bi vje- 
rovali, da se mogu dogoditi bez upravljanja duha; kao ono 
što mjesečari rade u snu, a čemu se u budnome stanju sami 
čude. Ovdje još dodajem sklop čovječjega tijela, koji po vje- 
štini daleko nadmašuje sve, što je ikad izgrađeno ljudskom 
umjetnošću, — a da sad šuteći prijeđem preko onoga, što sam 
gore pokazao, da iz prirode, ma pod kojim se atributom ona 
promatrala, proizlazi beskonačno mnogo stvari. 

Što se, dalje, tiče druge točke, za ljudske bi stvari bilo 
zacijelo mnogo bolje, kad bi u čovječjoj moći podjednako 
stajalo, da šuti, kao da govori. Ali, iskustvo uči dovoljno i 
predovoljno, da ljudi ništa manje ne drže u svojoj vlasti nego 
(svoj) jezik, i da ništa manje ne mogu, nego da umjere svoje 

prohtjeve (nagone); otuda je došlo, da većina njih misli, kako 
mi slobodno činimo samo ono, čemu slabo težimo, zato što 
prohtjev za tim stvarima lako može da bude ograničen sje- 
ćanjem na drugu stvar, koje se često opominjemo; a da, na- 
protiv, činimo neslobodno ono, čemu težimo velikim afektom, 
koji ne može da se umiri sjećanjem na neku drugu stvar. Ali 
kad oni ne bi znali iz iskustva, da mi činimo mnogo stvari, 
zbog kojih se poslije kajemo, i da često, kad nas pritiskuju 
suprotni afekti, vidimo ono, što je bolje, a idemo za onim 
što je gore, — tada ih ništa ne bi spriječilo da vjeruju, kako 
mi sve slobodno činimo. Tako dijete misli, da slobodno žudi 
za mlijekom, ljut dječak da slobodno hoće osvetu, a bojažljiv 
čovjek da slobodno hoće bijeg. Isto tako pijan čovjek vjeruje, 
da govori iz slobodne odluke duha ono, što bi poslije kao 
trijezan rado prešutio. Tako misle lud, brbljavac, dječak, i 
vrlo mnogi od ovoga tijesta (ove vrste), da govore iz slobodne 
odluke duha, dok ustvari ne mogu da uzdrže nagon za govo- 
rom, koji imaju u sebi. Tako samo iskustvo, isto tako jasno 
kao razum, uči, da ljudi misle, kako su slobodni samo iz toga 
razloga, što su svijesni svojih radnji, a ne znaju uzroke, od 
kojih su opredijeljeni. I, osim toga, ono uči, da odluke duha 
nisu ništa drugo nego sami prohtjevi, koji su baš zbog toga 
različiti, prema različitom sastavu tijela. Jer svaki se upravlja 
u svemu prema svome afektu, i oni koje pritiskuju suprotni 
afekti, ne znaju što hoće; a oni, koje nikakav afekt ne potiče, 
njih neznatni povod goni ovamo i onamo. 

Sve ovo doista jasno pokazuje, da kako odluka duha, tako 
i prohtjev i opredjeljenje (determinacija) tijela od prirode 
jesu istovremeni, ili bolje oni su jedna i ista stvar, koju mi, 
kad se promatra pod atributom mišljenja, i kad se njime 
objašnjava, nazivamo odlukom, a kad se promatra pod atri- 
butom protežnosti i kad se izvodi iz zakona kretanja i mira, 
nazivamo opredjeljenjem; što će još jasnije biti iz onoga, što 
ću sad reći. 

Jer drugo je, na što bih ovdje htio naročito obratiti pažnju, 
naime da mi iz odluke duha ništa ne možemo da činimo, čega 
se ne sjećamo. Na pr., mi ne možemo izgovoriti riječ, koje se 
ne sjećamo. Dalje, ne stoji u slobodnoj moći duha, da se sjeća 
jedne stvari, ili da je zaboravi. Otuda se misli, da stoji samo 

u moći duha da o jednoj stvari, koje se sjećamo, možemo 
šutjeti ili govoriti iz same odluke duha. Ali, kad sanjamo da 
govorimo, onda vjerujemo da govorimo iz slobodne odluke 
duha, a ipak, ne govorimo ili ako govorimo, to se događa 
jednim spontanim pokretom tijela. Dalje, mi također sanjamo, 
da nešto skrivamo od ljudi, i to istom odlukom duha, kojom, 
dok smo budni, prešutimo ono, što znamo. Najzad, mi sanja- 
mo, da prema odluci duha činimo nešto, na što se u stanju 
budnosti ne usuđujemo. A sad bih jako želio da znam, da li 
u duhu postoje dvije vrste odluka: jedna fantastičnih i druga 
slobodnih odluka. Tko ne će da ode do ovoga bezumlja, mora 
nužnim načinom priznati, da se ova odluka duha, koja se drži 
kao slobodna, ne razlikuje od same moći predočivanja ili od 
sjećanja, i da nije ništa drugo, nego ono potvrđivanje koje 
ideja, ukoliko je ideja, nužnim načinom sadrži u sebi (vidi 
post. 49. dijela 2.). I tako, te odluke duha postaju u duhu s 
istom nužnošću kao ideje stvari, koje stvarno postoje. — Dakle, 
oni koji vjeruju, da govore, ili da šute, ili da rade nešto iz 
slobodne odluke duha, ti sanjaju otvorenih očiju. 


POSTAVKA III. 


Djelovanja duha proizlazi samo iz adekvatnih ideja; me- 
đutim, stanja trpljenja zavise samo od neadekvatnih ideja. 


POSTAVKA IV. 


Nijedna stvar ne može biti uništena drukčije, nego vanj- 
skim uzrokom. 


POSTAVKA VI. 
Svaka stvar, koliko do nje stoji, trudi se da ustraje u svo- 
me biću. 
POSTAVKA VII. 


Napor (težnja), kojim se svaka stvar trudi da ustraje u 
svome biću, nije ništa drugo, nego stvarna bit same stvari. 


POSTAVKA X. 


Ideja, koja isključuje postojanje našega tijela, ne može se 
nalaziti u našem duhu, nego mu je suprotna. 

POSTAVKA XI. 


Sve što djelatnu moć našega tijela uvećava ili smanjuje, 
pomaže ili ograničava — njegova ideja uvećava ili smanjuje, 
pomaže ili ograničava moć mišljenja našega duha. 


POSTAVKA XXXIX 


Tko nekoga mrzi, trudit će se, da mu učini zlo, osim ako 
se ne boji, da iz toga ne proizađe za njega samoga veće zlo 
A, naprotiv, tko nekoga voli, trudit će se, po istome zakonu 
da mu učini dobro. 


PRIMJEDBA 


Pod dobrim razumijem ovdje svaku vrstu radosti, i dalje, 
sve što njoj vodi, a naročito ono, što zadovoljava jednu želju, 
ma kakva ona bila. Međutim, pod zlim razumijem svaku vrstu 
žalosti, a naročito onu, koja osujećuje zadovoljenje jedne želje. 
Jer gore smo (u prim. post. 9. ovoga dijela) pokazali, da mi 
ne žudimo za nečim zato, što sudimo, da je ono dobro, nego 
naprotiv zovemo dobrim ono, čemu žudimo; prema tome, ono 
što preziremo, zovemo lošim. Zato svaki prema svome afektu 
sudi ili cijeni, što je dobro; a što loše, što je bolje, što gore, 
i najzad, što je najbolje, a što je najgore. Tako tvrdica sudi, 
da je najbolje gomila novca, a da je najgore oskudica u novcu. 
Međutim, slavoljubiv čovjek ne žudi ni za čim toliko kao za 
slavom, a naprotiv ne boji se ničega toliko kao sramote, zatim 
zavidljivome nije ništa ugodnije nego nesreća drugoga, a ni- 
šta mučnije nego tuđa sreća. I tako svaki, prema svome afektu 
sudi, da je jedna stvar dobra ili loša, korisna ili štetna. 


POSTAVKA XLVI. 


Ako nekoga jedan čovjek, koji pripada staležu ili narod- 
nosti različitima od onoga, ispuni (aficira) radošću ili žalošću, 
koju kao uzrok prati ideja toga čovjeka, — pod općim ime- 
nom staleža ili narodnosti, — onda onaj ne će samo ovoga 
voljeti ili mrziti, nego sve, koji pripadaju istom staležu ili 
narodnosti. 


247 


POSTAVKA LI. 


Razne ljude može jedan i isti predmet da aficira na razne 
načine; a i jednoga i istoga čovjeka može jedan i isti pred- 
met u raznim vremenima da aficira na razne načine. 


POSTAVKA LV. 


Kad duh predstavi sebi svoju nemoć, on se, tim samim, 
žalosti. 


DOKAZ 


Bit duha potvrđuje samo ono, što duh jest, i što on može; 
ili, u prirodi duha leži da predstavlja sebi samo ono, što 
uspostavlja njegovu moć djelovanja (prema pret. post.). Dakle, 
kad kažemo, da duh, dok samoga sebe promatra, predstavlja 
sebi svoju nemoć, — ne kažemo ništa drugo, nego da se napor 
( težnja) duha ograničava, dok se on trudi, da predstavi sebi 
nešto, što njegovu moć djelovanja uspostavlja, ili (prema 
prim. post. 11č ovoga dijela) da je on žalosti. Š. s. i d. 


PRIMJEDBA 


Ova žalost, praćena idejom naše slabosti, zove se skruše- 
nost (utučenost); međutim, radost koja proizlazi iz promatra- 
nja nas samih, zove se samoljublje ili zadovoljstvo samim 
sobom. A budući da se ova radost toliko puta ponavlja, koliko 
puta čovjek promatra svoje vrline ili svoju moć djelovanja, 
— iz toga isto tako proizlazi da svaki silno želi da priča 
svoja djela, da pokazuje kako svoje tjelesne, tako i duhovne 
snage, i da su iz ovoga razloga ljudi nesnosni jedan drugome. 
Odavde opet proizlazi, da su ljudi od prirode zavidni (vidi 
prim. post. 24. i prim post. 32. ovoga dijela), ili da se raduju 
slabostl jednakih sebi (svojih bližnjih), a naprotiv, da se ža- 
loste zbog njihove vrline. Jer koliko god si puta svaki pred- 
stavi svoja djela, toliko se puta ispuni (aficira) radošću: (pre- 
ma post. 53. ovoga dijela), i to većom, što si predočuje, da 
(njegova) djela izražavaju više savršenstva i što ih jasnije 
predočuje; to će reći (prema onome, što je rečeno u prim. 1., 
post. 40. dijela 2.), što više može da ih razlikuje od drugih 
i da ih promatra kao pojedinačne stvari. Otuda će se svatko, 

pri promatranju samoga sebe, najviše radovati onda, kad 
promatra na sebi nešto, što o drugima odriče. Ali, ako se ono, 
što o sebi potvrđuje, odnosi na opću ideju čovjeka ili živoga 
bića, — on se ne će toliko radovati. Naprotiv, on će se ožalo- 
stiti, ako si predstavi, da su njegove radnje slabije, uspore- 
đene s radnjama drugih. On će se truditi, da tu žalost (prema 
post. 28. ovoga dijela) otkloni, i to time, što će radnje jedna- 
kih sebi (svojih bližnjih) pogrešno tumačiti ili što će svoje, 
koliko može, uljepšavati. 


(Iz toga), dakle, postaje jasno, da su ljudi po prirodi skloni 
mržnji i zavisti, čemu doprinosi i sam odgoj. Jer roditelji 
obično potiču djecu na vrlinu žaokom časti i zavisti. 


IZ PRIMJEDBE POSTAVKE LIX. 


A ovim mislim, da sam objasnio glavne afekie i kolebanja 
duše, što proizlaze iz veze triju prvobitnih afekata, — naime 
žudnje (požude), radosti i žalosti — i da sam ih izveo (pokazao) 
iz njihovih prvih uzroka. Iz izloženoga je jasno, da nas vanj- 
ski uzroci pokreću na mnogo načina; i, kao morski valovi, 
pokretani od suprotnih vjetrova, i mi se kolebamo ne zna- 
jući naš kraj i sudbinu, a rekao sam, da sam pokazao samo 
glavne duševne sudare, a ne sve, koji mogu da postoje, jer 
mi bismo, idući dalje istim putem kao gore, lako mogli poka- 
zati, da je ljubav vezana s kajanjem, preziranjem, stidom 
it. d. Čak mislim, da će svakom iz već kazanoga biti jasno, 
da se afekti na toliko načina jedni s drugima mogu sastavljati, 
i da otuda nastaju tolike raznolikosti afekata, da se oni ne 
mogu odrediti nikakvim brojem, ali za moju namjeru do- 
voljno je, što sam nabrojio glavne; jer ostali, koje nisam 
spomenuo, bili bi više predmet radoznalosti nego koristi. 


Uostalom, ja se nisam osvrtao na vanjske afekcije tijela, 
koje se opažaju na afektima, kao što su drhtanje, bljedilo, 
jecanje, smijeh i t. d., zato što se one odnose na samo tijelo, 
a nemaju nikakav odnos prema duhu. 

DEFINICIJE AFEKATA 


I. — Žudnja (požuda) je sama čovječja bit, ukoliko se 
shvaća kao određena za neko djelovanje svakom svojom da- 
nom afekcijom. 


1I. — Radost je čovjekov prijelaz od manjega k većem 
savršenstvu, 

II. — Žalost je čovjekov prijelaz od većega k manjem 
savršenstvu. 

VI. -— Ljubav je radost praćena idejom vanjskoga uzroka. 

VIII. — Naklonost je radost praćena idčjom jedne stvari, 


koja je slučajno uzrok radosti. 


X. — Predanost (privrženost) je ljubav prema onome, 
kome se divimo. 


XII. — Nada je nepostojana radost proizašla iz ideje bu- 
duće ili prošle stvari, o čijem ishodu u stanovitom pogledu 
sumnjamo. 


XIII. — Strah je nepostojana žalost proizašla iz ideje bu- 
duće ili prošle stvari, o čijem ishodu u stanovitom pogledu 
sumnjamo. 


XIV. — Pouzdanost (sigurnost, mirnoća duha) je radost, 
proizašla iz ideje buduće ili prošle stvari, u kojoj je uklonjen 


uzrok sumnjanja. 


XVI. — Veselje je radost praćena. idejom prošle stvari, 
koja se neočekivano dogodila. 


XVIII. — Sažaljenje je žalost praćena idejom zla, koje se 
desilo drugome, koji je prema našoj predodžbi sličan nama. 

XXI. — Precjenjivanje je imati o nekome iz ljubavi bo- 
lje mišljenje, nego što je pravo. 


XXII. — Podcjenjivanje je imati o nekome iz mržnje 
gore mišljenje, nego što je pravo. 


XXII. — Zavist je mržnja, ukoliko čovjeka tako ispu- 
njava, da se on žalosti zbog sreće drugoga, a naprotiv da se 
raduje zlu drugoga. 


XXV. — Zadovoljstvo samim sobom jest radost proizašla 
iz toga, što čovjek promatra samoga sebe i svoju djelatnu 
moć. 


XXVIII. — Oholost je imati iz ljubavi prema sebi bolje 
mišljenje o sebi, nego što je pravo. 


OPĆA DEFINICIJA AFEKATA 
Afekt, koji se zove trpljenje (stanje trpljenja) duše, jest 
nejasna ideja, kojom duh potvrđuje veću ili manju snagu po- 
stojanja svoga tijela ili jednoga njegova dijela nego prije, 


i čijom je datošću sam duh opredijeljen da misli prije na ovo 
nego na ono. 


ČETVRTI DIO »ETIKE« 


O LJUDSKOM ROPSTVU ILI O SNAZI AFEKATA 


DEFINICIJE 
I. — Pod dobrim razumjet ću ono, o čemu sigurno znamo. 
da nam je korisno. 
II. — Pod lošim pak ono, o čemu sigurno znamo, da nas 


sprečava da posjedujemo neko dobro. 

III. — Pojedinačne stvari nazivamo slučajnima, ako — kad 
obratimo pažnju na samu njihovu bit — ne nalazimo ništa. 
što njihovo postojanje nužnim načinom stavlja, ili što ga nu- 
žnim načinom isključuje. 


IV. — Iste pojedinačne stvari nazivamo mogućima, ako 
mi — kad obratimo pažnju na uzroke, iz kojih moraju biti 
proizvedene — ne znamo, jesu li oni doista određeni da ih 
proizvedu. 


AKSIOM 


U prirodi stvari ne postoji ni jedna pojedinačna stvar, od 
koje ne postoji druga moćnija i jača. Nego od svake dane 
stvari postoji druga moćnija, koja može onu danu uništiti. 


POSTAVKA I. 


Ništa od onoga, što lažna ideja ima pozitivno, ne uklanja 
se prisutnošću istinitog, ukoliko je ono istinito. 


POSTAVKA VII. 


Afekt može biti obuzdan (ograničen) ili uklonjen (uništen) 
samo afektom suprotnim i jačim od afekta, koji treba 
obuzdati. 


DOKAZ 


Afekt, ukoliko se odnosi na duh, jest ideja, kojom duh 
potvrđuje veću ili manju snagu postojanja svoga tijela nego 
prije (prema općoj definiciji afekata, koja se nalazi na kraju 
trećega dijela). Kad je, dakle, duh pritisnut (obrvan) kakvim 
afektom, onda je u isto doba i tijelo stavljeno u afekciju, 
kojom se njegova moć djelovanja uvećava ili umanjuje. Dalje, 
ta afekcija tijela (prema post. 5. ovoga dijela) dobiva od svoga 
uzroka snagu da ustraje u svome biću; ona zbog toga može 
biti obuzdana (ograničena) ili uklonjena (uništena) samo tje- 
lesnim uzrokom (prema post. 6. dijela 2.), koji stavlja tijelo 
u afekciju suprotnu prvoj (prema post. 5. dijela 3.) i jaču 

(prema aksiomu ovoga dijela). Prema tome će duh (prema 
post. 12. dijela 2.) biti aficiran idejom jače i prvoj suprotne 
afekcije; to će reći (prema općoj definiciji afekata), duh će 
biti stavljen u jači i prvome suprotni afekt, koji naime po- 
stojanje prvoga isključuje ili uklanja; i tako jedan afekt može 
biti uklonjen ili obuzdan samo suprotnim i jačim afektom. 
$.s.id. 


IZVEDENI STAV 


Ukoliko se odnosi na duh, afekt može biti obuzdan (ogra- 
ničen) ili uklonjen (uništen) samo idejom afekcije tijela, su- 
protne i jače od afekcije, koju trpimo. Jer afekt koji trpimo 
može biti obuzdan ili uklonjen samo afektom jačim od njega 
i suprotnim njemu (prema preth. post.); to će reći (prema 
općoj defin. afekt.) samo idejom jedne afekcije tijela, koja 
je jača od afekcije, koju trpimo i koja je njoj suprotna. 


POSTAVKA VIII. 
Spoznaja dobroga i lošega nije ništa drugo, nego afekt 
radosti i žalosti, ukoliko smo ga svijesni. 


POSTAVKA XIV. 


Istinita spoznaja dobroga i lošega, ukoliko je istinita, ne 
može da obuzda (ograniči) nijedan afekt, nego (može) samo 
ukoliko se (ta spoznaja) promatra kao afekt. 


PRIMJEDBA POSTAVKE XVIII. 


Ovim malim brojem stavova objasnio sam uzroke ljudske 
nemoći i nestalnosti, i zašto se ljudi ne upravljaju prema 
propisima razuma. Preostaje još da pokažem, što je ono, što 
nam razum propisuje, i koji se afekti slažu s pravilima ljud- 
skoga razuma, a koji su im, naprotiv, suprotni. Ali prije nego 
što to počnem dokazivati, po našem iscrpnom geometrijskom 
redu, htio bih prije toga ovdje ukratko izložiti same zapovi- 
jedi razuma, da bi svaki lakše razumio ono, što mislim. 

Kako razum ne zahtijeva ništa protivno prirodi, on sam 
dakle zahtijeva da svaki samoga sebe voli, da traži ono što 
mu je korisno — ono što mu je uistinu korisno — i da teži 

za svim onim, što čovjeka doista vodi većem savršenstvu; i 
uopće da se svaki trudi da sačuva svoje biće, koliko do njega 
stoji. To je isto tako nužnim načinom istinito, kao da je cje- 
lina veća od svoga dijela (vidi post. 4. dijela 3.). 

Dalje, budući da vrlina (prema defin. 8. ovoga dijela) nije 
ništa drugo nego raditi prema zakonima vlastite prirode, i 
budući da se svaki trudi, da svoje biće održi (prema post. 7. 
dijela 3.) samo prema zakonima vlastite prirode, iz toga 
slijedi: 

Prvo, da je osnova vrline sam napor (težnja) za održava- 
njem vlastitoga bića, i da se sreća sastoji u tome, što čovjek 
može da održi svoje biće. 


Drugo, slijedi da vrlini treba težiti zbog nje same, i da 
nema ničega izvrsnijega od nje, ili što bi bilo korisnije za 
nas, radi čega bi trebalo težiti za tim. 


Treće, najzad, slijedi da su oni, koji ubijaju sebe (samo- 
ubice), nemoćni duhom, i da su ih sasvim pobijedili vanjski 
uzroci, koji se opiru njihovoj prirodi. 

Dalje, iz postulata 4., dijela 2. izlazi, kako mi nikad ne 
možemo postići, da za održavanje našega bića ne trebamo 
ništa izvan nas, i da tako živimo, da nemamo nikakvu zajed- 
nicu sa stvarima, koje su izvan nas. A ako, osim toga, uzme- 
mo u obzir naš duh, — zaista bi naš razum bio nesavršeniji, 
kad bi duh bio sam, i kad ništa ne bi shvaćao, osim samoga 
sebe. Postoje, dakle, izvan nas mnoge stvari, koje su nam ko- 
risne, i kojima zbog toga treba težiti. Od svih stvari nikakve 
izvrsnije ne mogu da se izmisle nego što su one, koje se 
potpuno slažu s našom prirodom. Jer ako se, na primjer, dvije 
ličnosti potpuno iste prirode vežu jedna s drugom, one tvore 
jednu ličnost, dvostruko moćniju nego što je svaka pojedina 
za sebe. Otuda čovjeku ništa nije korisnije nego čovjek; ništa, 
kažem, izvrsnije ne mogu ljudi sebi željeti za održavanje svoga 
bića, nego da se svi u svemu tako slažu, da duhovi i tijela svih 
čine kao jedan duh i jedno tijelo, i da se svi zajedno, koliko 
god mogu, trude da održe svoje biće, i da svi zajedno traže 

za sebe korist sviju. Iz ovoga izlazi da ljudi, kojima upravlja 
razum, to jest ljudi, koji prema vodstvu razuma traže svoju 
korist, ne teže ničemu za sebe, što ne bi željeli ostalim lju- 
dima, i prema tome, da su oni pravedni, pouzdani (vjerni) 
i pošteni. 


Ovo su zapovijedi razuma, koje sam naumio da ovdje u 
malo riječi izložim, prije nego što počnem da ih dokazujem 
iscrpnim redom. To sam učinio zato, da ako je moguće, pri- 
dobijem za sebe pažnju onih, koji vjeruju da ovaj princip — 
naime da ie svaki dužan tražiti svoju korist — jest osnova 
nemoralnosti, a ne vrline i moralnosti. Pošto sam, dakle, 
ukratko pokazao, da stvar stoji upravo suprotno, produžujem 
da to dokazujem istim putem, kojim smo dosad išli. 


POSTAVKA XXXV. 


Ukoliko ljudi žive po vodstvu razuma, utoliko se samo oni 
po prirodi uvijek, nužnim načinom, slažu. 


IZVEDENI STAV I. 


Ne postoji ništa pojedinačno u prirodi stvari, što bi čo- 
vjeku bilo korisnije, nego čovjek, koji živi prema vodstvu 
razuma, jer čovjeku je najkorisnije ono, što se najviše slaže 
s njegovom prirodom (prema izv. stavu post. 31. ovoga dijela), 
to jest (kao što je po sebi poznato) čovjek, a čovjek djeluje 
apsolutno prema zakonima svoje prirode, kad živi prema 
vodstvu razuma (prema defin. 2. dijela 3.) i samo se utoliko 
uvijek slaže, nužnim načinom, s prirodom drugoga čovjeka 
(prema pret. post.). Dakle, među pojedinačnim stvarima ne 
postoji ništa korisnije za čovjeka, nego čovjek, it. d. Š.s.id. 


PRIMJEDBA 


Ono što sam sad izložio, samo iskustvo također svakoga 
dana potvrđuje tolikim i tako jasnim svjedočanstvima, da je 
gotovo svima u ustima: Čovjek je čovjeku bog. Pa ipak, rijet- 
ko se događa, da ljudi žive prema vodstvu razuma; nego s 
njima tako stoji, da su oni najčešće zavidni i tegobni jedan 
drugome. Pri svem tom oni jedva mogu da provode osamljeni 

Život, tako da se ona definicija, da je čovjek društvena živo- 
tinja, većini veoma dopada. I uistinu, stvar tako stoji, da iz 
zajedničkoga društva ljudi proizlazi mnogo više koristi nego 
štete. Neka dakle satiričari ismjehuju ljudske stvari, koliko 
hoće, i neka ih teolozi proklinju, a neka melankolici, koliko 
mogu, hvale neuređeni i poljski život, i neka preziru ljude, 
a dive se životinjama, — oni će ipak iskusiti da ljudi, uza- 
jamnom pomoću, mnogo lakše pribavljaju ono, što im je po- 
trebno, i da samo udruženim snagama mogu izbjeći opasnosti, 
koje im prijete odasvud, — a da već prešutim to, kako je 
mnogo izvrsnije i dostojnije naše spoznaje promatrati radnje 
ljudi nego životinja. Ali o tome opširnije na drugom mjestu. 


IZ PRIMJEDBE II. POSTAVKE XXXVII. 


Da bi dakle ljudi mogli složno živjeti i biti sebi od po- 
moći, nužno je da se odreknu svoga prirodnog prava, i da 
jedni drugima pribave sigurnost, kako ne će činiti ništa, što 
bi drugome moglo nanijeti štetu. A na koji se način to može 
dogoditi, — naime da ljudi koji su nužnim načinom podči- 
njeni afektima (prema izv. stavu post. 4. ovoga dijela), i ne- 
postojani i promjenljivi (prema post. 33. ovoga dijela), mogu 
uzajamno da pribavljaju sebi sigurnost, i da uzajamno pokla- 
njaju sebi povjerenje, — to je jasno iz postavke 7. ovoga 
dijela i iz post. 39., dijela 3.; naime iz toga, što jedan afekt 
može biti obuzdan (ograničen) samo afektom jačim i suprot- 
nim afektu, koji treba obuzdati, i što se svaki uzdržava da 
čini štetu (drugome) iz straha od veće štete. Pomoću ovoga 
zakona, dakle, može jedna zajednica biti čvrsto osnovana, 
ako prisvoji sebi pravo, koje svaki ima, da se osvećuje i da 
sudi o dobru i zlu, i da tako ima moć propisivanja zajednič- 
kog načina života i donošenja zakona, i održavanja njih ne 
razumom, — koji ne može da ograniči afekte (prema prim. 
post. 17. ovoga dijela), nego prijetnjama. Ova zajednica, utvr- 
đena zakonima i snagom samoodržanja, zove se državom, a 
oni, koje štiti njeno pravo, zovu se građani. — Iz ovoga lako 
razumijemo, da u prirodnom stanju ne postoji ništa, što bi, 
prema suglasnosti sviju, bilo dobro ili zlo; jer svatko, tko se 

nalazi u prirodnom stanju, brine se samo za svoju korist i 
prema svome mišljenju i samo ukoliko se obazire na svoju 
korist, odlučuje, što je dobro ili zlo, i nije primoran nikakvim 
zakonom da sluša nikoga drugoga, osim samoga sebe. I otuda 
se u prirodnom stanju ne može zamisliti grijeh, ali može 
u građanskom stanju, gdje se općom suglasnošću odlučuje, 
šta je dobro, a šta zlo, i gdje je svaki dužan da sluša državu. 

Dakle, grijeh nije ništa drugo nego neposlušnost, koja se 
zbog toga kažnjava samim pravom države, a naprotiv, po- 
slušnost se uračunava građaninu u zaslugu, jer se on samim 
tim (zbog nje) smatra dostojnim da uživa koristi od države. 

Dalje, u prirodnom stanju nitko nije, prema općoj sugla- 
snosti, gospodar neke stvari, niti u prirodi postoji nešto, o 
čemu bi se moglo reći, da pripada ovome čovjeku, a ne onome: 
nego sve pripada svima. I zato se u prirodnom stanju ne 
može zamisliti volja, da se svakome dade njegovo, ili da se 
nekome otme ono, što je njegovo; to će reći, u prirodnom 
stanju ne događa se ništa, što bi se moglo nazvati pravednim 
ili nepravednim. Ali to se događa u građanskom stanju, gdje 
se, prema općoj suglasnosti, odlučuje, šta pripada ovome ili 
onome. Iz ovoga izlazi jasno, da su pravedno i nepravedno. 
grijeh i zasluga izvanjski pojmovi, a ne atributi (osobine). 
koji objašnjavaju prirodu duha. Ali dosta o ovome. 


POSTAVKA XLV. 
Mržnja ne može nikad biti dobra. 


PRIMJEDBA 


Između ismjehivanja (za koje sam u 1. izv. stavu rekao. 
da je loše) i smijeha nalazim veliku razliku. Jer smijeh, .kao 
i šala, čista je radost; i zato je, ukoliko nema pretjeranosti, 
dobar po sebi (prema post. 41. ovoga dijela). Doista, samo 
mračno i žalosno praznovjerje zabranjuje, da se čovjek 
raduje. Jer zašto bi više pristajalo utoliti glad i žeđ. nego 
odagnati tugu (melankoliju)? Moje gledište i moje uvjerenje 
je ovo. Nijedno božanstvo, niti itko drugi, osim (kakav) za- 

vidnik, ne raduje se mojoj nemoći i nezgodi, niti nam suze, 
jecanja, strah i druge znake duševne nemoći uračunava u 
vrlinu; nego, naprotiv, što smo većom radošću ispunjeni (afi- 
cirani) prelazimo većem savršenstvu, — to će reći, to više 
nužnim načinom sudjelujemo u božanskoj prirodi. Dakle, 
dostojno je pametnoga čovjeka da upotrebljava stvari, i da 
u njima, koliko je moguće, uživa (ali ne do gađenja, jer to 
nije uživati). Kažem, dostojno je pametnoga čovjeka, da se 
umjereno okrijepi i oporavi ukusnim jelom i pićem, kao i 
mirisima, ljepotom zelenih biljaka, nakitom, glazbom, igrama, 
kojima se vježba tijelo (gimnastičkim igrama), kazališnim iz- 
vođenjima i drugim stvarima ove vrste, u kojima svaki može 
da uživa, bez ikakve štete (za) drugoga Jer čovječje se tijelo 
sastoji od vrlo mnogo dijelova razne prirode, kojima je ne- 
prekidno potrebna nova i različita hrana, — da bi cijelo tijelo 
za sve, što iz njegove prirode može slijediti, bilo podjednako 
sposobno, a prema tome, da bi i duh bio podjednako sposoban 
da razumije u isto vrijeme više stvari. 

Dakle, ovo vođenje života najbolje se slaže i s našim na- 
čelima i s općim iskustvom; zato, ako ma koji drugi, ovaj 
je način života najbolji i u svakom pogledu za preporuku, 
i nije potrebno da se o ovome jasnije i iscrpnije raspravlja. 


POSTAVKA LXVII. 
Slobodan čovjek ne misli ni o čemu manje nego o smrti, 
i njegova mudrost nije razmišljanje o smrti nego o životu. 
POSTAVKA LXVIII. 
Kad bi se ljudi rađali slobodni, oni ne bi stvarali nikakav 
pojam o dobrome ili lošem, dotle dok bi bili slobodni. 
POSTAVKA LXIX. 
Vrlina slobodnoga čovjeka pokazuje se podjednako velika 
u izbjegavanju kao i u savlađivanju opasnosti. 
POSTAVKA LXX. 


Slobodan čovjek, koji među neznalicama živi, trudi se, ko- 
liko može, da izbjegne njihova dobročinstva. 

IZ DOKAZA 


Dakle, slobodan čovjek, da ne bi omrznuo neznalicama, 
i da ne bi slušao njihov nagon, nego samo svoj razum, trudit 
će se, koliko može, da izbjegne njihova dobročinstva. 


POSTAVKA LXXII. 


Slobodan čovjek ne radi nikad podmuklo (lukavo), nego 
uvijek pošteno (iskreno). 


POSTAVKA LXXIII. 


Covjek, kojim upravlja razum, slobodniji je u državi, gdje 
živi prema općoj odluci, nego u samoći, gdje sluša samo sebe. 


DODATAK 


GLAVA IV. 


Otuda je u životu prije svega korisno, da koliko možemo, 
usavršimo intelekt ili razum, — i u tome se jedinom sastoji 
najveća čovjekova sreća ili blaženstvo. Jer blaženstvo nije 
ništa drugo nego samo zadovoljenje (mirnoća) duše, koje pro- 
izlazi iz intuitivne spoznaje Boga. A usavršiti intelekt nije 
isto tako ništa drugo, nego razumjeti Boga i božje atribute 
i radnje, koje slijede iz nužnosti njegove prirode. Zbog toga, 
krajni cilj čovjeka, koga vodi razum, t. j. (njegova) najviša 
žudnja, kojom on teži da svima ostalima upravlja, jest ono, 
što ga vodi tome, da adekvatno shvati sebe i sve stvari, koje 
mogu pasti u oblast njegove spoznaje (koje mogu da budu 
objekt njegove spoznaje). 


GLAVA V. 


Dakle ne postoji nikakav razuman život bez spoznaje; 
i stvari su samo utoliko dobre, ukoliko pomažu čovjeku da 
uživa u životu duha, koji se objašnjava (određuje, definira) 
spoznajom. A naprotiv kažemo, da je loše samo ono, što spre- 
čava čovjeka da usavršava razum i da uživa u razumnom 
životu. 

GLAVA VII. 


Nemoguće je, da čovjek nije dio prirode i da ne ide za 
njenim općim redom. Ali ako čovjek živi među takvim indi- 
viduumima, koji se slažu s njegovom vlastitom prirodom, to 
samo će čovječju djelatnu moć pomagati i podržavati. A na- 
protiv, ako se nalazi između takvih, koji se nimalo ne slažu 
s njegovom prirodom, on će jedva moći da im se prilagodi 
bez velike promjene samoga sebe. 


GLAVA IX. 


Ništa se ne može više slagati s prirodom jedne stvari nego 
ostali individuumi iste vrste. Otuda (prema glavi VII.) za čo- 
vjeka nije ništa korisnije za održavanje vlastitog bića i za 
uživanje u razumnom životu nego čovjek, kojim upravlja 
razum. 

Budući da mi, dalje, između pojednačnih stvari ne po- 
znajemo ništa, što bi bilo izvrsnije od čovjeka, kojim uprav- 
lja razum, — to, dakle, nitko ne može ničim bolje pokazati, 
koliko vrijedi po domišljatosti i darovitosti, nego time, što 
ljude tako odgaja da oni najzad žive po vlastitoj vladi 
razuma. 


GLAVA XII. 


Ljudima je prije svega korisno da sklapaju međusobne 
odnose i da se vezuju takvim vezama, pomoću kojih će naj- 
prije svi činiti jedno; i uopće, da rade ono, što služi utvrđi- 
vanju prijateljstva. 


GLAVA XXXII. 


Ali ljudska moć potpuno je ograničena i beskrajno nad- 
mašena moću vanjskih uzroka. I otuda mi nemamo apsolutne 
moći da stvari, koje su izvan nas, prilagodimo za našu upotre- 
bu. Pa ipak ćemo mirnoga duha (ravnodušno) podnijeti ono, 
što nam se dogodi, suprotno onome, što zahtijeva obzir na našu 
korist, ako smo svijesni toga, da smo izvršili svoju dužnost, 
a da se moć, koju imamo, nije mogla dotle pružiti, da to iz- 
bjegnemo, i (ako smo svijesni toga), da smo (samo) dio cijele 
prirode, čijem redu pripadamo. Ako to razumijemo jasno 

i razgovijetno, onda će se onaj dio nas, koji dolazi do izra- 
žaja u spoznaji, to će reći bolji dio nas, time potpuno umiriti 
(zadovoljiti) i trudit će se da ustraje u tome miru (zadovolje- 
nju). Jer, ukoliko spoznajemo, možemo žudjeti samo za onim, 
što je nužno, i potpuno se umiriti samo u istinitom. Otuda, 
koliko to pravilno shvatimo, toliko se težnja boljega dijela 
nas slaže s redom cijele prirode. 


PETI DIO »ETIKE« 
O MOĆI RAZUMA ILI O LJUDSKOJ SLOBODI 
AKSIOMI 
I. — Ako su u istome subjektu izazvane (proizvedene) 
dvije suprotne radnje, onda će, nužnim načinom, morati ili 


u objema, ili samo u jednoj da se desi promjena, — dok ne 
prestanu biti suprotne (jedna drugoj). 


II. — Snaga posljedice određuje se (definira se) snagom 
njenoga uzroka, ukoliko se njena bit objašnjava ili određuje 
s biti njenoga uzroka. 

POSTAVKA VI 

Ukoliko duh shvaća sve stvari kao nužne, utoliko ima on 

veću moć nad afektima, ili manje trpi od njih. 
POSTAVKA XXI. 

Samo dok traje tijelo, može duh sebi nešto predočivati 
i sjećati se prošlih stvari. 

POSTAVKA XXII. 

Ipak u Bogu nužnim načinom postoji ideja, koja izražava 
bit ovoga i onoga ljudskoga tijela pod vidom vječnosti. 

POSTAVKA XXIII. 


Ljudski duh ne može biti apsolutno uništen s tijelom, — 
nego od njega ostaje nešto, što je vječno. 


261 


POSTAVKA XXIV. 


Što više shvaćamo pojedinačne stvari, to više shvaćamo 
Boga. 


POSTAVKA XXIX. 


Sve što duh spoznaje pod vidom vječnosti, on ne spoznaje 
iz toga, što shvaća sadašnje stvarno postojanje tijela, nego 
iz toga, što bit tijela shvaća pod vidom vječnosti. 


POSTAVKA XXX. 


Ukoliko spoznaje sebe i tijelo pod vidom vječnosti, utoliko 
naš duh posjeduje, nužnim načinom, spoznaju Boga, i zna da 
je u Bogu, i da se shvaća pomoću Boga. 


POSTAVKA XXXI. 


Treća vrsta spoznaje zavisi od duha, kao od (svoga) formal- 
noga uzroka, ukoliko je sAm duh vječan. 


POSTAVKA XXXIII. 


Intelektualna (duhovna) ljubav prema Bogu, koja proizlazi 
iz treće vrste spoznaje, vječna je. 


POSTAVKA XXXVI. 


Intelektualna (duhovna) ljubav duha prema Bogu, jest 
sama božja ljubav, kojom Bog samoga sebe voli, ne ukoliko 
je beskrajan, nego ukoliko može da se objasni pomoću biti 
ljudskoga duha, promatranoga pod vidom vječnosti; to će reći, 
intelektualna ljubav duha prema Bogu jest dio beskrajne 
ljubavi, kojom Bog samoga sebe voli. 


POSTAVKA XLII. 


Blaženstvo nije nagrada vrlini, nego je sama vrlina, 1 mi 
mu se ne radujemo zbog toga, što obuzdavamo (ograničavamo) 
požude, nego obrnuto, stoga što mu se radujemo, možemo da 
obuzdavamo požude. 

PRIMJEDBA 


Ovim sam svršio sve, što sam htio da pokažem (da izne- 
sem) o moći duha nad afektima i o slobodi duha. Iz toga je 
jasno, koliko mudrac ima moći, i koliko je bolji (valjaniji) 
od neznalice, koga vodi samo (njegova) požuda. Jer neznalica, 
osim toga, što ga vanjski uzroci gone na mnogo načina i što 
ne posjeduje nikad pravo zadovoljenje (mirnoću) duše, živi 
uz to kao nesvijestan sebe, i boga, i stvari, i čim prestane 
da trpi, u isto vrijeme prestaje, također, i da postoji. Napro- 
tiv, mudrac, ukoliko se kao takav promatra, jedva poznaje 
duševni nemir, nego, prema izvjesnoj vječnoj nužnosti svije- 
stan sebe, i boga, i stvari, nikad ne prestaje da postoji, nego 
uvijek posjeduje istinito zadovoljenje duše. 

Iako — kao što sam pokazao — put koji vodi tome izgleda 
veoma težak, on se ipak može naći. I, zaista, mora biti teško 
ono, što se tako rijetko nalazi. Jer kako bi moglo biti, da ga 
gotovo svi zanemaruju, — kad bi spasenje bilo pri ruci i kad 
bi bez mnogo truda moglo da se nađe. 

Ali sve uzvišeno isto je tako teško, kao što je rijetko. 


KRAJ 


Po prijevodu Ksenije Atanasijević: Baruch de Spinoza: 
»Etika«. Izdanje Gece Kona, Beograd, 1934. 


G. W. LEIBNIZ 
MONADOLOGIJA 


TEZE FILOZOFIJE ILI TEZE NAPISANE U CAST PRINCA 
EUGENA 1714. 


1 
Monade, o kojima ćemo ovdje govoriti, jesu jednostavne 
supstancije, koje su sadržane u sastavljenim. Jednostavne, 
to će reći bez dijelova. 
2 


A jednostavne supstancije moraju postojati, jer postoje 
složene; jer složenost nije ništa drugo nego skup ili agregat 
jednostavnoga. 


3 
Dakle, tamo, gdje nema dijelova, nema ni protežnosti, ni 
oblika, ni moguće djeljivosti. A te su monade pravi atomi 
prirode, jednom riječju, elementi stvari, 


4 


Zato nema bojazni od bilo kakvog rastvaranja, i nema ni- 
kakvog shvatljivog načina, po kojem bi neka jednostavna 
supstancija mogla prirodno propasti. 


5 


Na isti način nema u njoj ničega, po čemu bi jednostavna 
supstancija mogla prirodno početi, budući da ona ne može 
biti načinjena sastavljanjem. 

Tako se može reći, da monade ne mogu početi ni svršiti. 
to jest, da odjednom one mogu početi samo stvaranjem (crea- 
tion), a svršiti samo uništenjem (annihilation); dok ono, što 
je sastavljeno, nastaje iz dijelova, a raspada se u dijelove. 


17 


Isto tako nema načina da se objasni, kako bi jednu monadu 
u njenoj unutrašnjosti mogao pobuditi ili promijeniti neki 
drugi stvor (cićature), jer se u nju ne može ništa prenijeti, 
niti se može zamisliti u njoj ikakvo unutrašnje kretanje, koje 
bi bilo izvana izazvano, upravljano, uvećano ili umanjeno, 
kako je to moguće u sastavljenima, gdje postoje promjene 
među dijelovima. Monade nikako nemaju prozora, kroz koje 
bi nešto u njih moglo ući ili iz njih izaći. Akcidenti se ne 
mogu odvojiti od supstancije niti lebdjeti izvan njih, kao što 
su to nekad činili osjetilni oblici skolastike. Stoga ni supstan- 
cija ni akcident ne mogu izvana ući u monadu. 


Međutim, monade treba da imaju neke kvalitete, inače to 
i ne bi bila bića. Kad se jednostavne supstancije ne bi nikako 
razlikovale po svojim svojstvima, ne bi bilo nikakvog načina 
da se opazi ikakva promjena u stvarima, jer ono, što je u sa- 
stavljenom, može potjecati samo od jednostavnih sastavnih 
dijelova (ingredients), i ukoliko monade ne bi imale svojstva, 
ne bi se razlikovale jedna od druge, jer se nikako ne razli- 
kuju po kvantitetu: i prema tome, pretpostavivši ispunjen 
prostor, svako mjesto dobilo bi u kretanju uvijek samo jed- 
naku vrijednost, kakvu je imalo, i stanje stvari ne bi se razli- 
kovalo jedno od drugoga. 


Svaka monada, dakle, mora nužno biti različita od svake 
druge. Jer ne postoje nikad u prirodi dva bića, koja bi bila 
potpuno jednaka, i gdje ne bi bilo moguće naći unutrašnju 
ili na unutrašnjem određenju zasnovanu razliku. 

10 


Ja smatram da je tako udešeno, da je svako stvoreno biće 
subjekt promjene, pa prema tome i stvorena monada i, što- 
više, da je ta promjena u svakom postojana. 


ll 


Iz ovoga, što smo upravo rekli, proizlazi, da sve prirodne 
promjene monada dolaze od nekog unutrašnjeg principa, jer 
nikakav vanjski uzrok ne bi mogao utjecati na unutrašnjost 
monade. 


12 


No isto je tako potrebno, da osim principa promjenljivosti 
postoje stvarne posebne promjene u svakoj monadi, a to su 
one, koje čine specifičnu različitost i šaroliku mnogovrsnost 
među jednostavnim supstancijama. 


13 


Ta posebnost mora obuhvatiti mnoštvo u jedinstvu ili u 
jednostavnom. Jer svaka se prirodna promjena stvara poste- 
peno, nešto se mijenja, a nešto ostaje; prema tome mora u 
jednostavnoj supstanciji postojati mnoštvo pokreta i odnosa. 
iako u njoj nikako nema dijelova. 


14 


Prolazno stanje, koje obuhvaća i predstavlja mnoštvo u 
jedinstvu ili u jednostavnoj supstanciji, nije ništa drugo nego 
ono, što se zove percepcijom, što treba, kao što će se kasnije 
vidjeti, razlikovati od apercepcije ili svijesti. Kartezijanci su 
tu jako pogriješili, što su smatrali, da su sve nesvijesne per- 
cepcije ništa. Zbog te su zablude oni također povjerovali, da 
su jedino duhovi monade, i da nikako ne postoje duše živo- 
tinja ili druge entelehije. Stoga su naprosto zamijenili dugu 
nesvjesticu doslovce sa smrću, zbog čega su još upali u sko- 
lastičku predrasudu o postojanju potpuno bestjelesnih duša, 
i čime su štoviše utvrdili slabo upućene duhove u vjerovanju 
o smrtnosti duša. 

15 


Djelovanje unutrašnjeg principa, koje stvara promjenu 
ili prijelaz od jedne percepcije k drugoj, može se nazvati po- 
žudom,; istina je, da požuda ne može uvijek dospjeti do čitave 
predodžbe kamo teži, ali ona od nje uvijek nešto postiže i do- 
spijeva k novim predodžbama. 


16 


Mi iskušavamo na sebi samima postojanje mnoštva u jed- 
nostavnoj supstanciji, kad nalazimo, da i najmanja misao, 
koje smo svijesni, obuhvaća mnogovrsnost u svom objektu. 
Tako svi oni, koji su priznali, da je duša jednostavna sup- 
stancija, moraju priznati to mnoštvo u monadi, i Bayle! nije 
trebao tu nalaziti nikakve naročite poteškoće, kako je on to 
učinio u svom Rječniku (u članku Rorarius). 


17 


Mora se uostalom priznati, da su percepcija i sve, što 
o njoj ovisi, neobjašnjivi iz mehaničkih osnova, to jest iz 
(tjelesnih op. pr.) oblika i kretanja. Neka se pretpostavi, da 
postoji jedan stroj, čija je struktura tako udešena, da može 
misliti, osjećati i predočivati, moći će se, zadržavajući iste 
odnose, zamisliti je tako povećanu, da bi se u nju moglo ući 
kao u jedan mlin. Pretpostavivši to, naći će se kod pregleda 
njene unutrašnjosti samo dijelovi, koji jedni druge pokreću, 
a nikada nešto, što bi objasnilo osnovu jedne percepcije. Stoga 
nju treba tražiti u jednostavnoj supstanciji, a ne u sastavlje- 
nom ili u stroju. Tako su percepcije i njihove promjene je- 


IPierre Bayle (:647—1705), francuski filozof, čuven po svom ve- 
likom »Historijskom i kritičkom rječniku«, u kome kritički donosi sva 
dotadašnja znanja, filozofska učenja i probleme. Skeptik, oštar i duhovit 
kritičar svih filozofskih učenja u historiji filozofije, a posebno svojih su- 
vremenika, među kojima kritizira Leibniza i polemizira s njim. Naročito 
oštroj kritici Bayle je podvrgao Leibnizovo učenje o monađama i njegovu 
prestab:li!ranu harmoniju, čime je mnogo pridonio jasnijem shvaćanju 
same Leibnizove filozofije. 

dino, što se može naći u jednostavnoj supstanciji. I samo se 
u tome mogu sastojati sva unutrašnja djelovanja jednostavnih 
supstancija.? 


18 


Ime enetelehija moglo bi se dati svim jednostavnim sup- 
stancijama ili stvorenim monadama, jer one imaju u sebi sta- 
noviti stupanj savršenstva (čzovat 10 &iTe4ćc), i njihova pot- 
puna samodostatnost (a81đpzg&a) čini ih izvorom njihovih unu- 
trašnjih djelovanja, i tako reći, netjelesnim automatima. 


19 


Ako hoćemo nazvati dušom sve ono, čemu u jednom višem 
smislu pripada sposobnost predočivanja i požude, onda bi sve 
jednostavne supstancije ili stvorene monade mogle biti na- 
zvane dušama; ali kako je čuvstvo nešto više nego jedno- 
stavna percepcija, smatram, da opće ime monada i entelehija 
dostaje jednostavnim supstancijama, koje će imati samo to, 
a da se dušama zovu samo one, čija je percepcija razgovjetnija 
i praćena sjećanjem. 


20 


Pa mi na sebi samima doznajemo za stanje, u kojem se ne 
sjećamo ničega i nemamo nikakve razgovijetne percepcije. 
recimo kad padnemo u nesvjesticu ili kad tvrdo zaspimo bez 
ikakva sna. U tom stanju duša se ne razlikuje primjetno od 
jednostavne monade; ali kako to stanje nikako nije trajno 
i kako duša izlazi s njim nakraj, ona je utoliko nešto više. 


21 


Iz toga nikako ne proizlazi, da jednostavna supstancija, 
dok je u tom stanju, nema nikakve percepcije. To ne može 
biti iz gore navedenih razloga; jer ona ne bi mogla ni pro- 


2 Tu se Leibniz bori protiv ograničenosti mehaničkog materijalizma. 
pravca, koji je i sam zastupao u početku svog filozofiranja, a po Kojem 
se i psihička svojstva uopće | mišljenje objašnjavaju mehaničkim kreta- 
njem finih čestica materije, i on polemizira o tom pitanju z Lockeom, 
Tollandom, Bayleom i drugima. 

pasti kao ni postojati bez ikakve afekcije, koja nije ništa 
drugo nego njezina percepcija. Ali kad postoji veliko mno- 
štvo malih percepcija, gdje se ništa jasno ne raspoznaje, onda 
postoji omamljenost, kao što, kad se nekoliko puta zaredom 
okrećemo na istu stranu, nastaje vrtoglavica, koja nas oša- 
muti i ne dopušta da išta jasno razlikujemo. Za jedno stano- 
vito vrijeme smrt može to stanje stvoriti kod životinja. 


22 


A kako je sadašnje stanje jednostavne supstancije prirodno 
produženje njegova prethodnog stanja, to je i sadašnjost pre- 
ma tome bremenita budućnošću. 


23 


A očevidno je, da duša, pošto se probudila iz nesvijesti, 
odmah opaža percepcije u sebi samoj, koje mora da je u sebi 
već otprije imala, premda ih nije opažala; jer jedna percep- 
cija može prirodnim putem nastati samo po drugoj percepciji, 
kao što se kretanje može prirodno proizvesti samo drugim 
kretanjem. 


24 


Odatle se vidi, da bismo bili uvijek u nesvijesti, kad ne 
bismo imali percepcije jednog višeg stupnja jasnoće, koje se 
u neku ruku ističu nad običnim percepcijama. A to je stalno 
stanje jednostavnih monada. 


25 


Tako vidimo, da je priroda dala i životinjama više per- 
cepcije brinući se, da ih opskrbi organima, koji skupljaju 
više traka svijetla ili više talasanja zraka, kako bi tim sje- 
dinjenjem proizvele veće djelovanje. Nešto slično postoji u 
mirisu, u okusu i privrženosti i možda u množini drugih 
osjetila, koja su nam nepoznata. Objasnit ću uskoro, kako 
zbivanja u duši odražavaju ono, što se događa u organima. 

26 


Pamćenje pridonosi dušama jednu vrstu pravilnog redo- 
slijeda, koji je vrlo sličan umu, ali koji treba od njega razli- 
kovati. Tako vidimo, da životinje, imajući percepciju neke 
stvari, koja je na njih učinila jak utisak, a o čemu su sličnu 
percepciju imale već prije, očekuju po svojem pamćenju ono, 
što je bilo u vezi s tom prošlom percepcijom, i obuzete su 
sličnim osjećajima, kakve su imale tada. Na primjer: kad se 
psima pokaže štap, oni se sjećaju boli, koju im je on nekad 
prouzrokovao, zavijaju i bježe. 


21 


Jaka mašta, koja ih plaši i pokreće, dolazi ili od veličine 
ili od množine prošlih percepcija. Jer često jedan jedini sna- 
žan utisak ili mnogo osrednjih ponovljenih percepcija stvore 
odjednom djelovanje jedne duge navike. 


28 


Ljudi djeluju kao nerazumne životinje tako dugo, dok se 
redoslijed njihovih percepcija stvara samo po principu pam- 
ćenja, slično iskustvenim liječnicima, koji posjeduju prostu 
praksu bez teorije. U tri četvrtine naših djelovanja mi smo 
samo takvi empiričari. Na primjer, kada tvrdimo, da će sutra 
opet biti dan, mi to zaključujemo empirijski, jer je to tako 
uvijek dosada bio slučaj. Samo astronomi to prosuđuju po 
razumu. 


29 


Samo spoznaja nužnih i vječnih istina jest ono, što nas 
razlikuje od običnih životinja, i ona nam daje um i znanje, 
uzdižući nas do spoznaje nas samih i Boga. I to je ono, što 
se u nama zove umna duša ili duh. 


30 


Pomoću spoznaje nužnih istina i njihovih apstrakcija uz- 
dižemo se napokon do refleksivnih akata, do misli o »ja« 
i razmatranja naše unutrašnjosti, i to tako, da razmišljajući 

o sebi samima, dolazimo do pojmova bitka (čtre), supstancije, 
jednostavnog ili sastavljenog, nematerijalnog i Boga samoga, 
shvaćajući da ono, što je u nama ograničeno, u njemu je bez 
granica. I ti nam refleksivni akti dobavljaju glavne objekte 
našeg umovanja. 


31 
Naša rasuđivanja zasnivaju se na dva glavna principa: 
Prvo na principu proturječnosti, po kojem neistinitim sma- 
tramo ono, što sadrži proturječnost, a istinitim ono, što je 
suprotstavljeno i protivno neistinitom. 


32 


Drugo, na principu dovoljna razloga, po kojem zaključu- 
jemo, da nijedna činjenica nije prava i postojeća, nijedna 
postavka istinita, ako ne postoji dovoljan razlog, zašto je to 
tako, a ne drugačije, premda nam ti razlozi najčešće ne mogu 
biti potpuno poznati. 

33 


Ima također dvije vrste istina, istine uma (verites de ra- 
ison) i istine iskustva (verites de fait). Istine uma su nužne. 
i njihova suprotnost je nemoguća, istine iskustva su slučajne, 
i njihova suprotnost je moguća. Ukoliko je jedna istina nužna, 
može se pomoću analize naći njezina osnova (raison), ako se 
rastavi na jednostavne pojmove (idees) i istine, dok se ne 
dođe do praistina. 


34 


Tako matematičari analizom svode svoje spekulativne te- 
orije i praktična pravila na definicije, aksiome i postulate. 


35 


Postoje napokon jednostavni pojmovi, o kojima se ne 
može dati definicija, kao i aksiomi i postulati, jednom riječju 
osnovni principi, kod kojih nije dokaz ni moguć ni potreban, 
a to su identični stavovi, čija suprotnost sadrži izričitu protu- 
rječnost. 

36 


No dovoljan razlog mora se nalaziti i u slučajnim ili isku- 
stvenim istinama, to jest u nizu stvari, koje su rasprostranjene 
po svijetu stvorova, gdje bi rastvaranje na pojedinačne razlo- 
ge moglo ići u pojedinost bez kraja zbog beskrajne razno- 
vrsnosti prirodnih stvari i dijeljenja tjelesa u beskonačnost. 
Tako ima bezbroj sadašnjih i prošlih oblika i kretanja, koji 
čine tvorni uzrok mog sadašnjeg pisanja, i beskrajno mnoštvo 
malih sadašnjih i prošlih nagnuća i sklonosti moje duše, koji 
tvore svršni uzrok. 


37 


A kako svaki od tih pojedinačnih momenata obuhvaća 
samo prethodne i još slučajnije, od kojih svaki, da bi bio 
zasnovan, traži sličnu analizu, time se ne dolazi. daleko, i 
posljednji dovoljan razlog mora da je izvan niza i reda tih 
slučajnih momenata, koji se mogu produžiti u beskonačnost, 


38 


Stoga posljednji uzrok stvari treba biti u jednoj nužnoj 
supstanciji, u kojoj cjelokupna promjena ima osnovu kao u 
svom praizvoru, a to je ono, što nazivamo Bogom. 


39 
Kako je ta supstancija dovoljan razlog čitave te cjeline, 
koja je u svim svojim dijelovima povezana, to postoji samo 
jedan Bog i taj dostaje. 


40 


Može se također zaključiti, da ta najviša, jedinstvena, 
univerzalna i nužna supstancija, koja izvan sebe nema ništa, 
što bi bilo od nje nezavisno, i koja je jednostavan red mogu- 
ćeg bitka, mora biti bez granica i sadržavati u sebi svu mo- 
guću stvarnost. 


! To je takozvani kozmološki dokaz za postojanje Boga, koji je Leib- 
niz izvukao iz skolastike, a ova ga uzela od Aristotela. 

41 


Otuda proizlazi, da je Bog apsolutno savršen, a to savršen- 
stvo nije ništa drugo nego, točno uzevši, veličina pozitivnog 
realiteta, koja napušta granice ili ograničenosti, što ih stvari 
imaju u sebi. A tamo, gdje nikako nema granica, to jest 
u Bogu, savršenstvo je apsolutno beskonačno. 


42 


Dalje iz toga proizlazi, da stvorenja imaju svoje relativno 
savršenstvo zahvaljujući utjecaju Boga, ali svoje nesavršen- 
stvo imaju po svojoj vlastitoj prirodi, nesposobnoj da bude 
bez ograničenosti. Jer u tome se razlikuju od Boga. 


43 


Istina je također, da Bog nije samo izvor postojanja (exi- 
stences), nego i biti, (essences) kako stvarnih (reelles), tako 
i onoga, što je stvarno u mogućnosti (reel dans la possibilite). 
Jer božanski je razum područje vječnih istina i pojmova, 
koji iz njega proizlaze, tako da bez njega nema ništa stvarno 
u mogućnosti, i ne samo ništa postojeće, nego stoviše i ništa 
moguće. 


44 


Međutim, ako postoji jedna stvarnost, u biti stvari ili 
u njihovim mogućnostima, ili samo u vječnim istinama, ia se 
stvarnost mora osnivati na nečemu postojećem i zbiljskom 
i prema tome na postojanju nužnog bića, u kojem bit sadrži 
u sebi egzistenciju i kome, da bi bilo zbiljsko, dostaje već i to, 
da bude moguće. 


45 


Tako sam Bog ili nužno biće ima to prvenstvo, da treba 
da postoji, već time, ako je samo moguće. A kako nitko ne 
može zapriječiti mogućnost onoga, što ne sadrži u sebi ni- 
kakvih ograničenosti, nikakve negacije, pa prema tome ni- 
kakve proturječnosti, onda je samo to dostatno, da se a priori 
spozna egzistencija Boga. Mi smo nju dokazali i iz realnosti 

vječnih istina. Ali dokazat ćemo je i a posteriori, jer postoje 
slučajna bića (čtres contingents), koja svoj posljednji ili do- 
voljan razlog mogu imati samo u nužnom biću, koje razlog 
svoje egzistencije ima u samome sebi. 


46 


Međutim, ne treba nikako zamišljati, kako to neki čine, 
da su vječne istine, budući ovisne o Bogu, samovoljne i zavi- 
sne o njegovoj volji, kako su to vjerovali Descartes, a zatim 
Poiret.! To vrijedi samo za slučajne istine, čiji je princip po- 
desnost (convenance) ili izbor najboljega, dok nužne istine 
ovise jedino o božjem razumu i njegov su unutrašnji objekt. 


47 


Tako je Bog prajedinstvo ili jednostavna iskonska supstan- 
cija, čiji su proizvodi sve stvorene ili izvedene monade, koje 
nastaju, da se tako kaže, od časa do časa neprekidnim isija- 
vanjem božanstva, koje je u svojoj djelatnosti ograničeno 
samo prijemljivošću stvorenja, kojemu je u biti da bude 
ograničeno. 


48 


U Bogu je moć, koja je izvor svega, zatim spoznaja, koja 
obuhvaća sav opseg pojmova, i napokon volja, koja mijenja 
i proizvodi po principu najboljega. A to su upravo ona svoj- 
stva u Bogu, koja u stvorenim monadama čine subjekt ili 
osnovu, sposobnosti predočivanja i težnje (požude). Ali u 
Bogu su ti atributi apsolutno beskonačni i savršeni, dok su 
u stvorenim monadama ili u entelehijama (po prijevodu Her- 
molausa Barbarusa: perfectihabiis) samo podražavanja (imi- 
tations) toliko, koliko su savršene pojedine monade. 


\Pierre Poiret (1846—1719), u početku pristaša Descartesove £llo- 
zofije. Njegovo je značenje u tome, što je u svom djelu »Razumne misli! 
o Bogu, duši i zlu« između ostaloga dokazivao, da duša ne može postojati 
bez tijela, od kojeg je zavisna i s kojim je najuže povezana. Zbog svog 
učenja bio je napadan, ali je imao | sljedbenika. 

49 


Stvorenje (crčćature) djeluje prema van, ukoliko je savr- 
šenije, a trpi od drugoga, ukoliko je nesavršeno. Monadi se 
pripisuje djelovanje (action), ukoliko ima razgovijetne per- 
cepcije (perceptions distinctes) a trpljenje (passion), ukoliko 
ima nejasne (confuses). 


50 


Jedno je stvorenje savršenije od drugoga, ukoliko se na 
njemu nalazi nešto, što a priori može biti uzrok onoga, što 
se događa u drugom, i stoga se kaže, da djeluje na to drugo 


51 


No među jednostavnim supstancijama postoji samo idealni 
utjecaj jedne monade na drugu, koji svoju djelotvornost može 
imati samo intervencijom Boga, kod čega svaka monada 
s pravom može zahtijevati, da se Bog, upravljajući drugima 
već otpočetka stvari, i na nju osvrne. Jer kako jedna stvo- 
rena monada ne može fizički utjecati na unutrašnjost druge, 
to onda jedino na taj način može postojati ovisnost jedne 
o drugoj. 


52 


Otuda dolazi do uzajamnog djelovanja i trpljenja među 
stvorenjima. Jer Bog, uspoređujući dvije jednostavne sup- 
stancije, u svakoj nalazi razloga, koji je prisiljavaju da se 
prilagodi drugoj, pa prema tome ono, što nam se s jednog 
gledišta čini aktivno, s drugog je pasivno: aktivno, ako ono, 
što se u njemu razgovijetno spoznaje, jest razlog događanja 
u drugomu, a pasivno, ako se razlog događanja u njemu na- 
lazi u onome, što se u drugome razgovijetno spoznaje. 


53 


Kako, dakle, u predodžbama (idćes) Boga ima jedna besko- 
načnost mogućih svjetova, a od njih može postojati samo je- 
dan, mora da postoji dovoljan razlog tog božjeg izbora, koji 
ga prema jednom određuje više nego prema drugom. 

A taj se razlog može nalaziti samo u primjerenosti ili 
u stupnjevima savršenstva, koje ti svjetovi posjeduju, i svaki 
prema svom većem ili manjem savršenstvu ima pravo da 
teži za egzistencijom. 

To je uzrok za postojanje najboljeg svijeta, koji je Bog 
u svojoj mudrosti mogao spoznati, koji je svojom dobrotom 
izabrao i svojom moći stvorio.! 

Ta unutrašnja povezanost ili to podudaranje svih stvore- 
nih stvari sa svakom pojedinom, i svake pojedine sa svim 
ostalima čini, da svaka jednostavna supstancija sadrži u sebi 
odnose, koji su izraz svih ostalih, i da se prema tome svaka 
pojedina (monada) pojavljuje kao živo vječno ogiedalo čita- 
vog univerzuma. 

I kao što jedan te isti grad, promatran s različitih strana, 
izgleda sasvim drugačije i kao da je umnogostručen, tako se 
može dogoditi, da se zbog beskonačnog mnoštva jednostavnih 
supstancija čini, kao da ima isto toliko različitih svjetova, 
koji su ipak samo jedan jedini svijet, gledan s različitih gle- 
dišta svake monade. 


58 


A to je sredstvo, da se s najvećim mogućim redom dobije 
najveća raznovrsnost, to jest, to je način, da se postigne to- 
liko savršenstva, koliko je to moguće. 

Tako je to samo hipoteza (usuđujem se reći dokazana), koja 
uzvisuje, kako to dolikuje, veličinu Boga; to je priznao i sam 


I To je ona poznata Leibnizova postavka 1 dokaz o ovom našem svi- 
jetu kao najboljem među svim mogućim svjetovima. čemu se kasnije 
Volta're u svom dielu »Candide« drastično narugao i pokazao besm!'s.enost 
te Leibnizove tvrdnje. 

Bayle, kad je u svom Rječniku (članak Rorarius) na to pri- 
mijetio, kako je gotovo povjerovao, da sam Bogu previše 
dodao i više nego je to moguće. Ali on nije naveo nikakva 
razloga, zašto bi ta univerzalna harmonija (harmonie uni- 
verselle), koja čini, da svaka supstancija po svojim svestra- 
nim odnosima točno izražava sve ostale, trebala biti nemoguća 

Iz ovoga, što sam već rekao, vide se, uostalom, apriorni 
razlozi, zašto tok stvari može biti samo taj i nikakav druga- 
čiji: jer Bog kod raspoređivanja cjeline gleda na svaki njezin 
dio, a posebno na svaku monadu, čiju prircdu, sposobnu za 
predočivanje, ništa ne može ograničiti tako, da bi predočivala 
samo jedan dio stvari; premda je istina, da je to predočivanje 
čitavog univerzuma u pojedinostima nejasno i da može biti 
jasno samo u jednom malom dijelu stvari, to jest u onim stva- 
rima, koje su po svom odnosu prema svakoj od monada ili 
najbliže ili najveće; inače bi svaka monada bila božanstvo. 
Ograničenost monada nije u broju predočivanih predmeta, 
već u posebnom načinu (modification) spoznavanja predmeta. 
Sve monade nejasno polaze k spoznaji beskonačnoga, cjeline. 
ali su ograničene i razlikuju se po stupnju jasnoće u svom 
predočivanju. 

Složene se monade u tome slažu s najjednostavnijima. Kako 
je sve, što čini svu materiju gustom (sjedinjenom), ispunjeno, 
i kako u ispunjenom prostoru svako kretanje izvršava neke 
učinke na udaljena tijela, razmjerno s tom udaljenošću tako, 
da na svako tijelo ne utječu samo ona tijela, koja ga dodi- 
ruju, i suosjećaju na neki način sa svim, što do njih dolazi, 
već se posredstvom njih povezuju također s onim prvima, 
po kojima su ova aficirana: — slijedi da se ta međusobna 
povezanost rasprostire na bilo koju daljinu. Prema tome svako 
tijelo sudjeluje u svemu, što se u svemiru događa toliko, da 
bi onaj koji sve vidi mogao u svakome čitati, što se svagdje 
dešava, kao i što se dešavalo i što će se desiti, opažajući u 
sadašnjosti ono, što je udaljeno kako po vremenu, tako i po 

mjestu; OVunvoira ndvra rekao je Hipokrat. Ali u samoj sebi 
može jedna duša čitati samo ono, što razgovijetno predučuje. 
Ona ne može odjednom otkriti sva svoja pravila, jer ona idu 
u beskonačnost, 

Iako, dakle, svaka stvorena monada predočuje čitav sve- 
mir, ona razgovjetnije predočuje tijelo, koje joj je lično afi- 
cirano i kojeg je ona entelehija: a kako to tijelo, po pove- 
zanosti čitave materije u ispunjenom prostoru, izražava sav 
svemir, to duša, predočujući svoje vlastito tijelo, predočuje 
i čitav svemir. 

Tijelo jedne monade, čija je ona entelehija ili duša, tvori 
s entelehijom ono, što se može nazvati živim bićem, a s du- 
šom ono, što se zove životinja. Tijelo jednog živog bića ili 
životinje jest, dakle, uvijek organsko, jer kako je svaka mo- 
nada na svoj način ogledalo čitavog svemira, a svemir po 
jednom savršenom redu uređen, treba da postoji isto tako 
i red u predočivanju, to jest u predodžbama duše, pa prema 
tome i u tijelu, pomoću kojeg duša predočuje svemir. 

Tako je svako organsko tijelo živog bića jedna vrsta bo- 
žanskog stroja ili prirodni automat, koji beskonačno prema- 
šuje sve umjetne automate. Jer stroj načinjen spretnošću 
čovjeka nije stroj u svakom od njegovih dijelova. Zub jednog 
kotača od mjedi, na primjer, ima dijelove ili pojedine ko- 
made, koji su nam samo nešto umjetno i nemaju ništa više, 
što bi označavalo stroj s obzirom na upotrebu, za koju je 
kotač bio određen. Ali strojevi prirode, to jest živa tijela, 
jesu strojevi još i u svojim najmanjim dijelovima do u bes- 
konačnost. U tome se razlikuje priroda od vještine, to jest 
božansko od našeg umjeća. 

Stvoritelj prirode mogao je provesti tu božansku i besko- 
načnu čudesnu vještinu, jer svaka čestica materije nije samo 

djeljiva u beskonačnost, kako su to već stari spoznali, već 
je stvarno svaki dio bez kraja podijeljen na dijelove, od kojih 
svaki ima vlastito kretanje: inače bi bilo nemoguće, da svaki 
dio materije moče izraziti svemir. 

Odatle se vidi, da i u najmanjem djeliću materije postoji 
jedan svijet stvorenja, živih bića, životinja. entelehija i duša. 

Svaki dio materije može biti shvaćen kao vrt pun biljaka 
i kao ribnjak pun riba. Ali svaka grančica biljke, svaki ud 
Životinje, svaka kapljica njihovih sokova još je jedan takav 
vrt ili jedan takav ribnjak. 


I premda zemlja i zrak, koji se nalaze između biljaka u 
vrtu, ili voda, koja se nalazi između riba u ribnjaku, nisu 
ni biljka ni riba, ipak ih oni u sebi sadrže, ali najčešće nama 
neprimjetljivom finoćom. 

Nema, dakle, u svijetu ničeg neobrađenog, neplodnog. 
mrtvog, i nered, zbrka postoje jedino u pojavi, po prilici 
tako, kao kad bi nam se, iz daljine promatrano, u ribnjaku 
pojavilo praćakanje i vrtložno kretanje riba, a da same ribe 
ne bismo razlikovali. 

Otuda se vidi, da svako živo tijelo ima jednu glavnu 
entelehiju, koja kod životinje postaje dušom, ali članci tog 
živog tijela puni su drugih živih bića, biljaka, životinjica, 
od kojih svaki ima još svoju entelehiju ili svoju glavnu dušu. 

Ali nikako ne treba zamišljati, kao što čine neki, koji su 
krivo shvatili moju misao, da svaka duša posjeduje neku 
masu ili dio vlastite materije, s kojom je zauvijek povezana, 

i da su joj prema tome podređena druga živa bića, određena 
da joj uvijek služe. Jer sva su tijela u jednom vječnom toku 
kao rijeke. čiji dijelovi neprekidno u njih ulaze i iz njih 
izlaze. 

Na taj način duša mijenja tijelo samo malo pomalo, tako 
da ona nikada odjednom nije lišena svih svojih organa, i 
često se dešavaju metamorfoze u životinjama, ali nikada me- 
tempsihoze, ili seljenja duše. Isto tako nema potpuno odije- 
ljenih duša ni duhova (genies) bez tijela. Jedino Bog je od 
tijela potpuno rastavljen. 

Stoga, također, nikada nema rađanja, koje bi iz temelja 
bilo novo, niti potpune smrti u strogom smislu riječi, koja bi 
se sastojala u izdvajanju duše od tijela. A ono, što mi nazi- 
vamo rađanjem, razvitak je i rastenje. kao što takozvana smrt 
jeste uvitak i umanjivanje. 

Filozofi su bili vrlo zbunjeni o porijeklu oblika, entele- 
hija ili duša; ali danas, kad se egzaktnim istraživanjima na 
biljkama. insektima i životinjama opazilo, da organska tijela 
prirode nisu nikada proizvod nekog nereda ili gnjiljenja. 
već da uvijek proizlaze iz sjemena, u kojima su bez sumnje 
već imala neku prethodnu preformaciju, zaključilo se, da u 
njima već prije začeća ne bijaše samo tijelo, nego još i duša 
u tom tijelu, jednom riječju čitava životinja, i da je pomoću 
začeća ta životinja bila samo disponirana za jednu veliku 
transformaciju, da bi postala životinja druge vrste. Nešto 
slična vidi se i izvan rađanja, kao kod preobrazbe crva u 
mušice i gusjenica u leptire.! 


' Ovih nekoliko zadnjih paragrafa rječito svjedoči, da je Leibniz biv 
točno upoznat s prvim zadivljujućim rezultatima, za onda još doduše pri- 
mitivnog, mikroskopiranja i otkrića, koja su u oblasti biologije učinil 
Leeuwenhoek, Swammerdam, Malpighi i drugi, i da ove teze počivaju na tim 
proučavanjima. 

Životinje, od kojih se neke posredstvom začeća izdižu na 
najviši stupanj životinjskog roda, mogu se nazvati sjemen- 
skim, ali one među njima, koje ostaju u svojoj vrsti, to jest 
većina, rađaju se, povećavaju i nestaju kao velike životinje, 
i samo je mali broj izabranih, koje prelaze na jednu višu 
pozornicu života. 

No to bi bila samo polovica istine: već sam gore zaključio 
da ako životinja nikada prirodnim putem ne nastaje, ona 
takvim putem i ne svršava; i ne samo da nema nikakvog ra- 
đanja, nego ni potpunog uništenja, ni smrti shvaćene u do- 
slovnom smislu. A ti zaključci učinjeni a posteriori i izvedeni 
iz iskustva, potpuno se podudaraju s mojim gore a priori 
razvijenim principima. 

Može se, dakle, reći, da je ne samo duša (vješto ogledalo 
svijeta), već i sama životinja neuništiva, premda njezin stroj 
često djelomično propada, i napušta ili uzima na sebe svoje 
organske omote. 

Ti su mi principi dali mogućnost, da se objasni prirodna 
veza, ili bolje, suglasnost duše i organskog tijela. Duša sli- 
jedi svoje vlastite zakone, a tijelo također svoje, i oni se 
sreću zbog unaprijed uređenog sklada (harmonie prećtablie) 
među svim supstancijama, jer su sve one predočivanja jednog 
te istog univerzuma. 

Duše djeluju po zakonima svršnih uzroka, pomoću po- 
žuda, svrha i sredstava. Tijela djeluju po zakonima tvornih 
uzroka ili kretanja. A ta dva područja, ono svršnih uzroka 
i ovo tvornih uzroka, međusobno su usklađena. 

Descartes je spoznao, da duše ne mogu dati tijelima ni- 
kakve sile, jer postoji uvijek ista količina sile u materiji. 
Međutim, on je vjerovao da duša može mijenjati smjer tijela. 
Ali to je stoga, što se u njegovo vrijeme nije još poznavao 
prirodni zakon o očuvanju totalnog usmjerenja, koji već sa- 
ma materija u sebi nosi. Da je to bio opazio, on bi dospio do 
mog sistema prestabilirane harmonije. 

Po tom sistemu tijela djeluju, kao da (što je nemoguće) 
nema nikakvih duša, a duše djeluju, kao da nema tijela, 
a obadvoje djeluju tako, kao da jedno utječe na drugo. 


82 


Što se tiče duhova ili razumnih duša, premda smatram da 
se, kao što smo upravo rekli, u osnovi ista stvar odnosi na 
sva živa bića i životinje (naime, da životinja i duša samo sa 
svijetom počinju i samo s njime mogu svršiti), ipak ima u 
razumnih životinja ta naročitost, da njihove male sjemenske 
životinjice, dok su samo to, imaju jedino obične ili osjetilne 
duše, ali čim su one, da tako kažemo, odabrane, da stvarnim 
začećem stignu u ljudsku prirodu, njihove se osjetilne duše 
izdižu na stupanj razuma i u prednost duhova. 

Među ostalim razlikama, koje postoje između cbičnih 
duša i duhova, od kojih sam već neke naznačio, ima još i ta, 
da duše uopće jesu živa ogledala ili slike svijeta stvorenja, 
ali da su duhovi još i slike samog božanstva, ili samog stvo- 
ritelja prirode, sposobni da spoznaju sistem svemira, i da ga 
djelomično podražavaju u njegovim arhitektonskim uzor- 
cima, jer svaki je duh u svom krugu jedno malo božanstvo. 

Na taj su način duhovi sposobni da uđu u neku vrstu 
zajedništva s Bogom, i on je prema njima ne samo u takvom 

odnosu, kao izumitelj prema svojem stroju (kao što je to Bog 
u odnosu na druga stvorenja), nego još i u takvom, kao što 
je knez svojim podanicima, ili bolje, otac svojoj djeci. 

Iz toga je lako zaključiti, da zajednica svih duhova tvori 
grad božji, to jest najsavršeniju državu, koja je moguća pod 
najsavršenijim vladarom. 

Taj grad božji, ta istinski univerzalna vladavina, moralni 
svijet u svijetu prirodnom, najuzvišenije i najbožanskije u 
božjim djelima, jest ono, u čemu se istinski sastoji slava Boga, 
jer ona uopće ne bi bila postojala, kad duhovi ne bi spoznali 
i divili se njegovoj veličini i dobroti: tako se upravo u od- 
nosu na taj božanski grad objavljuje njegova dobrota, dok 
se njegova mudrost i njegova moć pokazuju svuda. 

Kao što smo gore utvrdili savršenu harmoniju između dva 
prirodna područja, jednoga tvornih i drugoga svršnih uzro- 
ka, treba da ovdje naznačimo još i drugu harmoniju između 
fizičkog carstva prirode i moralnog carstva milosti, to jest, 
podudaranje između Boga promatranog kao arhitekta meha- 
ničke zgrade svijeta i Boga kao vladara božanskog grada 
duhova. 

88 

Zbog te harmonije stvari su vođene u milost samim pu- 
iovima prirode, i ta bi zemaljska kugla, na primjer, prirod- 
nim putem trebala biti uništena ili ponovo uspostavljena u 


istom času, kad bi to zahtijevala vladavina duhova, za kaznu 
jednima i nagradu drugima. 

Može se još reći, da Bog kao arhitekt svijeta u svemu 
zadovoljava Boga kao zakonodavca, i da tako grijesi treba 
da snose svoju kaznu sami na sebi po redu prirode, na osnovi 


284 


same mehaničke strukture stvari, a isto tako dobra djelova- 
nja postižu svoje nagrade, s obzirom na tijela, mehaničkim 
putem, premda se to ne može i ne treba odmah desiti. 

Napokon, pod tom savršenom vladavinom nema ni jednog 
dobrog djelovanja bez nagrade, niti lošeg bez kazne, i sve 
treba da ispadne na blagodat dobrih, to jest onih, koji nisu 
nezadovoljni u toj velikoj državi; koji se, pošto su ispunili 
svoju dužnost, povjeravaju providnosti i koji kako treba 
ljube i nasljeduju stvoritelja svega dobra, zadovoljavajući 
se razmišljanjem o njegovim savršenstvima s onom čistom 
istinskom ljubavlju, koja omogućuje da nađemo zadovolj- 
stvo u blaženstvu onoga, koga se voli. Ta ljubav bodri mudre 
i čestite osobe da u svemu rade ono, što se vjerojatno ili 
prethodno čini suglasnim s božjom voljom, a da se, međutim, 
zadovoljavaju s onim, što od Boga njegovom tajnom, do- 
sljednom i postojanom voljom dolazi, spoznavši da bismo 
našli, kad bismo mogli dovoljno shvatiti red svemira, da on 
premašuje sve želje najmudrijih, i da je nemoguće učiniti 
ga boljim, nego što jest, ne samo za cjelinu, već i posebno 
za nas same, ako smo kako treba privrženi tvorcu svega, ne 
samo kao arhitektu i tvornom uzroku našeg bića, nego i kao 
našem gospodaru i svršnom uzroku, koji treba biti čitav cilj 
naše volje i koji nas jedini može usrećiti. 


Iz djela G. W. Leibniz: »La Monadologie«, »Oeuvres 
philosophiques de Leibniz, avec une introduction et 
des notes par M. Paul Janet«. Tom II, Paris, 1866. 
Preveo Milan Kangrga. 

